
Nota editorului 
 
Acest număr al revistei reuneşte contribuţiile participanţilor la ediţia a VII-a 
a Dialogurilor academice, desfăşurată pe 23 noiembrie 2012, sub genericul 
„STELIAN DUMISTRĂCEL – 75” la Facultatea de Litere din cadrul Universităţii 
„Vasile Alecsandri” din Bacău. Volumul este dedicat reputatului profesor şi 
cercetător Stelian Dumistrăcel, la împlinirea a 75 de ani, în semn de preţuire faţă de 
contribuţia Domniei Sale în lingvistica românească şi în formarea mai multor 
generaţii de cercetători.  

STELIAN  DUMISTRĂCEL 
Schiţă biobibliografică 
 
Stelian-Traian Dumistrăcel s-a născut la 19 august 1937 în Zvoriştea, judeţul 
Suceava. 
Este absolvent al Facultăţii de Litere de la Universitatea „Alexandru Ioan 
Cuza” din Iaşi (1958), doctor în filologie al aceleiaşi universităţi (1974), având 
specializări şi stagii de documentare în Germania (1967, 1969 şi, ca bursier DAAD, 
1975, 1991) şi în Franţa (1977). Titlul de „Doctor Honoris Causa” i-a fost conferit 
de Universitatea „Dunărea de Jos”, Galaţi (mai, 2011) şi de Universitatea „Alecu 
Russo”, din Bălţi, Republica Moldova (martie, 2012). 
Din 1958 până în prezent, cercetător ştiinţific principal la Institutul de 
Filologie Română „Alexandru Philippide” al Academiei Române; între anii 1997-
2000, profesor titular la Universitatea „Dunărea de Jos” din Galaţi; între 2000-2006, 
profesor titular la Universitatea „Alexandru Ioan Cuza” Iaşi; între 2004-2005, 
profesor asociat la Universitatea „Vasile Alecsandri” din Bacău. Conducător de 
doctorat în specialitatea „filologie” la Universitatea „Alexandru Ioan Cuza” 
(doctoranzi din centrele universitare Iaşi, Galaţi, Bacău, Suceava, Braşov şi 
Timişoara). A ţinut prelegeri la Friedrich Schiller-Universität Jena (1995, 1996) şi 
Ruprecht-Karls-Universität Heidelberg (1996); a fost profesor invitat la Friedrich 
Schiller-Universität Jena (1996/1997) şi la Universitatea „Alecu Russo”, Bălţi, 
Republica Moldova (mai, 2003). Coordonator, la Institutul Philippide, al temei Noul 
Atlas lingvistic român pe regiuni. Moldova şi Bucovina, din planul de cercetare 
prioritar al Academiei Române (publicarea a şapte volume din Atlas: introducere, 
volume de hărţi şi de texte dialectale); membru al echipei de colaborare cu Institutul 
de Informatică Teoretică (Filiala Iaşi a Academiei Române) pentru informatizarea 
NALR Mold.-Bucov. Membru în Comitetul Naţional Român pentru Atlas 
Linguarum Europae (ALE) şi Atlas Linguistique Roman (AliR) şi colaborator la 
aceste proiecte internaţionale. 
Este autor a numeroase articole apărute în publicaţii ştiinţifice de referinţă, 
din ţară şi din străinătate, în domeniile dialectologie, terminologie, frazeologie, 
stilistică, pragmatică. A publicat următoarele volume: Influenţa limbii literare 
asupra graiurilor dacoromâne, Bucureşti, Editura Ştiinţifică şi Enciclopedică, 1978 
(premiul „Timotei Cipariu” al Academiei Române); Lexic românesc. Cuvinte, 
metafore, expresii, Bucureşti, Editura Ştiinţifică şi Enciclopedică, 1980; Lupta în 
jurul literei â şi demnitatea Academiei Române, Iaşi, 1993; Sate dispărute – sate 
ameninţate, Iaşi, Institutul European, 1995; Expresii româneşti. Biografii – 
motivaţii, Iaşi, Institutul European, 1997; Ancheta dialectală ca formă de 
comunicare, Iaşi, Editura Academiei Române, 1997 (în colaborare); Până-n pânzele 
albe. Expresii româneşti, ediţia a doua, revăzută şi augmentată, Iaşi, Institutul 
European, 2001; Limbajul publicistic românesc din perspectiva stilurilor 
funcţionale, Iaşi, Institutul European, 2006; Discursul repetat în textul jurnalistic. 
Tentaţia instituirii comuniunii fatice prin mass-media, Iaşi, Editura Universităţii 
„Alexandru Ioan Cuza”, 2006; Lexic românesc. Cuvinte, metafore, expresii. Ediţia a 
doua, cu un Supliment de analiză din perspectivă pragmatică, Iaşi, Casa Editorială 
„Demiurg Plus”, 2011. 

Decernarea titlului de Doctor Honoris Causa al Universităţii de Stat „Alecu 
Russo” din Bălţi Domnului Profesor Stelian Dumistrăcel e un moment 
impresionant, de dreaptă omagiere a unui mare lingvist român, care şi-a asumat, 
parcă dintotdeauna, rolul de reper moral şi profesional. Şi-l exercită cu umor şi 
bunăvoinţă, amuzându-se, ca orice erudit, în faţa diversităţii ideilor şi a 
spectacolului lingvistic actual, pe care le priveşte cu o neobosită curiozitate. 
Lingvistica românească – conectată la cea internaţională – şi-a consolidat prin 
scrierile şi cercetările Domniei Sale tradiţia de întemeiere teoretică şi de cunoaştere 
aplicată a tezaurului limbii, în toate formele şi registrele sale – vechi, regionale, 
populare şi literare. 
Domnul Profesor Stelian Dumistrăcel a realizat o excepţională operă de 
cercetare în dialectologie, fonetică, lexicologie şi lexicografie, terminologie, 
etimologie, romanistică, istoria limbii literare şi a ideilor culturale, demonstrând o 
permanentă deschidere către cele mai noi direcţii în stilistică, etnolingvistică, 
sociolingvistică şi pragmatică. Ne-a dovedit, de atâtea ori, că tradiţia retoricii 
clasice e cea mai solidă cale de interpretare a ludicului în limbaj. A descris 
fenomenul fascinant al tabuizării şi al agresării numelor. A detectat încărcătura 
culturală a cuvintelor vechi şi populare şi a reconstituit detectivistic istoria 
expresiilor adesea obscure. A fixat cu precizie specificul discursului publicistic. A 
descris funcţionarea curentă a intertextualităţii, prin formula „discursului repetat”, 
în care e cuprinsă o caracteristică fundamentală a limbajului uman. 
Rigoarea sa absolută se împleteşte fericit cu spiritul de fineţe, cu 
relativizarea inteligentă, sub semnul nuanţelor şi al permanentei interogaţii. Aşa 
cum ne-o prezintă Domnia Sa de fiecare dată, cercetarea lingvistică e profundă, 
severă, migăloasă – dar şi ingenioasă, sclipitoare şi spectaculoasă. 
 
(Din textul de Laudatio al prof. univ. dr. Rodica Zafiu  
la ceremonia conferirii titlului de DHC al Universităţii „Alecu Russo” din Bălţi)

Mesaj de felicitare din partea Universităţii „Alecu Russo” din Bălţi 
 
 
Mult stimaţi organizatori ai Dialogurilor academice, 
 
Comunitatea academică a Universităţii de Stat „Alecu Russo” din Bălţi a 
primit cu mare bucurie vestea despre actuala ediţie ce se desfăşoară sub genericul 
„Stelian Dumistrăcel – 75”. Pentru corpul profesoral şi studenţesc bălţean, şcoala 
lingvistică întemeiată de profesorul şi savantul Stelian Dumistrăcel se află, strict 
geografic, la Iaşi, acolo unde îşi desfăşoară activitatea didactică şi ştiinţifică, 
recunoscută atât în ţară, cât şi peste hotarele ei. Cei care se înscriu însă pe acestă 
linie a dezvoltării ştiinţifice, şi care, direct sau indirect, au venit în contact cu 
pricipiile şi teoriile promovate de marele filolog Stelian Dumistrăcel, le-au preluat, 
au beneficiat de ele şi le-au promovat, nu pot fi circumscrişi geografic. 
Universitatea de Stat „Alecu Russo” din Bălţi l-a avut pe dl profesor Stelian 
Dumistrăcel, în repetate rînduri, în calitate de profesor, participant la conferinţe şi 
colocvii, membru în colegii de redacţie şi în Seminarul ştiinţific de profil, 
colaborator la reviste, recenzent al tezelor de doctorat etc. Acestea sunt doar unele 
din motivele pentru care membrii Senatului universitar au votat în unanimitate, în 
şedinţa din 18 ianuarie 2012, acordarea titlului de Doctor Hornoris Causa al 
Universităţii de Stat „Alecu Russo” din Bălţi profesorului Stelian Dumistrăcel. 
 
 
Mult stimate Domnule Profesor Stelian Dumistrăcel, 
 
Consultaţiile şi sugestiile Dumneavoastră, oferite cu generozitate, la mese 
rotunde sau în pauzele din conferinţe, i-au ajutat pe mulţi dintre doctoranzii şi 
profesorii bălţeni să-şi nuanţeze, iar, uneori, chiar să-şi restructureze esenţial 
demersurile în domeniile lor de cercetare. 
Nu mai puţin important însă, s-a conturat pentru mulţi dintre noi, prin 
Dumneavoastră, modelul cercetătorului obiectiv şi riguros, al profesorului exigent şi 
competent şi, nu în ultimul rînd, modelul omului Stelian Dumistrăcel, inteligent şi 
sociabil, binevoitor, dar intransigent, trăsături care conturează individualitatea 
personalităţii Dumneavoastră inconfundabile. 
Cu ocazia frumoasei aniversări, Senatul Universitar Vă urează, mult stimate 
Domnule Profesor Stelian Dumistrăcel, ani mulţi şi rodnici, proiecte cu sorţi de 
izbîndă şi o activitate prodigioasă întru binele nostru şi al limbii române. 
 
 
 
 
Cu aleasă consideraţie, 
în numele membrilor Senatului 
Prof. univ. dr. hab. 
Rector Gheorghe POPA 

Ancheta dialectală „nu este un recensământ, ci este o convenţie de 
colaborare,  o formă de comunicare reală” 
 
 
Interviu cu prof.univ.dr. Stelian Dumistrăcel, realizat de conf.univ.dr. Ioan Dănilă, 
pentru  emisiunea „Merge şiaşa?” (TV Bacău) – 23 nov. 2012  
 
Ioan Dănilă: Arhiva unui popor, patrimoniul unei națiuni nu sunt date de ceea ce 
știm îndeobște că reprezintă aceste elemente în ordine materială; arhiva unui popor 
este reprezentată și de limba acestuia. De aceea, una dintre cele mai importante 
avuții pe care le avem noi, locuitorii spaţiului nord-dunărean, este limba română. La 
rândul ei, aceasta se manifestă și într-o varietate regională – am exprimat deja o 
sintagmă puțin pretențioasă –, care înseamnă de fapt acele abateri nevinovate de la 
norma de exprimare. Ele sunt studiate sub egida unor instituții de mare autoritate 
științifică și sunt consemnate în atlasele lingvistice.   
Avem bucuria ca astăzi să ne fie oaspete domnul profesor universitar doctor Stelian 
Dumistrăcel, unul dintre cei mai cunoscuți dialectologi români, şi pentru faptul că 
este coordonatorul Noului Atlas lingvistic român pe regiuni. Moldova și Bucovina. Îi 
mulțumesc domnului profesor că a avut amabilitatea să fie partenerul nostru de 
dialog.  
Stelian Dumistrăcel: Îmi face plăcere să discutăm despre aceste lucruri, pentru că 
dialectologia a fost marea, prima mea iubire, care nu se uită niciodată, cum spun 
francezii: „On revient toujours à ses premières amours”. Este ocupația mea de la 
început, de bază, și nu una întâmplătoare, pentru că provin dintr-un mediu țărănesc, 
îl cunosc foarte bine și mi-a fost ușor să mă acomodez la un program național de 
cercetare. După atlasele făcute de Sever Pop și Emil Petrovici, sub conducerea lui 
Sextil Puşcariu, care reflectă situația din limba română dintre anii 1929 şi 1938 – 
deci perioada interbelică –, programul național despre care vorbesc reprezintă cea 
de-a doua generație de atlase, aceea a atlaselor regionale. S-a pornit de la un model 
preconizat de un lingvist important din Franța, Albert Dauzat, luat ca model de mai 
multe țări, romanice în special. Așadar, după ce am terminat facultatea și am fost 
încadrat la Institutul de Filologie Română „Alexandru Philippide” al filialei Iași a 
Academiei Române, am format, sub conducerea profesorului Istrate și după aceea, în 
colaborare cu profesorul Arvinte, o echipă. (E vorba de Gavril Istrate – cunoscut de 
colegii de vârsta mea, dar și de oameni mai tineri, ca decan al Facultăţii de Litere 
timp de 16 ani, adevărat patriarh al acestei instituții – și de Vasile Arvinte, și el 
decan și prorector al Universității.) Am condus echipa aceasta de lucru, care a 
efectuat anchete într-o rețea de puncte însumând 210 localități, începând din 
Bucovina, până în zona Galațiului (Bacăul e în centrul acestui atlas), cu un 
chestionar al proiectului, special de 2543 de întrebări, care de fapt se dublează 
(pentru gramatică, se înmulțesc cu 6). Ancheta însemna trei zile de lucru cu mai 
mulţi subiecţi, pentru a alcătui ceea ce-ați spus foarte bine la început –  o carte de 
identitate locală şi o arhivă a unei etnii. Când făceam anchetele, păreau surprinși 
informatorii noștri și chiar autoritățile locale: „Ce vreţi cu asta? Cum să se 
vorbească? Sî vorghești, sî grăiești ca pisti tăt…” Ei, tocmai asta ne interesează – 
care este culoarea locală? Spunem de obicei că așa cum o familie are un album cu 
fotografii, cu acte, așa și un popor trebuie să aibă o arhivă cu actele, cu relațiile, cu 

înaintașii săi. Chestionarul are o porțiune foarte întinsă, cu descrierea mediului 
domestic, cu ocupațiile tradiționale, și atunci oamenii în vârstă aderau foarte uşor la 
desfășurarea anchetei, pentru că descriau lucruri despre viața lor dinainte. 
Ioan Dănilă: Chiar le făcea plăcere, sunt sigur…  
Stelian Dumistrăcel: Unora. Erau ani foarte ciudați din punctul de vedere al 
relațiilor sociale. O lucrare la care o să ne mai referim, Ancheta dialectală, ca formă 
de comunicare, arată de exemplu că unii erau foarte suspicioși când înregistram în 
legătură cu amintiri din tinerețe, despre una, despre alta. De fapt, de multe ori am 
consemnat lucruri excepționale. Am înregistrat, de exemplu, în Bucovina pe un fost 
coleg de clasă al lui Mihai I. La București se înfiinţase o clasă cu elevi din toate 
zonele țării și a fost un bucovinean, cu care am stat noi de vorbă, care fusese coleg 
cu Mihai I la București. Îi avusese profesori pe Nicolae Iorga, pe Dimitrie 
Caracostea, pe alții, deci era o școală de elită. Și am avut alții, mai tineri, care 
fuseseră în garda regală în perioada loviturii de stat de la 30 decembrie 1947 și 
altele; deci erau unele lucruri care puteau fi puse sub semnul întrebării. De fapt erau 
și oameni inteligenți care înțelegeau foarte ușor despre ce este vorba și își retrăiau 
tinerețea. Asta este foarte important: să găsești interlocutorul potrivit, cu talent 
pentru vorbire, căruia să îi placă să vorbească și care în afară de cunoștințe, de ceea 
ce înseamnă cunoașterea lucrurilor, are și plăcerea exprimării. 
Ioan Dănilă: Sunt câteva dintre condițiile selectării informatorilor. 
Stelian Dumistrăcel: Noi am făcut anchetele acestea după un tipar general pentru 
toată țara, dar se pot face comparații pentru toate zonele. De ce interesează? Noi 
avem acte, documente referitoare la vechimea limbii române, la mișcările de 
populație, foarte târzii. Or, de exemplu, dacă vei constata că pentru Moldova 
(Moldova este o zonă foarte interesantă din acest punct de vedere) există o linie care 
împarte toată provincia dinspre vest spre est pe la mijloc – care pornește cam din 
zona Bacăului și duce spre Huși și după aceea trece Prutul și coboară undeva spre 
zona bine românizată de dincolo de Prut... 
Ioan Dănilă:  Ca o linie Jireček… 
Stelian Dumistrăcel: Da, constați o delimitare de populație. Este vorba de 
migrațiile transilvănenilor, de populațiile nordice şi de o altă realitate decât vedem 
noi acum: Moldova era Țara de Sus și Țara de Jos. Deci iată, dacă găsim date în 
documente despre așa ceva, hărțile noastre spun exact despre ce e vorba. 
Ioan Dănilă: Valoarea documentară a demersului este nu implicită, ci explicită şi 
deci foarte importantă. 
Stelian Dumistrăcel: Este programatică. Noi știm despre ce este vorba, dar oamenii 
întrebau: „Cum, dar nu știți despre ce este vorba?” „Ba da, noi știm, dar vrem să 
vedem ce știți dumneavoastră.” Şi atunci, reflexele lingvistice ale mișcărilor de 
populație, ale evenimentelor istorice nu pot fi puse mai bine în evidență decât prin 
asemenea lucrări de geografie lingvistică. Şi aș spune aici ceva aparte, un lucru pe 
care foarte puțini dintre contemporani îl mai știu: granițele României Mari au fost 
trasate după atlasul lui Weigand. 
Ioan Dănilă: Exact, cel din 1909, al lingvistului german Gustav Weigand. 
Stelian Dumistrăcel: La Trianon și la Versailles s-a discutat care-i teritoriul țării. 
Ioan Dănilă: Până unde se vorbește românește. 
Stelian Dumistrăcel: Așa, s-a spus: avem granițe naturale - Dunărea, Prutul, Nistrul 
-, dar încoace, spre vest, spre nord-vest, sud-vest, ce avem? 
Ioan Dănilă: Granițele lingvistice. 

Stelian Dumistrăcel: Și s-a răspuns: avem, până unde se spune ochi, până unde se 
spune mână, până unde se spune dinte, până unde se spune tată, mamă, frate și 
altele. 
Ioan Dănilă: Cuvintele din fondul principal lexical. 
Stelian Dumistrăcel: Și iată, asta înseamnă lucrare de geografie lingvistică. De ce e 
bună acum? Nu știm. De ce-i bun un copil? Nu se știe de ce. Poate s-ajungă mare 
lucru sau poate să fie un lucru de rutină. Un atlas este un document pe care îl pot 
aprecia numai specialiștii din același domeniu şi istoricii interesaţi. Poate servi ca o 
mărturie, deci aceasta este marea importanță a atlaselor lingvistice.  
Ioan Dănilă: Dialectologia are un un dublu statut: pe de o parte deţine această 
valoare documentară, care este extrem de importantă şi foarte evidentă, iar pe de altă 
parte impune un regim aş zice de maximă urgenţă, pentru că anchetele dialectale 
trebuie făcute la momentul potrivit; nici graba nu este bună, dar nici tărăgănarea. În 
momentul de faţă, dialectologia românească pare că se află într-un punct fast din 
perspectiva obligaţiei de a colecta şi conserva toate varietăţile regionale. 
Stelian Dumistrăcel: De fapt, arhiva este deja constituită. Publicarea este în curs, se 
dezvoltă şi se va încheia în câţiva ani probabil. Atlasul editat recent reflectă situaţia 
graiurilor populare româneşti, a vorbirii în diferite zone ale Moldovei, din anii ’60 ai 
secolului trecut. Şi aici este vorba de următorul adevăr: găseşti oameni de la ţară 
care, în prezenţa unui outsider, a unui profesor străin care vine şi ia informaţii, se 
sileşte să vorbească literar şi găseşti profesori universitari care vorbesc 
moldoveneşte, lat: la ŝinŝi pâni, la trii sarmali. Deci, este vorba despre un fel de 
control, autocontrol sau libertate desăvârşită. Talentul anchetatorului este să 
găsească omul care, conştient, acceptă să vorbească graiul local, omul care 
preţuieşte exprimarea în graiul local. Acestea dau valoare atlaselor din seria nouă. 
Ele prezintă situaţia din deceniile al cincilea - al şaselea din secolul trecut, când încă 
existau deosebiri dialectale destul de bine marcate în conştiinţa vorbitorilor. Atenţie: 
talentaţi, cu gust pentru limbă. Aşadar, niciun vorbitor de aici nu este o maşină de 
vorbit: îl pui pe program dialectal şi îţi vorbeşte dialectal. Nu. Între anchetator şi 
informator (subiect) este o convenţie de colaborare: ,,Da’ vrem ca pe-aiŝea, cum sî 
zîŝe-n sat”. 
Ioan Dănilă: De fapt chiar dumneavoastră mimaţi o astfel de exprimare. 
Stelian Dumistrăcel: Este vorba, desigur, de un anumit tact, pentru că dacă vei 
spune ,,Câti deĝiti ai la chiŝioare?”, subiectul n-o să creadă că tu ,,vorgheşti aşă”. 
Şi-atunci trebuie să foloseşti un registru popular, familiar, credibil. Nu afectat, 
pentru că îşi poate închipui că îl iei peste picior. Şi nici literar, pedant, pretenţios, 
pentru că se va gândi: ,,A, dar eu nu pot vorbi ca dânsul”. Deci este vorba despre 
ceea ce se numeşte euristică, adică talentul de a putea scoate lucruri interesante, 
lucruri adevărate în legătură cu obiectul de studiu. 
Ioan Dănilă: Domnule profesor, avem în faţă ,,Noul Atlas lingvistic al României. 
Moldova şi Bucovina”, volumul întâi, apărut la Editura Academiei Române. Tocmai 
aţi încheiat, aici, un autograf şi vă mulţumim: Pentru cititorii Universităţii ,,Vasile 
Alecsandri” din Bacău. Autorii sunt Vasile Arvinte, Stelian Dumistrăcel, Ion A. 
Florea, Ion Nuţă şi Adrian Turculeţ (ordine alfabetică). Din păcate trei dintre ei sunt 
în lumea umbrelor: Ion Florea, Ion Nuţă, Vasile Arvinte. Aveţi contribuţia esenţială 
în realizarea unui astfel de atlas. Vorbeaţi adineaori despre felul în care este 
consemnat rezultatul anchetelor dialectale în această variantă deja, grafic, învechită. 
Cât timp ia redactarea unei pagini? 

Stelian Dumistrăcel: Redactarea unei hărţi ia fiecărui anchetator două-trei zile, 
pentru că el îşi cerne materialul din anchetă: selectează ce este interesant şi 
redactează o formă. Dar această hartă era scrisă de un cartograf, un desenator. 
Aşadar, putea să lucreze douăsprezece zile pentru a scrie răspunsurile din fiecare 
localitate şi a face o reprezentare grafică. De la volumul al treilea, eu am iniţiat un 
program comun cu Institutul de Informatică Teoretică din Iaşi. Un element este 
crearea unui set de fonturi pentru fiecare semn în transcriere fonetică, pentru că aici 
se reproduce pronunţia, pe care orice specialist o citeşte ca atare. După aceea, este 
vorba de accesarea fiecărui semn, a fiecărei litere şi de plasarea ei pe harta de bază. 
Cu altă mişcare, se fac sinteza tipologică pe forme şi prezentarea pe hartă, pe un 
cadru oarecare. Aici, de exemplu, sunt cuvinte care arată o foarte bună delimitare 
între sud şi nord. 
Ioan Dănilă: Avem aici cuvântul varză, de exemplu. 
Stelian Dumistrăcel: Şi avem în tot nordul cuvântul curechi – este cuvânt latinesc, 
colic(u)lus, care este bază şi pentru franţuzescul chou (de aici porneşte, de la 
colic(u)lus, din latină) –  şi sudul cu varză, din latinescul viridia. De ce pe Moldova 
avem două zone? Pentru că acestea sunt reflexele locale a două zone pe teritoriul 
dacoromânesc. Tot nordul –  cu Banatul, Crişana, Transilvania, Maramureşul şi tot 
nordul Moldovei – este cu curechi, iar sudul, inclusiv al Moldovei, este cu varză. 
Sunt probleme foarte importante de reflectare a cuvintelor latineşti pe terenul 
dacoromânesc. 
Ioan Dănilă: O astfel de hartă cât timp ia? 
Stelian Dumistrăcel: Aceasta poate fi generată în patru zile; dacă sunt mai simple, 
în câteva ore. Aici este ca la un calculator: ai căutat literele şi le-ai tastat. Şi chiar aşa 
se lucrează, la calculator, însă nu ai litera formată, ci o scoţi dintr-un set de fonturi. 
Asta înseamnă, de fapt, informatizarea atlaselor regionale, la care lucrăm acum. 
Hărţile există şi în format electronic, pe CD, unde se pot vedea. (Preţuiesc foarte 
mult întrebarea şi ideea unei colege bibliotecare de aici, de la Biblioteca 
Universităţii ,,Vasile Alecsandri”: să scoatem şi un CD în format pdf, pentru ca să 
poată fi consultate hărţile. Însă e şi interesul comercial al Editurii, care probabil va 
accepta ideea.) 
Ioan Dănilă: Domnule profesor, sunteţi iniţiatorul, coordonatorul, realizatorul de 
fapt al acestei lucrări unice în peisajul editorial românesc, în ceea ce înseamnă 
literatura de specialitate – Ancheta dialectală, ca formă de comunicare – şi vă 
lăudam astăzi pentru această memorie fabuloasă pe care o deţineţi. Lucrarea 
cuprinde şi un jurnal al anchetelor dialectale realizate de dumneavoastră de-a lungul 
anilor, cu însemnări care plasează munca, efortul dumneavoastră la graniţa cu 
jurnalismul lingvistic. 
Stelian Dumistrăcel: Da, e interesant ce spuneţi. De fapt, aici am realizat o lucrare 
polemică în legătură cu felul în care este concepută ancheta, aşa cum era ea văzută 
cândva. De la începutul secolului al douăzecilea, dialectologia şi alte ştiinţe 
lingvistice au fost comparate cu ştiinţele naturale. Te duci şi strângi roci, dacă eşti 
geolog; te duci şi colecţionazi fluturi şi spui: acesta e un fluture prins din zona 
cutare, aceasta e o pasăre specifică unui anumit ecotop. Dar cuvintele sunt altceva. 
Nu sunt obiecte de recensământ. Ancheta nu este un recensământ, ci este o convenţie 
de colaborare, o formă de comunicare reală. Şi, atunci, eşti dator să-l ajuţi pe cel 
care foloseşte atlasul să afle cine a răspuns, cât era de comunicativ, dacă e conştient 
de lucrul pe care îl face, dacă a respectat o convenţie de lucru, dacă a folosit un 

anumit registru etc. Aceasta este o lucrare de teorie unică, să spun, în domeniu. Nu 
mi-e ruşine să spun şi nu pot fi contrazis, pentru că m-am referit la toate informaţiile 
de gen care au apărut în literatura de specialitate din Franţa, din Germania, din 
Spania şi Italia. Aşadar, tot ce s-a scris despre asta, fragmentar, a fost evaluat într-o 
lucrare de profil care înseamnă o schimbare de optică în legătură cu ancheta 
dialectală şi cu folosirea atlaselor, pentru că noi, dialectologii, suferim un pic din 
cauza faptului că atlasele sunt socotite ca lucrări de interes strict lingvistic şi 
dialectologic. Ele sunt, de fapt, foarte importante etnografic, sociolingvistic şi 
psiholingvistic. 
Ioan Dănilă: Este o sociolingvistică, până la urmă, aici. 
Stelian Dumistrăcel: Este sociolingvistică şi psiholingvistică. 
Ioan Dănilă: Pentru psiholingvistică  trebuie s-o amintim pe Tatiana Slama-Cazacu. 
Dar în acest volum este chiar şi un gen de literatură. 
Stelian Dumistrăcel: Prima parte este concepută strict pe baza informaţiilor 
obiective: despre localitate, despre vorbitor, despre grai. A doua cuprinde condiţiile 
de anchetă şi „necazurile” anchetatorului. Îmi aduc aminte că undeva, într-o 
localitate din Vrancea – era vara –, n-aveam cu noi luate alimente, pentru că nu 
credeam că o să reziste, şi vreo trei zile am mâncat numai biscuiţi „Eugenia” cu 
roşii. Atâta avea la bufet, acolo. Se adusese o ladă cu roşii şi am cumpărat-o noi. Am 
pus-o deoparte acolo, să ne-o dea nouă, iar pâine nu aveau. Ei aduceau pâinea de la 
Focşani. Nu este, să spunem, ceva de senzaţie, nu am notat aceste lucruri de dragul 
de a face figură de victime, ci ca să se poată cunoaşte starea de spirit a 
anchetatorilor. Sunt însemnările pe care le făceam în fiecare zi în legătură cu 
ancheta, transcrise mai târziu. 
Ioan Dănilă: Şi se făceau chiar cu creionul? 
Stelian Dumistrăcel: Le scriam pe carnete. 
Ioan Dănilă: Aveaţi şi aparate de înregistrat: magnetofoane, casetofoane? 
Stelian Dumistrăcel: Deja făceam anchetele cu magnetofonul şi trebuie să vă spun 
ceva interesant. În zona Vrancea încă nu pătrunsese televiziunea. Sunt anchete 
făcute prin ‘63-‘67. Într-o localitate – cred că la Rotileştii Mari –, îmi pregătisem 
magnetofonul, ţineam microfonul în mână şi-l întrebam pe prietenul meu la care 
stăteam de trei zile să-mi spună ceva, să-mi povestească ceva: cum a lucrat la casă, 
de exemplu. El însă nu voia să înceapă şi-atunci îl întreb: „Ce se întâmplă, domnule 
Neculai? Hai, începe!’’ „Da’ cu-acela ce fac? Îl bag în gură?’’ El credea că trebuie 
să fie introdus microfonul în gură ca  să vorbească. Cei de acolo nu văzuseră încă 
imaginea reporterului la televizor. 
Ioan Dănilă: Sunt multe elemente de acest gen, care se apropie de picanterie, dar 
care umanizează şi estompează de fapt tonul necesar ştiinţific, aproape rigid al unui 
atlas. Domnule profesor, o curiozitate: care este viitorul dialectologiei? 
Stelian Dumistrăcel: Este unul neclar, dar este datoria noastră, a celor care servesc 
această ştiinţă, să o punem în valoare. Când eram eu tânăr – asta înseamnă prin anii 
‘63-’67 –, am predat patru ani dialectologia la Universitatea Al. I. Cuza din Iaşi. Se 
preda un an: curs şi seminar săptămânal. Avea alt statut şi era o pregătire foarte bună 
pentru profesori. În ultimul timp, la Iaşi – eu oricum nu mai sunt profesor de 
dialectologie, dar lucrez în domeniul cercetării de profil – era un modul cu trei 
semestre: gramatică istorică, dialectologie şi istoria limbii literare, obiecte care 
înainte se făceau în câte un an. Şi aceea era o pregătire de specialist. 

Ioan Dănilă: Ce ar trebui făcut pentru a-i determina pe cei care organizează astfel 
de pachete, de module să le gândească şi în favoarea dialectologiei? 
Stelian Dumistrăcel: Este foarte greu… 
Ioan Dănilă: E necesară sau nu dialectologia? Aceasta e ideea.  
Stelian Dumistrăcel: Este obligatorie. Se pune mare preţ acum pe culturile 
regionale, pe specificul regional, pe celelalte... Aşadar, avem un tot, reprezentat de 
părţi cu anumite contururi regionale. Conturul regional este comunicat de 
dialectologie şi de etnolingvistică. 
Ioan Dănilă: Şi de antropologia lingvistică. 
Stelian Dumistrăcel: De fapt este vorba despre tot ce ţine de domeniul ştiinţelor 
umaniste, cu aplicaţie la sociologie şi psihologie. Or, eu aş spune ceva pentru 
factorii de orientare, de programare şi formare: pe bază doar de cursuri opţionale nu 
se poate forma un specialist. Eu am ţinut cursuri opţionale, dar este altceva, după ce 
ai făcut cursurile de bază. Nu poţi înlocui prin cursuri opţionale niciun curs de 
gramatică a limbii române, pentru că se pierde esenţialul, nu se mai ştie ce înseamnă 
gramatica; nici prin cursuri opţionale nu poţi înlocui istoria limbii, cu studierea 
sunetelor şi formelor gramaticale de la latină la română, aşa cum se fac astfel de 
cursuri şi în alte ţări de limbi romanice. Dar trebuie să vă spun ceva. Eu am predat 
cursuri în Germania. Am fost şi mai sunt în contact cu universitari din Germania. Ei 
nici acum nu aplică sistemul Bologna. Germania a refuzat, a spus că le distruge baza 
învăţământului temeinic al universităţii germane. 
Ioan Dănilă: E de gândit şi pentru noi. 
Stelian Dumistrăcel: Nu se poate forma un specialist în niciun domeniu, deci nici în 
ştiinţele filologice. Şi încă ceva (sunteţi cadru didactic activ): nu se poate forma într-
un timp aşa de scurt un profesor cu două specializări. Eu am studiat patru ani limba 
şi literatura română, iar tu acum, în trei ani, vrei să înveţi limba şi literatura română 
şi engleza sau germana şi engleza. Cu regret o spun: cu tot masteratul de doi ani – eu 
fac cursuri la masterat şi ştiu ce înseamnă asta –, nu vei scoate niciun bun cunoscător 
al unui asemenea domeniu. De-abia cu doctoratul o scoţi la capăt… Deci, cu 3-2-3 
poţi să obţii ceea ce obţineai înainte în patru sau în cinci ani. 
Ioan Dănilă: Domnule profesor, vă mulţumim şi sperăm să avem prilejul de a 
dezbate şi tema vorbirii regionale aici, în zona Siretului, a Trotuşului şi a Bistriţei, şi 
anume să vorbim despre ceangăii sau romano-catolicii din Moldova. 
 
Transcriere: Cristina Roşu, Bianca Adjudeanu, Andreea-Lăcrămioara Coadă, 
Elena-Cosmina Neagu – studente, anul al II-lea, Facultatea de Litere a 
Universităţii „Vasile Alecsandri” din Bacău  

Studii şi cercetări ştiinţifice. Seria Filologie, 28/2012 
20 
 
Studii şi cercetări ştiinţifice. Seria Filologie, 28/2012 
21 
 
Luminiţa Botoşineanu, Doina Hreapcă, 
Florin-Teodor Olariu, Veronica Olariu 
Institutul de Filologie Română „Alexandru Philippide”, Iaşi 
 
 
 
Stelian Dumistrăcel, un statut şi un rol 
 
 
Résumé 
Le portrait ci-dessous retient les lignes essentielles qui tracent les contours de la 
personnalité scientifique et la dimension humaine du chercheur Stelian 
Dumistrăcel, dialectologue de vocation, homme de terrain, téoréticien et 
méthodologue, pionnier en maintes directions et découvreur de valences cachées, 
coordinateur, mentor et formateur, hommagié ici pas ses collègues de l'équipe de 
recherche de Noul Atlas lingvistic român, pe regiuni. Moldova şi Bucovina [Le 
Nouvel Atlas linguistique roumain, par régions. Moldova şi Bucovina], projet qu'il 
a initié et dont il est le leader incontestable. 
Mots-clés: chercheur véritable, portrait de l'intérieur, état, hommage, dimension 
humaine. 
 
Realizarea unui portret din interior al omagiatului de astăzi – din interiorul 
Institutului de Filologie, din interiorul biroului său de lucru – este o mare 
provocare, întrucât în ipostaza de cercetător se întâlnesc dialectologul de vocaţie, 
omul de teren, teoreticianul şi metodologul, deschizătorul de cuprinzătoare 
perspective şi descoperitorul de valenţe ascunse, coordonatorul, mentorul, 
formatorul. Personalitatea sa ca lider al echipei de cercetare care realizează Noul 
Atlas lingvistic român, pe regiuni. Moldova şi Bucovina se întregeşte prin poziţia 
simbolică pe care o ocupă în prima linie a domeniului dialectologic la nivel 
naţional, alături de alte nume consacrate precum Teofil Teaha, Petru Neiescu, 
Nicolae Saramandu, Valeriu Rusu, Grigore Rusu sau Dorin Uriţescu; acest statut, 
dobândit prin deschiderea spre arii majore ale dialectologiei, dificil de reunit într-o 
viaţă de om – atlas, etno- şi sociotexte, teorie şi metodologie – îl proiectează ca pe 
o sinteză fericită între Sever Pop, atlasistul şi teoreticianul, şi Emil Petrovici, 
anchetatorul şi autorul de atlas şi de texte dialectale, şi justifică plenar alegerea în 
Comitetul naţional român al Atlas Linguarum Europae (ALE) şi colaborarea la 
Atlas Linguistique Roman (ALiR), proiecte europene de anvergură. În interiorul 
laboratorului de cercetare pe care l-a creat s-au realizat volumele de hărţi şi, ca 
parte complementară, volumele de texte ale NALR. Moldova şi Bucovina şi s-a 
păşit într-o nouă eră în domeniul editării atlaselor lingvistice româneşti, care, 
începând cu volumul al III-lea al atlasului, se realizează integral cu ajutorul 
resurselor electronice. 
Mereu lângă noi şi aproape de noi, lipsit de complexe inhibitoare, deşi 
aflat în contradicţie cu mediocritatea, nu pare să fi ţintit niciodată transformarea 
mai tinerilor săi colegi în performeri ai ştiinţei reci, ci în primul rând sensibilizarea 
lor la viaţa limbii, dorinţa de a le transmite emoţia, fascinaţia pe care o trăieşte la 
observarea fenomenelor acesteia. Neobosit cercetător al faptului de limbă, îl 

extrage din aparenţa de banalitate şi îl scoate la lumina ştiinţei. Îl vede pe teren sau 
îi simte potenţialul în urma unor insistente şi zilnice lecturi, cu care îşi hrăneşte 
continuu curiozitatea intelectuală. Astfel, Ideea, luminată de creativitate şi de 
fineţe analitică, edificată cu rigoare şi consecvenţă, se transformă în studii 
exemplare, adevărate modele, aflate în vecinătatea impecabilului, inconturnabile 
pentru orice specialist în dialectologie sau fonetică, lexicologie, frazeologie sau 
lexicografie, terminologie, etimologie, romanistică, istoria limbii literare şi a 
ideilor culturale, stilistică, etnolingvistică, sociolingvistică şi pragmatică. 
Manifestând un interes generos pentru lucrările colegilor de breaslă, scrie 
mult şi serios pe marginea acestora. Nu sunt nicidecum nişte prezentări formale 
sau nişte inventare seci: comentariile aparţin specialistului avizat, bine orientat în 
probleme de lingvistică generală şi românească. Severitatea omului de ştiinţă 
autentic, caracterul neconcesiv, categoric al opiniilor sale, dar întotdeauna 
ponderat prin nuanţări şi rezerve argumentative, formulate pe un ton constructiv, 
prin interogaţii şi autointerogaţii, amendează prompt superficialitatea, iar purtătorii 
ei se lămuresc aproape de la sine că au nimerit pe teritorii străine.  
Dacă în scris e livresc, de un rafinament care străbate fraze lungi şi 
sofisticate, în expresia orală este mai nonformal, backgroundul erudit permiţându-i 
să transforme detaliul aparent nesemnificativ în prilej de digresiuni docte, 
dezvoltate cu un entuziasm iradiant. Când se pasionează de vreun subiect, face 
excursuri bogate şi provoacă discuţii conduse maieutic cu discipolii (pe care îi 
numeşte, cu generozitate, colegi sau colaboratori). Componenta socială, convivială 
a personalităţii sale transpare în flashbackuri care îi prilejuiesc ba schiţarea 
portretului vreunui profesor de acum jumătate de secol, care se reanimă creionat în 
tuşe sigure, ba evocarea vreunei întâmplări semnificative, memorabile, în care se 
ancorează, firesc, discuţii savante pe teme de specialitate. Întunecaţii ani '50-'60 îi 
stârnesc emoţii inedite, eminamente intelectuale, şi vorbeşte cu însufleţire despre 
subterfugiile ştiinţei lingvisticii din acele timpuri, care, fără a face prea multe 
concesii, s-a salvat de la sufocare de sub mormanul de maculatură comunistă. 
Și, pentru că începeam aceste rânduri cu ideea unui portret al omului de 
litere astăzi aniversat, animat în cercetările pe care cu pasiune le-a dezvoltat de-a 
lungul ultimelor decenii atât de analiza verbalului, cât și de cea a paraverbalului, 
credem că acest portret nu ar fi complet fără scoaterea în evidență și a... 
componentei nonverbale a personalității omagiate, componentă ce prinde contur 
prin gesturile, atitudinile și raporturile de proximitate desfășurate cotidian! Însă 
dacă noi, cei care îi suntem zilnic în preajmă, poate nu observăm de fiecare dată și 
la adevărata sa dimensiune această latură profund umană a omului de știință, 
plasată, după cum spuneam, mai degrabă în zona nonverbalului, a nespusului ce se 
lasă mai anevoios decriptat de semeni, poate că cei care ar putea depune o mult 
mai bună mărturie în favoarea acestei laturi ar fi tocmai prietenii necuvântători ai 
Domniei sale. Prezenţa lor printre noi a devenit în timp un semn de normalitate şi, 
în mod paradoxal am putea spune, un gest sau, mai degrabă, o invitaţie la... 
incluziune socială pe care personalitatea celui omagiat o lansează celor din jur, 
printr-o mai bună comunicare şi o mai strânsă apropiere a acestora în jurul ideilor 
de sorginte umanitară. Văzându-l mai mereu, dimineața sau seara, în curtea 
Institutului sau pe holurile acestuia, cum cu mare grijă și afecţiune își întâmpină de 
fiecare dată protejații (sau este întâmpinat de ei!), îţi dai seama că eşti în prezenţa 
unui model uman, pentru care viaţa nu înseamnă doar claustrare benevolă şi 

benedictină în cetatea ştiinţei, ci şi bucuria unui carpe diem trăită cotidian, dată de 
aceste întâlniri, evenimente, întâmplări la scară redusă – „bucuriile prin cei mici” 
am putea spune, parafrazându-l pe Iorga. 
Afecţiunea pentru lumea necuvântătoarelor este complinită în permanenţă 
şi în mod autentic de pasiunea pentru Frumos, fie că ne referim la literatură, la 
artele vizuale sau la muzică. Nu de puţine ori, atunci când intri în biroul său, eşti 
întâmpinat de celebre arii clasice care se aud pe calculatorul din colţ sau poţi 
observa pe birou înregistrări ale filmografiei de aur, despre care îţi povesteşte ca 
un avizat consumator, dar şi din perspectiva specialistului în arta discursului (o 
ilustrare elocventă a acestei ultime ipostaze este, de exemplu, pasiunea cu care 
evidenţiază, în discuţiile cu cei din preajmă, subtilitatea strategiilor maieutice 
folosite de personajul din The King’s Speech, analizate atât din perspectiva 
specialistului în fonetică, cât şi din cea a împătimitului de cea de-a şaptea artă). 
Toate aceste pasiuni care îi definesc universul cotidian şi, în acelaşi timp, îl şi 
definesc ca persoană reuşesc să metamorfozeze cetatea ştiinţei despre care 
pomeneam mai sus (o cetate ale cărei chei le deţine sub aspect simbolic, dar şi în 
mod concret, rareori fiind cineva care să iasă seara mai târziu pe porţile 
Institutului) într-o Cetate a soarelui, pe care, însă, spre deosebire de ilustrul său 
înaintaş calabrez din ordinul dominican, a reuşit să o scoată din zona utopiei şi să-i 
dea, prin puterea propriului său exemplu, o exemplară consistenţă terestră.

Cristinel Munteanu 
Universitatea „Constantin Brâncoveanu” din Piteşti 
 
 
 
Ancheta dialectală ca dialectică sui generis  
(sau despre un alt fel de Socrate) 
 
 
Întâlnirea mea cu Profesorul Stelian Dumistrăcel a fost una – pot spune acum – 
providenţială. Domnia Sa este „vinovat” de faptul (sau de fapta) de a mă fi convins 
să o apuc pe căile lingvisticii. În vremea studenţiei, interesul meu se îndrepta 
preponderent către literatură (înţeleasă şi ca disciplină), deşi nici chestiunile legate 
de lingvistică nu-mi erau indiferente: de pildă, originea cuvintelor şi a expresiilor m-
a pasionat dintotdeauna. Copil fiind, îmi plăcea să-i „ischitesc” pe cei în vârstă cu 
privire la cutare sau cutare „vorbă” pe care o auzeam în rostirea lor, dar pe care nu o 
ştiam. Bunăoară, de la mam’ Ileana, o bătrână care îi mai ajuta pe ai mei la treburile 
gospodăriei şi care mi-a fost ca o bunică, am aflat, printre altele, de unde venea 
expresia a se lăsa pe tânjală: boul mai leneş (ori mai obosit) se lăsa pe bucata de 
lemn (= tânjala) care îl despărţea de celălalt bou înjugat, silindu-l pe cel din urmă să 
preia şi (din) sarcina sa. Ştiam expresia, ştiam şi ce înseamnă, dar nu cunoşteam şi 
explicaţia etimologică, de vreme ce boi nu mai existau demult în satul nostru, 
înlocuiţi fiind de către cai, în vremea „colectivizării”, la muncile agricole şi în 
transport; iar de obiectul tânjală habar nu aveam, cu toate că pe un pădurar din zonă, 
coleg cu tatăl meu, îl chema chiar Tânjală. În orice caz, o atare explicaţie a produs în 
mine o iluminare frazeologică, făcându-mă să fiu mai atent la astfel de „vorbe”. 
Pe acest teren al frazeologiei a avut loc întâiul contact cu Prof. Dumistrăcel, 
înainte de a-l fi cunoscut personal, „în carne şi oase”. În toamna lui 1997, în primul 
an de studenţie la Universitatea „Dunărea de Jos” din Galaţi, la începutul unui curs 
de literatură română veche, lectorul Valeriu Bălteanu a făcut „reclamă” unui 
dicţionar de expresii româneşti ce tocmai ieşise de sub teascurile tiparniţei. După ce 
l-am cumpărat, am început să-l citesc, neputându-l lăsa din mână până ce nu l-am 
terminat. Dar despre consecinţele benefice ale acestei lecturi (repetate), am vorbit 
altă dată1, aşa că nu mai insist aici.  
Aş vrea să mă refer acum, mai pe larg, la o experienţă similară, care a 
contribuit şi ea, tot înainte de întâlnirea propriu-zisă, la o mai bună familiarizare cu 
personalitatea Profesorului. Pe la sfârşitul anului universitar 1997-1998, am 
descoperit că o colegă deţinea o altă carte semnată de Stelian Dumistrăcel: Ancheta 
dialectală ca formă de comunicare (publicată tot în 1997). Am împrumutat-o şi am 
citit-o pe nerăsuflate, mai cu seamă în partea unde se afla excepţionalul Jurnal de 
anchetă în care Profesorul – în ipostaza de cercetător dialectolog – relata avatarurile 
sau „păţaniile” (din toate punctele de vedere) prin care a trecut făcând anchetele 
pentru Noul atlas lingvistic român pe regiuni. Moldova şi Bucovina. Din Jurnal 
aveam să aflu foarte multe lucruri, dintre care pe unele, cu mare încântare: de pildă, 
                                                             
1 Vezi Cristinel Munteanu, Profesorul Stelian Dumistrăcel la 70 de ani (Impresiile unui 
discipol), în „Revista română”, Iaşi, (XIII), 2007, nr. 3, pp. 8-9. 

faptul că prima localitatea anchetată de Stelian Dumistrăcel (în 1967) pentru 
NALRR (pct. 652 pe hartă) a fost chiar Umbrăreşti (jud. Galaţi), comuna mea natală. 
Fiindcă părinţii mei erau originari din Lieşti (o altă comună gălăţeană), am 
avut un anume sentiment de mândrie când, chiar de la prima pagină a Jurnalului (în 
rubrica dedicată Umbrăreştiului, la descrierea celei de-a doua anchete, din 1971), l-
am găsit evocat (şi invocat) pe învăţătorul Gheorghe Popa: „Unde eşti, dumneata, 
domnule Gică Popa, de la Lieşti, care ai ţinut minte ce condiţii trebuie să 
îndeplinească un bun informator pentru ancheta dialectală, enumerate de Sever Pop, 
după ce au trecut 35 de ani?!”2. Menţionarea acestui învăţător a făcut-o foarte 
curioasă pe mama mea, care a citit şi ea întregime, cu plăcere, Jurnalul, amintindu-şi 
de personajele evocate (inclusiv de profesorul ei de română din şcoala generală, 
Miron, şi de soţia acestuia, învăţătoare, ambii cunoscuţi pentru zgârcenia lor, 
trăsătură care nu i-a scăpat tânărului dialectolog St. Dumistrăcel, atunci când a fost 
găzduit în casa lor, în 1971, la cea de-a doua venire la Lieşti). La prima anchetă 
desfăşurată în Lieşti, în 1969, Prof. Dumistrăcel a fost realmente uimit de 
cunoştinţele „de specialitate” ale învăţătorului Gh. Popa, amănunte pe care acesta le 
reţinuse (după cum am văzut deja) de la Sever Pop, pe care îl însoţise cu 35 de ani în 
urmă într-o anchetă locală similară: „Parcă se pregătise pentru un examen de 
dialectologie la tema «ancheta dialectală» (op. cit., p. 277). În termeni elogioşi este 
menţionată şi învăţătoarea Elena Popa, iar concluzia Dlui Profesor ne scuteşte de 
alte comentarii: „Hotărât, familia Gheorghe Popa din Lieşti înscrie o pagină 
originală în istoria (oricât ar fi ea de modestă) a atlaselor lingvistice româneşti!” 
(ibid., p. 278)3. 
Cartea Ancheta dialectală ca formă de comunicare – apariţie singulară, ca 
idee şi ca manieră de abordare, din câte ştiu, în peisajul lucrărilor de profil – mi-a 
fost apoi de ajutor şi în scurta mea experienţă de dialectolog... amator. Fiindcă tema 
lucrării mele de licenţă (propunere proprie!) a fost Graiul satului Torceşti, a trebuit 
să învăţ cum să stau de vorbă cu oamenii din satul natal (aparţinător de comuna 
Umbrăreşti), pentru a afla şi consemna, la modul „profesionist”, ceea ce mă interesa. 
Ca îndrumător la modesta mea monografie dialectală, îl aveam pe lectorul Grigore 
Răcariu, cu care organizasem, la sfârşitul anului al III-lea, o minunată practică de 
dialectologie şi folclor chiar la Umbrăreşti. Dar, deoarece între timp îl cunoscusem 
pe Dl Prof. Dumistrăcel (tot în anul III alesesem cursurile opţionale predate de 
Domnia Sa: unul de etnostilistică şi altul de etnolingvistică), reuşind să-i atrag 
atenţia prin prestaţia mea „frazeologistică”4, am primit, după vacanţă, un cadou 
nesperat (de negăsit prin librării): volumul Ancheta dialectală, cu autograf  şi cu un 
mesaj stimulator: „Domnului Cristinel Munteanu, recunoaştere, îndemn, simpatie!”. 
Aşadar, nu greşesc dacă afirm că – prin această carte de referinţă – Dl. Prof. 
                                                             
2 Vezi Stelian Dumistrăcel (în colaborare cu Doina Hreapcă şi Ion-Horia Bîrleanu), Ancheta 
dialectală ca formă de comunicare, Editura Academiei Române, Iaşi, 1997, p. 259. În 
continuare, voi face trimitere la paginile acestei cărţi direct în corpul articolului. 
3 Deşi nu le fusese elevă (întrucât erau deja pensionaţi în vremea aceea), mama şi-i amintea 
foarte bine, deoarece fusese impresionată de aspectul lor blajin şi de ţinuta lor exemplară. 
Mi-a povestit, printre altele, că, în ultimii lor ani de viaţă, învăţătorii Popa fuseseră nevoiţi să 
se mute într-un... apartament: conform planului de dezvoltare al regiunii, Lieştiul urma să 
devină oraş şi, în consecinţă, au şi fost construite câteva blocuri. Casa lor frumoasă şi curată, 
văruită în alb, stătea în calea acestor transformări glorioase, aşa că a fost dărâmată... 
4 Pentru detalii suplimentare, vezi articolul meu citat în prima notă. 

Dumistrăcel mi-a fost îndrumător şi la lucrarea de licenţă, nu doar (ulterior) la 
disertaţia de masterat şi la teza de doctorat. 
Mă întorc puţin la formula din titlu. De ce ancheta dialectală ca dialectică 
sui generis? Ideea mi-a venit, desigur, mai târziu, revăzând unele pagini din 
Jurnalul discutat mai sus. Cei care au citit dialogurile lui Platon îşi aduc aminte de 
metoda dialectică a lui Socrate, adică de „maieutica” sa („moşitul” ideilor fiind şi o 
aluzie la faptul că mama lui Socrate fusese moaşă5). Dialectica lui Socrate avea rolul 
de a „curenta” ca un ţipar electric partenerii de discuţie, care îşi închipuiau că ştiu ce 
înseamnă, de pildă, «dreptatea», dar care, în timpul discuţiilor, aflau cu surprindere 
că, de fapt, nu-i aşa cum credeau ei. Interlocutorii săi, oameni obişnuiţi sau ieşiţi din 
comun, uneori prieteni, alteori adversari (aceştia din urmă, mai ales sofişti) erau 
literalmente „bombardaţi” cu întrebări, cele mai multe „încuietoare”. 
Se poate spune că dialectologul este şi el, într-o măsură mai mare sau mai 
mică, un practicant al unei tehnici similare, este un fel de dialectician care întâmpină 
şi el destule dificultăţi în aflarea „adevărului”. Relatări ale acestei tehnici aparte a 
„moşitului dialectal” ne sunt oferite de Stelian Dumistrăcel însuşi. De pildă, la 
Frumuşiţa (jud. Galaţi), ancheta se dovedeşte a fi, uneori, un adevărat chin: „La 
anchetă a asistat, tot timpul, soţia IP, pe nume Nedelea, în vârstă de 65 de ani. M-au 
tratat ca pe copilul lor. Soţia completa răspunsurile date de soţ şi îl «stimula» să nu 
mă lase fără răspuns, chiar atunci când, la întrebările [D], el nu avea, eventual, ce să 
răspundă: «Spune-i, Mărine, băietului, nu-l vezi cum se chinuieşte?». «Chinul» a 
fost însă mai ales în legătură cu obţinerea a diferite forme gramaticale, unde nea 
Mărin nu s-a prea descurcat!” (op. cit., p. 312). 
La fel ca în cazul lui Socrate, anchetatorul îşi poate „paraliza” interlocutorul 
(informatorul), mai cu seamă în timpul întrebărilor cu caracter metalingvistic: „Am 
fost pur şi simplu uluiţi de incapacitatea lui [G.I. de la Cudalbi, în 1969, n.m. C.M.] 
de a formula pl. substantivelor. De ex., îi arătam cele două uşi, de la camera în care 
lucram şi pe cea de la sală, cerându-i pl. de la uşă; degeaba, rămânea la enunţul «uşa 
de la casă, uşa cealaltă» etc. etc.! Soţia sa, tot timpul de faţă, încerca să-i «sufle» 
răspunsurile şi râdea stupefiată de deruta totală a omului. La un moment dat a 
exclamat: «Măi bărbate, am trăit o viaţă cu tine, dar n-am ştiut cât eşti de prost!»” 
(ibid., p. 285).  
De altfel, şi în secţiunea premergătoare Jurnalului (p. 245-248) pot fi 
descoperite paragrafe antologice în care unii vorbitori obişnuiţi dovedesc că le vine 
foarte greu să treacă din planul cunoaşterii lucrurilor în planul cunoaşterii limbii ori 
să conştientizeze diferenţa dintre limbajul primar şi metalimbaj. În consecinţă, sunt 
înregistrate, bunăoară, dificultăţi referitoare la obţinerea pluralului. Unei 
                                                             
5 Nu este niciodată de prisos să subliniem cât de mult datorăm, în general, părinţilor noştri şi, 
în special, mamei. Într-un interviu acordat mie acum câţiva ani, Profesorul Dumistrăcel îşi 
descria mama ca fiind „întruchiparea principiului că reuşita înseamnă stăruinţă”, principiu pe 
care se vede că i l-a insuflat şi Domniei Sale; vezi „Cercetarea lingvistică îi poate favoriza 
cititorului lecturi de conştientizare, pe diferite planuri, a înseşi condiţiei umane” (interviu cu 
Stelian-Traian Dumistrăcel, realizat de Cristinel Munteanu”), publicat în „Limba română”, 
Chişinău, anul XVII, nr. 7-9, 2007 p. 99-112 şi republicat în Cristinel Munteanu (editor), 
Discursul repetat între alteritate şi creativitate. Volum omagial Stelian Dumistrăcel, Editura 
Institutul European, Iaşi, 2008, p. 241-255 [citatul se află la p. 248]. Mai adaug informaţia că 
pe coperta a IV-a a vol. Ancheta dialectală, chiar în centrul grupajului de fotografii, se 
găseşte şi imaginea-portret a mamei Dlui Profesor. 

informatoare i se solicită pluralul de la bărbat (ca ‘soţ’) şi ea răspunde: „Cum să 
spun bărbaţi dacă n-am doi?”. N-are niciun rost să vrei să afli pluralul de la subst. 
moară, fiindcă „i-o singură moară (la Murgeni)”. În limba maternă (după cum a 
arătat convingător E. Coşeriu), cuvintele corespund esenţei/fiinţei lucrurilor; cu 
ajutorul limbii, noi organizăm/structurăm lumea pentru a o putea gândi; din acest 
punct de vedere, vorbitorul „are întotdeauna dreptate”. 
Verbul pune şi el probleme în conjugare, din aceleaşi raţiuni: „O schemă-tip 
a refuzului, «problematizat», al conjugării acestui verb [= a jănţui, n.m. C.M.], 
recompusă după răspunsuri de la diferiţi subiecţi (drept o contribuţie a noastră la 
«folclorul» anchetei dialectale), s-ar prezenta astfel: 
 «Când scoţi janţul din caş, mata ce zici că faci? – Eu? jănţuiesc! 
 Tu? – tu, te uiţi!? 
 El? – paşte oile! (ciobanul) 
 Noi? – mâncăm brânză; la asta suntem buni toţi!» 
Astfel de reacţii se explică prin faptul că operaţia respectivă (descrisă, pe 
scurt, mai sus) este una ce intră în atribuţiile «baciului» şi constituie un teren de 
afirmare a «măestriei» sale, cu atât mai mult cu cât, în zone tradiţionale de păstorit, 
«jănţuitul» se face chiar de mai multe ori, în funcţie de tipul produsului urmărit.” 
(ibid., p. 251). 
Ca să poţi conversa/discuta pe îndelete cu oamenii aceştia (în aparenţă) 
simpli, ca să-i „ischiteşti” în vremuri în care aveau tot dreptul să te privească 
bănuitori, era nevoie să posezi un mare dar: cel al comunicării. De acest dar al 
comunicării pe care Dl Profesor Dumistrăcel îl avea din plin, noi – studenţii de la 
Galaţi, în perioada în care ne aflam călare pe două milenii – ne-am dat seama foarte 
repede. Nu mult timp după aceea, aveam să realizăm (cei care-i citiseră dicţionarul 
de expresii „suspectau” câte ceva) că ne aflăm şi în faţa unui înţelept, în faţa unui 
Socrate întru ale lingvisticii. Şi, într-adevăr, aşa cum îi stă bine unui Socrate, Dl 
Profesor avea să-şi facă şi la Dunărea de Jos câţiva discipoli. 
În încheierea acestui text (greu de încadrat ca gen), reiau un fragment dintr-
un mesaj pe care i l-am adresat Profesorului nostru într-un alt context aniversar. 
Cred că-şi păstrează şi astăzi neştirbită valabilitatea, de aceea îl reproduc cu aceeaşi 
dorinţă şi – sper! – cu aceeaşi forţă de sugestie pentru providenţă: „La împlinirea 
unei frumoase vârste, pe care energia şi enérgeia i-o dezmint, îi urăm sărbătoritului 
din inimă: Să ne trăiţi mulţi ani, Onorat Magistru, cu sănătate şi rodnicie întru 
spirit!”.

În căutarea informatorului pierdut 
 
 
Precuvântare în vederea publicării 
Discursul era prevăzut pentru a fi rostit, pur şi simplu, în acea zi de noiembrie, fără a 
avea pretenţiile unei comunicări ştiinţifice şi nici aspiraţie de a fi publicat. Forma 
scrisă s-a pierdut în urma unei operaţii inerente în tehnosfera contemporană a 
lucrului intelectual (reinstalarea programelor pe calculatorul personal), întrucât, date 
fiind cele de mai sus, nu prevăzusem o copie de rezervă, iar documentul se afla pe 
desktop. 
Aşa se face că textul a trebuit să fie reconstituit pornind de la înregistrarea 
audio/video a discursului, operaţie făcută, cu multă seriozitate, de domnişoara 
Simona Ciobanu. Am încercat să-l păstrez cât mai aproape de forma rostită. Am 
introdus doar câteva note explicative în subsol, necesare poate, înţelegerii şi am 
înlăturat unele repetiţii, marcând grafic, prin punerea în pagină şi prin subtitluri, 
secvenţele „recitalului”. 
 
Introducere zisă şi captarea de bunăvoinţă 
Până acum toată lumea a vorbit de portret, dar nu am văzut nici măcar un 
desen. 
În consecinţă, pentru a compensa acest deficit, în ultima parte veţi asista la o 
manifestare audio-vizuală. Veţi asista la o repartizare a sarcinilor de expunere: eu 
voi fi cu sunetul (cuvântării) şi colega mea va fi cu imaginea. Din cele trei imagini1 
sau în cadrul celor trei imagini va trebui să reconstituim „portretul informatorului”. 
 
Secvenţa întâi 
Expunerea se intitulează În căutarea informatorului pierdut, deci parţial este 
o lucrare de contrainformaţie2, pentru a vorbi în limbaj modern. Şi, evident, să 
începem cu un motto: „Cuvântul e-n toate, e-n cele ce sunt / Şi-n cele ce mâine vor 
râde la soare / E-n pruncul din leagăn şi-n omul cărunt / Şi-n viaţa ce veşnic nu 
moare”3.  
Domnul profesor trebuie să-şi aducă aminte aceste versuri din tinereţea lesne 
întocmită la Universitatea din Iaşi. Numai că, vorba multă, sărăcia omului, şi, aici 
voi plagia pe domnul profesor, colaborarea pentru a cărei importanţă poate fi sub 
semnul derizoriului. Fericit e acela, cum ar spune Vanghelie, care ştie a-i convinge 
                                                             
1 Au devenit patru, în urma adăugării, în această versiune, a unei caricaturi. 
2 Contrar numelui, termenul indică o activitate de culegere de informaţii în practica militară, 
economică, politică. Dar ea este destinată să împiedice culegerea de informaţii de către 
inamic, specimen care, nefiind prieten nouă, nu se documentează, ci spionează. Dar contra, 
din contradans, venea de la country  (adică ceva care vine „de la ţară”). Aşa încât... 
3 Sub acest text se află altul, în care Cuvântul nu era Dumnezeu, ci Partidul (Ceauşescu, 
România). 

pe cei care ezită, pe viitorii informatori, aducându-le argumentul decisiv. Jurnalul 
peregrinărilor sale e plin de scene şi replici cu tâlc. 
De exemplu, „Te pot plăti dacă rămâi să stăm de vorbă”, dar dacă sumele 
sunt prea mari? sau, şi mai delicat, se cere plata în alte devize”?. „Nici cu directorul 
şcolii de la Nicoleşti revederea nu a fost prea plăcută. Printr-o scrisoare expediată 
din Vidra, acesta îmi reamintea o primă rugăminte în legătură cu o rudă din partea 
soţiei şi venea cu o a doua despre un nepoţel cu un verişor de-al meu de la Nivram 
ce voia să dea examen la Facultatea de Construcţii”. 
O altă cerere, o altă situaţie delicată. „Cu domnul Scurtu am cam încurcat-o 
din cauza dialectologiei, am fost membru în comisia de examen de stat a fiicei sale, 
ce a prezentat o lucrare despre graiul din satul Furceni, la Predeal, lucrare 
prezentată cu 9 de către titular. La susţinere a primit 7 pe merit, se vede că nu mă 
pot ierta, fiind tată, se lasă greu când e vorba să-mi ajute pentru găsirea de subiecţi. 
Primarul a plecat la Galaţi şi ne-a lăsat nouă biroul său unde am avut foc, ca şi la 
camerele oficiale”. 
 
Secvenţa a doua 
Ştiţi că anchetele pentru pronunţie, evident se fac la ora actuală cu 
magnetofon, şi atunci bineînţeles astea aveau, ori microfonul devenea pentru cei 
anchetaţi un fel de oglindă, deci oglinda din microfon. Clasa muncitoare nu se putea 
prezenta oricum, să-i aducem omagiul şi azi. 
Onoare ţie, clasă muncitoare, şi urmează evident un motto pe care cei de la 
Litere îl vor recunoaşte:  
„Cică un cercetător nu avea informator / Şi l-a sunat pe primar ca să-i dea 
un gospodar / Însă tovu’ activist i-a trimis un tractorist care-i zice: În ăst’ sat 
pământu-i mecanizat de către partid şi stat”. Morala: brazda nu e călimară4. 
Şi acum, extrasă din textele domnului profesor5, o primă secvenţă. 
„Din prudenţa degradantă pentru noi, în ceea ce piveşte terminologia 
agricolă, în ,,Viaţa nouă”, de la Vaslui citim un titlu: ,,Încorporarea în sol a 
speciilor din epoca întâi de semănat este ca şi încheiată”, efecte, nu e de 
mirare ca să auzi când întrebi pe cineva dacă este acasă ,,Nu-i, e dus la 
lucrări de întreţinere la cultura mare”. Adică, în traducere, ,,La prăşit”.  
Chiar informatorul principal ne spune că a răspuns la întrebarea despre şură, 
şura lui din sat la ei. ,,Punem în văzduh, sub cer”. Românul e născut poet. 
Altă situaţie: „Când s-a văzut cu microfonul în faţă, nea Matei şi-a pus grăbit 
ochelarii, ca pentru o treabă de mare răspundere”. 
O situaţie tipică:  
„Pronunţiile literare sunt emfatice şi hipercorecte, căci subiecţii stăpânesc 
numai aproximativ registrul limbii literare,/acesta/ este în schimb interesat de 
                                                             
4 Sper să-l fi recunoscut, printre cuvinte, pe Urmuz. Dacă nu ştiţi cine este, căutaţi la adresa 
http://www.seine-et-danube.com/pages/Urmuz-5365558.html.  
5 Am folosit notele din jurnalul de cercetare publicat de dl. Stelian Dumistrăcel în volumul 
Ancheta dialectală ca formă de comunicare (Editura Academiei Române, Iaşi, 1997, pp. 
257-370).  

aspectele etnografice pentru a-şi lua revanşa faţă de superioritatea bănuită a 
anchetatorului”. 
Trebui să remarcăm că problema microfonului nu este specifică doar clasei 
muncitoare din zona carpato-dunăreană. În Franţa, când s-a făcut o anchetă legată de 
folosirea limbii creole, subiecţii refuzau să vorbească acel idiom în faţa microfonului 
întrucât considerau că doar limba franceză este demnă de a fi rostită în faţa unui 
aparat de înregistrare6. 
Dar, revenim în „epoca de aur”. Iată ce află despre o informatoare: 
„Nu este exclus să urmărească producerea unei anumite impresii, factor de 
luat în consideraţie este un eventual model din mass-media, mai precis, 
interviurile cu program justiţiar, în favoarea celor exploataţi în trecut, care 
ar trebui prezentaţi ca eroi. Compune şi versuri pentru diferite melodii ale 
unor cântece cunoscute. I-am satisfăcut dorinţa de a o înregistra şi din 
această postură.” 
Deci, e tot un fel de plată în valută secundară. Dar, mândria clasei muncitoare 
poate fi şi mai clar exprimată: folosind microfonul  
„suntem la discreţia bunei sau proastei dispoziţii a şoferului care din cauză 
că stăm de vorbă despre lucruri la care nu se pricepe şi îl plictisesc se simte 
în inferioritate culturală şi atunci vrea să-şi ia revanşa”. „Azi dimineaţă ne-a 
povestit cum la Fundul Vieţii i-a pus pe colegii de la teologie să împingă 
maşina din spate, stropindu-i cu noroi, era agasat de voiniciunea autoritară a 
doamnei Florescu care se poartă ca o cucoană şi astfel a pus-o la punct”. 
 
A treia secvenţă 
,,Pâinea cea de toate zilele a unui cercetător”. 
Motto: 
„Unde te duci tu...  
şi aşa mai departe... 
încheind cu 
„...la anchetă, domnule”7  
Diverse secvenţe ne arată regimul de alimentare a cercetătorului în câmpul 
cercetării. 
„X îmi propune să pun pe statul de plată mai multe zile de lucru, iar o parte 
din supliment să-l iau eu”, deci un fel de rotunjire a pâinii sugerată de subiect.  
„Îmi amintesc că în mai multe locuri, după ce m-am prezentat, iar ei ne-au 
semnat şi ştampilat, delegaţii oficiali s-au arătat miraţi că vrem să mai 
rămânem, pentru ei putem să ne vedem de drum, doar aveam dovada că am 
fost pe teren”.  
                                                             
6 Fiind vorba de o amintire de lectură, nu voi mai căuta sursa. Situaţia era relatată într-un 
număr din serioasa publicaţie „Langages”, periodic ştiinţific al Editurii Larousse. 
7 Sper că nu l-aţi recunoscut pe Marele Versificator al Naţiunii, inventator al Cenaclului de 
Stadion.  

Regăsim deci, în filigran, binecunoscuta formulă ,,Noi ne facem că 
muncim”.pentru că „ei se fac că ne plătesc”. Păguboasă pe termen lung dar care, în 
mentalul colectiv, pare normală. 
Dincolo de toate aceste imagini despre cum se câştigă pâinea din cercetare 
apar şi comportamentele de zi cu zi despre relaţiile cu băştinaşii cei de rând sau cei 
de la conducere. Matca, judeţul Galaţi. Fragmentul l-am ales cu ţintă spre stânga, 
colegul Dan Stoica a fost profesor în Matca: ,,Mânânc din traistă şi beau apă 
sălcie”.  
Altă secvenţă: 
,,După câteva zile de fasole dulci petrecem la onomastică aşa cum îşi pot 
permite nişte agronomi şi viticultori pe deasupra. Tămâioasa domnească are 
supranumele de vinul codoşilor, căci se spune că îl beau numai aceştia cu 
directorul”.  
La Umbrăreşti, judeţul Galaţi o gâscă este plătită cu acelaşi preţ ca la piaţa 
din Iaşi, ceea ce se întâmplă şi azi....  
Şi în sfârşit, o secvenţă mai luminoasă (să mi se ierte rima). 
„Un om admirabil se crede dator să ne invite şi la masă”. 
Avem de-a face, deci, în paralel, cu prezentarea activităţii de cercetare şi cu o 
anumită dinamică a comportamentului cercetătorului.  
 
Ultima secvenţă 
Cine pe cine informează? 
 
Ne-am putea opri aici şi să vă lăsăm să priviţi tabla. Vom merge totuşi la 
desene, încercând să le dăm o noimă. 
Pentru a-şi găsi informatorii domnul profesor a trebuit să lucreze într-un 
număr de sfere care au fost desenate mental de părintele Pierre de Chardin ia noi  le-
am pus într-o formă vizibilă. 
În centru, se află litosfera. Cercetătorul călca prin noroi cât putea pentru a 
găsi diverşi informatori, evident, cei mai prizaţi sunt cei din zonele izolate, deci 
acolo din tehnosfera ajung puţin.  
Urmează atmosfera, aceea pe care o simte sub diversele manifestări 
meteorologice eventual. Dar şi în respiraţia uneori nu prea plăcut mirositoare a unor 
informatori, din cauza unor probleme dentare sau de altă natură.  
Ne întâlnim apoi cu biosfera, cu toate componentele pe care le simte asupra 
domniei sale prin hrană, dar care ţin şi de specificul cercetării ştiinţifice: 
informatorul trebuie să nu aibă boli invalidante pentru capacitatea de pronunţie clară 
şi specifică. Deci în mod automat, chiar dacă nu o făcea direct, ci doar prin prin auz, 
domnul profesor proceda la fel ca şi comercianţii de cai: îi căuta la dinţi pe 
informatori, întrucât absenţa unor dinţi putea să ducă la o pronunţie deformată.  

În sfârşit urmează tehnosfera. Despre aceasta avem în jurnalul dumnealui tot 
felul de date interesante. Trebuie să ştiţi că în tehnosferă intră şi comportamentele de 
comunicare, deci dumneavoastră când învăţaţi şi alte limbi intraţi şi în zona 
tehnosferei pentru că învăţaţi anumite tehnici (de la pronunţie la discurs). 
Şi în sfârşit noosfera, cea mai 
cuprinzătoare, domnul profesor a 
trebuit să alerge de sus până jos între 
straturi pentru a ajunge să 
construiască undeva, aici, în cadrul 
noosferei ştiinţa, evident cu toate 
riscurile pe care le-am derivat aici. Iar 
pentru a o ilustra, ne vom servi de o 
ilustraţie găsită pe Internet, o 
caricatură avându-l ca subiect pe 
antropologul francez. 
 
 Ceea ce trebuie reţinut însă 
este faptul că activitatea dumnealui, 
gândirea dumnealui, ţine de 
componenta etnică în bună parte, şi 
anume, atunci vorbim de atmosferă 
care traversează totul. Deci aţi văzut, 
cu ajutorul sferelor, o hartă a 
deplasărilor domnului profesor. 
 
 
 
 
Studii şi cercetări ştiinţifice. Seria Filologie, 28/2012 
34 
Acum îi putem pune portretul şi într-un pătrat în care avem ETNIA şi 
IDIOMUL pe o latură, CORPORALITATEA, apoi CORPORATISMUL, 
apartenenţa implicită, istorică şi aşa mai departe, şi INTERACŢIUNEA. 
 
 
 
Şi, în sfârşit, ultimul potret, ar fi acesta în triunghi, binecunoscut celor de la 
Litere.  
 
 
 
Dacă-l adaptăm, avem în partea de jos, la stânga, pe SD (adică pe domnul 
profesor Stelian Dumistrăcel) şi în dreapta IP (adică Informatorul Principal). 
Sus se află ISOGLOSA, trăsătură de delimitare folosită în cadrul studiului 
dialectelor. Pentru a ajunge la ea, domnul trebuie să recurgă la limbă, dar limba este 
discontinuă şi poate să cunoască fluctuaţia relaţiilor dintre cei doi, astfel încât 
căutarea are efectul  unui balans, cel dintre Langue şi Parole. 
Sperând că nu v-aţi plictisit prea mult urmărind desenele, vă mulţumesc şi îl 
felicit pe domnul profesor care a reuşit să parcurgă un drum atât de complicat, încât 
mi-a trebuit ceva timp ca să-l desenez împreuna cu a mea colegă, asistent doctor 
Florinela Floria. 

Post-transcriptum 
Expunerea era sub formă de glumă. Ea funcţiona cu un index (degetul care 
arată) menit să evidenţieze complexitatea muncii Anchetatorului-Lingvist. Dar, ca în 
cazul oricărei prezentări de acest gen, vorbitorul trebuie să-şi asume un risc, rezumat 
de un proverb: 
„Quand le sage désigne la lune, l'idiot8 regarde le doigt”. 
Optimist din fire, oratorul crede că în sală nu se afla nici un spectator interesat 
de mişcarea degetului. 
                                                             
8 Traducere: persoană cu dizabilităţi de percepere a discursului public. 

Până-n pânzele albe ale expresiei... 
 
 
De multe ori, ca discipol al Dlui Profesor Stelian Dumistrăcel, m-am întrebat cum l-aş 
putea descrie. E un profesor generos, un cercetător erudit şi un om pasionat. Şi, 
totuşi, cred că cea mai lămuritoare expresie a firii sale sunt cărţile D-sale. Din 
considerente personale, legate de rolul acestei cărţi în destinul meu ştiinţific, am ales 
să-l prezint pe Dl Profesor prin lucrarea sa Până-n pânzele albe. Expresii româneşti.  
Organizată sub forma unui dicţionar, cu articole ordonate alfabetic, volumul 
cuprinde un material complex, consacrat alcătuirii istoriei unor expresii româneşti. 
Îndrăznesc să spun istorie, chiar dacă Profesorul nu rosteşte niciodată acest cuvânt în 
prefeţele celor două ediţii ale dicţionarului1, în condiţiile în care el însuşi îşi aşază 
demersul sub însemnul diacroniei. 
În prefaţa de la prima ediţie, D-sa mărturiseşte că, spre deosebire de 
lexicoanele repertorii de locuţiuni şi expresii figurate ale limbii române ce tind spre 
exhaustiv şi care au ca puncte de plecare dicţionarele explicative, dicţionarul de faţă 
porneşte de la intenţia de a prezenta circumstanţele în care anumite îmbinări de 
cuvinte, având mai ales statutul de simple formule „tehnice” (din diferite medii, 
preocupări şi profesii), au ajuns să capete accepţiuni figurate2. Precizează, de 
asemenea, faptul că dicţionarul urmăreşte ilustrarea „drumului spre imagine al unor 
variate asociaţii de cuvinte ale limbii române”, „recuperarea jaloanelor unui tablou 
evolutiv al mijloacelor de a formula un nume, de a sensibiliza o reprezentare sau o 
apreciere”3, având intenţia de „a oferi «biografiile», cadrul semantic şi motivaţiile 
stilistice ale constituirii unor imagini, în exprimarea figurată”4.  
În variatele formulări prin care Profesorul precizează tipul de demers 
asumat, se observă interesul pentru, spunem noi, istorie. Fie că vorbeşte despre 
„circumstanţele” în care anumite îmbinări de cuvinte au ajuns să capete accepţiuni 
figurate, despre „drumul spre imagine” al expresiilor, despre „jaloanele unui tablou 
evolutiv” sau despre „biografiile” unor imagini, de fiecare dată se observă 
perspectiva diacronică. 
Prefaţa ediţiei a doua a dicţionarului aduce câteva noutăţi terminologice în 
ceea ce priveşte tipul de investigaţie propus. Autorul, pentru prima dată, „subliniază 
stăruinţa în direcţia etimologiei, un termen pe care îl [foloseşte] aici (în relaţie cu 
biografie şi motivaţie) cu accepţiunea cea mai largă, cea atribuită cândva de Hasdeu, 
pentru care în această preocupare a lingvisticii se încadrează demersurile consacrate 
evoluţiei tuturor faptelor de limbă (denumită de savant derivare) şi reconstituirii 
                                                             
1Stelian Dumistrăcel, Expresii româneşti. Biografii – motivaţii, Iaşi, Editura Institutul 
European, 1997 (ediţia I) şi Stelian Dumistrăcel, Până-n pânzele albe. Dicţionar de expresii 
româneşti, Biografii – motivaţii, Editura Institutul European, Iaşi, 2001.  
2 Stelian Dumistrăcel, Până-n pânzele albe..., op. cit., p. 6. 
3 Ibidem, p. 5. 
4 Ibidem, p. 6. 

acestora, din perspectiva raporturilor dintre cauză şi efect, de la sunete la structuri 
sintactice, ţinând cont şi de datele ce depăşesc însăşi sfera propriu-zisă a 
lingvisticii”5.  
Am insistat asupra dimensiunii istorice a demersului investigativ al acestui 
dicţionar pentru a-i face transparentă metodologia pe care o considerăm unică în 
lingvistica românească. 
Profesorul înşuşi recunoaşte că tratarea în articole dispuse alfabetic a unui 
corpus reprezentativ de enunţuri ce constituie expresia lingvistică figurată a 
mentalităţilor (româneşti) nu este decât o concesie redacţională. Lectura integrală a 
dicţionarului, primul de acest gen la noi, îi va permite cititorului „identificarea unor 
nuclee, a unor clase tematice, ce revelă cazuri de sinonimie diacronică, diatopică şi 
diastratică în familie frazeologică, concurând nu numai la descoperirea punctului de 
plecare, ci şi la conturarea unui microunivers de reprezentări figurate”6.  
Pentru construirea acestui microunivers, D-sa recurge la o metodologie pe 
care am putea-o numi transdisciplinară. E fascinant cum în slujba descoperirii 
istoriei unui expresii, Profesorul valorifică elemente ale tuturor disciplinelor 
socioumane. Alături de explicaţiile istorice, social-economice şi cultural religioase, 
D-sa a preluat şi rezultate ale propriilor contribuţii de profil sociolingvistic şi 
etnolingvistic publicate ca urmare a unei preocupări de aproape trei decenii în acest 
domeniu. Aduce argumente ale diferitelor stadii de evoluţie a frazeologismelor 
apelând la texte populare („literare” sau etnotexte, tipărite sau înregistrate în anchete 
etnolingvistice proprii, de teren), la cronicari şi scriitori clasici, la scriitori moderni 
şi contemporani, ilustrând zonele de contact dintre vorbire şi scrisul cultivat (I. 
Creangă, Anton Pann, Nicolae Filimon, C. Negruzzi, V. Alecsandri, Eminescu, I.L. 
Caragiale, Mateiu Caragiale, Marin Preda, Marin Sorescu).  
Mai mult, aduce în sprijinul demonstraţiei elemente din sfera ştiinţelor 
comunicării. Elemente de pragmatica discursului stau la baza explicitării proceselor 
de re-modelare semantică şi stilistică, ce pot fi constatate în utilizarea unuia dintre 
„clişeele” cele mai relevante pentru analiza contextuală, proverbul, de la parafrazare 
şi sugerare până la reconsiderarea imaginii, structuri ce îndreptăţesc optimismul 
autorului (chiar dacă prudent) privind păstrarea capacităţii acestui mijloc de 
sensibilizare a ideii tocmai pentru că enunţul nu se dovedeşte fix7.  
Profesorul Stelian Dumistrăcel pune demersul său sub semnul tentaţiei de a 
ilustra, într-un astfel de dicţionar, marile şanse pe care le oferă studiul limbajului din 
perspectiva universalităţii culturii şi a exigenţelor multiple ale cercetării lingvistice, 
căreia, prin comparaţie cu alte discipline umaniste, Eugeniu Coşeriu îi recunoştea 
„cele mai multe legături cu modul de a fi al omului, cu toate activităţile umane în 
general”8. 
Şi pentru că autorul însuşi îşi leagă cercetarea de perspectiva coşeriană 
asupra limbajului, îndrăznim ca în finalul acestui text să apropiem încă o dată 
concepţiile celor doi Magiştri, pentru a pune în lumină demersul metodologic al 
lucrării invocate.  
                                                             
5 Stelian Dumistrăcel, Până-n pânzele albe..., op. cit., p. 20. 
6 Ibidem, p. 18. 
7 Ibidem, pp. 9-10. 
8 Ibidem, p.13, autorul citează din Eugeniu Coşeriu, Lingvistica integrală, interviu realizat de 
Nicolae Saramandu, Editura Fundaţiei Culturale Române, 1996, p. 164. 

Marele lingvist basarabean afirma: „La soluţionarea unei probleme istorice 
va contribui, după caz, lingvistica funcţională şi dialectologia, sociolingvistica şi 
etnolingvistica, stilistica limbii şi sociologia limbajului etc., fiecare din punctul său 
de vedere; dar cel mai adesea vor contribui, de fapt, mai multe din aceste discipline 
împreună, fiindcă un fapt lingvistic rareori prezintă numai una dintre dimensiunile 
ce-i corespund. Şi aceasta nu din cauză că istoria lingvistică ar fi o ştiinţă «hibridă» 
sau eterogenă, ci pentru că este ştiinţa lingvistică integrală, întrucât toate aspectele 
faptelor lingvistice şi toate relaţiile în care acestea se întâlnesc şi pe care le 
determină se varsă în istorie”9. 
Aşadar, suntem de părere că Profesorul Stelian Dumistrăcel a mers până în 
pânzele albe... ale expresiei, convocând, din perspectiva istoriei, ştiinţa lingvistică 
integrală, valorificând datele tuturor disciplinelor socioumane într-un model 
frazeografic unic în lingvistica românească. 
 
                                                             
9 Eugeniu Coşeriu, Socio- şi etnoligvistica. Bazele şi sarcinile lor, în Lingvistica din 
perspectivă spaţială şi antropologică. Trei studii, editor Stelian Dumistrăcel, Chişinău, 
Editura Ştiinţa, pp. 148-149. 

Spectacolul vorbei 
 
 
Ariile de interes ştiinţific şi lucrările Profesorului Stelian Dumistrăcel pun în 
evidenţă o preocupare constantă pentru problematica interacţiunii şi mărcile/formele 
ei lingvistice; pentru Celălalt ca interlocutor/destinatar/partener într-un „contract de 
comunicare”; pentru felul în care se construieşte în practică relaţi(onare)a umană, 
sub aspectul ei sociolingvistic şi pentru modul în care poate fi ea analizată cu 
instrumentele unor paradigme teoretice. 
Drept dovadă, analiza aprofundată – de-a lungul mai multor ani, articole şi 
volume – a unor fenomene situate la interferenţa planului social cu cel lingvistic, 
precum comunicarea/ funcţia fatică şi discursul repetat (o convocare a alterităţii, ca 
formă de expresie, într-un discurs care nu-i aparţine, dar a cărui constituire o 
influenţează vădit). 
Discursul repetat este, desigur, un aspect al intertextualităţii, aşa cum, pe 
urmele lui Bahtin, o teoretizează Kristeva, Rifaterre şi Genette. Dar în accepţia lui 
Stelian Dumistrăcel, afiliată la aceea a lui Eugen Coşeriu, discursul repetat iese din 
perimetrul specializat al literaturii şi se situează în comunicarea curentă şi în 
discursul publicistic.  
Care sunt procedeele de constituire polifonică a discursului repetat şi care 
sunt consecinţele de ordin pragmasemantic ale acestei strategii discursive? Stelian 
Dumistrăcel circumscrie această întrebare unui corpus de discurs jurnalistic şi-i dă 
un răspuns convingător, în lucrări precum Discursul repetat în textul jurnalistic. 
Tentaţia instituirii comuniunii fatice prin mass-media sau Limbajul publicistic 
românesc din perspectiva stilurilor funcţionale. 
Simptomatică pentru orientarea Domniei sale către aspectul discursiv al 
limbajului – actualizat ca vorbire (parole saussuriană) în situaţii concrete de 
comunicare – este ipoteza pe care i se întemeiază analiza discursului publicistic: 
specificul acestuia – consideră Domnia sa, continuând o idee a Paulei Diaconescu – 
„este dat de modalitatea în care se manifestă «funcţia [sa] fatică»”1, adică aceea care 
permite iniţierea, menţinerea şi întreruperea comunicării. În activarea funcţiei fatice, 
un rol decisiv îl are, de pildă, în articolele de presă, titlul construit „din perspectiva 
unui «contract de comunicare» pe fond de empatie”2 . 
În ce măsură se delimitează Stelian Dumistrăcel de accepţii anterioare ale 
faticului, mai ales cele privind discursul publicistic/jurnalistic? În accepţie 
jakobsoniană, orice mesaj necesită, cum se ştie, un „canal fizic (de transmitere)” şi o 
„legătură psihologică” între emiţător şi destinatar. Mai mult, „experienţa vorbirii” 
comportă „instituirea unor legături sociale şi afective” – după cum reamintesc 
                                                             
1 Discursul repetat în textul jurnalistic. Tentaţia instituirii comuniunii fatice prin mass-
media, Iaşi, Editura Universităţii „Alexandru Ioan Cuza”, 2006, p. 7. 
2 Ibidem, p.8.  

Ducrot şi Schaeffer, în Nouveau Dictionnaire Encyclopédique des Sciences du 
Langage. Dacă Paula Diaconescu se referă la funcţia fatică în sens jakobsonian, aşa 
cum este ea înţeleasă în lingvistică şi în teoria comunicării, Stelian Dumistrăcel 
reclamă „revenirea la fondatori” şi recuperarea accepţiei primare, antropologice, 
malinowskiene a faticului înţeles mai degrabă ca o „comuniune” în plan social-
relaţional decât ca o „funcţie” lingvistică. De altfel, comuniunea fatică este, în opinia 
lui Stelian Dumistrăcel, nu altceva decât un „sentiment al comunităţii, al 
solidarităţii”3. Această accepţie este adecvată – demonstrează Domnia sa – atât 
pentru analiza discursului publicistic, cât şi pentru descrierea anchetei dialectale ca 
„formă de comunicare”. Mai exact, în lucrări diferite, dar dintr-o perspectivă unitară, 
Domnia sa analizează: în limbajul publicistic, legătura fatică asociată unui „contract 
de comunicare”, iar în ancheta dialectală, „relaţia psihologică” dintre anchetator si 
subiecţii săi, asociată unei „convenţii de lucru”. „Relaţia psihologică” e aici, evident, 
tot o „legătura fatică”. E de remarcat că pe Domnia sa îl interesează ancheta 
dialectală nu atât din perspectiva finalităţii ei („prelevarea” unui corpus lingvistic), 
cât din aceea a modalităţii în care se realizează ea, cu activarea necesară a 
faticului/psihologicului/empatiei ca o condiţie de reuşită. 
În ce măsură este relevantă – şi se manifestă – funcţia fatică prin titlurile 
textelor publicistice? Răspunsul se poate da prin comparaţie. Titlurile textelor 
ştiinţifice au un caracter marcat referenţial (să-i spunem), orientat spre surprinderea 
rezumativă a conţinutului acelui text; în timp ce titlurile textelor publicistice au mai 
degrabă unul persuasiv, sunt menite să acroşeze cititorul, să-i atragă şi să-i menţină 
atenţia, să-i inducă o anumită dispoziţe sau atitudine faţă de un anumit aspect pe care 
îl semnalează articolul. În această situaţie se află şi structurile de tipul discursului 
repetat (fie în titluri, fie în cuprinsul articolelor): „Cu un summit nu se face 
primăvară”, „Splendoarea şi decăderea persoanei publice X”, „Obrazul subţire cu 
zinc se ţine”, „Zbor deasupra unui cuib de voci” etc. De fapt, în acest caz, faticul se 
împleteşte cu conativul corespunzând „funcţiei de apel” bühleriene. 
În concluzie, o evidentă coerenţă defineşte opera şi activitatea Profesorului 
Stelian Dumistrăcel. Dacă îmi amintesc bine, Marin Preda e unul dintre autorii cei 
mai îndrăgiţi de Domnia sa. Cred, dacă-mi este permis să fac astfel de supoziţii, că îl 
apropie de Marin Preda aceeaşi fascinaţie pentru spectacolul vorbei (şi al vorbirii 
saussuriene), pe care şi-o mărturiseşte prozatorul undeva, în Viaţa ca o pradă. 
                                                             
3 Ibidem, p. 321 

Spaţii pragmatico-discursive ale generării idiotismelor: 
o înscenare caragialescă 
 
 
Résumé 
Dans un article publié en 1893, sous la forme d’un reportage présentant un imaginaire 
« Congrès cooperatif roumain », I.L. Caragiale découvre, de façon empirique, la marque 
qu’ont les différents milieux socioprofessionnels sur l’évolution sémantique (figurée) 
d’un nombre de mots du vocabulaire de la langue commune. Parallèlement, l’écrivain 
esquisse certaines micro-anthologies thématiques d’idiotismes du roumain, résultés, par 
métaphorisation, à partir d’énoncés techniques des professions variées du milieu urbain 
de Roumanie (marchants de diverses catégories, couturier, boulanger, cocher, tapissier, 
etc.). 
L’étude se propose d’investiguer les techniques sous-tendant la mise en scene utilisée 
par le dramaturge pour inclure les faits/phénomènes sémantiques et stylistiques 
respectifs dans les interventions de type oratoire des soi-disants congressistes. Avec une 
intuition linguistique spéciale, I.L. Caragiale ilustre, à son propre compte, un principe de 
sociolinguistique formulé par Fernão de Oliveira dans les termes suivants: « Cada um 
fala como quem é » et « Os homens falam do que fazem » (Grammatica da Lingoagem 
Portuguesa, 1536). 
Mots-clés: espace pragmatique-discursif; espace et registre de la communication; 
compétence linguistique, ~ idiomatique, ~ expressive; variation linguistique, ~ 
diatopique, ~ diastratique, ~ diaphasique; évolution sémantique socio-professionnelle; 
phraséologie socio-professionnelle.  
 
0.1. Vă rog să-mi îngăduiţi să încep prin a-mi exprima întreaga recunoştinţă faţă 
de prietenii de la Bacău, ca organizatori ai acestui simpozion, ce mă onorează, dar şi ca 
mai vechi colegi, din anii cursurilor mele de la Universitatea „Vasile Alecsandri” şi, 
totodată, din anii, tot atât de frumoşi, care au urmat, când am legat cele mai bune relaţii 
cu foştii mei doctoranzi băcăuani, astăzi cadre didactice şi cercetători de prestigiu. Le 
sunt recunoscător, de asemenea, foştilor mei studenţi şi doctoranzi din alte centre 
universitare, de asemenea profesori şi cercetători afirmaţi, şi ceea ce este tot atât de 
important pentru mine, prieteni, veniţi aici cu gânduri bune şi sentimente alese.  
Aş vrea însă, în special după cele spuse (mai mult decât măgulitoare!) până 
acum despre mine, să deviez puţin atenţia de la persoana mea, pentru a ne regăsi, cu 
toţii, sub semnul meritatei cinstiri, una de studiu, a unei personalităţi şi a unui spirit critic 
ce trec peste timpuri, cele ale lui I.L. Caragiale, la centenarul morţii sale.  
0.2. Aşadar, după o introducere preponderent de terminologie, vom prezenta şi 
discuta un text jurnalistic din 1893 al lui Caragiale, Congresul cooperativ român (în 
continuare: Congresul) apărut în „Moftul român”, text în care cel mai... parafrazat dintre 
scriitorii noştri şi-a pus şi a rezolvat, empiric, problema provenienţei şi a funcţionalităţii 
câtorva categorii de frazeologisme ale limbii române. 

Ca într-atâtea alte situaţii similare, în cazul de faţă, Caragiale a intuit unul din 
preceptele de bază ale sociolingvisticii, formulat, poate pentru prima dată în exegeza 
europeană, de renascentistul portughez Fernão de Oliveira (1507 – cca. 1581), care, în 
tratatul său intitulat Grammatica da Lingoagem Portuguesa (1536), scria: „Cada um 
fala como quem é” şi „Os homens falam do que fazem”. Primul dintre aceste enunţuri a 
fost reluat (ca motto) şi completat cu o explicitare, chiar a gramerianului portughez, de 
Eugeniu Coşeriu, în studiul său Socio- şi etnolingvistica. Bazele şi sarcinile lor, după 
cum urmează: „Oamenii vorbesc despre ceea ce fac şi, prin urmare, ţăranii nu cunosc 
vorbirea celor de la Curte, cizmarii nu sînt înţeleşi de marinari, şi nici lucrătorii din Entre 
Douro e Minho nu vor înţelege cuvintele noi care vor pătrunde în anul acesta din Tunis 
cu «bonetele» lor” (Coşeriu 1994: 138), un tip de necunoaştere pe care Magistrul de la 
Tübingen o pune sub semnul relaţiilor dintre «comunitatea» vorbirii şi «comunitatea» 
altor activităţi. Prin extrapolare, în analiza noastră obiectul de studiu îl reprezintă valenţe 
ale comunicării între vorbitorii aparţinând unei anumite profesii şi translarea 
„nomenclaturilor” iniţial specializate în comunicarea acestora cu alţi profesionişti şi cu 
vorbitorii limbii comune.  
0.3. Faţă de sistemul de trimiteri (simplificat) pe care îl folosim în continuare, 
am socotit necesar să punem la dispoziţia cititorilor, în Anexă, [1], în format PDF, textul 
integral al Congresului cooperativ român, după ediţia Zarifopol a Operelor lui I.L. 
Caragiale (vezi Bibliografia), şi pentru a atrage atenţia asupra faptului că autorul a oferit 
el însuşi, prin evidenţierea cu litere cursive, o „cheie de lectură”, pentru semnalarea 
materialului lingvistic reflectând elementele particulare de cod din fragmente de text 
(discurs) în legătură cu profesia vorbitorului, indicată după numele acestuia (asupra unei 
excepţii, cf. § 4.3.3). Tot aici, după textul propriu-zis, am reprodus, [2], pagina din Note 
şi variante la volumul respectiv, marcând grafic alineatul ce cuprinde însemnările 
editorului privitoare la diferenţele dintre varianta publicată în „Moftul român” şi cea 
tipărită în Schiţe uşoare (1896). 
 
1. Preliminarii de nivelul terminologiei şi conceptelor 
1.1. Pornim de la titlu, pentru a face cunoscut, mai întâi, sensul folosirii 
sintagmei «spaţiu pragmatico-discursiv» (în continuare, SPD), pe care o folosim ţinând 
seama de concepte lansate de Dominique Maingueneau, care distinge un spaţiu discursiv 
(ca membru al triadei din care mai fac parte câmpul discursiv şi universul discursiv), 
reprezentând poziţionarea (identitatea) ideologică a enunţiatorului; autorul citat 
recunoaşte relaţia conceptelor respective cu cel de «champ scientifique», al lui Pierre 
Bourdieu, dezvoltat de acesta în studiul cu acelaşi titlu (Bourdieu 1976). În general, 
reproiectarea noastră este determinată de faptul că punctul de plecare invocat se referă, 
preponderent, la domenii ale ideologicului, de exemplu, cu privire la şcoli filozofice sau 
la curente politice (cf. Charaudeau – Maingueneau 2002: 97; 453-454); pe de altă parte, 
conceptul de SPD, unul aparţinând intenţiei de cooperare din partea enunţiatorului, 
urmăreşte delimitarea faţă de conceptul general de «câmp (discursiv)», orientat, în 
diferite zone ale spiritualităţii şi socialului, spre ideea de confruntare.  
Alte opere ale lui Pierre Bourdieu care reflectă aria preocupărilor sale se 
intitulează  Le champ politique sau Le champ religieux dans le champ de manipulation 
symbolique; vezi şi Le champ journalistique et la télévision [titlu al unei serii de emisiuni 
TV, 1996]. Pornind de la Bourdieu, conceptul – simbolic – de «champ littéraire» este 
argumentat de Joseph Jurt, într-un studiu referitor la teoria câmpului literar şi 
„internaţionalizarea” literaturii (cf. Jurt 2001: passim).  

În conturarea conceptului de SPD, insistăm, ca notă generală, după cum se va 
constata în cele ce urmează, asupra aspectelor pragmaticii, respectiv asupra adecvării 
discursului, prin evaluarea caracteristicilor specifice mediului comunicării şi a datelor 
personale ale interlocutorilor. Am dezvoltat conceptul nostru pe baza celor referitoare la 
spaţii şi registre ale comunicării (cf. Dumistrăcel 2006b: 326-328) şi a conceptelor 
definite de Eugeniu Coşeriu, privind «competenţa lingvistică» şi «variaţia lingvistică» 
(cf. Dumistrăcel et alii: 2012: § 0.2).  
Figura 1 
 
SPAŢIUL  PRAGMATICO-DISCURSIV 
A. Date obiective 
B. Date subiective 
 
 
 
    A                                                                                      B 
 
  
 Spaţiul comunicării +    Competenţa lingvistică +    
                ↓                                           ↓ 
Registrul comunicării    Variaţia lingvistică 
 
 
 
Detalii 
 
 
                                  A1                                              B1 
public                                                                                                       elocuţională  
socio-profesional         Spaţiul comunicării  Competenţa lingvistică         idiomatică 
personal                                                                                                    expresivă              
 
 
 
                                   A2                                                 B2 
Registrul comunicării                       Variaţia lingvistică 
public formal                                              - în diacronie 
public informal                                                                              diatopică 
familiar (intim, ludic)                                 - în sincronie:            diastratică 
                                                                                                      diafazică 
© Dumistrăcel  2012 
Pentru o analiză sumară a Fig. 1, precizăm următoarele coordonate şi 
componente prezentate aici. Avem, mai întâi, două coordonate ale comunicării: cea a 
datelor obiective (A) şi cea a datelor subiective (B). Reprezintă date obiective situarea 
comunicării într-un anumit spaţiu dat, spaţiul public, cel socioprofesional şi cel personal, 
cărora le corespund, în principiu, în ceea ce priveşte verbalul, paraverbalul şi 

nonverbalul, registre corespunzătoare (adecvate): registrul public formal, registrul public 
informal (social sau profesional) şi registrul familiar (ultimul cunoscând şi evoluţia spre 
intim sau chiar ludic). În ceea ce priveşte datele subiective ale comunicării, care ţin, 
aşadar, de dotările personale ale interlocutorilor, referirea se face, în primul rând, la 
competenţa lingvistică a acestora, în speţă la competenţa idiomatică (gradul de 
cunoaştere a unei limbi) şi la cea expresivă, reprezentând prestaţia „în situaţii 
determinate şi cu privire la anumite lucruri, cu anumiţi interlocutori” (Coşeriu 1992-
1993: 36), aşadar adecvarea la situaţia de comunicare, la tema discursului şi la 
interlocutor; din perspectiva pragmaticii, aceasta înseamnă capacitatea/performanţa 
emiţătorului de a se plasa la acelaşi nivel al competenţei idiomatice şi expresive cu 
receptorul. 
1.2. Pentru tratarea temei abordate, revenim, pe scurt, şi asupa conceptului de 
«discurs repetat» (DR), preluat, de asemenea, de la şi în viziunea Coşeriu, definit, ca 
notă generală, drept „tot ceea ce în vorbirea unei comunităţi se repetă într-o formă mai 
mult sau mai puţin identică de discurs deja făcut sau combinare mai mult sau mai puţin 
fixă, ca fragment, lung sau scurt, a «ceea ce s-a spus deja»” (Coşeriu 2000: 258-259).  
Printre speciile menţionate de autor se află citatele („ca repetare a unor fragmente de 
texte – literare sau altele – cunoscute ca atare”), proverbele, locuţiunile fixe, formulele de 
comparaţie şi diferite alte expresii (Coşeriu, loc. cit.; pentru explicarea conceptului şi precizarea 
speciilor de DR, vezi Dumistrăcel 2006a: 129-131 şi Dumistrăcel 2006b: 114-122). 
1.3. Avem în vedere, de asemenea, folosirea conceptului de «contract de 
comunicare», pornind de la Elíseo Véron (Entre l´épistémologie et la communication), 
asupra căruia ne-am oprit plasându-l într-o sferă mai largă de interpretări, ca o 
interacţiune de împreună-construire a sensului. Din această perspectivă, noţiunea are o 
filiaţie impresionantă, revendicată din ipostaze diverse: „intersubiectivitate” 
(Benveniste), „dialogism” (Bahtin), „intenţie colectivă” (Searle), „intenţionalitate 
reunită” (F. Jacques), „negociere” (Kerbrat-Orecchioni), ipostaze ce converg spre o 
definire contractuală a actului vorbirii, care implică existenţa a doi subiecţi în relaţie de 
intersubiectivitate, existenţa de convenţii, de norme şi acorduri ce reglează schimburile 
„langajiere”, existenţa cunoaşterilor comune ce permit să se stabilească o cooperare, 
totul într-o anumită situaţie de comunicare (cf. Dumistrăcel 2006a: 36, ap. Charaudeau – 
Maingueneau 2002: 138-141). Evident, în cazul Congresului, interacţiunea în discuţie 
cunoaşte ipostaza unui „contract de lectură”, caracteristic atât presei, ca spaţiu al tipăririi 
iniţiale a textului, cât şi publicării, ulterioare, a acestuia într-un volum (prima apariţie 
editorială, în vol. Schiţe uşoare, Bucureşti, Müller, 1896). 
 
2. Dacă ne referim la Caragiale, îi putem recunoaşte, fără nicio tresărire, statutul 
acelui scriitor român din a cărui operă au fost preluate, în discursul public, cele mai 
multe sintagme şi fraze devenite «enunţuri aparţinând discursului repetat» (EDR); una 
din cele mai expresive recunoaşteri din această perspectivă i-o datorăm lui G. Călinescu, 
acesta remarcând calitatea a numeroase secvenţe-text din opera lui Caragiale de a fi 
devenit „replici sentinţe”, care „trăiesc singure cu o puternică viaţă verbală”. Istoricul şi 
criticul literar numit, pe lângă această formulă plastică, simula chiar contrarierea privind 
şansele de ilustrare în demersul exegetic: „[...] ce se poate cita din Caragiale se ştie 
dinainte pe dinafară” (Călinescu 1982: 506).  
Ceea ce ne-a atras atenţia este faptul că nu numai la Călinescu (surprinzător, 
adesea, în analize de acest fel), dar mai ales în lucrări de profil a doi iluştri stilisticieni 
români care s-au ocupat de Caragiale şi, mai precis, de enunţuri din opera sa devenite 

EDR, Iorgu Iordan şi Tudor Vianu, nu se face vreo trimitere la textul pe cate îl analizăm, 
deşi acesta ilustrează, exemplar, descoperirea, empirică, a lui Caragiale privind SPD care 
au generat anumite frazeologisme din categoria «cópii ale realităţii» şi modalitatea în 
care acestea servesc în comunicare în afara spaţiilor respective de comunicare. 
2.1. Pătrunderea, în discursuri din comunicarea la diferite niveluri, a numeroase 
„citate” din opera lui Caragiale a fost semnalată şi comentată şi de Iorgu Iordan, într-o 
secţiune din Stilistica sa, în discuţia privind „inovaţiile individuale” şi „inovaţiile 
colective”, sub semnul asemănării dintre enunţurile expresive „populare” şi creaţiile (de 
acelaşi tip) ale scriitorilor (Iordan 1975: 266). Dar, de fapt, Iordan, care nu este 
preocupat, la modul metodic, de sorgintea „izolărilor”, prezentate, analizate şi explicate 
într-un bogat capitol din lucrarea citată (p. 268-304), se mulţumeşte, pe lângă extracţia 
unora din opera a diferiţi scriitori, să invoce apariţia frazeologismelor în anumite 
împrejurări istorice sau din mediul familial (op.cit., p. 265-267), deşi, punctual, se fac 
referiri precise la mediul socioprofesional care a produs o anumită expresie. În ceea ce 
priveşte specificul materialului stilistic din opera lui Caragiale, la a cărui operă se trimite 
frecvent în ansamblul Stilisticii, opinia lingvistului citat este următoarea: scrisul acestuia 
(ca şi al lui Creangă şi Brătescu-Voineşti) „conţine particularităţi stilistice venite din 
vorbirea curentă”, reprezentând un „stil «vorbit»”, dar nota specifică lui Caragiale este 
familiaritatea având, „de cele mai multe ori, aspect periferic” (Iordan 1975: 15; pentru 
un bogat inventar de enunţuri şi replici expresive din opera lui Caragiale devenite 
stereotipuri în vorbire, cf. şi Iordan 1957: 45).  
2.2. Similitudinea între enunţurile expresive populare şi citatele din scriitori care 
apar în vorbire ca EDR este discutată şi de Tudor Vianu, afirmaţia respectivă fiind 
susţinută, în mod aparent paradoxal, chiar cu unele dintre exemplele din Caragiale şi din 
alţi scriitori date de Iordan, la care nu se referă (prima ediţie a Stilisticii acestuia a apărut 
în 1944), predecesor pe care nu l-a putut ignora, de vreme ce, chiar în studiul la care 
trimitem, Vianu are rezerve îndreptăţite faţă de opţiunea de principiu Iordan privind 
conceptele de «stilistică lingvistică» şi «stilistică literară» (cf. Vianu 1955: 207; fireşte, 
nu excludem posibilitatea ca, la Vianu, să ne aflăm în prezenţa unui caz de simplă falsă 
memorie).  
Tudor Vianu consemnează faptul că, în opera lui Caragiale, sunt reflectate 
„toate varietăţile stilului popular şi ale diferitelor «stiluri ale vorbirii», ale ţăranilor şi 
târgoveţilor, ale gazetarilor, funcţionarilor şi politicienilor, ale profesorilor şi avocaţilor, 
al argoului mahalalei, al cârciumilor şi cafenelilor, al jargoanelor de salon etc.” (Vianu 
1955: 205; pentru referirea la mediul personajelor lui Caragiale, cf. şi Vianu 1965a: 348-
349). 
Constatarea este valoroasă prin faptul că, pentru Vianu, care face generalizarea 
că „există [...] o calitate specială a fiecărei limbi, forme şi construcţii expresive proprii 
ei, locuţiuni, metafore şi comparaţii extrase din domeniul de viaţă în care s-a exercitat cu 
precădere activitatea sa”, specificul expresivităţii limbii române prin frazeologisme este 
dat de imaginile rezultate din ocupaţiile mediului rural: „[...] poporul român, cu vechile 
lui tradiţii de viaţă rurală şi agricolă, a creat o mulţime de locuţiuni cu o incontestabilă 
valoare stilistică precum: a bate câmpii, a înţărca bălaia, a nu pricepe boabă, a nu-i fi 
[cuiva] boii acasă, a se ţine scai (de cineva), a strânge funia de par, a se culca odată cu 
găinile, a strica orzul pe gâşte, a lua în căruţă, a pune de mămăligă, a-şi lăsa 
potcoavele etc., etc.” (Vianu 1955: 206-207).  
2.3. Desigur, restrângerea tematică a lui Vianu, citată aici, se justifică oarecum 
proporţional, dar diferitele medii profesionale şi domestice reflectate de evoluţii 

semantice ale lexicului, de la latină la română, şi de frazeologisme româneşti au fost 
trecute în revistă de Puşcariu în secţiunea [V.] Elementul social, din partea a II-a a 
sintezei Limba română, I. Privire generală. Este vorba, în special, de paragraful 138, 
intitulat Aportul adus de diferite pături sociale la graiul comun, în care referirile, 
proponderent de ordin semantic, sunt la cultul religios, viaţa militară primară, la 
albinărit, vânătoare, pescuit, domeniul juridic, un mediu profesional mai nou 
reprezentându-l „bărbieria” (care, de exemplu, a dat metaforele a trage un perdaf, a da o 
săpuneală, a rade fără brici, a da rasol); dar, după Puşcariu, „reflexul cel mai puternic l-
a avut în limba română păstoritul”, zonă din care autorul comentează un mare număr de 
exemple, cum sunt şi următoarele: „[numai un neam de păstori poate zice, chiar în limba 
literară,] se încheagă un gând, încheagă o frază sau cheagul unei societăţi (francezul ar 
zice «le ciment d’une société»)” (Puşcariu 1940: 356-359; vezi, anterior, referirea la 
„graiul femeilor”, p. 345-346; expresia a se închega un gând este discutată şi de Vianu 
1955: 208).  
Am dezvoltat această idee în lucrarea noastră Lexic românesc. Cuvinte, metafore, 
expresii, în secţiunea consacrată categoriei de frazeologisme numite „expresii idiomatice 
cópii ale realităţii”, categorie prin care, spre deosebire de cele care au luat naştere ca figuri 
de stil propriu-zise, numite „imaginare” (de tipul „a-şi lua inima în dinţi”), înţelegem 
izolările „care pornesc de la un fapt real din domeniul vieţii materiale, sociale, politice sau 
care constată relaţii dintre obiecte sau vieţuitoare, având iniţial o funcţie obiectivă de 
comunicare şi a căror funcţie stilistică este mijlocită de o serie de factori ce rezumă situaţia 
în care se află, pentru colectivitate, pentru un grup sau pentru un individ oarecare, 
realităţile pe care îmbinările de cuvinte sudate numite expresii le descriu (uitate, numai 
intuite sau cunoscute, preţuite sau depreciate etc.)”, izolări pentru care, pentru o formulare 
mai scurtă, am propus denumirea „cópii ale realităţii” (Dumistrăcel 2011: 106; evidenţieri 
actuale ad-hoc prin italice). 
Dintre „metaforele şi expresiile izvorâte din diferite terminologii profesionale 
evocând mediul rural” am consacrat micromonografii unor semantisme şi izolări din 
domeniul agriculturii, creşterii animalelor, păstoritului, pescuitului, industriei casnice, 
apiculturii, iar din domeniul, special, al meseriilor, am analizat izolări reflectând morăritul, 
fierăria, dogăria, croitoria, negoţul şi, chiar, lumea bâlciului (op.cit., p. 139-165). În 
dicţionarul intitulat Pînă-n pînzele albe. Expresii româneşti. Biografii – motivaţii (Iaşi, 
2001), prezentăm comentarii asupra originii şi dezvoltării metaforice a unor expresii 
„cópii ale realităţii”, dar şi asupra utilizării unor expresii „imaginare”.  
3. Aprecieri ale exegeţilor literari  
3.0. Dacă lingviştii au neglijat texte caragialeşti din publicistică, Congresul s-a 
bucurat de atenţia exegeţilor literari, din motive uşor de înţeles: în discuţie a fost şi 
rămâne constatarea diversităţii operei lui Caragiale, interes care a determinat 
investigarea, în totalitatea scrierilor, a mijloacelor stilistice (şi lingvistice) adaptate 
exprimării.  
3.1. Atenţia acordată clasificării textului şi caracterizarea (destul de sumară) a 
acelor mijloace stilistice folosite de autor ce ar putea fi invocate, eventual, pentru 
clasificare ne întâmpină în paragraful consacrat Congresului din secţiunea intitulată 
Textul impur a monografiei Despre Caragiale, semnată de Maria Vodă Căpuşan. 
Autoarea consideră că textul este doar aparent dramatic, prin numirea personajelor, care 
schimbă replici, amintind scene din O scrisoare pierdută; pe de altă parte, este pusă în 
discuţie şi apariţia unor „scurte relatări ale discursurilor” („bazate tot pe calambururi”), 
dar „cel care vorbeşte aici”, Caragiale, îşi depăşeşte „rolul prescris de genul dramatic 
pentru didascalii”.  

Maria Vodă Căpuşan insistă asupra faptului că „prezenţa indicaţiilor parantetice 
de regie” nu conferă textului calitatea de a fi „teatral”, după cum relatările din text 
„«mimează» dialogul prin jocul de cuvinte”. În plus faţă de această caracterizare a 
exprimării, autoarea observă (mai aproape de profilul textului, dar fără a surprinde şi a 
numi esenţialul, ca proiecţie a textualizării) că „profesiunea vorbitorului determină 
câmpul semantic al dialogului dar şi al comentariilor marginale” (Vodă Căpuşan 1982: 
84).  
În sprijinul delimitării de teatrul propriu-zis, trebuie să ţinem seama şi de un alt 
fapt: dacă, după cum s-a observat, comediile lui Caragiale reprezintă spaţii în care se 
transferă, curent, intimul în public (cf. Pârvulescu 2011: 94), Congresul este o structură în 
care, în spaţiul discursului public, se realizează, în fond, metodic, o galerie de portrete-
intimităţi. 
3.2. Pe baza bibliografiei consultate până acum, putem constata că, la rândul lor, 
Stancu Ilin, Nicolae Bârna şi Constantin Hârlav, îngrijitorii ediţiei Caragiale, Opere, I. 
Proză literară, pun acest text tot numai sub semnul calamburului, considerând 
„slăbiciunea” scriitorului pentru jocurile de cuvinte, şi propun lectura textului „în cheie 
ironică şi parodică”, intenţia parodică fiind dublă: pe de o parte, parodia „stenogramelor 
parlamentare şi a «minutelor» altor întruniri”, iar, pe de altă parte, cea a „glumelor 
bazate pe calambur”. Pentru aceşti exegeţi, Caragiale opune constrângerii retorice, dată 
fiind tema (de fapt, spaţiul pragmatico-discursiv ales) şi identitatea profesională a 
vorbitorilor, o „constrângere cu fundamentare arbitrar-ludică şi cu manifestare marcat 
lingvistică”, exprimată prin semantică „potenţată aluziv prin exploatarea omofoniilor şi 
polisemiilor etc.”, procedeele fiind, la rândul lor, „ironizate prin supralicitare” (Ilin et alii 
2000: 1552-1553).  
3.3. Atât consideraţiile privind „ne-teatralitatea” textului la care se referă Maria 
Vodă Căpuşan, cât şi observaţiile (de „stil”) ale exegeţilor citaţi imediat anterior au 
pierdut din vedere aspecte esenţiale privitoare la specificul Congresului, la dimensiunea 
sa textual-discursivă. Este vorba, de apariţia, ca personaje, a unor persoane reale din 
viaţa publică a epocii (Dem. Butculescu, în calitate de preşedinte, într-adevăr o 
personalitate a organizării cooperatiste din România acelor ani, scriitorul, traducătorul şi 
ziaristul Bonifaciu Florescu, „doctorul Babeş”, eventual şi alţii). Pe de altă parte, 
refuzând, de principiu, taxarea, grăbită, a mijloacelor expresivităţii discursurilor drept 
simple calambururi şi jocuri de cuvinte (care, însă, nu lipsesc!), vom porni chiar de la 
analiza de tip „lingvistica textului” pentru a-l înţelege pe Caragiale din Congresul într-o 
viziune de modus operandi al scriitorului. Abordarea pare să fie cea mai potrivită: vom 
constata că scriitorul este preocupat, empiric, de stilistica vorbirii; or, aceasta este, după 
Eugeniu Coşeriu, „tocmai o lingvistică a textului” (Coşeriu 2004: 294). 
 
4. Considerarea frazeologiei şi a lexicului  
4.0. Confruntarea datelor trecute în revistă cu afirmaţia lui Tudor Vianu 
privitoare la specificul expresivităţii româneşti (cf. § 2.2), măcar aparent restrictivă, pune 
problema nivelului şi a mijloacelor prin care sunt reflectate, în opera lui Caragiale, 
„stilurile vorbirii” a diferite categorii socioculturale. Putem afirma, acum, că explicaţia o 
reprezintă prezenţa, în comunicarea curentă, a semantismelor şi frazeologismelor 
caracteristice tocmai mediilor socioprofesionale, diverse, ale vorbitorilor limbii române, 
unele pe care nu le-au avut în vedere, ca atare, niciunul dintre exegeţii citaţi. De 
exemplu, la Caragiale, în Congresul, vom găsi o viziune care, depăşind sfera ruralităţii 
şi, în general, pe aceea referitoare la ocupaţiile tradiţionale (care nu au fost nici ele 

neglijate!), sunt luate în considerare felurite profesii ale epocii, din mediul orăşenesc, al 
meseriilor şi al industriilor, şi chiar al ştiinţelor. Este vorba de convocarea unui bogat 
inventar de semantisme, locuţiuni expresive, expresii idiomatice, zicători şi proverbe, 
aduse în scenă într-un text jurnalistic de tip reportaj, în care, fireşte, abundă şi simplele 
jocuri de cuvinte.  
4.1. Congresul cooperativ român este un text care oferă cadrul şi materialul 
pentru o analiză semnificativă a frazeologismelor din perspectiva SPD. Referindu-ne la 
schema propusă anterior (Fig. 1), remarcăm, mai întâi, că o temă caracteristică spaţiului 
public (un congres, probabil imaginar), căruia i-ar corespunde registrul public formal al 
comunicării (de tip oratorie), este abordată de personajele convocate într-un reportaj sui-
generis, din intenţia ludică a scenaristului, prin mijloace lingvistice şi stilistice reflectând 
particularităţi ale registrului de tip profesional. În ceea ce priveşte competenţa lingvistică 
(idiomatică) a emiţătorului-scenarist, este evident turul de forţă al stăpânirii celor mai 
diverse elemente ale lexicului limbii române cu privire la felurite ocupaţii şi statute 
profesionale, dar autorul nu-şi refuză nici apelul la enunţuri în franceză, ca citate şi 
pentru jocuri de cuvinte. Competenţa pur idiomatică este translată în analiza sui-generis 
a conotaţiilor cuvintelor şi expresiilor iniţial cópii ale realităţii, devenite metafore 
(competenţa expresivă), receptate convenabil de participanţii la... dezbateri, sau refuzate 
acestora (cazuri ce vor forma obiectul unor observaţii ulterioare).  
Contractul de comunicare/lectură cu cititorul funcţionează sub semnul creditării 
implicite a acestuia, imaginat ca aflându-se la acelaşi nivel cu autorul în privinţa 
competenţei expresive (mai ales autorul, dar şi „Moftul român” îşi aveau ceea ce astăzi 
sunt numiţi „fani”), prin apelul la mijloace care reflectă variaţia lingvistică diastratică şi 
diafazică.  
4.2. După un examen al conotaţiilor elementelor ce aparţin lexicului comun, 
încercăm, ca obiectiv principal, o clasificare sumară a tipurilor de EDR ce apar în text, în 
raport cu statutul vorbitorilor – personaje reale, din viaţa publică a momentului, sau 
imaginare (probabil nu fără corespondente în realitate, aspect asupra căruia nu putem 
stărui), alcătuind o structură care-i permite autorului să „umple” inventarul de mijloace 
expresive ale unui discurs public reprezentativ. Vom insista, fireşte, asupra izolărilor. 
4.2.1. Lexic. Stratul lexicului comun folosit expresiv prin conotaţie este 
reprezentat de elemente ale exprimării curente, plasate, totuşi, în discursuri măcar 
tangente unor ocupaţii. Pentru sensurile figurate ale cuvintelor din fondul comun al 
limbii, unele chiar neologisme, din discursuri citate sau din comentarii pe marginea 
acestora (ce sunt prezente, curent, în înscenarea pe care o analizăm, într-adevăr cu 
aparenţa unor didascalii), selectăm exemple în cele ce urmează:  
„(Discurs) sărat şi foarte gustat” (un reprezentant pentru „delicatese şi 
comestibile”); a turna (legi) pe un anumit tipar, a ciocăni (guvernul; în vorbirea unui 
industriaş metalurgist, „om cu multă greutate”); a potcovi ‘a înşela’; a drege (glasul; cu 
referire la „prezidentul «Spumei de drojdii»”, dar în context aluzia este la „dregerea” 
băuturilor); a se frige ‘a o păţi, a se înşela’; „(a culege aplauze) de deosebite caractere” 
(despre un tipograf); „stofă (de orator)”, „de talia (unei ţări agricole)”, „a croi (o soartă 
prea grea)” (ultimele trei exemple, din caracterizarea unui croitor); „a biciui (liber-
schimbismul”; starostele birjarilor); a se lumina, a înflăcăra (resentimente; un „lampist”); 
(om) copt (franzelarul); a încălţa ‘a înşela’ (reprezentantul fabricii de cizme Filaret); „a 
căptuşi” („ne-ar căptuşi străinii din cele două emisfere”); „a îndulci” (lucrurile; intervenţia 
unui cofetar) etc.  

Fireşte, în unele cazuri, atribuirea sensurilor figurate ale cuvintelor 
reprezentantului unei anumite profesii este pur conjuncturală (a se frige, a se lumina, a se 
înflăcăra) şi constituie dezvoltări discursive ad-hoc.  
În ceea ce priveşte limitele competenţei idiomatice a cititorilor, un singur cuvânt 
pune o problemă aparte; ne referim la cumaş, împrumut de origine turcească, glosat, de 
altfel, în secţiuni de Note la ediţii şcolare, prin ‘stofă’; de fapt, intenţia ironică a lui 
Caragiale, în a cărui operă „numărul împrumuturilor din limba turcă [...] este neaşteptat 
de mare” (cf. Arvinte 2007: 271; vezi inventarul, de câteva sute de cuvinte, între p. 272 
şi 294), poate avea la bază statutul împrumutului în limba română în epocă; după Lazăr 
Şăineanu, sensul originar al tc. kumaş este ‘stofă de mătase’, dar autorul Dicţionarului 
universal al limbii române, care a studiat Influenţa orientală asupra limbii şi culturii 
române (trei volume, Bucureşti, 1900), notează utilizarea figurată a cuvântului: ‘om de 
valoare’, cu următoarea precizare: [utilizat] „mai adesea ironic” (Şăineanu 1929: s.v). 
Acesta este registrul atribuit termenului în discursul lipscanului: „Îi ştiu pe toţi ce cumaş 
sunt; materia asta o cunosc, slavă Domnului”.  
4.2.2. Frazeologie. Dintre enunţurile-metafore având iniţial statutul de 
desemnare în inventarul tehnic al unor vechi terminologii profesionale, pot fi selectate 
cel puţin două tipuri de EDR inserate în text.  
4.2.2.1. Enunţuri reprezentând descrieri tehnice, intrate în uzul comun, având la 
acest nivel, adesea, statutul de clişee; referirea este la acţiuni sau la realităţi specifice 
profesiilor (elocinţa conjuncturală asociază enunţurilor tehnice şi alte formule); printre 
acestea cităm:  
„vorbele-i merg ca untul şi bine cântărite şi socoteala fără cusur” (reprezentantul 
„delicatese şi comestibile”); „fără să treacă cu un milimetru măsura” (croitorul); „n-o să-
mi măsor eu la bătrâneţe vorbele cu santimetru”; „nu mai încape tocmeală”; „nu sunt din 
acei oratori de modă nouă..., ca să scot panglici pe nas” (lipscanul); „[X] pune chestia pe 
tapet”; „cu protecţionismul am merge ca pe rotile” (tapiţerul); „d-sa trage un praf 
adversarilor”; „să ne pomenim hap! Că ne înghite străinul” (farmacistul); „vrea să verse 
apă rece peste entuziasmul adunării”; „să dau un duş peste focul protecţioniştilor extremi” 
(directorul băilor; observăm interferarea dintre exprimarea la persoana a treia, în 
comentariul autorului, şi persoana întâi, a vorbitorului); „să-i strângem în chingi pe 
adversari” (şelarul); „nu sunt un intrigant să viu aici să bag fitiluri” („lampistul”); „aici nu 
e cu lopata!...Ce am venitără să facem aici? Gogoşi?” (franzelarul, „om copt”); „începutul 
acesta nu miroase bine” („directorul fabricii «Stella»” – producătoarea vestitelor săpunuri 
«Cheia»).  
4.2.2.2. Parimii. Uneori apariţia zicătorilor şi/sau proverbelor este mai mult sau 
mai puţin incidentală; exemple (cităm formulările din text):  
„[Directorul fabricii Lemaître] crede că fierul trebuie bătut până-i cald”; „[D. 
Iulian Oprescu], în tot timpul scandalului conservă o atitudine demnă şi o tăcere de aur”. 
Observăm că în primul caz formula învăţăturii provine, oarecum, din discursul 
meseriei (practicată la nicovală), pe când în cel de al doilea enunţul are valoarea 
de generalizare socială („tăcerea este de aur”!). 
Alteori, zicătoarea este plasată într-un context diluat de comentariu 
paremiologic, eventual asortat cu termeni profesionali, scenaristul antrenându-şi 
personajele într-un soi de concupiscenţă epistemologică de ocazie. Iată o secvenţă al 
cărei protagonist este „D. Sinie, căldărar român” (care mai şi „vociferează grozav”; 
căldărar, de!): „Asta-i spoială! V-aţi dat metalul pe faţă”, personaj apostrofat de 
public prin „Ţi-ai arătat arama!”. Revenirea la substantivul din enunţul canonic, 

după substituirea praticată de căldărar, ar putea fi interpretată ca un protest la 
intervenţia acestuia, pe care însă profesionalismul l-a împins spre generalizare 
(pentru spoit se foloseşte şi cositorul!), dar figura retorică de construcţie acreditează 
nu doar recunoaşterea, din partea publicului, a expresiei folosite de un meseriaş 
(chiar cu distorsionarea respectivă), ci marchează şi postura acestuia de moralist 
conjunctural prin clişee. Acelaşi joc al scenaristului Caragiale, în acelaşi fragment, 
este ilustrat prin referirea la cel împotriva căruia D. Sinie nu numai că a vociferat, 
dar s-a manifestat şi gestual: „Se repede la tribună, apucă pe orloger în braţe şi-l 
întoarce pe sus”; or, întorsul pe sus al „D. Georges Ionescu, orloger român de 
Geneva” trimite la modul specific de „remontare” a orologiului, care se „întoarce”, 
dar cu o cheie 
Există însă mostre de discurs de virtuozitate paremiologică, antrenând ambele 
surse numite anterior (profesională şi socială); un exemplu tipic este intervenţia 
starostelui birjarilor, în cuprinsul căreia registrul general pilduitor determină, alături de 
utilizarea de ziceri tipic profesionale, apariţia unor asociaţii simpatetice, amintind, 
mutatis mutandis, caracterizarea, de către G. Călinescu, a Scrisorii a XII-a a lui C. 
Negruzzi (Păcală şi Tândală), drept o proză de „gnomism pur” (Călinescu 1982: 216).  
Iată textul în discuţie:  
 
„[...] biciuind liber-schimbismul, [acesta] compară Congresul cu a cincea roată 
la căruţă. La imputarea ce i s-a făcut că e liber-schimbist, aminteşte proverbul cu capra 
şi oaia; la imputarea că n-a luat bărbăteşte [atenţie: birjarul, „pravoslavnic”, este, 
probabil, un lipovan scapete; însăşi trăsura se numea muscal] iniţiativa unei mişcări mari 
a corporaţiunii sale, zice: bate şeaua să priceapă iapa! Ei, domnilor, adaogă oratorul, 
pisica cu clopoţei [să ne amintim „clopoţeii” care l-au terorizat pe onorabilul 
Dandanache] nu prinde şoarecele! Nu trebuia să tragem când la dreapta, când la stânga; 
trebuie să mânăm chestia tot înainte; căci, dacă mergem tot aşa hâţa-hâţa, o vârâm cu 
oiştea-n gard!”. 
 
Ansamblul textului creează impresia că unii vorbitori folosesc enunţuri de acest 
tip cu sensurile proprii din procesul actului predicaţiei, că formulele ambientale 
întrebuinţate le „vin pe limbă” în mod spontan, iar scenaristul-reporter, mulându-se pe 
tiparele respective, îl incită pe cititor (mai ales prin evidenţierea proprie, prin folosirea 
literelor cursive), să ducă mai departe sugestia de identificare a vorbirii mediului 
profesional în care s-a produs metaforizarea.  
Dar comentariul lui Caragiale, în calitate de scenarist, influenţează abil registrul 
receptării, încercând, peste capetele actanţilor, stabilirea, cu cititorii-spectatori, a unei 
relaţii sui-generis de subminare a clişeului, mai ales când este vorba de proverbe, 
contestate, în fond, ca mijloace de punere sub autoritatea înţelepciunii de împrumut; este 
vorba, în special, de caracterizarea intervenţiei „D. Prager Iulius, blănar” (un personaj 
real şi acesta, austriac de origine), care  
 
„ţine un discurs cu totul hors de saison; d-sa se-ncurcă în citate de proverbe 
uzate: lupul părul îşi schimbă, dar năravul ba; asta-i altă căciulă! de ce n-are ursul coadă 
şi lupul d-abia o poartă; umblaţi cu vulpea-n sac! şi altele în fine, un discurs să nu-l 
mănânce nici moliile” (evidenţierea noastră prin aldine).  
O atitudine asemănătoare a comentatorului, vizând în special registrul 
comunicării, notăm în caracterizarea intervenţiei reprezentantului fabricii de 
cizme, care  

„cu tactul său obişnuit, zice puţine cuvinte şi, deşi urmând după calapoadele 
vechi oratorice, reuşeşte totuşi să-i încalţe pe toţi!”.  
 
4.3. Variaţie diastratică; manifestări speciale. Am înregistrat, anterior, în 
paragrafele cu privire la lexic şi la parimii, conotaţii ale unor termeni care reprezintă 
expresia variaţiei diastratice reflectând direct limbajul profesional al vorbitorilor, ca şi 
preluarea, ca idiotisme ambientale, a unor extensii figurate similare în vorbirea comună 
(marca profesională). Dar, şi pe terenul variaţiei diastratice, există înscenări de 
virtuozitate, nu numai în ceea ce priveşte markerii lingvistici ai profesiei, ci şi cei ai 
culturii, existând situaţii când scenaristul amalgamează mijloacele de caracterizare ale 
celor două categorii.  
4.3.1. De exemplu, suspectându-i pe unii dintre participanţi de incapacitatea de 
a distinge rigori sine qua non ale spaţiului şi registrului public al comunicării (cele ale 
unui congres) şi de a se conforma acestora, scenaristul imaginează derapaje... miticeşti. 
Victima este lipscanul, ale cărui mijloace lingvistice glisează spre limbajul tranzacţiei de 
tejghea; adresându-se congresiştilor, pentru a-i ralia la punctul său de vedere, el îşi 
schiţează prin următoarele cuvinte interpelarea pe care ar face-o guvernului: „Coniţă! 
adică pardon! domnule! cu preţul ăsta nu ne dă mâna...”; acelaşi registru persistă, 
fireşte, în explicitarea atitudinii sale pentru cei de faţă: „... văzând la o adică refuz din 
partea muşteriului, ăstaa ... a guvernului vreau să zic, putem zice: târgul n-are supărare, 
noi am cerut; d-v. ce daţi?” (postură agreată de public prin aplauze!). 
4.3.2. Pe de altă parte, adecvarea discursului la spaţiul şi registrul comunicării 
publice este atribuită vorbitorilor care îşi asezonează intervenţiile prin markeri lingvistici 
culturali.  
4.3.2.1. Printre aceştia se află franţuzismele, apărute incidental ca formule de 
apostrofare, respectiv ca dicton. Nemulţumirea „D. Tassain, directorul Companiei 
Gazului” faţă de pretenţiile de a „lumina” situaţia ale „D. Littman, lampist”, care declară 
însă şi că nu vrea „să bage fitiluri”, provoacă ieşirea elitistă a primului prin apostrofarea 
argotică „Tais ton bec, espèce de fumiste!”. Confruntarea poate fi interpretată ca una 
izvorâtă din statutul personajelor: lampistul era (după DLR 2008: s.v.) şi persoana care 
supraveghea sistemul de iluminare al unei săli de spectacole, al unei instituţii, la rigoare 
al oraşului, sistem asigurat cândva prin felinare, iar D. Tassain reprezintă... progresul în 
materie. De aici, dispreţul acestuia, exprimat pentru cei care îl pot înţelege, căci fr. 
lampiste, figurat, înseamnă „farceur, personnage qui manque de sérieux et sur lequel on 
ne peut compter”; sinonime: mystificateur, plaisantin (TLFi: s.v.), dar punctul de plecare 
îl constituie sensul „ouvrier spécialisé dans la construction et l’entretien des cheminées” 
(ibidem), astfel că dl Littman poate fi dispreţuit în ipostaza de ‘coşar, hornar’; oricum, 
respectivul pare a fi asociat măcar cu traducerea simplificatoare a termenului fumiste, de 
vreme ce „se retrage într-un colţ şi fumează”.  
Din această perspectivă socioculturală, un personaj („D. Iulian Oprescu”) 
singularizat, pe un fond cel puţin zgomotos al întâlnirii, ca păstrând „o atitudine demnă”, 
nici nu-şi mai pune public în valoare posibilităţile lingvistice; punctul său de vedere, 
„laissez faire, laissez passer!”, deviză notorie a liberalismului, este făcut cunoscut doar 
„unui prieten”. Ca aluzie la profesia vorbitorului, directorului „fabricii de bazalt 
artificial” i se pune în sarcină folosirea, adaptată, a unui enunţ pilduitor evanghelic: 
„Acel ce se ştie a nu avea nici un păcat să ne arunce piatra!” (originalul: „Cel fără de 
păcat dintre voi să arunce cel dintâi piatra asupra ei”). 

4.3.2.2. De variaţia diastratică ţine şi caracterizarea prin limbaj a „doctorului 
Babeş”, când lucrurile se prezintă ceva mai complicat; personajul devine ţinta unei 
susţinute şarje (prieteneşti?), prin mixtura opţiunilor lingvistice.  
 
Oricum, dintre toate persoanele şi personajele înscenării, Victor Babeş este figura 
cea mai importantă. După o carieră strălucită ca cercetător în domeniul anatomiei 
patologice şi bacteriologiei, între 1874 şi 1886, la Budapesta, Paris (colaborator al lui 
Louis Pasteur) şi Berlin (colaborator al celebrilor Virchow şi Koch) şi ca profesor la 
Universitatea din Budapesta, Babeş fusese chemat, din 1886, ca profesor la 
Universitatea din Bucureşti, din 1893 chiar fiind şi membru al Academiei Române. 
Aşadar, o carieră ieşită din comun şi un prestigiu pe măsură, convocarea lui printre 
„cooperatorii” lui Butculescu reprezentând un maliţios afront. De altfel, în prima 
variantă a textului era prezent un „Doctor Asaki” (cf. Anexa, [2]). 
 
Poate chiar statutul profesional şi prestigiul social, amintite aici sumar, să 
constituie, pe de o parte, pretextul pentru punerea în lucrare a mijloacelor comicului de 
situaţie, subiacent, iar, pe de altă parte, să explice, conjunctural, prin contagiune la 
mediu, manifestările violente de limbaj atribuite „cooperatorului” Babeş, care se 
îndoieşte de starea mintală a celor de faţă: „Domnilor!... Sunteţi turbaţi?”. Folosirea 
termenului evidenţiat grafic, chiar de scenarist, reprezintă trimiterea la una din 
preocupările medicului-savant, studiul rabiei şi introducerea, în România, a 
tratamentului antirabic. De altfel, termenul respectiv este reluat în indicaţia de tip 
didascalie de la sfârşitul discursului („Aplauze turbate”), iar aluziile la specializarea 
respectivă revin cu insistenţă, mai întâi, prin calambururi atribuite vorbitorului: „[...] fără 
protecţionism, România, pe calea economică, nu va putea fi decât un mic rob al marei 
Europe industriale!”, sau „Eu, domnilor, până acum nu m-am baccilit”, contaminare 
între bacil şi verbul /a/ bacceli „a deveni baccea” (sensul substantivului: „bătrân 
nevoiaş, ramolit, babalâc, căzătură”; cf. DA 1913: s.v.). În al doilea rând, intervenţia 
atribuită personajului cuprinde şi o expresie cultă, cu o substituire (immutatio după 
celebra „quadripartita ratio” a lui Quintilian) din acelaşi spaţiu discursiv profesional: 
„mie-mi place să pun virgulele pe i” (ca aluzie la forma, de bastonaşe, a bacililor). 
4.3.2.3. Faţă de situaţiile descrise mai sus, putem remarca faptul că 
franţuzismele scenaristului trebuie plasate pe alt plan; acesta, de exemplu, consideră 
discursul blănarului „cu totul hors de saison”, ca o aluzie la oful breslei cu privire la 
etapa, păgubitor de restrânsă, în care se poartă haine de blană, după cum îi atribuie, 
indirect, croitorului o confuzie, cu substrat etimologic: acesta, furat de profesie, s-ar fi 
referit la „pardessus [‘pardesiu’] le marché” pentru ceea ce înseamnă „par-dessus [‘în 
plus, pe deasupra’] le marché”. Or, fr. pardessus reprezintă rezultatul aglutinării totale a 
componentelor locuţiunii adverbiale par-dessus, iar sensul primordial al substantivului 
este acela de „vêtement […] porté par dessus les autres vêtements pour protéger des 
intempéries” (TLFi: s.v. ).  
4.3.3. Acest nivel, în general scăzut, al comicului de limbaj, ţinând de variaţia 
diafazică, constituie, de fapt, fundalul lingvistic al textului, adecvat spaţiului pragmatico-
discursiv al cititorilor, dornici de distracţie, ai „Moftului român”; în afară de cazurile, 
uşor detectabile, cuprinse în citatele prezentate anterior (cf., de exemplu, § 4.2.1 şi 
4.3.2); în cele ce urmează mai amintim câteva.  
 
În intervenţii ale preşedintelui: „[...] cooperaţiunea trebuie să fie pentru toţi 
românii cu minte o idee fixă”; (citind depeşa primită de la Direcţia Generală a C.F.R.): 

„Onor. Congres cooperativ român, loco, motivele pentru cari lipseşte d. director 
general...”, joc de cuvinte explicitat apoi: „Noi, regretând locomotivele, reintrăm în 
ordinea zilii”); tapiţerul: „nimic n-ar putea să ne console” (pentru consoleze; forma 
verbală devine pluralul substantivului consolă ‘tip de mobilă’); tot acesta „pune chestia 
pe tapet” şi, filozofic, apreciază că „situaţiile economice sunt totdeauna mobile”; 
farmacistul „blamează într-un mod drastic pe acei ce n-au în combinaţiile lor acea 
curăţenie caracteristică românului” (primele două cuvinte aparţin, conjunctural, 
limbajului profesional al vorbitorului, ca şi cel de al treilea, dublu evidenţiat, care, în 
epocă, în limbajul medico-farmaceutic, era utilizat cu sensul de ‘purgativ’; Bonifaciu 
Florescu este „profesor de franciujeşte”; lampistul „străluceşte prin câteva cuvinte”.  
Mai multe cuvinte ale directorului „Companiei barometrice” (serviciu public ce 
avea şi îndatoriri referitoare la vidanjare; cf. Ilin et alii 2000: 1554) pot fi interpretate ca 
aluzii coprologice (asupra cărora scenaristul atrage atenţia grafic prin puncte de 
suspensie): „Onorabilii preopinenţi au vorbit cu multă... pompă, dar, pardon, superficial. 
Eu voi să... sondăm mai adânc!”; „A! care va să zică vreţi să-mi... astupaţi gura? foarte 
bine... D-voastră vă... încuiaţi ca să zic aşa, în ordinea dv. de zi, şi apoi, de aci, nu mai 
vreţi să... ieşiţi!”; „Aceasta nu e... lucru curat! Vom protesta! Vom umple... toate 
gazetele” (de altfel, adunarea, vociferând, îl somează pe... vidanjor să-şi rezerve 
activitatea... după obicei: „La noapte! La noapte!”).  
 
Pentru interpretarea acestor turnuri stilistice, trebuie să ţinem seama că SPD al 
periodicului în care a apărut Congresul, „Moftul român”, era ingenios reamintit 
publicului prin subtitlul, sarcastic, al primei serii: „Revistă spiritistă naţională, organ bi-
hebdomadar pentru răspândirea ştiinţelor oculte în Dacia Traiană”, o clauză virtuală a 
contractului de lectură respectată şi în cazul de faţă. Dar, în pofida profilului umoristic, 
exegeţii extrag o anumită viziune social-psihologică adecvată aşteptărilor cititorului: 
publicaţia practica, în fond, „o cenzură a bunului simţ, aplicată cu detaşare «teatrului 
social al epocii» de cetăţeanul simplu de pe stradă” (Zăstroiu 1979: 584). 
4.3.4. Elementele lingvistice ţinând de variaţia diatopică marchează trăsături ale 
graiurilor sudice al dacoromânei.  
4.3.4.1. Aceşti markeri apar mai puţin frecvent în text prin comparaţie cu alte 
mijloace de individualizare a vorbirii personajelor şi de acomodare de registru al limbii 
comentatorului, ingredientul fiind unul de sugestie. Într-un singur caz fonetismul 
muntenesc este folosit pentru un joc de cuvinte: croitorul (Franke!) „o ia cu francheţă [!] 
p-alt ton” (jocul de cuvinte rezultă, prin fonetică sintactică, din aglutinarea prepoziţiei cu 
adjectivul nehotărât, urmat de substantiv). În rest, dialectismele apar spontan; tipul de 
aglutinare la care ne-am referit deja este prezent şi în cazul „(lupul) d-abia (o poartă)” 
(blănarul); forme iotacizate ale verbelor: „eu voi[u]” (directorul băilor; directorul 
Companiei Barometrice) şi „să viu” (lampistul); forma reduplicată a perfectului compus: 
„am venitără” (franzelarul); forma de genitiv a substantivului zi: „(reintrăm în ordinea) 
zilii” (preşedintele; în comentariul scenaristului: „Se intră în ordinea zilei”); pronumele 
demonstrativ de depărtare: „B-aia-i (vorbă)” (profesorul de „franciujeşte”). Până la 
urmă, autorul... „compătimeşte” cu personajele; adverbul aci, prezent în vorbirea 
croitorului sau franzelarului, apare şi în comentariul acestuia: „[...] se schimbă o mulţime 
de replice destul de violente. Dăm aci pe scurt pe cele mai importante”. 
O situaţie aparte trebuie să avem în vedere în cazul fonetismului depeşe, apărut 
tot în rezumatul comentatorului: (D. Preşedinte) „a primit o depeşe” (articulat, 
substantivul are forma depeşa); depeşe intră în seria pronunţiilor cu ş/j „muiat”, tipic 
munteneşti: vezi (toate formele ce urmează sunt de singular) pentru ş, cămaşe, cenuşe, 
faşe, naşe, în cuvinte vechi, branşe, cravaşe, în neologisme, respectiv, pentru j, cârje, 

coaje, vraje; birje (cucoana Lucsiţa, La Moşi, las’ că vorbeşte cam peltic, dar respectă 
regula; ea pronunţă birze). Dar, în epocă, neologismul în discuţie este posibil să fi purtat 
şi o amprentă ca împrumut din germană (Depesche; franţuzism prezent şi astăzi în 
Kabeldepesche sau telegraphische Depesche); aşadar, ne este permisă presupunerea că, 
în text, Caragiale să fi produs o evocare a etimologiei „multiple” a acestei achiziţii 
lexicale (curent, în dicţionarele limbii române, pentru depeşă se trimite la fr. dépêche).  
Aşadar, congresiştii sunt bucureşteni, de extracţii socioculturale şi competenţe 
idiomatice diferite, astfel că, la largul lor, vorbesc în registru familiar, pentru 
performanţă, scenaristul translând elemente de competenţă pur idiomatică în turnuri ce 
ilustrează competenţa expresivă.  
4.3.4.2. Evident, este vorba de selecţie şi dozaj, coloratura regională a vorbirii 
fiind, dintotdeauna, un obiect al atenţiei scriitorului (cf. § 5.4). În 1893, suntem destul de 
departe de apariţia spontană a pronunţiilor munteneşti în idiolectul scriitorului, reflectat, 
de exemplu, de textul cunoscut sub numele Din carnetul unui vechi sufleor (publicat în 
1880-1881, în „Convorbiri literare”, ca Amintiri din teatru). Aici, surprindem mai multe 
fonetisme, printre care, de exemplu, forme iotacizate ale verbelor (frecvent): „ca să 
vază”, [eu] crez, „nu ştie ce să crează”, „să nu cază” (vezi şi, parcă pentru compensaţie, 
„vrea /dă/ să se repează”), „să-i trimiţă”; forme reduplicate ale verbelor (a) sta şi (a) da 
la imperfect: stetea, (îi) dedeseră; alte cazuri: strajnic (cu sonorizare, de mai multe ori), 
unele izolate: ligniţi (de foame; fonetism sudic, apropiat de etimonul, bulgăresc, al 
verbului /a/ lihni; cf. DLR 2008: s.v.), pântre (culise), p-atunci; în vorbirea personajelor: 
„ia să văz” (de două ori); „francezii vor să-şi râză”; „presimţ o mare nenorocire”; 
„mitocanii [...] a-nceput şi ei să vie la teatru” (vezi I.L. Caragiale, Opere, I, Din carnetul 
unui vechi sufleor, passim; pentru analiza fonetismelor munteneşti, sesizate, la începutul 
secolului al XX-lea, inclusiv în neologisme, chiar de vorbitori ai graiurilor populare, cf. 
Dumistrăcel 1978: 232-244).  
4.3.4.3. În legătură cu apariţia acestor fonetisme, să reţinem o precizare privind 
spontaneitatea exprimării, consemnată de editor: autorul mărturisea că amintirile din 
teatru le va „înşirui” după „cum mi-o veni în gând” (vol. cit., Note şi variante, p. 327). 
Evident, ne aflăm la opusul prezenţei fonetismului muntenesc şarjat din textul 
(manuscris) Dă-mult, mai dă-dămult, pastişă în care este parodiat stilul şi limba din 
povestiri ale lui Delavrancea, după cum este şarjat idiolectul, de coloratură germano-
maghiară, al lui Marius Chicoş Rostogan, ca mostră de grai al intelectualilor din Ardeal.  
Notăm faptul că, în analiza de faţă, în care, oricum, nu am epuizat nici faptele şi 
nici formele ce ar fi putut face obiectul evaluării în ceea ce priveşte SPD instituit în 
Congresul, am omis şi formele reprezentând fluctuaţii ale grafiilor de epocă, de tipul 
formei cari a pronumelui relativ, din categoria cuvintelor din fondul de bază, respectiv 
pluralul replice, sau forma circulaţiune, dar situaţie, cu privire la neologisme (să ne 
amintim titluri ale lui Caragiale cum sunt Petiţiune, Inspecţiune şi chiar Situaţiunea!).  
 
5. Concluzii de etapă  
5.1. Raportându-ne la alte scrieri ale lui Caragiale, din familia momentelor şi 
comediilor, fără o detaliere ad-hoc a faptelor, de altfel inutilă, putem constata aceleaşi 
mijloace lingvistice care, în analiza „limbii şi stilului” lui Caragiale, sunt apreciate ca 
devieri expresive. Diferenţa, în Congresul, constă în concentarea lor ostentativ-
demonstrativă: este vorba, ca prim nivel, de analiza denotaţiei cuvintelor, prin extensie şi 
restrângere, ca joc de cuvinte pentru a particulariza profesional spaţii discursive, 
ajungându-se, la performanţa de antologare a potenţelor paremiologice ale limbajelor 

profesionale, ca lucrare comparabilă cu aceea de documentarist. Ceea ce ne apare ca 
demn de reamintit este faptul că acumularea nu este artă propriu-zisă, care înseamnă 
măcar sugestie, aşa cum, de exemplu, este doar punctat fonetismul dialectal muntenesc, 
ca element de culoare (căci autorul, aşa cum am văzut, nu mai este în faza Carnetului 
unui vechi sufleor).  
5.1.1. Sub forma/pretextul unei înscenări realizate ca un tur de forţă, Congresul 
poate fi socotit un fişier tematic pentru portretul colectiv, socio- şi psiholingvistic, al 
celui mai important personaj al lui Caragiale, care, aşa cum a afirmat cândva Ioana 
Pârvulescu, este însăşi limba română; ne aflăm în prezenţa unui portret-fişier, în care 
autorul sondează şi creionează diferite posibilităţi şi virtuţi de comunicare ale acestui 
personaj.  
5.1.2. În ceea ce priveşte mijloacele de analiză, acestea sunt, uneori, de cea mai 
autentică factură lingvistică; de exemplu, după ce, în Carnetul, aflam că supranumele 
Caimac era „diminutivul de mângâiere” al sufleurului Maican, primim o explicaţie: 
pasiunea acestuia pentru tutun şi cafele turceşti „potrivite din zahăr”; şi, acum, intervine 
spiritul polemic-prevenitor al autorului: Caimac este un „nume pe care un filolog 
neprevenit l-ar putea lesne bănui că provine dintr-o simplă metateză: Maican... Caimac” 
(vezi şi admiraţia pentru jocurile de cuvinte, subtile lingvistic, dar dificile pentru o parte 
din public, ale actorilor francezi de comedie, pornind de la omofonia din pronunţia unor 
sintagme, printre care şi „port de Roumanie”, interpretată drept „porc de Roumanie”).  
5.2. Rezumând, cu privire la frazeologie, reţinem două aspecte importante.  
5.2.1. În mod  d i r e c t, textul este construit spre a ilustra, într-o situaţie de 
comunicare propice emulaţiei, cu intenţia ludică de conturare a unui corpus, utilizarea 
EDR provenind din diferite limbaje profesionale, plasate în discursuri ale unor actanţi 
aduşi în scenă ad-hoc. Dacă avem în vedere ponderea şi plasarea parimiilor în spaţiul 
pragmatico-discursiv al Congresului, ca aparţinând unei înscenări-repertoriu, ne putem 
referi şi la alte „inventare” din proza lui Caragiale. M – m  
Cel mai cunoscut şi discutat inventar, unul pur lexical, este cel din Moşii (1901), 
cuprins între „Turtă dulce – panorame – tricoloruri – bragă – baloane – soldaţi – 
mahalagioaice – lampioane – limonadă – fracuri – decoraţiuni – decoraţi – doniţe – 
menajerii...” şi exclamaţiile finale, „...lume, lume, lume – vreme frumoasă – dever slab... 
– Criză teribilă, monşer!”. Reprezentativ pentru discuţia de faţă este însă textul intitulat 
Formule topografice, în care I.L. Caragiale propune contexte personale pentru utilizarea 
enunţurilor „tufă de Veneţia”, „a se duce la Ţurloaia”, „a nimerit orbul Brăila”, „a-şi găsi 
Bacăul”, „a auzi câinii din Giurgiu”, „azi aici, mâine la Focşani” etc., dar şi cel intitulat 
Provenienţe populare reputate, cuprinzând o mixtură înşelătoare de sintagme cum sunt 
„salamul şi sfoara de Sibiu”, „ghiudemul de Botoşani” „pepenii de Brăila”, „pesmeţii de 
Braşov”, „rahatul de Brăila”, „jamaica de Bragadiru” etc. (vezi Opere, 2000, p. 811-812, 
şi comentariile de la p. 1704-1705). 
Şi poate nu este lipsită de interes nici referirea, pentru un nivel minim, la 
repertoriul de nume proprii al lui Caragiale, în care, pentru  reprezentanţii a diferite 
profesii, sunt ticluite nume fanteziste, derizorii, cum ar fi: Hapurian, Riţinescu, 
Chininescu, Sublimatin (farmacişti), Stafidescu, Sardelescu, Scorţişoreanu, Cuişoreanu, 
Mustărian, Măslinescu, Mezelicescu, Comestibilian (băcani), Siropescu, Dulceţeanu, 
Prăjiturescu, Bombonescu (cofetari), Clistirescu, Reţetescu, Vizitescu, Curăţenescu 
(vezi discuţia despre curăţenie, § 4.3.3), Chininescu, Plasturescu (medici „spiţeri”), 
Guturăian, Căldurian, Frigurian, Febrilian (numai medici) etc. (Repertoriu..., în Opere, 
II, p. 381). 

Remarcăm faptul că la efecte comice de acest nivel autorul a renunţat la 
tipărirea Congresului în volum; de exemplu, în „Moftul român”, „Prezidentul «Spumei 
de drojdii»” era „D. Niţă Marinescu, restaurant la «Purcelul Român»; vezi şi 
supralicitarea din „toate gazetele începând cu «Monitorul Oficial» şi sfârşind cu «Moftul 
Român»” („Directorul Companiei Barometrice”; cf. Anexa, [2]). 
Prezenţa constantă în textul studiat a acestei preocupări de caracterizare a 
personajelor prin expresii aparţinând astăzi limbii comune, apărute însă, iniţial, ca 
metafore, în limbaje profesionale, dar mai ales prezenţa zicătorilor şi a proverbelor de tip 
ambiental ne relevă un Caragiale observator avizat al inventarului general de 
expresivitate al limbii române, Congresul cooperativ român reprezentând, sub acest 
aspect, o înscenare de virtuozitate lingvistică. Arhitectura textului ilustrează, într-o 
situaţie de comunicare imaginată ca propice confruntării intratextuale, cu intenţia ludică 
de conturare a unui tot, utilizarea enuţurilor aparţinând „discursului repetat” ce provin 
din diferite limbaje profesionale, plasate în discursuri ale unor actanţi convocaţi ad-hoc.  
5.2.2. În mod  i n d i r e c t, prin textualizare alternând între [a] expunerea de tip 
proces-verbal, care consemnează aparent obiectiv desfăşurarea „şedinţei”, şi [b] 
reproducerea ca atare a discursurilor-intervenţii, Caragiale instigă la identificarea 
mediilor care sunt responsabile de (cărora le datorăm) generarea EDR respective, printr-
o convenţie tacită aflată la baza contractului de comunicare dintre emiţător şi receptor. 
Instigarea făţişă a cititorului se realizează, aşa cum am precizat la început, prin folosirea 
literelor cursive (cele numite astăzi italice).  
5.2.3. Datorită faptului că EDR şi conotaţiile de sorginte profesională ale unor 
cuvinte din fondul comun al limbii sunt prezente în caracterizări de tip proces-verbal ale 
scenaristului în ceea ce priveşte discursurile diferiţilor profesionişti, dar şi în discursuri 
ale vorbitorilor, contractul de comunicare în situaţia dată îmbracă două aspecte, în 
funcţie de aceste două ipostaze ale textualizării: [a1] prin contractul de comunicare cu 
cititorul, scenaristul subliniază modul de a vorbi (în fond automatizat) al personajelor, ca 
unul potrivit statutului lor profesional; [b2] personajele nu numai că, folosind formule 
tehnice la origine, devenite EDR, îşi asumă, pragmalingvistic, statutul profesional, ci, în 
viziunea scenaristului, folosesc acest cod de legitimare ca pe un bun devenit al 
colectivităţii, aşadar accesibil acesteia.  
5.3. În sfârşit, să revenim la viziunea, sarcastică, a scriitorului, în legătură cu 
folosirea clişeelor în discurs.  
5.3.1. La rigoare, Caragiale destructurează şi restructurează, ingenios, tot parcă 
aplicând regula „immutatio” a lui Quintilian, enunţul canonic într-o configuraţie 
expozitivă de virtuozitate. Aşa se prezintă lucrurile, de exemplu, în cazul unui enunţ ce 
apare în povestirea O cronică de Crăciun; o „formulă (ţinând de tipul general) de 
comparaţie” (vezi Coşeriu 2000: 258-259; cf. şi Dumistrăcel 2006a: 130) suferă 
substituiri succesive, în două etape, marcând, gradat, trecerea de la glumă şi ironie la 
sarcasm: de la „[ploaie, ninsoare, vifor,] să nu scoţi un câine afară din bordei”, trecând 
prin varianta „[vifor orb; o vreme] să nu scoţi un reporter afară din redacţie”, se ajunge 
la „[o vreme prăpăd!] să nu iasă un popă afară din casă” (chiar în Ajunul Crăciunului!), 
ca frază de încheiere a textului (cf. Dumistrăcel 2006b: 217). Şi tot aşa, iată şi 
subminarea, prin „transmutatio”, a altui clişeu, solemn: „M-am transportat la localitate 
pentru ca să-ţi repet că te iubesc precum iubeşte sclavul lumina şi orbul libertatea!” 
(Rică Venturiano, emoţionat, în scena a 2-a din actul II al comediei O noapte 
furtunoasă; tirada este însă debitată înainte ca Veta să fi făcut lampa „mai mare” 
(ibidem, p. 307; evidenţierea prin italice ne aparţine).  

Este o „întorsătură” a cuvintelor, adevărată capcană pentru lectorul grăbit, cum găsim şi 
la Creangă, în Povestea lui Harap Alb: „Setilă sorbea apa de prin bălţi şi iazuri, de se 
zbăteau peştii pe uscat şi ţipa şarpele în gura broaştei de secetă mare ce era pe acolo”. 
 
5.3.2. Faţă de acest gust Caragiale în ceea ce priveşte EDR, referindu-ne la 
opinii discutate la început (cf. § 3.1 şi 3.2), dar mai ales ţinând seama de problematica 
„inventarelor”, putem propune o interpretare mai nuanţată a textului, din altă 
perspectivă. Aşadar, nici simplu teatru, dar şi teatru, însă în niciun caz doar teren de 
aplicaţie de folosire a calamburului, Congresul cooperativ român este mai ales o 
înscenare, sub umbrela reportajului, de analiză a mediilor particulare de provenienţă a 
expresiilor de tip „cópii ale realităţii”. În registru ludic, caricatural (să ne reamintim că, 
în italiană, după lat. carrico, -are, verbul carricare înseamnă „a încărca”), textul analizat 
este încă o ilustrare a unei identificări ce-i aparţine lui Tudor Vianu, după care opera lui 
Caragiale este „cea mai uimitoare anchetă lingvistică pe care a întreprins-o vreodată un 
scriitor român” (Vianu 1965b: 552-553; evidenţierea prin italice ne aparţine), iar 
rezultatele unei dotări şi receptări acustice excepţionale sunt reflectate de redarea 
caracteristicilor vorbirii personajelor:  
 
„Oamenii lui Caragiale trăiesc într-o lume fără obiecte, vidă, cu foarte rare indicaţii 
asupra costumului lor, fără vreuna cu privire la decorul caselor în care locuiesc sau a 
lucrurilor pe care le manipulează. Caragiale nu este un descriptiv-vizual. Impresia atât de 
vie a mediului [...] provine din implicaţiile vorbirii personajelor, surprinsă cu o mare 
acuitate a auzului şi reprodusă cu o asemenea exactitate în notarea vocabularului, a 
intonaţiilor, a particularităţilor sintactice şi stilistice, încât ni se pare a vedea aevea 
oamenii şi înconjurimea lor, numai pentru că sântem puşi în situaţia de a-i auzi atât de 
bine [...]. Omul avea o înzestrare muzicală şi lingvistică neobişnuită...; avea în acelaşi 
timp o ureche ascuţită pentru toate nuanţele şi particularităţile graiului [...]. Dar aceeaşi 
înzestrare explică apoi jocul său lingvistic permanent, în schiţele sale sau în 
corespondenţă, unde nu osteneşte să imite când vorbirea ardelenilor, când pe cea a 
moldovenilor [dar şi pe cea a „valahilor!], când chiar particularităţile individuale ale 
vorbirii vreunui cunoscut” (Vianu 1965a: 350-351). 
 
5.4. Considerăm îndreptăţită extinderea aprecierilor privind trăsăturile fonetice 
şi lexicale din vorbirea personajelor lui Caragiale, datorate lui Tudor Vianu, la acuitatea 
percepţiei frazeologiei, prin jocul lingvistic de colaj propus în Congresul cooperativ. Joc 
aparent, într-o înscenare complexă, care ilustrează, de fapt, osteneala creaţiei, subliniată 
de acelaşi exeget: „Puţini sânt scriitorii literaturii româneşti, în afară de Caragiale, care 
să se fi comportat în actul creaţiei cu o atitudine mai lucidă şi mai activă şi la care 
execuţia operei să se fi însoţit cu atâtea osteneli. Caragiale este un meşter, cel mai de 
seamă al literaturii româneşti, împreună cu Eminescu, şi acela care, chiar sub aparenţa 
uşurinţei, ne lasă să întrevedem legea severă a artei lui” (Vianu 1965a: 352; evidenţierile 
prin italice ne aparţin). 
5.5. Evaluarea Congresului cooperativ român drept un text-fişier adecvat pentru 
analiza din perspectiva lingvisticii textului, respectiv a pragmalingvisticii, ne favorizează 
pătrunderea, chiar fără adjective, sub semnul dialogului peste timp, în laboratorul 
ostenelii de creaţie a scriitorului. 

De la Demetrios la Stelian Dumistrăcel  
cu privire la tratarea stilului/limbajului epistolar 
 
 
Abstract 
In this paper I aim at presenting Professor Stelian Dumistrăcel’s contribution to the 
framing and characterization of epistolary language, starting from what has already 
been said on this topic by famous forerunners. Since one of the pieces of advice 
given by the linguist aforementioned referred to resorting to predecessors, I have 
gone back to Antiquity, at Demetrios, the author of the treaty On Style (Peri 
hermeneías), where the issue of epistolary style was dealt with. Some of the old 
rhetor’s ideas are still modern and worth being mentioned in this context.  
Key-words: Demetrios, Dumistrăcel, types of style, functional stylistics, epistolary 
style/language, principle of tradition 
 
1. O astfel de temă rezultă dintr-o exigenţă a cercetării, care la Eugeniu Coşeriu 
corespunde principiului tradiţiei, iar la Stelian Dumistrăcel, îndemnului/necesităţii 
de a reveni/de a ne întoarce la fondatori1. Dat fiind faptul că ştim cât de mult a 
apreciat şi apreciază Profesorul Dumistrăcel aportul înaintaşilor (cu atât mai preţuiţi, 
cu cât sunt mai îndepărtaţi în timp) şi tocmai fiindcă una dintre numeroasele 
contribuţii lingvistice ale Domniei Sale vizează limbajul epistolar, ne-am gândit că 
ar fi potrivit – într-un astfel de context aniversar – să aducem în atenţie şi ideile unui 
antic profesor de retorică, Demetrios, care, cu aproape două milenii în urmă2, s-a 
ocupat şi el de „stilul epistolar”3. Trebuie să remarcăm, dintru început, că atât la 
Demetrios, cât şi la St. Dumistrăcel, stilul/limbajul epistolar este plasat şi tratat în 
cadrul unui sistem, sistem care, desigur, „nu iese din goluri”, ci se sprijină pe 
concepţiile unor predecesori. Pentru a arăta în ce constă (până la un punct) 
actualitatea celor spuse de Demetrios, pentru a-i evidenţia mai bine meritele, vom 
proceda invers decât o indică titlul, prezentând mai întâi rezultatele cercetărilor 
întreprinse de lingvistul ieşean. 
                                                             
1 De altfel, sintagma „revenirea la fondatori” apare chiar în titlul unui studiu al Domniei Sale, 
„Revenirea la fondatori: «faticul» din perspectiva funcţiei «de apel» a limbajului şi a 
delimitării stilurilor «funcţionale»”, în Cristinel Munteanu (editor), Discursul repetat între 
alteritate şi creativitate. Volum omagial Stelian Dumistrăcel, Iaşi, Editura Institutul 
European, 2008, pp. 33-62. 
2 După estimările specialiştilor, Demetrios a fost un critic/profesor de retorică peripatetic din 
vremea lui Plutarh; deci, de pe la sfârşitul sec. I d. Hr. 
3 Nu putem să nu sesizăm şi o fericită coincidenţă… onomastică în cazul celor două 
personalităţi: numele Demetrios şi Dumistrăcel (< Dumitrăşcel, cu metateză) provin, în 
ultimă instanţă, de la acelaşi etimon (gr. Demeter). 

2. Am afirmat în mai multe rânduri4, referindu-ne la taxonomia stilurilor funcţionale, 
că – cel puţin în opinia noastră –, în această privinţă, clasificarea cea mai coerentă şi 
mai bine justificată din punct de vedere teoretic este cea aparţinându-i lui Stelian 
Dumistrăcel. Ne convinsese, printre altele, şi faptul că, în delimitarea acestor stiluri 
funcţionale, cercetătorul ieşean pornea de la distincţiile operate de trei iluştri 
înaintaşi: Aristotel, Ion Heliade Rădulescu şi Karl Bühler. Astfel, în baza relaţiei 
dintre „funcţii” (după Bühler – denotarea, manifestarea şi apelul5), „úzuri” (după 
Aristotel – uzul ştiinţific, cel poetic şi cel practic), respectiv „limbi” (după Heliade 
Rădulescu – „limba ştiinţelor sau a duhului”, „limba inimei sau a simtimentului” şi 
„limba politicii”), rezultau doar trei stiluri funcţionale (primare): stilul tehnico-
ştiinţific, stilul beletristic şi stilul comunicării publice şi private6. Utilizând criterii 
suplimentare, Stelian Dumistrăcel încadrează riguros, în sfera celui din urmă stil 
funcţional, o serie de sub-stiluri funcţionale (pe care le numeşte „limbaje”), precum 
limbajul conversaţiei, limbajul epistolar, limbajul publicisticii, limbajul publicităţii, 
limbajul instrucţiei şcolare, limbajul organizaţiilor politice, limbajul juridico-
administrativ şi limbajul religios. 
 
Relaţia „funcţii” – „uzuri” – „stiluri” 
UZURI (după Aristotel) 
0. FUNCŢII 
(după Bühler) „limbi” (la Heliade 
Rădulescu) 
STILURI 
„funcţionale” 
„uzul ştiinţific”; 
1. Denotarea → „limba ştiinţelor sau a 
duhului” = 
tehnico- 
ştiinţific 
„uzul poetic”; 
2. Manifestarea → „limba inimei sau a 
simtimentului” = 
beletristic 
„uzul practic”; 
3. Apelul → 
„limba politicii” = 
(al) comunicării 
publice 
şi private 
 
Sursa: Dumistrăcel, Limbajul publicistic…, p. 44 
 
2.1. Motivul principal pentru care considerăm că avem de-a face aici cu cea mai 
pertinentă clasificare a stilurilor funcţionale (de până acum) îl constituie raţiunea 
fundamentală care conduce la această distincţie tripartită, şi anume FINALITATEA 
                                                             
4 Vezi, printre altele, Cristinel Munteanu, „O clasificare antică a «stilurilor funcţionale» în 
opera lui Diogenes Laertios”, în Limba română, Chişinău, anul XXII, nr. 1-2, 2012, p. 65, şi 
idem, „Eugeniu Coşeriu şi problema «stilurilor funcţionale»”, în Limba română, Chişinău, 
anul XXII, nr. 7-8, 2012, pp. 124-131. 
5 Terminologia provine din prima formă a teoriei lui Bühler. Denotarea este, de fapt, funcţia 
de reprezentare (sau referenţială), manifestării îi corespunde funcţia expresivă, iar apelului, 
evident, funcţia apelativă. 
6 Stelian Dumistrăcel, Limbajul publicistic românesc din perspectiva stilurilor funcţionale, 
Iaşi, Editura Institutul European, 2006, pp. 37-51. 

(care se vădeşte mai ales în conceptul de «funcţie»7). Ştim de la Coşeriu (care 
pornea de la cele patru cauze aristotelice: eficientă, materială, formală şi finală) că 
discursurile, ca fapte omeneşti intenţionale, nu se pot defini prin structura lor 
[expresivă] (ce constituie cauza lor materială), ci numai prin cauza finală, 
determinantă în activităţile umane. În cultură, structura trebuie să fie întotdeauna în 
acord cu finalitatea şi nu invers8. 
2.2. Sunt, într-adevăr, interesante intuiţiile lui Heliade Rădulescu în această direcţie 
(cu sesizarea celor trei „limbi”), deşi sunt amestecate, inconsecvent, două criterii de 
delimitare: pe de o parte, obiectul (corespunzător „ştiinţelor” sau „politicii”), pe de 
altă parte, dimensiunea conştiinţei (fie că-i vorba de „duh”, fie că-i vorba de 
„inimă/simtiment”). Însă, pe linia celor spuse la 2.1. (à propos de FINALITATE), mult 
mai importantă, în economia şi pentru justificarea clasificării de mai sus, este 
atragerea în discuţie a funcţiilor identificate de K. Bühler şi a „úzurilor”/„modurilor 
de actualizare”/„modalităţilor de utilizare” a limbii, aşa cum le-a înţeles Coşeriu în 
impresionantul său efort hermeneutic dedicat operei aristotelice9. Reamintesc că, la 
Aristotel, limbajul semantic (lógos semantikós) este limbajul în esenţa sa (adică 
limba), fără alte determinări ulterioare, în timp ce limbajul apofantic (lógos 
apophantikós – enunţ, judecată; poate fi „adevărat” sau „fals”), limbajul poetic 
(lógos poietikós – uzul limbii ca expresie a imaginaţiei) şi limbajul pragmatic (lógos 
pragmatikós – uzul limbii ca formă de acţiune) sunt, de fapt, tipuri de discurs, adică 
„limbaj determinat ulterior”. 
3. În demersul său – referitor la tema care ne interesează aici – , St. Dumistrăcel ia în 
consideraţie, pentru început, „contribuţiile de bază” aparţinând lui Dumitru Irimia şi 
Rodicăi Zafiu10. În ceea ce priveşte determinarea specificului genului (discursiv) 
epistolar, se observă că definiţiile celor doi lingvişti menţionaţi sunt asemănătoare: 
(α) pentru Irimia, scrisorile sunt „în esenţă, o formă scrisă de dialog la distanţă”11, în 
vreme ce (β) pentru Zafiu, ele reprezintă un „dialog purtat în scris, artificializat prin 
distanţa în spaţiu între interlocutori şi distanţa în timp dintre «replici»”12. St. 
Dumistrăcel mai remarcă faptul că „din perspectiva limbii literare, analiza lui 
Dumitru Irimia încadrează «stilul epistolar» (într-o opoziţie cu «stilurile 
funcţionale») printre «stilurile limbajului scris» cu statutul de corespondent, în 
varianta scrisă, al stilului conversaţiei din varianta orală”13. 
3.1. Evident, de o corespondenţă perfectă între stilul epistolar şi cel al conversaţiei 
nu poate fi vorba, şi lucrul acesta se vădeşte în modul în care Irimia clasifică 
                                                             
7 Vezi Cristinel Munteanu, „Reflecţii privind «funcţia criptică» a limbajului medical”, în 
Limba română, Chişinău, anul XX, nr. 1-2, 2010, pp. 121-122. 
8 Vezi, bunăoară, Eugeniu Coşeriu, Sincronie, diacronie şi istorie. Problema schimbării 
lingvistice, Versiune în limba română de Nicolae Saramandu, Bucureşti, Editura 
Enciclopedică, 1997, pp. 176-177. 
9 Vezi, recent, Eugeniu Coşeriu, Istoria filozofiei limbajului. De la începuturi până la 
Rousseau, Versiune românească şi indice de Eugen Munteanu şi Mădălina Ungureanu, 
Bucureşti, Editura Humanitas, 2011, pp. 125. 
10 Vezi St. Dumistrăcel, Limbajul publicistic…, pp. 70-88. 
11 Dumitru Irimia, Introducere în stilistică, Iaşi, Editura Polirom, 1999, p. 159. 
12 Rodica Zafiu, Diversitatea stilistică în româna actuală, Bucureşti, Editura Universităţii 
din Bucureşti, 2001, p. 179. 
13 St. Dumistrăcel, Limbajul publicistic…, p. 71. 

variantele acestora. Dacă – împreună cu Stelian Dumistrăcel14 – considerăm că 
limbajul conversaţiei şi cel epistolar formează discursul privat, care, la rândul său, 
laolaltă cu discursul public, se subordonează stilului comunicării publice şi private 
(pe care îl echivalăm grosso modo cu logosul pragmatic), atunci se poate admite că 
Dumitru Irimia a procedat într-o manieră similară retoricii clasice când a identificat 
trei variante stilistice, atât pentru stilul conversaţiei, cât şi pentru stilul epistolar, 
variante stilistice care amintesc de cele trei stiluri determinate de către antici (fără a 
se suprapune în întregime cu acestea)15. Astfel, în viziunea lui Irimia, stilul 
conversaţiei se divide în: (i) stilul conversaţiei familiare (stilul familiar); (ii) stilul 
conversaţiei curente (stilul neutru) şi (iii) stilul conversaţiei oficiale (stilul solemn), 
în timp ce stilul epistolar este împărţit după criterii asemănătoare, rezultând o 
clasificare aproape identică: (i) familiar; (ii) oficial (neutru) şi (iii) solemn16. Am 
putea susţine că – până în acest punct, cu referire la definirea şi caracterizarea 
genului/stilului epistolar – contribuţiile româneşti invocate nu reprezintă un pas 
înainte prea mare faţă de cele consemnate deja de Demetrios (vezi infra, 4.2.2.).  
3.2. Reflexe ale clasificării stilurilor din perspectiva retoricii clasice se pot găsi şi în 
excelenta analiză pe care Stelian Dumistrăcel o face, în diacronie, limbajului 
epistolar românesc, pe baza unor scrisori ce ilustrează diversele „registre” ale 
comunicării. Cercetând modul în care au evoluat strategiile de „textualizare” ale 
acestei forme de exprimare, Stelian Dumistrăcel17 se referă – în comentarea textelor 
epistolare – la „stilul mediu” şi la „stilul umil”. Însă aportul profesorului ieşean se 
vădeşte mai cu seamă în relevarea respectivelor strategii de „textualizare”, de aceea 
vom insista, în prezentarea noastră, în această direcţie. 
3.2.1. După trecerea în revistă a preocupărilor anterioare, Stelian Dumistrăcel 
constată absenţa (din literatura de specialitate românească) a interesului pentru 
evoluţia limbajului epistolar, aspect important, întrucât „scrisorile au o valoare 
deosebită prin calitatea de a reflecta, în funcţie de tipul mesajelor, caracteristicile 
«limbajului conversaţiei», diferitele registre sau tonalităţi ale acestei forme primare 
a comunicării”18. În consecinţă, tocmai pentru a înfăţişa într-o manieră clară şi 
adecvată o scurtă istorie (pe teren românesc) a limbajului în cauză, Stelian 
                                                             
14 Ibidem, p. 47. 
15 Pentru complexa problematică a stilurilor determinate de antici, vezi şi lucrarea noastră 
(aflată acum sub tipar) Despre concepţia stilistică a lui G. Ivănescu (sau despre justeţea unei 
recomandări privind cercetarea stilurilor) prezentată la Colocviul Internaţional «G. Ivănescu 
– 100 de ani de la naştere» (Academia Română – Filiala Iaşi, Institutul de Filologie Română 
„A. Philippide”, Universitatea „Alexandru Ioan Cuza” din Iaşi, Facultatea de Litere, 1-2 
noiembrie 2012). 
16 Vezi D. Irimia, op. cit., pp. 126-127 şi 159-160. Şi Rodica Zafiu (op. cit., p. 179) are în 
vedere variante sau forme epistolare oficiale şi familiare. Desigur, aici semnalez numai 
maniera asemănătoare de tratare a problemei, fără a mai intra în amănunte teoretice. Precizez 
doar că, la o primă vedere, judecând contemporan lucrurile, relaţia dintre stil funcţional (ori 
limbaj) şi text/discurs specializat este ca aceea dintre limbă şi vorbire (discurs), respectând 
opoziţia in abstracto vs in concreto. Cu toate acestea, sfera conceptului de «discurs 
specializat» a ajuns astăzi să interfereze cu cea a «stilului funcţional» sau chiar să se 
suprapună acesteia: trăsături ale discursului specializat sunt preluate de unii cercetători în 
caracterizarea stilului funcţional (când, de fapt, unele particularităţi discursive nu au cum să 
figureze în limbă şi, prin urmare, nici într-un stil funcţional). 
17 Vezi St. Dumistrăcel, Limbajul publicistic…, pp. 73 şi 76. 
18 Ibidem, p. 72. 

Dumistrăcel face şi propuneri terminologice, preluând din muzicologie termenii 
registru şi tonalitate. Motivaţia este formulată astfel:  
„Aceştia [= termenii respectivi] prezintă avantajul de a evita distorsiunile rezultate 
din folosirea, succesivă, a termenului stil cu oricare dintre nuanţele semantice 
prezente în literatura de specialitate şi în uzul comun; de exemplu, stil(uri) 
epistolar(e) ca: variantă a limbii literare utilizată având statutul de mod specific de 
exprimare prin scrisori; variante de exprimare în acest domeniu, dar şi ca forme sau 
chiar ca tehnici (epistolare)”19. 
3.2.2. Întrucât cuvintele (în original) ale lui Stelian Dumistrăcel sunt, desigur, mult 
mai grăitoare decât ar fi eventualele noastre reformulări ale ideilor sale, preferăm să 
alegem, în cele ce urmează, soluţia citatelor relevante.  
3.2.2.1. Pornind de la originile (atestate) ale genului în cultura noastră, lingvistul 
ieşean reproduce „trei scrisori în limba română din secolele al XVI-lea şi al XVII-
lea, reprezentând transmiterea unor informaţii, respectiv o implorare şi o poruncă pe 
ton ameninţător”. Este vorba de scrisoarea lui Neacşu din Câmpulung (din 1521), de 
scrisoarea lui Cocrişel (din 1600) şi de o scrisoare „violentă” (ca limbaj) a lui Matei 
Basarab (din 1642). Pe baza acestora, deja „putem observa că «scrisoarea» constituie 
doar un suport de factură tehnică, un «vehicul» convenţional de transmitere a unui 
conţinut oarecare, expus în registre variate (din care am selectat trei, pe care le 
socotim semnificative).”20. 
3.2.2.2. Extinzând cercetările şi „ipoteza” şi la secolele ulterioare, când producţia 
genului devine considerabil mai bogată, Stelian Dumistrăcel constată următoarele:  
„Aşadar, câştigul pe care, în general, l-a reprezentat pentru comunicarea epistolară 
desprinderea de tiparul (rigid) al documentului de cancelarie nu se regăseşte la 
nivelul interacţiunii comunicative populare, care reface pe cont propriu drumul 
speciei, textualizând după modele noi…”21. 
3.2.2.3. Concluzia întregului demers este formulată în termeni foarte clari, care nu 
necesită din partea noastră alte comentarii:  
„Cunoaşterea registrelor şi strategiilor discursive ale limbajului epistolar ne oferă 
posibilitatea identificării aceloraşi aspecte şi a nominalizării lor la nivelul primordial 
al comunicării, adică în limbajul conversaţiei orale, pe care enunţul scrisorilor 
eliberate de canoanele diplomaticii îl reflectă cu mai multă fidelitate decât oricare alt 
tip de scriere. Pe această bază, pot fi cunoscute şi caracteristici ale registrelor din 
«textele» orale ale limbajelor aparţinând discursului public al autorităţii 
instituţionalizate (aşadar, dincolo de limba textelor scrise: discuţiile cadrelor 
didactice cu elevii, controversele şi dezbaterile oamenilor politici, cele ale 
reprezentanţilor justiţiei sau ai administraţiei în relaţiile cu publicul, convorbirile 
clericilor cu enoriaşii).”22. 
4. În continuare, ne vom ocupa de contribuţia lui Demetrios, dar, pentru o mai bună 
receptare a acesteia, se cuvine să (re)amintim (cf. şi supra, 3.1.) că anticii 
promovaseră, la un moment dat, „teoria celor trei stiluri”. Prezentarea acestor stiluri 
                                                             
19 Ibidem. 
20 Ibidem, pp. 76-77. 
21 Ibidem, pp. 83-84. 
22 Ibidem, p. 88. 

se găseşte la mai mulţi autori vechi, precum Cicero, Quintilian et alii. Aici însă vom 
reda (pentru concizia ei) doar sinteza aparţinându-i lui Aulus Gellius:  
„Şi în poezie şi în proză trei sunt modurile de expunere admise, pe care grecii le 
numesc χαρακτῆρες (forme, trăsături, caractere) dintre care unul e numit de ei ἁδρός 
(plin, abundent), al doilea ἰσχνός (delicat, simplu), iar al treilea μέσος (intermediar). 
Noi spunem celui dintâi uber (bogat), celui de-al doilea gracilis (simplu) şi celui de 
al treilea mediocris (mijlociu). Stilul bogat se caracterizează prin demnitate şi 
amplitudine, cel simplu prin farmec şi subtilitate, cel mijlociu este intermediar între 
ele şi cată a avea din însuşirile amândurora.” (Aulus Gellius, Nopţile atice, VI, 12, 2 
– 14, 1-3). 
4.1. Încercând să găsească, în sistemul său stilistic, un loc mai potrivit stilului 
predominant al lui Demostene (şi al lui Demade), Demetrios a adăugat la cele trei 
stiluri (charactéres) existente (simplu, măreţ, elegant – ischnós, megaloprepés, 
glaphyrós)23 pe cel de-al patrulea, cel energic (deinós), chiar dacă nu a folosit criterii 
prea convingătoare. El pornea de la concepţia lui Teofrast24, care identificase o serie 
de virtuţi ale stilului (hellenismós ‘corectitudinea’, saphéneia ‘claritatea’, prépon 
‘adecvarea’, kataskeyé ‘=lat. ornatus’) şi, asemenea lui Dionis din Halicarnas, 
discută stilurile din trei puncte de vedere: 1. după gândire sau cuprins (diánoia sau 
prágmata), 2. după structura frazei (sýnthesis) şi 3. după expresie (léxis). În ultimă 
instanţă, distincţia tripartită a lui Demetrios se reduce la deosebirea pe care Teofrast 
o făcuse între pragmatikòs tópos şi lektikòs tópos25. 
4.2. În prezentarea noastră, am utilizat o raritate bibliografică: Tratatul despre stil al 
lui Demetrios, publicat la Iaşi, în 1943, în traducerea lui C. Balmuş. Ediţia 
românească este foarte valoroasă şi prin uriaşul aparat critic (introducere, note şi 
comentarii, ocupând cam jumătate din cartea propriu-zisă) realizat de reputatul 
filolog clasicist român, căruia îi datorăm multe dintre cele ce urmează a fi înfăţişate. 
4.2.1. După o introducere tehnică, menită să lămurească unele „concepte 
operaţionale” (cum le-am zice astăzi), Demetrios începe tratarea celor patru stiluri, 
referindu-se, totodată, şi la deformările acestora (un fel de forme „degenerate”). 
Astfel, stilului măreţ îi contrapune stilul rece; stilului elegant – stilul afectat, stilului 
simplu – stilul arid; la fel procedează şi în cazul ultimului tip, cel energic, care are, 
ca variante nerecomandabile, vorbirea prefăcută şi stilul neplăcut. În cadrul 
discuţiei despre stilul simplu, Demetrios se ocupă şi de stilul dramatic, şi de 
                                                             
23 Terminologia prin care erau desemnate cele trei stiluri diferă, pe alocuri, de la un autor la 
altul şi, uneori, chiar în cadrul operei unuia singur (de pildă, la Cicero). 
24 Demetrios a fost influenţat, fără îndoială, de ideile retorice ale lui Aristotel şi ale lui 
Teofrast, la care se pare că a avut acces, totuşi, indirect, prin intermediul peripateticilor şi al 
stoicilor. 
25 Vezi C. Balmuş, în Introducere la Demetrios, Tratatul despre stil, Traducere, introducere, 
comentar de C. Balmuş, Iaşi, Tipografia Alexandru A. Ţerek, 1943, pp. 10-11. În orice caz, 
clasificarea lui Demetrios s-a bucurat de autoritate veacuri de-a rândul, iar traducătorul 
român socoteşte nimerit să facă următoarea precizare: „…doi engleji [sic!], E.A. Abbot şi 
I.R. Seeley, în manualul lor practic de engleză, English Lessons for English People (1871), 
confirmă valoarea permanentă a preceptelor lui Demetrios, când întrebuinţează termenii 
«simplu», «sublim», «graţios» şi «vehement» pentru a caracteriza rând pe rând stilul lui 
Wordsworth, Milton, Tennyson şi Shakespeare” (C. Balmuş, în Demetrios, op. cit., p. 14). 

expunerea vie, şi de cea convingătoare, şi, în fine, vorbeşte despre stilul epistolar 
(hó epistolikós charactér). În acest sens, el face atât constatări, cât şi recomandări. 
4.2.2. Se bănuieşte că sursa principală pe care Demetrios o va fi utilizat pentru 
excursul său despre stilul epistolar (în Tratatul despre stil, IV, 223-235) a 
reprezentat-o Artemon din Kassandreia (începutul sec. I d.Hr., probabil), editorul 
corespondenţei lui Aristotel. Constantin Balmuş26 precizează că o „teorie a scrisorii” 
se găseşte apoi şi la progimnasmaticul Theon, la exerciţiul intitulat ethopoiía, şi – 
într-o formă mai dezvoltată – la Sf. Grigore din Nazianz (sec. al IV-lea d.Hr.), în 
Scrisoarea a LI-a, adresată lui Nikobulos, în care sunt propuse pentru epistolé 
aceleaşi calităţi stilistice valabile pentru diégesis: concizia (syntomía), claritatea 
(saphéneia), graţia (cháris), proprietatea (prépon) şi puritatea (attikismós). Într-
adevăr, ideea de bază, potrivit căreia „stilul unei scrisori trebuie să fie simplu ca 
acela dintr-o conversaţie”27, se întâlneşte şi la Quintilian (Inst. orat., IX, 4, 19)28, şi 
la Seneca (Ep. LXXV)29. De altfel, Demetrios însuşi îl invocă pe înaintaşul respectiv: 
„Artemon, editorul Scrisorilor lui Aristotel, zice că dialogul şi scrisorile trebuie 
compuse în acelaşi stil, scrisoarea fiind după părerea lui una din cele două părţi ale 
dialogului.” (Demetrios, Tratatul despre stil, IV, 223). Însă, deşi îi dă dreptate, 
constată că acesta nu a surprins toate aspectele problemei: „Scrisoarea trebuie 
compusă cu ceva mai multă grijă decât dialogul, căci dialogul imită o conversaţie 
improvizată, iar scrisoarea se compune şi se trimite oarecum ca un dar.” (ibid., IV, 
224)30. 
4.2.2.1. Încă de la început, Demetrios se situează pe o poziţie „normativă” ori 
deontică. El ştie cum trebuie să fie stilul epistolar şi, în consecinţă, prezintă atât 
exemple adecvate concepţiei sale, cât şi contra-exemple (abateri). De pildă, citând 
un fragment dintr-o scrisoare (creditată ca) aparţinându-i lui Aristotel, îi reproşează 
Stagiritului că „nu face impresia că stă prieteneşte de vorbă cu cineva, ci mai 
degrabă că vrea să-şi arate talentul oratoric.” (ibid., IV, 225). La fel, „fraza 
fărâmiţată produce în scris obscuritate, iar darul de a imita o conversaţie e mai puţin 
potrivit cu o scriere decât cu o discuţie” (ibid., IV, 226); în acest sens, pentru a 
                                                             
26 În Demetrios, op. cit., p. 161, notă de subsol. 
27 C. Balmuş, în Demetrios, op. cit., p. 160, notă de subsol. 
28 În original: „Est igitur ante omnia oratio alia vincta atque contexta, soluta alia, qualis in 
sermone et epistolis…” (Quintilian, apud C. Balmuş, ibidem, notă de subsol). De altminteri, 
nu este lipsit de interes să cităm, în traducerea românească a Mariei Hetco, întregul paragraf: 
„Aşadar, pentru a intra în subiect, există o proză bine închegată şi bine orânduită, alta mai 
liberă, cum este proza conversaţiei sau din scrisori, exceptând cazul în care se dezbat 
subiecte superioare nivelului lor obişnuit, de pildă filozofie, politică sau altele de genul 
acesta. Nu însemnează, însă, că stilul liber nu are combinaţii metrice proprii, poate chiar mai 
grele, nici că stilul conversaţiei sau cel epistolar cere întotdeauna hiatul şi absenţa ritmului. 
Însă stilul acesta nu caută anume un curs lin, nici fraza periodică; un cuvânt nu reclamă cu 
necesitate un altul, astfel că armătura frazei este mai curând mai laxă decât inexistentă.” 
(Quintilian, Arta oratorică, IX, 4, 19-20). 
29 În original: „…qualis sermo meus esset, si una sederemus aut ambularemus, inlaboratus 
et facilis, talles esse epistulas meas volo.” (Seneca, apud C. Balmuş, în Demetrios, op. cit., 
p. 160, notă de subsol). 
30 În acelaşi capitol (IV, 193), Demetrios făcuse referire şi la stilul „scris” (he graphikè léxis), 
pe care îl deosebise de cel „vorbit” (agonistikè léxis). Distincţia în cauză fusese operată, în 
aceiaşi termeni, chiar de Aristotel (în Retorica, III, 12), care pornea de la deosebirea 
fundamentală dintre vorbire şi scriere (vezi C. Balmuş, ibidem, pp. 144-145, notă de subsol). 

sublinia diferenţa, Demetrios redă un fragment (un schimb de replici) din dialogul 
Euthydemos al lui Platon. 
4.2.2.2. Pe de altă parte, stilul întrebuinţat într-o scrisoare trebuie să reflecte 
personalitatea autorului, aşa cum se deduce şi dintr-o conversaţie: „Scrisoarea, 
întocmai ca dialogul, trebuie să cuprindă cât mai multe trăsături de caracter. Fiecare 
îşi face oarecum propriul său portret moral în scrisoarea pe care o compune. Din 
orice formă de compoziţie se poate vedea caracterul scriitorului, dar din niciuna aşa 
de bine ca dintr-o scrisoare.” (ibid., IV, 227)31. 
4.2.2.3. Mai departe, Demetrios se referă şi la dimensiunile „standard” ale unei 
scrisori, care nu trebuie să depăşească o anumită măsură: „Scrisorile prea lungi şi pe 
deasupra cu expresia plină de emfază nu-s cu adevărat scrisori, ci tratate care au la 
început cuvântul «Salutare», ca multe din scrisorile lui Platon şi ca aceea a lui 
Tucidide.” (ibid., IV, 228). Faptul că autorul Tratatului despre stil menţionează mai 
ales exemplele contraindicate este foarte important pentru a afla care era, în realitate, 
situaţia genului epistolar în antichitate. După cum vom vedea, nici mai târziu, 
recomandările nu vor fi respectate cu stricteţe (cf. cele descoperite de St. 
Dumistrăcel, în cazul culturii noastre). 
4.2.2.4. În continuare, Demetrios consideră necesar ca „în structura frazelor unei 
scrisori […] să fie mai multă libertate”, fiindcă „ar fi ridicol ca cineva să 
construiască aici perioade, ca şi cum n-ar compune o scrisoare, ci o pledoarie”32. În 
plus, scrisorile n-ar trebui să aibă nici „o formă literară prea îngrijită”, deoarece 
aceasta „n-ar fi numai un lucru ridicol, dar şi un semn că lipseşte prietenia, care cere, 
cum zice proverbul, «să numim smochina smochină».” (ibid., IV, 229). 
4.2.2.5. Mai mult decât atât, Demetrios observă că nu orice subiect este potrivit să 
fie redat sub forma unei scrisori: „trebuie să ştim de asemenea că nu există numai 
stil epistolar, ci şi anumite subiecte epistolare [prágmata tina epistoliká]”. În 
sprijinul acestei idei, este invocată autoritatea lui Aristotel, „care se pare că a avut un 
foarte mare succes în stilul epistolar”33 şi care ar fi spus undeva: „Despre aceasta nu-
ţi scriu, căci nu-i un subiect potrivit cu o scrisoare.” (ibid., IV, 230). Desigur, cineva 
poate trata într-o scrisoare „chestiuni de logică sau de fizică”34, dar ceea ce rezultă 
nu mai este o scrisoare în adevăratul sens al cuvântului, fiindcă „rostul unei scrisori 
e să fie o scurtă dovadă de prietenie, expunerea unui fapt simplu în cuvinte simple” 
(ibid., IV, 231). 
4.2.2.6. Frumuseţea unei scrisori constă şi în utilizarea proverbelor, acţiune care se 
deosebeşte de exprimarea prin maxime şi îndemnuri (ce dă impresia de lecţie de la 
catedră): „Aceasta e singura filozofie ce poate fi admisă într-o scrisoare, deoarece 
proverbul e înţelepciune populară, înţelepciune pe înţelesul tuturor.” (ibid., IV, 232). 
Unele raţionamente (silogisme sau, mai degrabă, entimeme) pot fi acceptate şi într-o 
scrisoare şi, în acest sens, se apelează iarăşi la un exemplu din Aristotel în care „şi 
lucrul demonstrat, şi demonstraţia însăşi se potrivesc cu o scrisoare” (ibid., IV, 233). 
                                                             
31 Traducătorul tratatului, C. Balmuş, notează aici că „grecii ştiau că vorbirea variază după 
caractere şi că, prin urmare, stilul e ceva personal” (ibidem, p. 163). Ca argumente 
suplimentare, sunt oferite apoi citate din Menandru şi din Dionis din Halicarnas. 
32 Se pare că cel vizat era, în acest caz, Isocrate. 
33 Într-adevăr, şi Wilamowitz – reputatul filolog clasic, mare cunoscător al vechilor autori 
greci – îl socoteşte pe Aristotel drept „der erste künstler des ächten briefstils” (apud C. 
Balmuş, ibidem, p. 165, notă de subsol). 
34 C. Balmuş presupune că Demetrios face aluzie, în acest punct, la scrisorile lui Epicur. 

4.2.2.7. Demetrios nu uită să se ocupe şi de scrisorile oficiale („către state şi regi”), 
care ar trebui să fie compuse „într-un stil ceva mai înalt”, fiindcă „e bine să se ţină 
seama de persoana căreia îi este adresată scrisoarea”. Dar, nici în astfel de cazuri, 
„îngrijirea stilului nu trebuie dusă până acolo, încât să avem un tratat în loc de o 
scrisoare, cum se întâmplă cu acelea ale lui Aristotel către Alexandru şi cu acea 
[sic!] a lui Platon către prietenii lui Dion [= Scrisoarea a VII-a]” (ibid., IV, 234). 
4.2.2.8. În încheierea tratării sale referitoare la stilul epistolar, Demetrios afirmă că 
„în general, în ce priveşte expresia, scrisoarea trebuie să fie un amestec din aceste 
două stiluri, din cel graţios şi cel simplu” (ibid., IV, 235). 
4.2.3. Rezumând, vom spune că Demetrios: 
– a stabilit că stilul epistolar prezintă cele mai multe afinităţi cu stilul simplu35 
(dovadă că este tratat în cadrul capitolului rezervat acestuia); 
– a evidenţiat asemănările (dar şi deosebirile) dintre stilul conversaţiei şi cel 
epistolar; 
– a subliniat faptul că stilul unei scrisori reflectă (sau ar trebui să reflecte) 
personalitatea celui care o compune; 
– a emis norme privind forma, adică (1) dimensiunile unei scrisori, (2) felul în care 
trebuie structurate frazele acesteia, (3) caracterul literar (moderat) pe care îl 
presupune alcătuirea ei;  
– a formulat reguli privind conţinutul, adică (1) subiectele potrivite unui atare gen, 
(2) apelul la paremiologie şi la unele tipuri de raţionamente; 
– a încercat să determine stilul adecvat [al] scrisorilor oficiale. 
4.3. Excursul lui Demetrios este important şi pentru că atestă faptul că anticii scriau 
epistole într-o varietate de forme, ce îmbrăcau diverse conţinuturi, ilustrând, practic, 
diferite registre ale comunicării. E adevărat însă că Demetrios se raportează, în 
permanenţă, la autorităţi provenind din vremuri în care nu exista, probabil, o „teorie” 
a stilului/genului epistolar. Pe de altă parte, în ceea ce priveşte concepţia sa, trebuie 
să presupunem că autorul Tratatului despre stil nu a inventat regulile de mai sus, ci 
le-a abstras (prin generalizare inductivă/empirică) din realitatea contemporană lui: 
aşa se scria (în cele mai multe cazuri) pe atunci, pesemne, şi, ca atare, aşa se făceau 
şi recomandările. 
5. În definitiv, pentru cei vechi toată problema stilurilor se reducea la chestiunea 
adecvării/potrivirii (tò prépon): „Stilurile expunerii iau naştere din necesitatea 
supunerii la obiect a autorului – orator sau scriitor – , cerinţă care se traduce prin 
subordonarea mijloacelor de exprimare conţinutului particular al comunicării.”36. 
Doar că – simţim nevoia să adăugăm – oamenii moderni, spre deosebire de cei 
vechi, nu mai au aceeaşi credinţă cu privire la aşa-zisa „legătură intimă şi necesară” 
dintre limbaj şi lucruri, legătură pe care anticii încercau să o conserve şi prin 
intermediul discursurilor37.  
                                                             
35 Sau, altfel spus, că scrisorile trebuie redactate preponderent în stilul simplu. 
36 Ştefan Munteanu, Stil şi expresivitate poetică, Bucureşti, Editura Ştiinţifică, 1972, p. 26. 
37 Chiar dacă – de-a lungul timpului – limbajul omenesc nu s-a modificat în trăsăturile sale 
esenţiale, există perioade în care, pentru anumite tipuri de discurs, se produc 
modificări/deplasări de accent datorate unor factori diverşi. De exemplu (ca să amintim o altă 
contribuţie a lui St. Dumistrăcel), s-a observat că, actualmente, funcţia relevantă a limbajului 
(= discursului) jurnalistic nu mai este funcţia referenţială (sau informativă), cum era cândva, 
la originile gazetăriei (şi chiar o vreme îndelungată după aceea), ci funcţia fatică. 

5.1. Altminteri, deşi erau preocupaţi de promovarea câtorva modele stilistice, 
instituind uneori scheme cam rigide, străvechii retori erau foarte conştienţi de 
diversitatea fenomenului stilistic existent încă de pe atunci. Pentru a exprima acest 
lucru, Quintilian apelează la o sugestivă comparaţie: „Astfel se descoperă 
nenumărate specii care se deosebesc între ele prin anumite nuanţe. La fel, se ştie, în 
general, că din cele patru puncte cardinale ale lumii bat patru vânturi. Totuşi, există 
foarte multe vânturi intermediare denumite fiecare altfel şi unele proprii unor regiuni 
sau fluvii.” (Quintilian, Arta oratorică, XII, 10, 67-68).  
5.2. Limitele sistemului stilistic dezvoltat de Demetrios sunt evidente, însă nu ne-am 
propus să analizăm aici insuficienţele acestei concepţii (care, de altfel, era foarte 
potrivită contextului istoric particular şi viziunii dominante despre lume din acea 
perioadă38). Dimpotrivă, ceea ce ne-a interesat a fost recuperarea – în manieră 
simpatetică – a intuiţiilor bune pe care le-a avut anticul retor grec, mai cu seamă în 
legătură cu definirea şi descrierea stilului epistolar. În plus, tocmai prin „contra-
exemplele” consemnate, Demetrios confirmă (la nivel universal) rezultatele 
investigaţiilor întreprinse de Stelian Dumistrăcel pentru limba română. Fără îndoială, 
concepţia lingvistului ieşean este cea adecvată exigenţelor ştiinţifice ale prezentului. 
Fiind descriptiv, şi nu normativ, propunându-şi „să spună lucrurile aşa cum sunt” 
(cf. Platon, Sofistul), Profesorul Stelian Dumistrăcel a dezvoltat un sistem stilistic 
coerent şi unitar ce aspiră să fie în conformitate cu realitatea limbajului. În cadrul 
acestui sistem, limbajul epistolar este plasat şi caracterizat în mod corespunzător atât 
din punct de vedere sincronic (funcţional), cât şi din punct de vedere diacronic 
(evolutiv). Judecaţi în contextul lor istoric (şi particular), ambii savanţi merită toată 
admiraţia noastră. 

Un altfel de paratext: jurnalul de anchetă dialectală 
 
 
Résumé  
Si la plupart des ouvrages consacrés au paratexte touchent au paratexte littéraire et 
surtout à son aspect péritextuel, cet article tente à appliquer les catégories énumérées 
par G. Genette à un journal d’enquête dialectale. En tant que paratexte – plus 
précisément, dans la terminologie de Genette, en tant qu’épitexte d’un atlas 
linguistique (notamment, NALR. Moldova şi Bucovina) – le journal facilite la 
compréhension du processus de communication et du modèle d’interaction supposés 
par l’enquête dialectale. L’analyse envisage la « vision linguistique » des 
informateurs et leurs « instinct expressif », la variation (diatopique, diachronique, 
diaphasique et diastratique) et les manifestations de la force illocutoire. 
Mots-clés: enquête dialectale, variation, atlas linguistique, journal de anchetă, 
paratexte, epitexte. 
 
1. Momentul zero, paratextul literar 
De la studiul fundamental din 1987 al lui Gérard Genette1 şi până în prezent, 
importanţa fenomenologiei paratextuale a fost convingător demonstrată, din multiple 
perspective: hermeneutică, stilistică, semiotică, pragmatică. Studiile consacrate 
paratextului privilegiază constant arta literară, fără a ignora, însă, total, alte forme 
ale manifestării artistice, precum muzica şi pictura2.  
Recunoscându-i implicarea decisivă în condiţia estetică a operei literare, 
lucrările de specialitate pun accentul pe rolul paratextului în configurarea relaţiei 
autor – cititor şi în orientarea receptării. Indiferent de direcţia din care este analizată 
relaţia text (literar) – paratext (literar), aceeaşi observaţie s-a desprins cu evidenţă: 
plasând în centrul atenţiei textul, s-a observat că „fiecare lume ficţională reclamă 
funcţii specifice pentru propria aură paratextuală”, că „ficţiunea îşi păstrează modul 
de articulare internă şi prin faptul că elementele de paratext o proiectează dincolo de 
ea însăşi”3; privind relaţia din cealaltă direcţie, s-a afirmat frecvent că paratextul 
literar („autentifică” şi) „susţine” caracterul ficţional al textului, „continuă” 
universul ficţiunii, participă la instituirea unei poetici particulare, atribuind trăsături 
specifice lumii imaginate4. 
                                                             
1 Gérard Genette, Seuils, Paris, Editions du Seuil, 1987.  
2 Extinderea perspectivei a dus inclusiv la o reconsiderare a termenului de paratext, care în 
cazul altor arte ar putea fi considerat impropriu din moment ce face referire şi la elemente 
care nu sunt neapărat de ordin textual (scriptural) (a se vedea Valeriu Stancu, Paratextul. 
Poetica discursului liminar în comunicarea artistică, Iaşi, Editura Universităţii „Alexandru 
Ioan Cuza”, 2006, p. 255).  
3 Ibidem, pp. 42, 184. 
4 Cf. ibidem, pp. 61, 253. 

2. De la paratext la epitext  
Adăugând, la toate acestea, faptul că analiza paratextului vizează, curent, elemente 
„obligatorii” precum pagina de titlu, coperta şi supracoperta, numele autorului, 
subtilurile, mottoul, dedicaţia, prefaţa şi postfaţa, eventual chiar interviurile acordate 
de autor (încadrate de Genette5 fie la paratextul editorial, exterior, fie la cel intern, 
constituit din elemente subordonate instanţei auctoriale), atragerea în sfera 
procedurilor paratextuale a unui jurnal de anchetă dialectală ar putea părea 
hazardată. Fără a intra în detaliile concepţiei lui G. Genette, reamintim trei aspecte 
care constituie tot atâtea argumente relevante în abordarea pe care o propunem. Un 
prim aspect se referă la faptul că, în opinia lui Genette, paratextul „conferă textului 
un cadru (variabil) şi uneori un comentariu, oficial sau oficios, de care cititorul cel 
mai purist şi cel mai puţin influenţat de erudiţia externă nu poate să dispună oricând 
atât de uşor pe cât ar vrea sau pe cât o pretinde”. În al doilea rând, specificul 
paratextului este dat, conform lui Genette, de trei trăsături considerate esenţiale: 
eterogenitatea practicilor lingvistice şi discursive, comanda asupra lecturii şi 
asemănarea de statut cu textul propriu-zis6. În fine, al treilea aspect şi cel mai 
important în discuţia de faţă se referă la distincţia operată de Genette, după un 
criteriu „spaţial” (mai exact, al situării în spaţiul operei), între peritext, aflat în 
acelaşi volum cu textul (titluri, mottouri, prefeţe, intertitluri, note etc., adică 
principalele elemente considerate propriu-zis paratext) şi epitext, definit ca „orice 
element paratextual care nu este materialmente anexat textului în acelaşi volum”7. 
Epitextul este reprezentat, aşadar, de scrierile „exterioare” textului, dar 
complementare acestuia din punct de vedere funcţional; interviurile, convorbirile, 
dezbaterile constituie epitextul public, în timp ce scrisorile, confidenţele orale şi 
jurnalele se încadrează în aşa-numitul epitext privat8.  
 
3. Jurnalul de anchetă ca paratext 
Abordarea jurnalului de anchetă dialectală ca paratext9 al unui atlas lingvistic 
devine, prin prisma acestor clarificări, justificată. În plus, ideea că elementele 
paratextuale sunt „indiciale pentru statutul de act de comunicare al unui text, 
indiferent de caracteristicile sale funcţionale, tematice sau compoziţionale”10, se 
potriveşte extrem de exact unui jurnal de anchetă, ştiut fiind că investigaţia 
dialectală este ea însăşi, mai presus de orice, o „formă de comunicare”; s-a subliniat 
adesea că valoarea unei astfel de investigaţii depinde în mod esenţial de capacitatea 
obiectivă şi subiectivă a participanţilor implicaţi de a apropia cât mai mult ancheta 
                                                             
5 Gérard Genette, Seuils, op. cit. 
6 Gérard Genette, Palimpsestes. La littérature au second degré, Paris, Editions du Seuil, 
1982, p. 9. 
7 Gérard Genette, Seuils, op. cit., p. 316. 
8 Ibidem, p. 317. 
9 Mai exact, în terminologia lui Gerard Genette, op. cit., ca epitext. 
10 Maria Cvasnîi Cătănescu, „Paratextualitate medievală. Dedicaţia în textele româneşti în 
secolul al XVII-lea – începutul secolului al XVIII-lea”, în volumul Studii de limba română. 
Omagiu profesorului Grigore Brâncuş, editori: Gh. Chivu, Oana Uţă Bărbulescu, Editura 
Universităţii din Bucureşti, 2010, p. 45. 

dialectală de o formă de comunicare propriu-zisă11. Apoi, ca punere în scenă a unui 
chestionar, ancheta poate fi socotită ea însăşi un paratext al acestuia, formele 
peritextuale de diverse tipuri (indicaţii, clarificări, completări, reformulări) 
transformându-se, în paginile jurnalului, în epitext. Prin urmare, având în vedere 
repertoriul variat al formelor paratextuale specifice jurnalului de anchetă, evaluarea 
impactului acestora asupra textului propriu-zis, cu care paratextul nu intră într-o 
relaţie de tip concurenţial, ci într-o evidentă complementaritate, se impune ca 
firească. 
Jurnalul de anchetă pe care-l avem în vedere este inclus în volumul Ancheta 
dialectală ca formă de comunicare; calificat cu ponderaţie, în Cuvânt-înainte, drept 
„complement documentar”, jurnalul le facilitează cititorilor (inclusiv lingviştilor din 
afara cercului restrâns al dialectologilor) înţelegerea procesului de comunicare şi a 
modelului de interacţiune pe care le implică ancheta dialectală. Jurnalul are, din 
acest motiv, nu doar un rol descriptiv, ci şi unul funcţional, fiind o modalitate de 
acces la conţinutul propriu-zis al anchetelor dialectale efectuate pentru Noul Atlas 
lingvistic român, pe regiuni. Moldova şi Bucovina12: confruntând constant 
problemele teoretice cu realitatea „obiectului” supus cercetării, jurnalul devine 
spaţiul unor dezbateri lingvistice şi metodologice sui-generis şi al unor reflecţii 
metatextuale, dar şi ideologice, chiar autobiografice, care conferă o doză 
suplimentară de autenticitate şi motivează reacţii, interpretări, atitudini. 
Ideea nu este nouă: „Am considerat utilă publicarea acestui complement 
documentar ţinând seama de aprecierea pe care a făcut-o un maestru al domeniului, 
Sever Pop, cu privire la preocuparea dialectologului francez Antonin Duraffour de a 
transmite experienţa practică dobândită în urma unei asemenea activităţi: «Duraffour 
a pleinement raison lorsqu’il affirme que ces confidences, non seulement s’excusent, 
mais encore s’imposent»”13, iar anchetatorii Atlasului lingvistic român14, Sever Pop 
şi Emil Petrovici, s-au conformat acestui imperativ, consemnând, la rândul lor, 
circumstanţele anchetei, precum şi reacţiile şi comentariile subiecţilor15. 
                                                             
11 Cf. Stelian Dumistrăcel, Introducere: necesitatea abordării critice a metodologiei anchetei 
dialectale, în Stelian Dumistrăcel, în colaborare cu Doina Hreapcă şi Ion-Horia Bîrleanu, 
Ancheta dialectală ca formă de comunicare, Iaşi, Editura Academiei Române, 1997, p. 32. 
12 Din care au apărut până în prezent trei volume: Noul Atlas lingvistic al României. Moldova 
şi Bucovina, vol. I (hărţi şi material necartografiat), de Vasile Arvinte, Stelian Dumistrăcel, 
Ion A. Florea, Ion Nuţă, Adrian Turculeţ, Bucureşti, Editura Academiei, 1987; Noul Atlas 
lingvistic român, pe regiuni. Moldova şi Bucovina, vol. II, de Vasile Arvinte, Stelian 
Dumistrăcel, Ion A. Florea, Ion Nuţă, Adrian Turculeţ, Iaşi, Editura Academiei Române, 
1997; Noul Atlas lingvistic român, pe regiuni. Moldova şi Bucovina, vol. III, de Vasile 
Arvinte, Stelian Dumistrăcel, Ion A. Florea, Ion Nuţă, Adrian Turculeţ şi Luminiţa 
Botoşineanu, Doina Hreapcă, Florin-Teodor Olariu, Iaşi, Editura Universităţii „Alexandru 
Ioan Cuza”, 2007. 
13 Stelian Dumistrăcel, Doina Hreapcă, Ion-Horia Bîrleanu, Ancheta dialectală..., op. cit., p. 9. 
14 Atlasul lingvistic român, partea I, de Sever Pop, vol. I. Părțile corpului omenesc și boalele 
lui, Cluj, 1938, vol. II. Familia, Sibiu-Leipzig, 1942; Atlasul lingvistic român, partea a II-a, 
de Emil Petrovici, vol. I, Sibiu-Leipzig, 1940. 
15 Cf. Stelian Dumistrăcel, „Cercetarea lingvistică îi poate favoriza cititorului lecturi de 
conştientizare, pe diferite planuri, a însăşi condiţiei umane” (interviu cu..., realizat de 
Cristinel Munteanu), în Limba română (Chişinău), anul XVII, nr. 7-9, 2007.  

3.1. De ce paratext? Pentru că, în toate studiile care i-au fost consacrate, paratextul 
este considerat un spaţiu discursiv având ca trăsătură specifică deschiderea16, iar 
jurnalul dialectal este, în chip evident, o „poartă”, mai exact una care permite 
accesul la specificul şi convenţiile anchetei. De ce un altfel de paratext? Pentru că, 
dacă paratextul literar este un spaţiu al tranzacţiei/ medierii între ficţiune şi realitate, 
în cazul jurnalului de anchetă, lucrurile stau diferit. Jurnalul însuşi, ca text, este unul 
„referenţial”, trimite la o realitate a cărui imagine fidelă o redă: nu e un text de 
ficţiune şi nici nu se raportează la un text de ficţiune. În plus, şi în cazul jurnalului 
de anchetă se verifică faptul că elementele paratextuale sunt implicate în „pactul de 
lectură” dintre autor şi cititor, numai că, în acest caz, „pactul de lectură” conţine trei 
„clauze”17: una de natură strict ştiinţifică, care asigură corectitudinea informaţiilor 
de specialitate transmise; una referenţială, care garantează sinceritatea „mesajului” 
şi, în sfârşit, una de natură autobiografică subiacentă, care, legitimând emiţătorul, 
garantează autenticitatea mesajului acestuia şi îi consolidează veridicitatea.  
De asemenea, în timp ce prefeţele şi postfeţele (ca peritext literar) sau 
interviurile şi convorbirile (ca epitext literar) sunt adesea false/nesincere, ambigue, 
ludice, programatice ori publicitare, jurnalul de anchetă pune „la dispoziţia 
cititorului interesat de cunoaşterea înfăţişării reale [subl.n.] a lucrurilor observaţii 
din jurnalul de anchetă al unui cercetător de teren, cuprinzând, de fapt, paralel cu 
însemnările iniţiale, rezultatul confruntărilor în cadrul unei echipe de lucru”18; astfel, 
jurnalul le permite receptorilor să înţeleagă „funcţionarea” anchetei dialectale, fiind, 
totodată, un spaţiu în care se pot face cunoscute o serie de decizii luate de 
anchetatori sau date amănunţite cu privire la informatori sau la alte „instanţe” 
implicate în anchetă.  
În partea secundă a jurnalului de anchetă, (după Cadrul general al anchetei), 
respectiv Relaţiile cu subiecţii şi caracterizarea acestora, „care semnalează, în 
formularea primei receptări, o problematică de studiu privind mecanismul şi 
rezultatele generale ale investigării (perceperea «diferenţelor» fonetice şi reacţia la 
acestea, la aspectele morfologice şi lexicale – semantică, sinonimie, frazeologie)”, 
autorul precizează că a adăugat „şi numeroase note din caietele în care am înregistrat 
răspunsurile la întrebările din Chestionar, pe baza cărora am redactat, în 1976-1977, 
«caracterizări» mai cuprinzătoare ale subiecţilor, după modelul Jaberg-Jud, 
proiectate iniţial pentru volumul introductiv la NALR – Mold. Bucov., Date despre 
localităţi şi informatori (tipărit în 1987)19, unde, însă, pentru o «echilibrare» [...] a 
părţilor ansamblului, am publicat variante abreviate” (Jurnal, p. 257). Dar, 
avertizează el în continuare, „tabloul general al prezentării anchetei şi al 
caracterizării subiecţilor poate fi realizat numai prin lectura informaţiilor din 
volumul Date..., paralel cu observaţiile de faţă” (ibidem), afirmaţie în care 
identificăm o caracteristică esenţială a paratextului: raportul de interdependenţă cu 
textul propriu-zis.   
                                                             
16 Valeriu Stancu, Paratextul..., op. cit., p. 253. 
17 A se vedea, pentru paratextul literar, Marie-Anne Mollaret, „Texte, paratexte et contrats de 
lecture dans Il quinto stato de Ferdinando Camon”, în Chroniques italiennes, no. 33/34, 
1993, p. 165. 
18 Stelian Dumistrăcel, Doina Hreapcă, Ion-Horia Bîrleanu, Ancheta dialectală..., op. cit., p. 9. 
19 Noul Atlas lingvistic al României. Moldova şi Bucovina (volumul introductiv), Date 
despre localităţi şi informatori, de Vasile Arvinte, Stelian Dumistrăcel, Ion A. Florea, Ion 
Nuţă, Adrian Turculeţ, Bucureşti, Editura Academiei Române, 1987. 

3.2. Pornind de la „schema” cunoscută, constând în consemnarea (relatarea în scris) 
evenimentelor în succesiunea lor, jurnalul face posibilă instituirea unei variante „în 
acţiune” (în sincronie) a anchetei dialectale, actualizând practic ancheta şi, în acelaşi 
timp, completând-o, detaliind-o.  
Astfel, privilegiind succesiunea cronologică, autorul îşi structurează 
însemnările în funcţie de prima vizită (având în vedere faptul că majoritatea 
localităţilor au fost investigate în mai multe rânduri), urmând ca notele ulterioare, de 
diferite tipuri (rememorări, scrisori) asupra unui punct de anchetă să fie grupate după 
acelaşi criteriu; în ce priveşte comentariile din momentul primei redactări (1993-
1994), acestea au fost marcate prin prezentarea textului între paranteze (cf. Jurnal, p. 
257).  
3.3. Corelarea secvenţelor textuale este realizată de cititor în conformitate cu 
anumite exigenţe de ordin semantic, iar lectura este dirijată de nucleele semantice 
indicate chiar în subtitlurile celor două părţi: contactul cu localnicii, condiţiile 
desfăşurării investigaţiilor, relaţiile cu subiecţii şi caracterizarea acestora din punctul 
de vedere al personalităţii şi al prestaţiei. Aspectul sintactic al textului aduce în 
atenţie „distribuţia textuală”, care permite operarea unor distincţii între secvenţele 
propriu-zise care „construiesc” jurnalul şi secvenţele reprezentând diverse forme de 
deschidere paratextuală (paratext cu propriile elemente de paratext!).  
 
4. Posibile căi de valorificare a dimensiunii paratextuale a Jurnalului 
4.1. Despre gramaticalizare şi logicizare 
Ca negociere între un emiţător şi un receptor, cu schimbarea rolurilor acestora după 
modelul general al comunicării (deşi într-o manieră disproporţionată la extrem), 
ancheta dialectală nu este o simplă prelevare mecanică de material, ci o formă de 
comunicare pusă în act prin valorificarea uneia dintre funcţiile secundare şi derivate 
ale limbajului: subiecţilor atribuindu-li-se „posibilitatea şi capacitatea de a 
«înţelege», se realizează forma numită de Eugen Coşeriu «a comunica ceva despre 
ceva» […] după o «convenţie»”20. Dacă, în cazul limbajelor tehnice, profesionale, 
faptele de limbă, „provocate”, iar nu „recoltate” din comunicarea uzuală, ilustrează 
competenţa idiomatică a subiecţilor, alta este situaţia în cazul în care obiectul 
chestionării îl constituie faptele morfologice, când ancheta înregistrează reflexe ale 
competenţei expresive. Pus în situaţia de „a comenta felul cum vorbeşte” (în virtutea 
principiului formulat de Coşeriu, conform căruia „opiniile vorbitorilor asupra 
limbajului aparţin şi ele obiectului «limbajului» şi nu pot să nu fie luate în 
seamă”21), informatorul „este constrâns spre epistemologie”22.  
Întrucât, parafrazându-l pe Wittgenstein, „limitele lumii impun limitele 
limbii”, Jurnalul consemnează interesante cazuri de blocaj produse în cursul 
anchetei atunci când informatorii sunt puşi în situaţia de a opera generalizări şi 
abstractizări pentru a ajunge la forme gramaticale nesusţinute de logica exterioară 
limbii, în fapt de exemplele prelevate de vorbitor din sfera familiarului. Astfel, de 
pildă, flexiunea nominală ridică probleme în cazul substantivelor care, deşi prezintă 
un tablou flexionar complet, au ca referent fie un obiect unic (situaţie în care 
subiectul poate refuza forma de plural), fie unul format în mod logic din mai multe 
                                                             
20 Ibidem, p. 31. 
21 Apud ibidem, p. 32. 
22 Ibidem, p. 31. 

elemente (substantive desemnând obiecte-perechi sau substantive colective, situaţie 
în care subiectul poate refuza singularul): „IS de la Oierit este foarte bun din punct 
de vedere etnolingvistic, dar aproape «intratabil» în ceea ce priveşte aspectul 
gramatical: «nu există mai multe căşării la o stână!»” (638. Odaia Manolache, 
Vânători, jud. Galaţi, p. 31423); „IS de la Agricultură este derutat de întrebările 
pentru plural; de la «policioară» (de la jug), răspunde prin «bulfeie»; la întrebarea 
pentru pl. subst. cotigă răspunde «cu două roate» etc. [...] Greutăţi insurmontabile în 
conjugarea verbului” (643. Cudalbi, jud. Galaţi, p. 339); „IP s-a adaptat foarte uşor 
la cerinţele anchetei: din prima zi, formulează singur pl., dar, desigur, are şi unele 
ezitări... logice: de la pl. fructe, sg. este... «un măr»” (649. Matca, jud. Galaţi, p. 
323); „Soţia IP, utilizată ca IS pentru Cânepă, analizează stăruitor situaţia din planul 
lucrurilor: chiar dacă acceptă să formuleze [sg.] pentru obiecte care la războiul de 
ţesut sunt perechi, precizează mereu: «două punem, unul la vătale, unul la iţe» 
(pentru beţe, băţ); «sunt două: cu unul nu poţi ţese» (braţe; braţ / la vătale). La fel, 
IS de la Meserii: forma de pl. este însoţită totdeauna de precizarea «dacă ai două, 
zici...»” (637. Frumuşiţa, jud. Galaţi, p. 312-313); „Faţă de colectivul «zarzavaturi», 
sg. ar fi «o ceapă», «un morcov». De la «roată», pl. e simplu: «patru roate»” (628. 
Epureni, jud. Vaslui, p. 358); „Operaţiile de «logicizare» au diferite manifestări: pl. 
pentru «mănunchi» este «două părţi de mănunchi», iar altele sunt «justificate»: «sunt 
şi ouă cu două gălbenuşuri», «ies şi câte două curcubáie»” (650. Lieşti, jud. Galaţi, 
p. 324); „Manifestări de «logicizare» faţă de optica (formală) a Q (după pl. 
zarzavaturi, pentru sg. dă pătrunjel, ţelină, ridiche; după vase, sg. «normal» este «o 
farfurie»” (657. Borşani, Coţofăneşti, jud. Bacău, p. 332).  
Tentaţia logicizării prin raportarea la universul familiar împiedică 
informatorii să formeze pluralul de la (oaie) stearpă, considerat „nesemnificativ, 
întrucât «cele MAI MULTE au miei»” (638. Odaia Manolache, Vânători, jud. 
Galaţi, p. 313) sau să ofere „diferite persoane la prez. indicativ al verbului (a) jănţui: 
«nu poate oricine ~!»” (ibidem).  
La polul opus, informatorii „cu viziune lingvistică”, aşa cum îi numeşte 
autorul, decodează logica structurării chestionarului şi anticipă unele întrebări: „Nu 
întâmpin nici o dificultate în ceea ce priveşte aspectele morfologice ale anchetei; IP 
are o minte logică, organizată. În ultima zi, conjugă, pur şi simplu, fiecare «timp» 
verbal (chiar m.m.c.p.), după prima întrebare, de precizare a momentului acţiunii. O 
reacţie tipică pentru un astfel de subiect: întrucât răspunsurile sale (sau cea mai mare 
parte a acestora) nu mă iau prin surprindere, mă întreabă dacă n-aş putea nota şi 
singur răspunsurile!?” (645. Adam, Drăguşeni, jud. Galaţi, p. 348); „[Informatoarea] 
are un deosebit simţ al limbii [...]. Excelentă în ceea ce priveşte aspectele 
morfologice; la verbe, face observaţia: «şi la trecut şi la prezent şi la viitor!»; la (a) 
fugi, după primul răspuns pentru acest timp, obţinut prin sugestie mai mult decât 
prin întrebare, se interesează: «la viitor?»” 643. Cudalbi, jud. Galaţi, p. 339); 
„Subiectul ales pentru ancheta cu QG este deosebit de dotat. [...] Remarcabil pentru 
aspectele morfologice; nu numai că formulează singur pl. substantivelor şi 
adjectivelor, ci oferă, spontan, şi verbele corespunzătoare: de la logodnă, logodesc” 
(658. Păuneşti, jud. Vrancea, p. 319-320). 
 
 
                                                             
23 Trimiterea de faţă şi următoarele se fac la paginile Jurnalului.  

4.2. Despre „instinctul expresiv” 
Relaţia de contiguitate text – paratext poate fi urmărită şi cu privire la componenta 
„afectivă” a răspunsurilor subiecţilor: notele de pe marginea hărţilor incluse în atlas, 
suplimentele informaţionale din textele de tip material necartografiat sau din 
subsolul volumelor de etno- şi sociotexte, la care se adaugă diferite simboluri, care 
indică intenţii şi reacţii comportamentale (ale anchetatorului sau ale subiectului), 
toate pot fi substanţial îmbogăţite şi eficient evaluate cu ajutorul observaţiilor puse 
la dispoziţie în Jurnal. Constatându-se că „în special AD pentru înregistrarea de 
texte” reprezintă, pentru subiecţii „mai dotaţi ca sensibilitate de tip «artistic»”, „un 
teren propice de manifestare”, anchetatorii au urmărit, în comportamentul lingvistic 
al informatorilor, exprimarea, concomitentă, a denotaţiei şi a conotaţiei, amintind în 
context şi existenţa, în produsele vorbirii populare, a unei dihotomii identificate, 
printre alţii, de Manlio Cortelazzo, între „volontà comunicativa” şi „istinto 
espressivo”24.  
Jurnalul consemnează, de pildă, comentarii diverse exprimate în formule 
paremiologice, precum cele despre avantajele „răritului” în praşila a doua la porumb: 
„«dácă-i raru/ uúmpli cáru/ dácă-i desu/ uúmpli fésu»” (669. Soveja, jud. Vrancea, p. 
311), despre anumite tipuri umane: „«ca curca-n lemne» – despre o fată prostuţă, 
stângace; «ca piatra-n baltă» – despre un om prost; «stă ca molia în fundul ghemului» 
– despre un om tăcut” (615. Muncelu, Glăvăneşti, jud. Bacău, p. 364) sau despre 
importanţa şi valoarea, pentru apicultor, a primului roi: „primul roi valorează cât un 
car cu boi, al doilea cât o găină grasă, al treilea – nici cât un fulg de găină” (642. 
Costache Negri, jud. Galaţi, p. 341).  
Răspunsurile informatorilor beneficiază adesea în paginile Jurnalului de 
„etichetări” concise, precum:  
– expresivitate: „pentru «mă îmbăt», dă răspunsurile «m-am făcut praf, ~ 
pământ»; pentru «cherchelit» – «ai lins coada cepului»” (627. Fălciu, jud. Vaslui, p. 
360);  
– umor: „pentru «a pune ochelarii» – «pun în patru» (ca la jug, două perechi 
de boi), «a îngropa (mortul)» – «îl bagă sub sol!» (ironizând treminologia agricolă 
actuală)” (634. Vârlezi, jud. Galaţi, p. 320), „despre femeia beată – «bolnavă de 
oală»” (649. Matca, jud. Galaţi, p. 323);  
– exprimare colorată: „pentru «beţiv» – «îi de meserie»; în legătură cu 
«cherchelit» – «în doi peri, s-o udat la picioare»” (658. Păuneşti, jud. Vrancea, p. 
320); 
– ironic: „după «se revarsă zorile» (cam suspectă această formulă!) – «se 
crăcănează de ziuă!»” (667. Nistoreşti, jud. Vrancea, p. 336); „«mânzat» (este la fel) 
ca «flăcăuaşul», iar bou «ca flăcăul»” (629. Fruntişeni, Griviţa, jud. Vaslui, p. 337); 
– înclinată spre glumă: „«cu coada ochiului, ca hulpea!»; (femeie) starpă «ca 
vaca» [!]; chelbos «pe de-a rândul» (= complet)” (643. Cudalbi, jud. Galaţi, p. 339),  
caracterizând reacţii ale subiectului sau sintetizând unele trăsături de personalitate 
ale acestuia. 
Tot în sfera aprecierii „stilului” se situează reflecţii cu privire la :, „(copil) 
făcut din flori: «a mers şi s-a jucat prin flori»” (653. Mirceştii Vechi, Vănători, jud. 
Vrancea, p. 335), „moare «zeamă de varză»: dar cine moare?” (535. Fârţăneşti, jud. 
Galaţi, p. 325), secvenţe în măsură să ilustreze performanţa expresivă a subiecţilor. 
                                                             
24 Ibidem, p. 188. 

4.3. Despre variaţia diatopică 
4.3.1. Din perspectiva informatorului 
Jurnalul suprinde perspectiva informatorilor asupra configuraţiei diatopice, prin 
consemnarea unor puncte de vedere, subiective, referitoare la diferenţele regionale, 
mai cu seamă la nivel intradialectal (a), dar şi interdialectal (b). Formulările îşi au 
originea în 
(a) perspectiva contrastivă asupra vorbirii din sate învecinate, care este 
creatoare de: 
(a1) proiecţii empirice ale variabilităţii lingvistice teritoriale („Pentru IP, 
«limba deviază [= variază] de la sat la sat»; de ex., limba celor din Popeni este «cam 
ţigănească» [fără să poată preciza ceva]” – 629. Fruntişeni, Griviţa, jud. Vaslui, p. 
337); 
(a2) constatări cu privire la variaţia lexicală („la Zorleni, pentru «floarea-
soarelui» se zice sorícă; la Odaia Bursucani se zice húţa, húţa! pentru «cea!» şi 
huahís! pentru «hăis!»” – 629. Fruntişeni, Griviţa, jud. Vaslui, p. 337) sau fonetică 
(„Cei din Glăvăneşti vorbescu cu «ĉe» pentru ke, mocăneşte” – 615. Muncelu, 
Glăvăneşti, jud. Bacău, p. 363); 
(b) contactul, mediat sau direct, cu unităţi diatopice care nu se află în 
continuitate cu propriul idiom: 
(b1) încercări de tipologizare: „... [informatorul] este foarte atent la 
problema folosirii diferitelor registre ale limbii: fiicei sale, care învaţă la un liceu din 
Bistriţa-Năsăud, i-a pus în vedere să nu vie cu «vorba schimbată» din Transilvania!” 
(667. Nistoreşti, jud. Vrancea, p. 336);  
(b2) precizarea ariei de răspândire (şi a isogloselor corespunzătoare) a 
anumitor fapte de limbă, de natură preponderent lexicală: „în Teleorman, pentru 
«clacă» se zice «şezătoare» sau «blană»; «crumpli» pentru «cartofi» se spune în 
Transilvania; «pilotă» a văzut în Ungaria; «chimir» la mocani şi la «găzari»” (636. 
Cuca, jud. Galaţi, p. 344); „... în Transilvania s-ar zice feĉór pentru 'mire', 'ginere'” 
(634. Vârlezi, jud. Galaţi, p. 320); „...bulz se foloseşte «în Ardeal, [spunea] tata!»” 
(641. Pechea, jud. Galaţi, p. 333); „...muiere se zice în Oltenia” (629. Fruntişeni, 
Griviţa, jud. Vaslui, p. 337); „«Cuvinte şi lucruri» în viziunea IS pentru Agricultură, 
Viticultură: «prepeleac» a văzut în Bucovina, «îmblăciu» în zona Botoşanilor, iar 
«codârlă» în Argeş” (639. Braniştea, jud. Galaţi, p. 342); „... pentru «din buruiene» 
('bastard'), în Basarabia se zice baistrúc; tot aici, pentru «furcă» se zice «iabá», iar 
pentru «pepene» – «harbuz»” (633. Oancea, jud. Galaţi, p. 351-352); „[IP] Respinge 
termenul puţ: «puţu-i oltenesc!»” (627. Fălciu, jud. Vaslui, p. 305). 
4.3.2. Din perspectiva anchetatorului 
La polul opus, anchetatorul, dotat cu instrumentele investigaţiei ştiinţifice şi cu un 
acut spirit de observaţie, consemnează, într-un raport de complementaritate cu 
informaţia furnizată în notele Atlasului (hărţi, MN, texte) sau în volumul de Date şi 
în mod cert cu beneficii evidente în ce priveşte interpretarea răspunsurilor de bază 
din atlasul lingvistic:  
(a) delimitări, după criterii fonetice, morfosintactice şi lexicale, operate în 
peisajul lingvistic complex al sudului Moldovei. Cercetătorul disociază cu acribie 
fonetismul muntenesc de influenţa literară: „În sat se vorbeşte un grai de tip 
«muntenesc», fapt semnalat de către Sever Pop din 1934 [...]. Caracteristici: ĉ/ĝ; e şi 
i după s, z, ş, j, ţ; diftongul ea; finalele ă şi e [...]; prepoziţiile dă, pă; pron. şi adj, 

demonstrative ăla, aia, ăia, alea; lexic caracteristic” (670. Hârja, Oituz, jud. Bacău, 
p. 321); „Graiul local este unul de tip muntenesc, păstrat cu destul de slabe imixtiuni 
«moldoveneşti» (de fapt, unele forma reprezintă fonetisme «regionale» sau 
«populare». Câteva trăsături: s, z, ţ, ş «muiaţi» (în frasin, secară, urzesc, să 
grebleze, ţes, finala şi în ţăpuşi, ca şi ţi, zi, în cuţi, livezi, solzi; vezi, apoi, diftongul ea, 
în coseam, seacă, minţeam” (657. Borşani, Coţofăneşti, jud. Bacău, p. 331); 
(b) interferenţe ale graiurilor moldoveneşti indigene cu idiomurile 
enclavizate de tip muntenesc, care coexistă în aria sud-moldovenească: „La diverşi 
vorbitori (şi în proporţii diferite) se observă efectele interferenţelor cu graiul de tip 
moldovenesc din zona Mărăşeşti, unde locuitorii au pământ [...]; astfel, apar oscilaţii 
în ceea ce priveşte pronunţarea africatelor ĉ/ĝ şi «palatalizarea» labialelor” (669. 
Soveja, jud. Vrancea, p. 311), „Graiul local este unul de tip muntenesc, păstrat cu 
destul de slabe imixtiuni «moldoveneşti» (de fapt, unele forme reprezintă fonetisme 
«regionale» sau «populare»)” (657. Borşani, Coţofăneşti, jud. Bacău, p. 331); 
„Pentru texte, am găsit, până la urmă, subiecţi buni, păstrători ai graiului de tip 
muntenesc al enclavei, deşi se pot observa şi «contaminaţii» datorate graiurilor 
moldoveneşti (cel mai frecvent, vocale finale închise). Impresionează, însă, 
pronunţia netă, «energică», atât de deosebită de a graiurilor dominante ale zonei” 
(664. Caşin, jud. Bacău, p. 315).  
4.4. Despre variaţia diacronică 
Ancheta dialectală preconizează şi înregistrează observaţii diverse asupra variaţiei 
diacronice, consemnând, în manieră de obicei opozitivă, formele recente şi pe cele 
vechi; simbolurilor [B] (explicitat prin „aşa zic bătrânii”) şi [T] („aşa zic tinerii”), 
respectiv [R] („formă recentă”) şi [V] („formă veche”), puţin frecvente în Jurnal 
(am găsit, izolat, următorul context: „... de la colectivul vesélă, [B] blide, sg. este... 
farfurie!” – 626. Vetrişoaia, jud. Vaslui, p. 369), le corespund formule perifrastice, 
care plasează faptele de limbă în diacronie: „[subiectul] vorbeşte «pe vechi», nu fără 
tentaţia modernizării, când, după cum i se pare chiar lui, «îşi dă în petic»” (641. 
Pechea, jud. Galaţi, p. 333); „... scuip se spune «pe limbă mai tânără»” (629. 
Fruntişeni, Griviţa, jud. Vaslui, p. 337); „... «saltea, mindir, păier» – zic bătrânii” 
(633. Oancea, jud. Galaţi, p. 351-352). Reperul la care se face raportarea este 
vorbirea generaţiei anterioare, specificul procesului constând în circumscrierea sa 
curentă în sfera familiarului, în speţă vorbirea părinţilor subiectului (de altfel, despre 
IP din pct. 633. Oancea, jud. Galaţi, se consemnează chiar, într-o paranteză, că, „sub 
notaţia [B], pentru diferite răspunsuri, reproduce vorbirea mamei sale”, p. 352): 
„«Polonicului» cu care se bea apă la stână părinţii lui îi spuneau găvan; acum i se 
zice «lingură»” (667. Nistoreşti, jud. Vrancea, p. 337); „... tatăl său spunea 
carman'uálâ pentru «joagăr»” (633. Oancea, jud. Galaţi, p. 351-352). Alteori, 
inactualitatea unui fapt de limbă este sugerată doar de timpul verbului predicat (care 
apare la imperfect: se zicea, se scria etc.): „... «putineiului», vasul «de-o vacă», în 
care se alege untul, la stână i se zicea ştean” (667. Nistoreşti, jud. Vrancea, p. 337); 
„... grif 'condeiul cu care se scria pe tăbliţa de ardezie'” (633. Oancea, jud. Galaţi, p. 
351).  
Jurnalul face cunoscute, în fine, mecanismele subtile ale catalogării unui 
termen drept vechi, procesul de aşezare pe axa cronologică putând fi, izolat, 
irelevant şi apărând doar ca reacţie psihologică, cu intenţie eufemizantă, perfect 
explicabilă (şi decodabilă) pentru anchetatorul informat în legătură cu povestea de 
viaţă a subiectului: despre IP din pct. 615. Muncelu, Glăvăneşti, jud. Bacău, care 

avea un copil din flori, aflăm că, „după ce (la î. 519 [chiar î. despre copil ilegitim, 
n.n.]), a răspuns «copilu... făcut în văduvie», am revenit, obţinând «buruienar», 
caracterizat drept «vechi». Primul răspuns pare să fie eufemismul pe care-l utilizează 
cu referire la ea” (p. 365). 
4.5. Despre variaţia diafazică şi diastratică 
Deşi, în esenţă, dialectologul urmăreşte variaţia diatopică şi diacronică, în cursul 
anchetei erup uneori şi fapte diafazice, eventual de factură diastratică; setul de 
trăsături diafazice şi diastratice, semnalate în atlas şi în paratextul acestuia în mod 
sintetic, prin semne şi simboluri25, sau în manieră analitică, prin descrieri condensate 
ale multiplelor manifestări ale comunicării, aduc informaţii preţioase, pe de o parte, 
cu privire la reacţiile subiectului, relevante sub aspectul variaţiei de stil/registru, iar, 
pe de altă parte, în mod explicit, referitoare la constatările acestuia care induc 
disocieri între sociolecte (caracteristice diferitelor grupuri sociale).  
Delimitările de tip diafazic sunt operate în funcţie de trăsături (de regulă 
lexicale, dar şi fonetice) care, deşi necuantificabile, au o relevanţă specială prin 
suprinderea perspectivei empirice a subiecţilor asupra variabilităţii lingvistice: astfel, 
„limba lată”/„lat”, „urât”, funcţionează în contrast cu „elegant”, „vorbă frumoasă”, 
„(mai) ajustat”, „subţire”, „(pe limbaj mai) delicat”: „... fă! (pentru vocativ) «nu este 
o vorbă frumoasă!»” (641. Pechea, jud. Galaţi, p. 334); „se spune «muiere» pentru 
«femeie», dar nu este elegant” (641. Pechea, jud. Galaţi, p. 333); „Când, în prima 
seară [...], stăm de vorbă cu familia Topliceanu asupra scopului anchetelor şi 
exemplific pronunţiile ki pentru pi şi y pentru vi, gazdele contestă asemenea 
«ţărănii» pe la ei. Fără să se mai supravegheze, soţul mă îndeamnă apoi la un pahar 
de yin! Râdem (era şi directorul şcolii de faţă), iar gazda se ruşinează; mai târziu, 
pronunţă «am kicat!». Soţia, care vorbeşte afectat, preţios, «se dezumflă» şi-l 
admonestează” (655. Ionăşeşti, Nicoreşti, jud. Galaţi, p, 345); „Pentru el [pentru 
informator, n.n.], «mai ajustat» înseamnă «literar»: mez (este) «mai ajustat» [k] ńez” 
(638. Odaia Manolache, Vânători, jud. Galaţi, p. 313); „... fometez ‛vomit’ este «pe 
limbaj mai delicat»” (629. Fruntişeni, Griviţa, jud. Vaslui, p. 337); „Mielul îl beleşti, 
dar «vine urât»!” (655. Ionăşeşti, Nicoreşti, jud. Galaţi, p. 347); „... faţă de 
«neamuri», «rude» este «delicat»”(616. Băcani, jud. Vaslui, p. 367). 
Organizarea diastratică a vorbirii este ilustrată prin covariaţia acesteia 
paralel cu o serie de factori sociali, semnalată prin enunţuri tipice precum „popular”, 
în contrast cu „(mai) pe boiereşte”, eventual prin catalogarea drept „înapoiaţi” a 
                                                             
25 Iată o listă a acestor semne şi simboluri: [!] („întrebarea l-a făcut pe informator să râdă”), 
[F] („aşa zic femeile”), [ε] („informatorul a ezitat”), [κ] (răspuns „corectat”), ultimele situaţii 
privind, în principiu, „disponibilitatea vocabularului (sau oscilaţii în ceea ce priveşte 
pronunţia)”, dar putând fi interpretate „şi sub aspectul unei variaţii de registru al vorbirii, 
neprecizată, dar, adesea, detectabilă”. Vezi (în Stelian Dumistrăcel, Doina Hreapcă, Luminiţa 
Botoşineanu, „The digitalization of both oral and written corpora and the analysis of 
discoursal spaces and registers”, în volumul Towards Multilingual Europe 2020: A 
Romanian Perspective, Actele Conferinţei „Diaspora în Cercetarea Ştiinţifică şi 
Învăţământul Superior din Romania”, workshopul exploratoriu „Tehnologii lingvistice în 
cercetarea românească din ţară şi diaspora”, Bucureşti, 25-28 septembrie 2012, editori: Dan 
Tufiş, Vasile Rus, Corina Forăscu, Bucureşti, Editura Academiei Române, 2012, p. 56), o 
discuţie de ultimă oră asupra avantajelor digitalizării atlaselor lingvistice, între altele cu 
privire la evidenţierea trăsăturilor cu valoare de variaţie diastratică sau diafazică. 

membrilor grupurilor de vorbitori mai conservatori: „faţă de «intestine», maţe este 
«popular»” (641. Pechea, jud. Galaţi, p. 333);  „... vin pentru yin este «mai pe 
boiereşte»” (636. Cuca, jud. Galaţi, p. 343); „Cei «înapoieţ» pronunţă puntru 
«pentru» sau fumei «femei»” (615. Muncelu, Glăvăneşti, jud. Bacău, p. 363). Sursa 
faptului de limbă sau, la rigoare, canalul de pătrundere în idiolect („/auzit/ la radio”, 
„/învăţat/ la/din şcoală”, „în carte”), precum şi contextul comunicării (acasă, la 
spital, la dispensar) se constituie, metonimic, în tot atâtea etichete, relevante, pentru 
identificarea sociolectului: „mână, «din şcoală antibraţ»”, „de fragă a auzit la 
«aparat» (de radio)” (635. Fârţăneşti, jud. Galaţi, p. 325); „agricultor este «învăţat la 
şcoală»” (633. Oancea, jud. Galaţi, p. 351-352); „muiere se zice; «nu des, dar aşa 
scrie şi în carte»” (633. Oancea, jud. Galaţi, p. 351-352); „IS de la Meserii este 
dispreţuitor la adresa uneltelor vechi şi vrea să-şi demonstreze informaţia «din 
carte»; deci, ceea ce notez este terminologia «literară» (cu pronunţia 
corespunzătoare)” (651. Câmpineanca (Floreşti), jud. Vrancea, p. 322); „La 
dispensar spui ĝenúnk, acasă zenúnku” (630. Bereşti-Sat, Bereşti, jud. Galaţi, p. 
315); „Identifică registre sociolingvistice: „faţă de herbinţăli şi árşîţî, «temperatură» 
este «pe medicină»” (629. Fruntişeni, Griviţa, jud. Vaslui, p. 337). 
Alteori, diferenţele diatopice pot fi convertite în trăsături cu relevanţă 
diastratică: „păcurar este termen auzit «la aparat; cioban, în Transilvania»” (633. 
Oancea, jud. Galaţi, p. 351-352). Pe de altă parte, conservatorismul, ca trăsătură 
comună „limbii femeilor” şi „vorbirii populare” (registrul familiar), se constituie în 
fundamentul suprapunerii celor două variante socioculturale ale vorbirii: astfel, 
pentru informatorul „de la Meserii, vorbirea populară este «limba femeilor» (ceea ce 
observase cândva şi D. Cantemir!)” (631. Cârja, Murgeni, jud. Vaslui, p. 356). 
Clasele curente de variaţie surprinse de vorbitori implică conştientizarea 
propriului inventar de registre ale vorbirii, coroborată cu adoptarea conştientă, 
conform protocolului anchetei, a subcodului „jos”, corespunzător sistemului graiului 
local: „Inf. este conştient că foloseşte registrul regional (care este, de altfel, cel 
uzual), dar desfide pe cel care n-ar înţelege că astfel ne oferă ceea ce urmărim noi!” 
(660. Boloteşti, jud. Vrancea, p. 349); „Deşi stăpâneşte elementele esenţiale ale 
registrului fonetic literar, nu se lasă «influenţat» şi transpune cu uşurinţă în registru 
local, fiind un colaborator inteligent” (658. Păuneşti, jud. Vrancea, p. 319); 
„Colaboratoarea noastră [...] vorbeşte graiul local fără ezitări, deşi problema 
registrului literar nu-i este «străină»; întrucât ea pronunţă labialele palatalizate, 
vecinii au observat că nu şi-a «schimbat» vorba, este tot cu «limba lată» (probabil că 
adjectivul a fost selectat prin contrast cu ceea ce se numeşte „subţire”, a se «subţia», 
cu referire la rafinament, civilizaţie)” (657. Borşani, Coţofăneşti, jud, Bacău, p. 
331); „Ar putea vorbi fără greş «literar», dar este prea inteligent pentru aşa ceva, dat 
fiind că înţelege perfect ce urmăresc. Pronunţă aproape invariabil y, h, k (<pi), g  
(<bi); subliniază frecvent pronunţia s  (foarte rar apare şi ĉ)” (668. Nereju, jud. 
Vrancea, p. 329). 
De multe ori însă, anchetatorul notează alunecarea, neconştientizată, a 
informatorului de la un registru la altul, paralel cu accesul, de cele mai multe ori 
limitat, la subcodul „înalt”, literar: „IP ne oferă fonetismul graiului local fără a se 
controla (măcar aparent!). Fonetismele literare apar cel mai des în două situaţii: a) 
când în încăperea unde lucrăm se află «oficialităţi» (să mai vadă ce facem noi pe 
aici!); în asemenea situaţii am înregistrat chiar -ă (la feminine); b) când, fiind obosit, 

trebuie să dea forme verbale” (647. Priponeşti, jud. Galaţi, p. 354); „Pronunţiile 
literare sunt emfatice şi hipercorecte, căci subiectul stăpâneşte numai aproximativ 
registrul vorbirii literare” (661. Mera, jud. Vrancea, p. 319); „În ceea ce priveşte 
aspectele fonetice: nu are un «sistem de corespondenţe» cu registrul literar, dar evită 
cumva instinctiv palatalizarea labialelor şi labiodentalelor, iar ĉ/ĝ par destul de rar” 
(659. Străoane, jud. Vrancea, p. 311); „Frecvente oscilaţii între fonetismele 
dialectale şi cele literare («palatalizarea») recunoscute ca atare, dar şi în legătură cu 
unele necontrolate în mod vizibil” (637. Frumuşiţa, jud. Galaţi, p. 312); „Fonetisme 
literare emfatice şi hipercorecte (veşnicul mituri pentru nituri, prin falsă analiză)” 
(642. Costache Negri, jud. Galaţi, p. 340). 
Delimitarea imprecisă între cele două registre conduce la intervenţii cu 
valoare normativă, în care subiecţii operează corectări regresive, actualizând perechi 
fonetice cu funcţionare sinonimică interregistru: „... zumătati, nu jumătati, reţătâ, nu 
reţetâ” (643. Cudalbi, jud. Galaţi), p. 339); „Corectează «scăpări» de pronunţie 
destul de «subtile»: mércuri în ńi ércuri, nisip în năsîp etc.” (655. Ionăşeşti, 
Nicoreşti, jud. Galaţi, p. 346). 
4.6. Despre manifestările forţei ilocuţionare 
Cum discursul în general nu e constituit, în viziunea lingvisticii integrale, „din fraze, 
ci din unităţi de sens care se combină unele cu altele şi care dau mereu un sens unitar 
superior”26, şi tipul de discurs paratextual poate fi abordat din perspectiva „unităţilor 
de sens”, adică a actelor de vobire, mai exact a actelor ilocuţionare. De exemplu, 
reacţia faţă de anchetă a subiecţilor se materializează, cel mai frecvent, în acte 
expresive (în clasificarea lui J. Searle), atitudinile variind între aprecierea faţă de 
propria prestaţie: „Vi le-am dat frumoase!” (646. Belceşti, Iveşti, jud. Vaslui, p. 318) 
sau faţă de cea a anchetatorului: „nu trăiţi degeaba!” (666. Negrileşti, Bârseşti, jud. 
Vrancea), „eşti uşor la kez/d̦ (= îndemânatic)”, caracterizări ale chestionarului: 
„cărticica-i legată de toată viaţa!” (630. Bereşti-Sat, jud. Galaţi, p. 315) şi evaluarea 
efectelor produse de anchetă asupra propriei persoane, de la „n-aţ farmat tot creieru” 
(632. Suceveni (Oarba), jud. Galaţi, p. 356) şi „mai bine la lopată!” (647. Priponeşti, 
jud. Galaţi, p. 354), la „i-un roman pentru mine, rămâne o amintire pentru mine!” 
(665. Rotileştii Mari, Câmpuri, jud. Vrancea, p. 353). 
În plus faţă de atlas, jurnalul permite observarea efectelor perlocuţionare, 
care, după cum se ştie, „nu au indicatori expliciţi în structura enunţurilor, ci sunt 
legate de mecanisme exterioare planului verbal”27; în pasajul de mai jos pot fi 
observate consecinţele perlocuţionare atât asupra poziţiei subiecţilor, cât şi asupra 
atitudinii empatice a anchetatorului: „Pentru IS Morărit : soţul rezervat, soţia chiar 
ostilă, atitudine care l-a jenat pe soţ, astfel că putem lucra; după o jumătate de oră, 
chiar soţia participă activ la anchetă! La sfârşit mi-au dat pâine de casă cu slănină şi 
vin. Au avut moară cu motor, făcută cu un «gălăţean», în 1942, care le-a fost 
naţionalizată (iar eu vin, din partea stăpânirii, să aflu cum lucrau la moară!)” (639. 
Braniştea, jud. Galaţi, p. 342).  
Tot la Braniştea (jud. Galaţi), informatoarea de la Apicultură, de această 
dată, „m-a legitimat (!), era de-a dreptul arţăgoasă, bombănea tot timpul. Am 
«înmuiat-o», cu câteva vorbe «alese», de «obraz subţire»”. Strategia adoptată în 
                                                             
26 Eugeniu Coşeriu, apud Valeriu Stancu, Paratextul..., op. cit., p. 68. 
27 DŞL, s.v. perlocuţionar, p. 384. 

acest caz de către anchetator pentru performarea solicitărilor constă în exprimarea 
indirectă a forţei ilocuţionare: „ca să obţin fonetismul şi lexicul «local», a trebuit să 
insist mereu: «cum zicea tatăl matale?» (deşi însăşi «colaboratoarea» mea are 72 de 
ani!)” (639. Braniştea, jud. Galaţi, p. 342). 
5. Concluzii 
Conform precizărilor autorului (Jurnal, p. 257), jurnalul de anchetă a trecut, de-a 
lungul elaborării sale, prin mai multe faze: de la adunarea, în ordine cronologică, a 
notelor iniţiale din vizitele succesive în localităţile anchetate, la adăugarea unor 
însemnări ulterioare, de diverse tipuri (rememorări, scrisori), la o prima redactare 
(1993-1994) şi ajungând, în sfârşit, la publicarea, în 1997, în paginile volumului 
Ancheta dialectală ca formă de comunicare. Editat astfel, jurnalul poate fi receptat, 
în mod evident, şi ca un text autonom (remarcabil şi prin prisma talentului literar cu 
care este scris!), dar relaţionarea sa, în calitate de paratext, cu NALR. Moldova şi 
Bucovina, pe care îl „prelungeşte” şi îl „acompaniază”, le oferă, mai cu seamă 
lingviştilor, o perspectivă totalizantă şi integratoare asupra anchetei dialectale. Dacă 
paratextul reprezintă „spaţiul privilegiat al unei pragmatici şi al unei strategii, al unei 
acţiuni asupra publicului în slujba unei mai bune receptări a textului şi a unei lecturi 
mai pertinente”28, atunci jurnalul de anchetă se înscrie întru totul în limitele acestei 
caracterizări. În acelaşi timp, jurnalul oferă o imagine exemplară prin demnitatea 
itinerariului profesional, dar şi existenţial al autorului său: un om de ştiinţă liber, 
pentru care vorbitorul rămâne instanţa ultimă şi pentru care, conform principiului 
formulat de Leibniz, „ştiinţa, cu cât este mai teoretică, cu atât este mai practică”. 

Metaforă şi terminologie 
 
 
Motto: And the forests will echo with laughter 
 
Abstract 
The paper follows the destiny of terms from a given scientific domain: once they 
change domains, they also change meaning – in a metaphorical way – signifying 
something very different from what they were describing in their domain of 
provenance. Examples will be words from different sciences which have been given 
important roles in Information and Communication Sciences: entropy, inference and 
feedback. A glinch related to the translation of some of these terms is also 
approached. A proposal for a better understanding, and thus a better use of the word 
feedback in Communication studies is made.  
Key-words: metaphorical usage, terminology, communication sciences, entropy, 
inference, feedback. 
 
Translarea unui termen dintr-un domeniu în altul ţine de metaforă. Atribuirea unui 
anumit înţeles bine determinat pentru cuvîntul „transportat” în noul său domeniu 
ţine de terminologie. 
Uzaj metaforic sau instituire de noi sensuri? 
 
Introducere 
 
 
 
În fotografia de mai sus, doamna Adriana Nogueira, profesor de studii clasice la 
Univeridade do Algarve, Faro, Portugalia, a surprins, în plin centrul Atenei, 
imaginea maşinii unei firme de transport specializate în mutări. Metaphores 

înseamnă şi azi, ca şi în vremurile Greciei antice, transport, mutare, adică a lua ceva 
dintr-un loc şi a-l transporta în alt loc, ceea ce echivalează şi cu o schimbare.  
Cercetînd dicţionarul oferit de distinşii noştri colegi, Mihaela Paraschiv, 
Marius Alexianu şi Roxana-Gabriela Curcă, sub numele de Lexic grec şi latin 
universal (Iaşi, Casa Editorială Demiurg, 2007), găsim, la termenul metaphora, 
explicaţia „schimbare, trecere” (cu precizarea prinsă între paranteze: „din sens 
propriu, în sens figurat”).  Legătura pe care nu o pot evita în acest moment este cea 
dintre imaginea de mai sus, explicaţia din dicţionar şi comentariul pe care-l făcea 
prin 1986 Iurij Manin – pe  atunci Preşedintele Academiei de Ştiinţe a URSS – într-
o lucrare intitulată Mathematics as metaphor: limbajul uman însuşi, spunea savantul, 
este o metaforă. Ar rămîne încă ceva de precizat: prin transport, prin mutare, ce se 
schimbă? Am putea bănui că se schimbă contextul şi că, în consecinţă, obiectul 
transportat nu mai „arată” la fel, nu mai spune acelaşi lucru pe care ni-l spunea 
înainte de a fi mutat. Schimbarea ar putea fi în chiar rostul pe care i-l vom atribui în 
continuare obiectului transportat: el va putea fi folosit în alte scopuri, va fi, deci, 
dedicat altor utilizări. Apoi, metafora nu se construieşte şi mai ales nu funcţionează 
pornind de la trăsăturile cuprinse în nucleul intensiunii, adică pe baza trăsăturilor 
pertinente ale obiectului denotat, ci pe baza convenţiei de interpretare, unde vor 
prima elementele din zona conotaţiilor. Ce anume se alege pentru a crea un nou uzaj, 
ţintind nu doar la simpla utilizare metaforică, ci avînd în vedere trecerea, de fapt, 
către crearea unui termen nou într-un alt domeniu specializat? Acest termen nou va 
putea fi definit cu ecarturi semnificative faţă de sensurile la care trimite cuvîntul în 
domeniul de plecare, răspunzînd nevoii de a crea distincţii în limba funcţională în 
care a ajuns prin transfer metaforic. Vom avea o analogie – acea asemănare la 
distanţă, bazată pe elemente nu întotdeauna uşor identificabile, despre care vorbea 
Michel Foucault – între ceea ce asigură funcţionarea termenului în domeniul său de 
provenienţă şi ceea ce asigură funcţionarea sa în noul domeniu. Adesea, vorbim 
despre infime elemente de semantică, semanteme care nici nu e sigur că apar în toate 
descrierile semantice.  
Reluînd pe scurt, vom reţine, din teoriile metaforei, capitolul despre tehnici 
de creare a metaforelor, acolo unde se vorbeşte, între altele, despre translarea unor 
termeni dintr-un domeniu al cunoaşterii într-altul, pentru a da forţă, dar mai ales 
claritate expresiei în cel de-al doilea domeniu: avem de-a face cu o manieră relativ 
simplă, dar eficientă de creare a expresiei metaforice. Se constată, în aceleaşi teorii 
ale metaforei, că ceea ce începe prin a fi o figură de stil sfîrşeşte prin a se stabili ca 
termen cu drepturi depline în terminologia domeniului-ţintă. Cel mai adesea, acest 
fenomen a putut fi observat în domenii ale tehnicii, unde găsim, de exemplu, 
„eleroane” (de la fr. ailerons, aripioare, pentru componente ale aripilor de avion), 
„fluture” (pentru a denumi un anumit gen de piuliţă, care evocă, prin forma cu două 
aripioare, insecta atît de bine cunoscută), roţile „cu dinţi”, „baleiajul” din tehnica 
ecranelor de televizor (unde ideea de „măturat” nu are nimic de-a face cu curăţenia) 
sau, pentru a veni mai aproape de zilele noastre, noţiuni precum mouse („şoarece”), 
care sugerează doar vag, prin formă, animăluţul care ne sperie şi ne înduioşează 
deopotrivă, sau de home („acasă”), folosită în virtual pentru a desemna pagina de 
început a unui site web, fără încărcătura pe care termenul o are (mai ales într-o 
semantică emoţională) în limba noastră, dar şi în limba engleză. Găsim şi în domenii 
umaniste astfel de practici: există construcţie simfonică a unor texte literare, dar şi 
narativitatea unei bucăţi muzicale (şi se ştie că muzica nu înseamnă – per se – 

nimic). Dacă un element nou determinat are aparenţa sau caracteristicile unui 
obiect/fiinţă/detaliu din lumea deja cunoscută, dar din alt domeniu al cunoaşterii, 
translarea numelui obiectului cunoscut în noul domeniu, cu intenţia vădită de a 
desemna un alt obiect, definindu-l oblic, cu referire indirectă la ceva determinant din 
descrierea sa va echivala cu crearea unei metafore, dar va fi percepută drept 
instaurarea unui element necesar de terminologie a acestui nou domeniu.  
Putem să ne facem o idee mai clară despre modul în care funcţionează limba 
şi despre modul în care funcţionează utilizatorii limbii aplecîndu-ne asupra cîtorva 
exemple.  
Entropia, inferenţa, feedback-ul sînt doar cîteva exemple de metafore 
realizate prin schimbarea domeniului. Aceşti  termeni sînt  însă, deopotrivă,  
exemple  pentru modificările de sens  apărute (sau necesare!)  în  utilizarea  lor  
metaforică,  mai exact spus,  pentru  ecarturile – necesare! – care se pot constata 
între întelesul lor din domeniile de provenienţă şi înţelesurile lor din domeniile noi 
de utilizare. Nevoile domeniului decid de modul în care vor fi definiţi termenii 
acestuia.  
 
Entropia 
Termenul a fost utilizat la început în ştiinţele fizico-chimice, mai exact în 
termodinamică. Dicţionarele tehnice (cum ar fi: Răduleţ, R. şi colab. Lexiconul 
Tehnic Român, Editura Tehnică, Bucureşti, 1957-1966) propun, în mare, acelaşi 
înţeles pentru termenul entropie: o proprietate termodinamică, care este măsura per 
unitate a energiei termale a sistemului, considerînd energia nefolosită pentru 
efectuarea de lucru mecanic. Se precizează aproape întotdeauna că cea mai 
cunoscută manifestare a entropiei este cea a sistemelor închise unde, urmînd legile 
termodinamicii, ea creşte întotdeauna în cazul transferului de căldură (care se face 
de la componentele mai reci către cele mai calde). Se poate măsura entropia, pentru 
a determina cantitatea de energie care nu este disponibilă pentru a efectua lucru 
mecanic, în timpul proceselor termodinamice. Fiind vorba despre procese care au la 
bază energia convertibilă, entropia se acumulează în sistem pe tot parcursul lor şi se 
împrăştie sub forma de căldură pierdută.  
Făcînd un pas către abstractizare, găsim formularea din termodinamica 
clasică, în expresia unei legi: entropia unui sistem izolat fie creşte, fie rămîne 
constantă. În cazul reacţiilor chimice, pe de altă parte, entropia poate folosi la 
determinarea direcţiei unei astfel de reacţii, tendinţa procesului respectiv. Aceste 
procese – precum încălzirea, de pildă – reduc starea de ordine a sistemului iniţial şi 
astfel entropia ajunge să fie expresia dezordinii şi a aleatoriului.  
De altfel, în interpretarea cea mai generală, entropia este expresia 
incertitudinii cu privire la un sistem. Starea de echilibru a unui sistem maximizează 
entropia, întrucît s-au pierdut toate informaţiile despre condiţiile iniţiale (cu excepţia 
variabilelor conservate). Maximizarea entropiei maximizează şi lipsa noastră de 
cunoaştere cu privire la detaliile sistemului. Aici găsim şi sursa asocierii ideii de 
entropie cu cea de ordine/dezordine şi/sau haos. De fapt, entropia măsoară, aşa cum 
am văzut, distribuirea uniformă a energiei într-un sistem.  
Mai tîrziu, odată cu dezvoltarea cercetărilor în domeniul informaţiei, 
termenul a “glisat” din termodinamica secolului al 19-lea în noul domeniu, cel al 
ştiinţelor informaţiei, unde îl regăsim păstrînd nuanţa de “incertitudine”, numai că 
aici vorbim despre imposibilitatea de a aprecia care este raportul dintre valoarea 

aşteptată a informaţiei de la o sursă şi informaţia primită de fapt, adică vorbim 
despre echipotenţialitatea informaţiei la sursă. Conceptul este introdus aici de 
Claude E. Shannon, în vestita sa lucrare A Mathematical Theory of Communication, 
din 1948. Entropia lui Shannon măsoară cantitatea medie de conţinut de informaţie 
pe care o putem pierde dacă nu ştim valoarea variabilei aleatorii. Ideea de a 
introduce termenul şi în ştiinţele informaţiei a venit din asemănarea constatată între 
formula lui Shannon (pe care nu o reproduc, pentru a păstra consistenţa prezentei 
construcţii) şi formulele entropiei din termodinamică (pe care nu le reproduc, din 
acelaşi motiv ca mai sus).  
Avem, deci, o măsură care cuantifică valoarea aşteptată de informaţie 
conţinută într-un mesaj, pornind de la faptul că, prin codificare şi decodare, se pierde 
ceva informaţie. Nu este vorba nici despre sisteme izolate, nici despre temperatură, 
nici despre lucru mecanic sau energie neutilizată pentru lucru mecanic. Dar, de 
vreme ce tot despre dezordine şi despre incertitudine este vorba şi, mai ales, 
remarcînd asemănarea formulelor matematice din cele două domenii, introducerea 
termenului entropie – cu un cu totul alt înţeles decît în ştiinţa în care a apărut, a fost 
şi este considerată drept un cîştig pentru teoreticieni.  
Mergînd mai departe, constatăm că ştiinţele comunicării – cel mai adesea, 
prezentate pe aceeaşi panoplie cu cele ale informaţiei (sau ale informării, în unele 
abordări) – preiau termenul entropie, dar numai cu aspectul semantic de 
incertitudine. Se constată, la o observaţie atentă, că acest cuvînt îşi joacă rolul în 
fiecare terminologie în care a fost introdus, fără să fie nevoie de cunoaşterea istoriei 
lui, de sensurile lui din alte domenii. Odată definit, el întăreşte şi sporeşte 
posibilităţile de expresie din discursul endogen al fiecărei ştiinţe dintre cele care-l 
folosesc.  
 
Inferenţa 
Logicienii şi matematicienii uzează de termenul acesta pentru a vorbi despre 
procesul de raţionare, cel care, pe calea silogismului aristotelian, duce de la ipoteze 
(exprimate în premise) la concluzii, pe baza unor argumente şi cu limitarea impusă 
de diverse condiţii. Ducînd lucrurile în planul discuţiei comune, vorbim despre 
inferenţă (ori raţionament) atunci cînd o problemă îşi cere rezolvarea, adică atunci 
cînd premise diverse obligă la opţiuni pentru a ajunge la soluţie. Atunci cînd e 
nevoie, raţionăm. Nu contează rezultatele, ci procesul.  
Deducem că avem de-a face cu o activitate ocazională, conştientă, o 
activitate care cere şi timp, şi efort1. Nu avem în fiecare moment al existenţei noastre 
ceva care să ne preocupe într-atîta încît să simţim nevoia de a ne aşterne pe cugetat. 
Apar, totuşi, chestiuni pe care le percepem drept probleme şi cărora sîntem înclinaţi 
să le găsim răspuns. Ştiind că vrem să facem acest lucru, trecem la analiza datelor şi 
la structurarea ipotezelor, aliniind premise minore şi adăugîndu-le premise majore, 
cu gîndul de a face, de fiecare dată, opţiunea corectă şi de ajunge la o soluţie... 
logică. Nu e o activitae încununată întotdeauna de succes, dar rămîne întotdeauna 
posibilitatea de a-ţi găsi scuze pentru eşec în rigoarea înlănţuirilor logice: premisa 1 
(majoră), premisa 2 (minoră), concluzie. Uneori, strădania se dovedeşte mare 
                                                             
1 A se vedea, pe această temă, Dan Sperber, „How do we communicate?”, la adresa 
www.dan.sperber.fr . 

consumatoare de resurse intelectuale, iar punerea la lucru a acestor resurse poate 
adesea să ceară un timp îndelungat. Avem, însă, şanse de regenerare, întrucît tipul 
acesta de activitate nu e permanent prezent, viaţa lăsîndu-ne cel mai adesea răgaz 
între o problemă şi alta sau măcar între un moment în care devenim conştienţi de 
faptul că avem o problemă şi altul de acelaşi fel.  
Se vorbeşte în logică şi despre inferenţele imediate – sau entimeme – care se 
aseamănă ca mod de funcţionare cu silogismul complet (categorial), dar se prezintă 
ca un silogism incomplet, unde lipseşte fie una dintre premise, fie concluzia. Este, de 
fapt, tipul de silogism care apare în cele mai dese cazuri în gîndirea obişnuită, redată 
în interacţiunile verbale dintre indivizi. Atunci cînd situaţia o cere, vorbitorul este 
forţat să recompună raţionamentul complet (silogismul complet), fie producînd 
premisa care lipseşte (dacă este vorba despre majoră, vor fi necesare completări 
cauzale, introduse prin „deoarece”, „de vreme ce”, „întrucît” etc.), fie prezentînd 
explicit concluzia (adesea precedată de cuvinte precum „deci”, „din acest motiv”, 
„de aceea”, „prin urmare” etc.).  
Pornind chiar de la aceste inferenţe imediate, termenul inferenţă a apărut şi 
în ştiinţele comunicării, cu un sens destul de apropiat de cel din logică şi din 
matematică. Şi aici este vorba despre un drum de la premise la concluzii, dar 
diferenţele sînt mai mari decît similitudinile, aşa încît se cere să stăruim asupra lor.  
Cu  trimitere tot la lucrarea lui Dan Sperber menţionată mai sus (v. nota 1, p. 
4), punem în evidenţă caracteristicile inferenţei comunicaţionale, pornind de la 
observaţia că oamenii se înţeleg prin utilizarea limbajului natural fără să aibă nevoie 
să-şi expună integral gîndurile la fiecare enunţare. Fiecare cultură pune la dispoziţia 
membrilor săi ceea ce Dan Sperber numeşte „scurtături” pentru mintea 
interlocutorului, drumuri rapide pe care se poate ajunge la sensul comunicat de la 
conţinutul transmis prin mesaj. Trebuie doar să ai exerciţiul bunelor alegeri privind 
cuvintele şi înţelepciunea adecvării la interlocutor şi la context şi vei şti ce, cît, cum 
cui, cînd şi unde să spui pentru ca celălalt să poată ajunge, instantaneu, să înţeleagă, 
din puţinul rostit explicit, ce aştepţi de la el. Nici în cazul acestor inferenţe nu putem 
fi siguri de reuşită. Sînt cazuri cînd, la imboldul primit, mintea receptorului alege o 
altă „scurtătură” decît cea pe care spera vorbitorul că o va prefera. Mai sînt cazuri 
cînd vorbitorul ţine să spună explicit tot ceea ce are de spus, ceea ce face ca tendinţa 
naturală a destinatarului spre a face inferenţe comunicaţionale să fie neavenită. Cu 
toţii am trăit situaţii cînd cineva i-a spus altcuiva ceva, iar destinatarul a dorit 
lămuriri de genul „ce vrei să spui?”; atunci, surpriză! răspunsul a fost „exact ceea ce 
ţi-am spus”, adică „nu este cazul să te laşi purtat de inferenţe, ai auzit exact cît 
trebuia şi acela este conţinutul întreg al mesajului”. „Înţelesurile sînt în oameni, nu 
în mesaje” spunea Ivan Preston. De aceea, efectele unui mesaj nu pot fi anticipate 
decît într-o proporţie redusă. Ceea ce e sigur, este că fiecare mesaj va produce un 
efect şi aceasta datorită capacităţii minţii umane de a face inferenţe comunicaţionale. 
Acestea sînt făcute permanent, involuntar, fără efort şi cu o viteză atît de mare încît 
par instantanee. Nu alegem dacă să facem sau nu o astfel de inferenţă şi nu o 
controlăm deloc. Nu simţim oboseală din cauza acestui proces continuu şi nici nu 
avem sentimentul că ne-a consumat timp. Iată, aşadar, că inferenţa din comunicare 
nu seamănă cu cea din logică, deşi mecanismul este acelaşi. Şi totuşi, definită clar şi 
descrisă corect şi complet, ea îşi are locul şi rolul în fiecare din aceste domenii. Nu 
cred, nici în acest caz, că glisarea termenului dintr-un domeniu în altul alterează în 
vreun fel claritatea demersurilor discursive din vreunul dintre ele. Cine ştie în ce 

limbă funcţională este făcut un discurs va şti şi despre ce sens al termenului 
inferenţă este vorba.  
 
Feedback 
Despre entropie sau despre inferenţă nu prea-i auzim vorbind pe cei din jurul nostru, 
dar toată lumea pare să dea sau să ceară un feedback ori măcar să comenteze pe 
marginea faptului că cineva nu i-a dat feedback altcuiva sau că nu i-a dat un 
feedback încurajator. Sigur că nu toţi ştim ce spunem cînd folosim cuvinte „la 
modă”, dar intenţia acestei lucrări nu este de a critica obiceiurile langajiere ale 
contemporanilor. Sînt mai preocupat de obţinerea unui consens al confraţilor întru 
studiul comunicării cu privire la necesitatea de a avea un termen care să vorbească 
despre reacţie, dar care să nu însemne „răspuns”.  
Pentru a păstra modul de construcţie din secvenţele anterioare, trebuie să 
mergem la sursă, adică să căutăm să înţelegem ce înseamnă „feedback” în 
cibernetică, adică în ştiinţa care are în atenţie sistemele cu autocontrol. E adevărat că 
istoria teoriei feedback-ului e mai veche: Darwin însuşi vorbea despre un feedback 
care, la distanţă mare în timp, este responsabil de evoluţia speciilor. Însă teoria cu 
cea mai mare influenţă vine de la Norbert Wiener, care, a făcut ca cibernetica să 
devină o ştiinţă, după ce fusese, încă din Antichitate, o preocupare a oamenilor. 
Studiul feedback-ului pozitiv şi negativ în biologie, studiul comportamentului social 
al oamenilor (care a dat celebra sa carte The Human Use of Human Beings) şi 
studiul maşinilor şi al sistemelor mecanice, electrice, electronice, toate acestea au 
făcut ca cibernetica să rămînă în istoria ştiinţelor legată de numele lui Wiener.  
Aşadar, în cibernetică, feedback-ul este un control instituit de sistemele 
autoregulatoare. În teoria sistemelor – versiunea matematică a ciberneticii din 
domeniul tehnic – feedback-ul est o metodă de evaluare folosită pentru a determina 
dacă output-urile sistemului sînt în consonanţă cu scopurile pe care sistemul şi le-a 
stabilit. Este, aici vorba despre un feedback intern. Există şi un feedback extern: este 
o metodă pentru măsurarea reacţiilor care vin de la mediul extern. În ambele situaţii, 
dacă sistemul percepe o variaţie între ceea ce a produs şi scopurile pe care şi le-a 
stabilit, el poate altera procesele modificînd inputurile, aceasta fiind forma de 
control pe care o are orice sistem. Un exemplu care revine în majoritatea lucrărilor 
este cel al termostatului dintr-o cameră.  
Preluat în ştiinţele informaţiei şi ale comunicării, termenul a fost neglijent 
tratat, mai ales în lumea non-anglofonă, unde englezescul response a fost echivalat 
cu termeni care, de fapt înseamnă răspuns şi nu reacţie, cum ar fi trebuit. Richard 
Nordquist, unul dintre cei mai importanţi cercetători ai domeniului, precizează şi 
faptul că feedback-ul poate fi transmis fie prin limbaj verbal, fie prin limbaj 
nonverbal. Este o precizare asupra căreia voi reveni. În celebrele lor lucrări 
cunoscute drept studiile Şcolii de la Palo Alto, Watzlawick, Beavin şi Jackson 
vorbesc despre comportament comunicaţional. Sistemele interpersonale, spun ei, pot 
fi văzute ca nişte bucle de feedback, de vreme ce comportamentul fiecărei persoane 
afectează şi este afectat de comportamentul fiecărei alte persoane. Să ne înţelegem 
bine: comportamentul, în general! Atunci, apare ca greu de explicat autocontrolul 
care funcţionează în societatea umană: dacă orice facem şi orice spunem, ba chiar şi 
orice opţiune facem cu privire la contextele spaţio-temporale ale interacţiunilor cu 
ceilalţi influenţează comportamentul celorlalţi, după cum şi fiecare dintre noi are 
comportamentul afectat de tot ceea ce fac, spun, aleg drept context spaţio-temporal 

cei din jurul nostru, înseamnă că sistemul e prea vast şi controlul e aproape 
imposibil. Adăugînd şi faptul că majoritatea elementelor de comportament este din 
zona involuntarului, ajungem să nu mai credem în posibilitatea sistemului de a-şi 
asigura controlul. Ei bine, dacă vedem relaţiile ca fiind fundamentul existenţei 
societăţii, tot la specialiştii Şcolii de la Palo Alto găsim răspunsul liniştitor: într-o 
relaţie, emergenţa homeostazei, ca versiune dinamică a echilibrului, explică 
rezistenţa relaţiei la schimbare. Mecanismul de control, feedback-ul, dă mereu o 
şansă relaţiilor, bucla de informaţie servind continuu la (re)armonizare.  
Ajungem să fim de acord cu Nordquist, (vezi supra) numai că trebuie să mai 
facem cîteva precizări. Cînd spune el feedback verbal, ne gîndim la reacţii de mai 
multe feluri: răspuns propriu-zis, adică conţinut al mesajului aşa cum poate fi el 
decodat de orice persoană cu competenţe de comunicare medii în cultura dată; 
semnificaţia unor alegeri pe care le va fi făcut vorbitorul în articularea expresiei 
lingvistice, adică opţiunea pentru anumite cuvinte sau pentru o anumită ordine a 
cuvintelor în frază; elementele de paraverbal din rostire, respectiv punctuaţia – şi, în 
ultima vreme, folosirea emoticoanelor şi a altor semne grafice de exprimare a 
emoţiilor şi a poziţiilor subiective faţă de propriul discurs – în scris; opţiunea pentru 
un anumit registru de expresie sau pentru un anumit tip de discurs etc.  
Cînd vorbim despre nonverbal, nu trebuie să avem în vedere doar ceea ce 
este cunoscut drept „limbajul trupului”! Comportamentul nostru se manifestă în 
toate lucrurile din lumea înconjurătoare, nu neapărat pentru că le-am făcut noi, ci şi 
pentru că le alegem să ne stea drept context pentru interacţiuni comunicaţionale. De 
pildă, un tînăr îndrăgostit alege să-i declare dragostea fiinţei iubite în timpul unei 
plimbări pe cărări de munte, după cum un proaspăt îmbogăţit îşi organizează 
apariţiile publice în propria casă, care este de proporţii impresionante.  
Vă invit să reţinem mai ales faptul că avem de-a face cu o reglare a 
sistemului care este o relaţie interumană prin reacţii, nu neapărat prin răspunsuri. 
Mai mult, reacţiile reglatoare sînt în cea mai mare parte involuntare şi nu tocmai 
explicite. De aceea, cred că ne aflăm în faţa a două posibilităţi: fie considerăm că 
feedback-ul este totalitatea tipurilor de reacţie şi că răspunsul este un tip aparte de 
feedback, fie separăm lucrurile pentru o mai mare claritate şi definim feedback-ul 
drept reacţie neexplicită şi involuntară, în opoziţie cu răspunsul pe care-l reţinem ca 
reacţie voluntară şi explicită.  
Din construcţia prezentată mai sus, este limpede că susţin a doua variantă. 
Feedback-ul nu este răspuns. Răspunsul nu este feedback. Ele pot coexista, dar nu au 
acelaşi mod de producere şi nici aceeaşi utilitate: feedback-ul va informa mult mai 
corect cu privire la efectul produs de un mesaj în rîndul audienţei, răspunsul putînd 
fi departe de adevăr; feedback-ul este neexplicit, pe cînd răspunsul este explicit. Sînt 
situaţii în care apar ambele forme de reacţie, şi răspunsul (explicit), şi feedback-ul 
(neexplicit). Ele se pot susţine reciproc, se pot completa, dar se pot şi contrazice. Să 
luăm un exemplu pentru această ultimă situaţie posibilă. Eşti în vizită la o mătuşă la 
care ţii foarte mult şi care te iubeşte dintotdeauna foarte mult, de asemenea. Apare 
un moment ameninţător, cel în care îţi propune o porţie din prăjitura care nu ţi-a 
plăcut niciodată, dar de care ea este mîndră. Te forţezi şi, pentru a nu o supăra, 
mănînci prăjitura, deşi chinul este de nesuportat. Cînd credeai că ai terminat, mătuşa 
iubită, care n-a ştiut niciodată că, de fapt, nu-ţi place deloc prăjitura, îţi propune încă 
o porţie. Păleşti, ai o privire încărcată de panică, dar maschezi cît poţi de bine şi 
accepţi: mai vrei o bucată, spui. Răspunsul este, deci, „da, mai vreau”, în timp ce 

elemente de nonverbal i-ar putea da o cu totul altă informaţie bietei mătuşi. Ea nu 
ştie însă cum se surprinde şi se analizează aceste elemente – majoritatea, aparţinînd 
comportamentului involuntar – pentru a adecva permanent propriul discurs la 
reacţiile interlocutorului. Rezultatul: te vei mai chinui cu o porţie din prăjitura cea 
rea.  
Ar mai fi ceva de adăugat: răspunsul nu poate fi ratat decît în caz de 
neatenţie crasă; feedback-ul nu poate fi surprins decît de cei pregătiţi să o facă, de 
cei atenţi la toate elementele de context, cei capabili să depisteze, să evalueze 
relevanţa şi să reţină elementele de detaliu care poartă informaţia de tip feedback. E 
drept că atît răspunsul cît şi feedback-ul pot fi exprimate şi în limbaj verbal, şi în 
limbaj nonverbal, dar şi într-un caz şi în celălalt răspunsul va fi rodul unei decizii şi 
va fi exprimat explicit, în timp ce feedback-ul ne se va lăsa surprins decît de 
cunoscători şi, în cele mai multe cazuri va fi involuntar. Mai este de spus şi că 
răspunsul poate lipsi (în cazurile în care aceasta este decizia interlocutorului), dar 
feedback există întotdeauna (amintiţi-vă că nu putem să nu comunicăm!). Absenţa 
răspunsului poate fi o formă de feedback care îi spune interlocutorului că cel 
interpelat nu are chef să interacţioneze direct şi explicit.  
Definid astfel termenul preluat metaforic din alte domenii, îi dăm limpezime 
domeniului comunicării prin introducerea unei opoziţii clarificatoare şi, prin aceasta, 
necesare.  
Îi vom lăsa pe  nespecialişti să ceară un feedback şi vom şti că, de fapt, ei 
aşteaptă un răspuns. Nedîndu-le răspuns, le dăm, totuşi, un feedback: le comunicăm 
că nu ne interesează să interacţionăm direct şi explicit cu ei. Orice am face, nu 
putem să nu comunicăm! N-am spus-o eu!... 
 
Concluzii 
Ar fi lipsit de onestitate să nu dezvălui intenţia mea din această intervenţie. Deşi 
titlul trimite către o chestiune generală – de care nu mă dezic! şi pe care am tratat-o 
conform cu promisiunea de la început – ţinta era clarificarea prin definire justificată 
cu argumente alese cu grijă a termenului feedback în ştiinţele comunicării. Sper că 
am fost convingător.  
Cu toate acestea, problema definirii termenilor importaţi din alte domenii 
rămîne una de maximă importanţă. În ştiinţe, nevoia de a numi se manifestă nu ca o 
dorinţă de a jongla cu cuvintele în scopul înfrumuseţării discursului, ci ca o 
veritabilă necesitate de a umple un gol sau de a crea o opoziţie între concepte. 
Asadar, nu metafora contează, sau nu contează în sine. Ceea ce contează este crearea 
termenului în domeniul-ţintă, iar definirea acestuia trebuie făcută cu scopul de a 
clarifica ceva ce punea probleme domeniului, de a limpezi problematica, metodele, 
instrumentele de lucru ale acestuia. Am supus atenţiei un demers care se înscrie în 
linia unor preocupări mai vechi pentru igiena terminologică în ştiinţe. Sper să pot 
surprinde în rîndul auditorilor mei de azi elemente de feedback care să mă orienteze 
în proiectele viitoare.  
 
 
Notă 
Prezentul studiu a fost prezentat în cadrul Dialogurilor Academice, organizate de 
colegii de la Universitatea din Bacău, pentru a-l omagia pe Profesorul Stelian 
Dumistrăcel, la vîrsta de 75 de ani. La discuţii, colegul Gabriel Mardare a semnalat 

faptul că propunerea mea cu privire la înţelesul termenului feedback ar putea semăna 
cu o erezie (nu acesta era termenul folosit, dar nu am înregistrarea discuţiilor), pe 
motiv că pare ignorat cuplul stimul-răspuns, propus de Bloomfield, cu mulţi ani în 
urmă. Răspunsul meu a fost – şi va fi reluat aici – că avem de-a face cu acelaşi tip de 
eroare, provenind de la imprecizia strecurată în traducerea din engleză în română. În 
engleză – o spun şi după consultarea unor specialişti traductologi din domeniul 
limbii engleze – response nu este acelaşi lucru cu answer. Primul îl „cuprinde” pe al 
doilea, el avînd o arie mult mai largă de înţelesuri. Să ne gîndim, de pildă, la 
existenţa unor sintagme precum „reader-response criticism” (o şcoală de teorie 
literară iniţiată în SUA, centrată pe cititor şi cu un conţinut eclectic în care se 
întîlnesc perspective venind din mai toate ştiinţele despre om), ca să înţelegem că nu 
este vorba despre răspuns. În această arie largă de sensuri ale termenului response 
trebuie căutat şi înţelesul lui feedback. De aceea îl propun ca diferit faţă de răspuns! 
Cît despre raportarea la Bloomfield, nu mă îndepărtez deloc de propunerea lui, ci 
doar o traduc cu mai multă grijă şi încerc să fac maximum de profit din noua 
traducere.  

Reflexele funcției fatice în comunicarea didactică 
 
Abstract 
The phatic and conative function become forms that are meant to explain the 
features of interpersonal communication and of privileging the pragmatic relation 
within the teaching discourse, as a demand for further stimulation of a positive 
attitude towards learning. This perspective is required by a defining charcateristic of 
school knowledge, accessibility, a feature which is reflected within the recipient by 
directing a score based on discovery learning. Variants of the corpus subject to 
analysis in terms of concepts such as empathy, emotional and cognitive motivation, 
responsibility, reason of affiliation, recognition, achievement, as conversation 
marks, have offered the opportunity to exemplify the cognitive schema through 
which we intend to suggest the need for readjustment of teaching communication 
written on the foundation of the phatic function, as intercommunication source. 
Key-words: pragmatic relation, empathy, emotional motivation and cognitive 
motivation, responsibility, reasons for affiliation, recognition, achievement as 
conversation marks  
 
Discursul didactic este subordonat convenţional autorităţii discursului ştiinţific, cel 
care este responsabil de „archeion-ul“1 cunoaşterii unei societăţi. Ceea ce validează 
însă o scenă este Instituţia care impune textului o anumită „vocalitate“. Educaţia îşi 
creează, astfel, propria enunţare, impunând finalitatea, structura câmpului didactic, 
statutul partenerilor, circumstanţele adiacente, „dispozitivul ritualic“, genurile de 
text, suportul transmiterii acestuia, „scena“ enunţării.  
Corpusul Şcolii, dominat de „stilul intelectual“2, este subordonat, din 
perspectiva evoluţiei practicii discursive reprezentate de manual, ştiinţificului. În 
acest sens, Daniela Rovenţa-Frumuşani3 distinge, în funcţie de criteriul enunţiativ, 
trei forme de manifestare a discursului ştiinţific: „discursul specializat“ (adresat 
specialiştilor domeniului în chestiune), „discursul didactic“ şi „discursul de 
vulgarizare“. Spre deosebire de forma paradigmatică, reprezentată de varianta 
specializată care promovează un destinatar „insider”, variantele „desacralizate“, 
asociate cu „discursul didactic“ şi cu cel „de vulgarizare“, invocă un partener 
„outsider“4. În acest sens, autoarea consideră că discursul didactic „urmăreşte 
constituirea unei imagini finite, securizante a cunoaşterii, tradusă printr-o 
preponderenţă descriptivă şi definiţională şi modalitatea certitudinii“5. Vasile 
Dospinescu, în definirea relaţiei între invariantă şi variantă, are în vedere problema 
                                                             
1 Dominique Maingueneau, Discursul literar, traducere de Nicoleta Loredana Moroşan, 
prefaţă de Mihaela Mîrţu, Iaşi, Editura Institutului European, 2007, p. 66. 
2 Sintagma („le style «intellectuel» – corpus École”) este preluată de la Marie-Anne Paveau, 
Les prédiscours. Sens, mémoire, cognition, Paris, Presses Sorbonne Nouvelle, 2006, p. 213. 
3 Daniela Rovenţa-Frumuşani, Semiotica discursului ştiinţific, Bucureşti, Editura Ştiinţifică, 
1995, pp. 31-32. 
4 Ibidem, p. 32. 
5 Ibidem.  

„arhireceptorului“6. Dacă învăţăcelul discursului didactic este asociat cu ipostaza de 
interlocutor în „situaţia de iniţiere, de învăţare şi formare“, discursul ştiinţific 
promovează un arhireceptor motivat în plan social, psihologic, cognitiv, semiologic. 
Definirea comunicării didactice din perspectiva dublei relaţii, „ştiinţifică“ şi 
„pragmatică“, impune reconsiderarea limbajului textului de popularizare a ştiinţei, 
care nu mai poate fi raportat doar la intenţia de a transmite cunoştinţe, pe axa 
profesor-cunoaştere, elevul fiind proiectat indirect, ca al treilea element. În acest 
sens, funcţiile referenţială şi metalingvistică, specifice ştiinţificului, se „corelează cu 
funcţiile conativă şi fatică“7. Cornelia Ene propune pentru acest tip de limbaj, 
subordonat intenţiei „de utilizare în scopuri euristice a funcţiilor expresivă, conativă 
şi fatică“, denumirea de „limbaj proştiinţific“8. Autoarea consideră că „transmiterea 
oricărui mesaj lingvistic implică un act de comunicare interpersonală, deci nu se 
poate vorbi de o impersonalitate absolută nici în cazul stilului ştiinţific“9. De 
asemenea, Diana Hornoiu10 afirmă prezenţa componentei fatice în orice situaţie în 
care se intenţionează instituirea unei relaţii. 
Evaluarea funcţiei fatice în relaţie cu particularităţile comunicării didactice 
se va realiza din perspectiva componentei intersubiective, dezvoltată pe baza 
„relaţiei pragmatice“ subiect-subiect. Am evidenţiat reflexele elementelor aparţinând 
analizei conversaţiei în cadrul comunicării scrise, valorificate cu scopul creării unui 
spaţiu comun. De asemenea, am insistat asupra caracterului intenţional al acestei 
comunicări, care se asociază, la nivelul destinatarului, cu de-jucarea strategiei 
interpretative. Nu putem ignora din formularea acestei premise discursive 
evidenţierea celor două planuri ale comunicării: principal, axat pe transmiterea 
informaţiei, şi secundar, interesat de instituirea unei relaţii cu destinatarul. Toate 
aspectele evidenţiate sunt legitimate prin autoritatea contractului didactic. 
Referindu-se la componenta fatică a comunicării didactice, Daniel Bougnoux11 
susţine că aceasta nu poate fi evaluată din perspectiva „intenţiei informative“, 
profesorul fiind interesat, deopotrivă, de conţinutul programei şi de relaţia cu 
subiectul educabil. Chiar dacă cei doi actanţi se poziţionează asimetric, această 
situaţie poate fi „îmblânzită“ prin dezvoltarea unei relaţii de familiaritate, condiţie a 
comunicării interpersonale. Stelian Dumistrăcel12 reevaluează problema funcţiei 
fatice din perspectiva „fondatorului“ Bronislav Malinowski care „este preocupat de 
finalităţile sociale ale folosirii anumitor turnuri lingvistice, acelea care, într-un cadru 
general al «solidarităţii», marchează apartenenţa vorbitorilor la o anumită 
comunitate (eventual opusă alteia), în diferite posturi ale acestora şi în diferite 
                                                             
6 Dospinescu, Semne şi cunoaştere în discursul didactic, Iaşi, Junimea, 1998, p. 63. 
7 Cornelia Ene, Retoric şi funcţional în limbajul ştiinţific, în „Limba română“, nr. 6, 1978, 
pp. 615-623. 
8 Ibidem, p. 618. 
9 Ibidem, p. 617. 
10 Diana Hornoiu, Componenta fatică şi stilul conversaţional al femeilor în tranzacţiile 
comerciale, în Gabriela Pană-Dindelegan (coord.), vol. Limba română-structură şi 
funcţionare, Editura Universităţii Bucureşti, 2005, pp. 549-562. 
11 Daniel Bougnoux, Introducere în ştiinţele comunicării, traducere de Violeta Vintilescu, 
Iaşi, Editura Polirom, 2000, p. 32. 
12 Stelian Dumistrăcel, Limbajul publicistic, Iaşi, Editura Institutul European, 2007, p. 19. 

situaţii: statutul în ierarhii de grup, vorbirea femeilor, modul de a vorbi cu copiii 
etc., pe fondul general al acceptării celorlalţi şi al acceptării de către ceilalţi“13. 
Vom evalua problema componentei fatice a comunicării didactice, având în 
vedere conceptul de „spaţiu pragmatic“ comun, definit prin: empatie, motivaţie, 
regizată prin stimularea dorinţei destinatarului de a avea o anumită valoare, 
implicare, nevoie de recunoaştere, orientare şi responsabilitate faţă de interlocutor, 
prezenţa unor elemente aparţinând unei structuri interacţionale (mărci 
interacţionale orientate spre interlocutor), toate subordonate intenţiei de a determina 
o atitudine din partea destinatarului. 
Având caracter normativ şi proiectiv, discursul didactic scris trebuie să 
reflecte particularităţile situaţiei de comunicare, descrisă, mai ales, prin relaţie cu 
universul cognitiv şi afectiv al destinatarilor, în funcţie de care este adaptat 
conţinutul ştiinţific al unei discipline. În acest sens, empatia, ca formă de 
transpunere psihologică în starea celuilalt, constituie o prioritate în vederea evitării 
eşecului în comunicare. Empatia, ca expresie a componentei afective prin care 
transmiţătorul îşi adaptează tonul destinatarului, este o condiţie fundamentală a unei 
comunicări reuşite, fiind marcată prin indici care traduc aspiraţia producătorului 
enunţării de a constitui un univers idiomatic şi expresiv comun. Corpusul analizat 
reflectă distinct raportarea la acest criteriu care susţine interesul transmiţătorului de a 
contura datele unui context comunicativ adecvat. Identificăm o serie de exemple, 
reprezentative pentru atitudinea de deferenţă, care traduc superioritatea emiţătorului:  
 
1)„Poezia devine negaţia priorităţii concretului în lume, sublimarea materialităţii 
în spirit, printr-un joc desfăşurat în plan imaginativ, nu în contingent, formând, 
aşadar, «un joc secund».“ [Simion et al., 2007, p. 41] 
2)„O formă înrudită cu bolta cerească şi cu aştrii tutelari – soarele, luna, marile 
stele – a apărut omenirii şi astfel începutul lumii a fost închipuit ovoidal. Din 
punct de vedere literar, toate cosmogoniile vechilor popoare sunt mituri care 
întrevedeau începuturile prin analogii fireşti cu germinaţia şi procreaţia terestre.“ 
[Ibidem, p. 45] 
3)„Înscrisă în tematica volumului, poezia debutează cu un peisaj vetust, sublimat 
prin metafore antropomorfe, ca în toate pastelurile din acest volum; năpădită de 
paianjeni, casa amintirii pare intrată în inerţie: hornul nu mai trage din ciubuc, 
iar plopii au îmbătrânit. Ex abrupto, Pillat recreează viaţa unui illud tempus, prin 
evocarea unui moment de dulce armonie.“ [Ruşti, 2007, p. 33]  
 
Titlul „Limba şi literatura română. Manual pentru clasa a XII-a” impune, 
dintru început, o perspectivă de lectură, prin actualizarea unui cod didactic. Având în 
vedere conţinuturile pe care le girează, titlul are o dublă valoare: „cataforică“14, 
legitimând textul, şi „de releu“15, instituind termenii contractului de lectură, 
caracteristic acestui tip de discurs. Pe lângă numele autorilor, învestit, de asemenea, 
cu valoare contractuală, şi titlu, putem identifica, în cazul a patru manuale, existenţa 
prefeţelor. Acestea constituie spaţiul în care textul îşi negociază contractul de 
                                                             
13 Ibidem. 
14 Valeriu P. Stanciu, Paratextul – poetica discursului liminar în comunicarea artistică, 
Editura Universităţii „Alexandru Ioan Cuza” Iaşi, 2006, p. 197 [=Stanciu, Paratextul]. 
15 Ibidem. 

lectură, iar transmiţătorii îşi reconfirmă responsabilitatea faţă de text. Manualele 
apărute la editurile Humanitas şi Niculescu sunt însoţite de „discursuri de escortă“16 
prezentate sub formă epistolară, fapt ce accentuează dimensiunea performativă. 
Formula de adresare, „Dragi elevi“, se înscrie în convenţionalitatea acestui gen 
discursiv, evidenţiind destinatarul direct al discursului, deşi universul lingvistic şi 
expresiv din care textul este constituit trimite uneori către un cititor specializat. 
Sintagme precum: „viziune integratoare“, „tehnicilor de studiu“, „competenţele 
argumentative“, „demersul didactic“, „gândirii autonome“ [Crişan et al., 2007], 
trădează o astfel de intenţie. Asumarea scrisorii ca formă de comunicare sugerează 
că adresantul direct devine subiectul unui gest intenţional din partea 
transmiţătorului. La nivelul comunicării contingente, situaţia de comunicare poate fi 
descrisă prin următorii termeni: producătorul enunţării, specializat, transmite unui 
cititor, aflat sub semnul unui „proces de creştere“, un mesaj cu scopul de a-l 
convinge de importanţa instrumentului de lucru. Autorii influenţează, în primul 
rând, „contextul expresiv al identităţilor actorilor“17 prin care li se reaminteşte 
destinatarilor că au „în faţă un an important“ din viaţa lor „care se va încheia cu 
examenul de bacalaureat“. Folosirea persoanei I plural constituie o strategie 
persuasivă prin care se sugerează că transmiţătorul şi destinatarul aparţin aceluiaşi 
univers: „Ne bucurăm că vă putem fi alături.“ [Crişan et al., 2007]. Formula de 
încheiere este asociată cu impersonalul „Autorii“ care, din perspectivă performativă, 
sugerează spiritul de echipă ce caracterizează planul emiţătorului, care se doreşte a fi 
asumat şi de către destinatar: „demersul didactic este [...] interactiv şi stimulativ, 
orientat către încurajarea gândirii autonome“ [Crişan et al., 2007]. Aceste forme 
lingvistice care valorifică mărcile oralităţii sunt preluate de comunicarea didactică 
scrisă tocmai din dorinţa conturării unui cadru lingvistic marcat de elemente 
comune. Relaţia între protagoniştii acestei comunicări este statuată contractual, fiind 
o relaţie pe verticală. Din această perspectivă, structurile de salut nu mai traduc 
ambianţa unui cadru intim, poziţionarea sub semnul mărcilor epistolarului fiind 
dictată de intenţia strategică a regizării unei relaţii, condiţie a acceptării ofertei de 
către destinatar. De fapt, rolul principal al paratextului auctorial didactic este de a 
preciza termenii tranzacţionali ai ofertei. Din perspectiva registrelor folosite, între 
cele două „epistole“ există diferenţe de ton în formularea „ofertei“ discursului 
didactic, asociată generic cu valoarea literară.  
Olivier Reboul18, în definirea conceptului de valoare, are în vedere ideea de 
„sacrificiu“19 care trebuie să fie „libre, compris et voulu par celui qui le fait“20. 
Autorul impune şi o clasificare a valorilor în spaţiul educaţional, delimitând între 
valori „intelectuale“, „morale“ şi „estetice“21. Cele dintâi sunt subordonate 
                                                             
16 Paul Cornea, Introducere în teoria lecturii, Editura Polirom, Iaşi, 1998, p. 133 [=Cornea, 
Introducere]. 
17 Alex Mucchielli, Jean-Antoine Corbalan, Valérie Ferrandez, Teoria proceselor de 
comunicare, traducere de Livia Iacob, Editura Institutul European, Iaşi, 2006, p. 26. 
18 Olivier Reboul, Les valeurs de l'education, Presses Universitaires de France, Paris, 1992 
[=Reboul, Les valeurs]. 
19 Ibidem, p. 32: „Eduquer quelqu'un, c'est donc lui faire comprendre qu'on n'a rien sans rien, 
c'est-à-dire sans efforts, sans risque d'échec, et que ce sacrifice, loin de nier la valeur de ce 
qu'on sacrifie, l'exige“. 
20 Ibidem: „liber, înţeles, vrut de cel care îl face“ [trad. noastră]. 
21 Ibidem, p. 45. 

cunoaşterii, definită prin niveluri distincte: „savoir que“, „savoir faire“ şi „savoir 
pour savoir“ care înseamnă „a înţelege“22. Dacă valorile estetice „sont par définition 
concrètes; c'est une œuvre qu'on admire, non un concept ou une règle“23, „la valeur 
morale est celle qui nous oblige à des sacrifices librement consentis“24. Valoare unui 
„obiect“ este dată de dorinţa celui care se raportează la el, fără de care obiectul nu ar 
fi preţios. 
Oferta discursului didactic poate fi definită prin trei metafore esenţiale25: 
„resursa“, ca expresie a componentei cognitive, „ocrotirea“, care se exprimă în 
spaţiul educaţional prin regizarea „procesului de creştere“ şi „sprijinul“, care se 
traduce prin componentele comunicării interpersonale. Astfel, autorii de manuale, 
din dorinţa de a evidenţia particularităţile „resursei“, subliniază faptul că manualul 
„oferă informaţie şi este în acelaşi timp un instrument de lucru în clasă“: 
 
1. „Manualul de clasa a XII-a este conceput conform programei, astfel 
încât: să vă ofere, prin dezbateri şi sistematizări, o viziune integratoare asupra 
literaturii române, asupra fenomenului cultural românesc; să vă formeze, prin 
abordarea din perspective multiple a unui număr restrâns de texte, deprinderea 
tehnicilor de studiu aprofundat al literaturii.“ [Negrici et al., 2007, p. 4] 
2. Semn că discursul este centrat pe elev, transmiţătorii conştientizează 
„nevoia de sprijin“ a destinatarului şi oferă, de asemenea, soluţii coerente de 
abordare: 
3. „Manualul vă propune şapte studii de caz, dintre care trei pentru 
profilul filologic. Vă recomandăm să vă repartizaţi rolurile pentru aceste studii 
de caz încă de la începutul anului, astfel încât fiecare elev să aibă timp suficient 
pentru pregătire. Etapele pe care le veţi parcurge în desfăşurarea studiilor de caz 
(documentare, structurarea informaţiilor în funcţie de direcţiile de investigaţie 
propuse, expunerea rezultatelor şi discutarea lor cu întreaga clasă) vă vor 
dezvolta deprinderile de muncă intelectuală independentă şi în echipă. 
Dezbaterea propusă va fi o ocazie pentru a vă perfecţiona competenţele 
argumentative şi de exprimare orală, ambele importante pentru proba orală a 
examenului de bacalaureat.“ [Negrici et al., 2007, p. 4] 
4. „Dezbaterile şi studiile de caz, precum şi lecţiile de limbă şi comunicare 
vă ajută să vă însuşiţi cunoştinţele necesare utilizării adecvate a limbii române, 
să vă perfecţionaţi tehnicile argumentative şi de exprimare orală şi scrisă, în 
conformitate cu normele actuale ale limbii române.“[Negrici et al., 2007, p. 4] 
5. Sprijinul acordat de cei care formulează „oferta“ este concretizat, 
mai ales, prin receptivitatea la dorinţele subiectului educabil, evidenţiată în 
constituirea unor demersuri interactive: 
6. „Demersul didactic este, în continuare, cel pentru care am optat în seria 
manualelor de română: interactiv şi stimulativ, orientat către încurajarea gândirii 
                                                             
22 Ibidem, pp. 45-46. 
23 Ibidem, p. 49: „[Valorile estetice, n.n.] (…) sunt prin definiţie concrete; admirăm o operă, 
nu un concept sau o regulă“ [trad. noastră]. 
24 Ibidem, p. 55: „valoarea morală este ceea ce ne obligă la sacrificii liber consimţite“ [trad. 
noastră]. 
25 Zaltman, Cum gândesc consumatorii. Aspecte esenţiale pentru studiile de piaţă, traducere 
de Cristina Popa, Iaşi, Editura Polirom, 2007, p. 159. 
Studii şi cercetări ştiinţifice. Seria filologie, 28/2012 
114 
autonome, a discernământului, pe baza dobândirii unui fond temeinic de 
informaţii şi de experienţă culturală.“ [Crişan et al., 2007, p. 6] 
7. „Nu veţi scăpa de teme; ele sunt însă stimulative, diverse, urmărind 
deprinderea cu modalităţile de studiu aprofundat al literaturii. Am inserat şi 
trimiteri bibliografice, atât la volume de istorie, teorie şi critică literară, cât şi, în 
micile antologii, la titluri de beletristică din literatura română şi din cea 
universală.“ [Negrici et al., 2007, p. 4] 
 
„Faticitatea“ este marcată şi la nivelul liniarităţii discursului. Pragul textual, 
„Începe încă un an de liceu şi ne bucurăm că putem fi alături de voi în această 
frumoasă perioadă din viaţa voastră“ [Negrici et al., 2007, p.4], este individualizat 
printr-o structură metaforică, valorificată cu rolul de a influenţa percepţia 
destinatarului, sugerînd ideea de trecere a timpului, de evoluţie. Atitudinea empatică, 
expresie a poziţionării transmiţătorului sub semnul aceluiaşi univers emoţional cu 
destinatarul, este marcată lingvistic prin persoana I plural. Relaţia de autoritate, 
fundamentată pe superioritatea epistemică a adultului, este recompensată la nivelul 
lectorului vizat prin unicitatea unei vârste, „această frumoasă perioadă din viaţa 
voastră“. În aceeaşi categorie a strategiilor de influenţare a reacţiei destinatarului 
putem încadra şi „mimarea umilinţei“, prin care este sugerată truda depusă în 
realizarea manualului, reuşita comunicării fiind condiţionată de atitudinea elevilor: 
 
1) „Am încercat – şi sperăm că am reuşit – să realizăm un manual atractiv 
şi interactiv pentru orele de limba şi literatura română din clasa a XII-a.“ 
[Negrici et al., 2007, p. 4] 
 
Transmiţătorii subordonează reuşita discursului împlinirii emoţionale, 
conştienţi că stimularea unei stări de spirit pozitive constituie o condiţie importantă a 
reacţiei destinatarului. Aceste discursuri se fundamentează pe arhetipul călătoriei şi 
al transformării, subordonat devenirii umane, expresie a trecerii spre maturitate: 
 
2) „Aveţi în faţă un an important din viaţa voastră şcolară, care se va 
încheia cu examenul de bacalaureat. Ne bucurăm că putem să vă fim alături şi să 
vă oferim, prin manualul nostru, un sprijin în pregătirea cât mai temeinică pentru 
acest examen. Încheiem şi noi seria de manuale de română de liceu, prin care am 
urmărit să construim un parcurs didactic coerent, util şi atractiv.“ [Crişan et al., 
2007, p. 6] 
3) „Sperăm că, la sfârşit, înainte de Bacalaureat, veţi fi convinşi, la rândul 
vostru, că literatura nu înseamnă nici limbaj ilizibil, nici câteva cărţi prăfuite, 
nicio simplă «materie» care trebuie «ingurgitată» pentru teză sau pentru un 
examen care bate la uşă.“ [Negrici et al., 2007, p. 4] 
 
Caracteristic basmului, arhetipul călătoriei iniţiatice este valorificat în discursul 
didactic cu sensul de evoluţie, de trecere de la inocenţă la maturitate, de la nedirijat la 
coerenţă. Această trecere este proiectată pe fondul unei experienţe umane definitorii, 
învăţarea, pe care elevul trebuie să şi-o asume cu toate satisfacţiile şi eşecurile care pot 
apărea. Asumarea acestui traseu este dependentă de dorinţa destinatarului care se reflectă 
în disponibilitatea de a sacrifica ceva. Pe această dialectică dorinţă-sacrificiu, „obiectul“ 
învăţării este învestit cu valoare cognitivă, estetică sau morală, cea din urmă reflectând 

aderarea necondiţionată la ceea ce nu se cunoştea, dar care dintr-o dată este capabil să 
schimbe viaţa. 
Nu putem ignora interesul celor care formulează „oferta“ pentru 
nominalizarea unor habitusuri consacrate care, în noul context, trebuie eliminate. În 
acest sens, „oferta“ trebuie reaşezată pe noi „constructe“26. Astfel, nu mai sunt 
relevante pentru „cerere“: limbajul „ilizibil“, perspectiva anacronică asupra unei 
discipline şcolare, percepută ca materie care trebuie „ingurgitată“ pentru teză sau 
pentru examen. Ce îşi propune să ofere în schimb: o imagine nouă, în care „literatura 
este o lume din care tu poţi să înveţi despre alţii, despre frumos, despre tine însuţi şi 
despre viaţă. Literatura […] te formează ca om“ [Negrici et al., 2007, p. 4]. Cu alte 
cuvinte, noile constructe sunt: generozitatea, exprimată în disponibilitatea celui care 
reprezintă „autoritatea epistemică“ de a oferi informaţia, rigoarea, sursă a unei bune 
formări individuale, receptivitatea şi responsabilitatea. Relevantă, în acest sens, este 
metafora sugestivă prin care se defineşte atitudinea tradiţională asupra disciplinei 
limba şi literatura română, „«materie» care trebuie «ingurgitată» pentru teză“ 
[Negrici et al., 2007, p. 4]. Dincolo de forţa sugestivă a sintagmei, care îl ajută pe 
transmiţător să îşi exprime nuanţat gândurile şi sentimentele, remarcăm forma 
lingvistică neconsacrată pentru acest gen discursiv, dar care devine relevantă pentru 
intenţia transmiţătorului de a institui o relaţie cu destinatarul. Verbul tranzitiv a 
ingurgita se raportează la semnificaţia „a înghiţi (mai ales un aliment)“27. Spunem, 
de obicei, „El ingurgitează ceva“, ceea ce trimite la ideea de activitate, dar între a 
înghiţi alimente şi a înghiţi informaţii care sunt concluzii la care au ajuns alţii este o 
mare diferenţă. Sintagma traduce, mai ales, dezinteresul disciplinei faţă de 
constructul ce face referire la „nevoia de sprijin“ a elevului, dezinteres care ar putea 
fi asociat cu atitudini de tipul: impunerea unor scenarii în care conceptele i se oferă 
elevului neparticipativ, dezinteresul faţă de accesibilizarea informaţiei, care s-ar 
converti la nivelul destinatarului în pierdere de timp, peregrinări inutile prin 
universuri conceptuale inoperante, privarea elevului de bucuria descoperirii etc. 
Noua perspectivă se asociază cu o „ofertă“ care îşi propune nu să-l „scape de teme“ 
pe elev, cât să le transforme într-o activitate stimulativă, care să-l deprindă cu tehnici 
de muncă intelectuală. 
Forma clasică a paratextului auctorial didactic de tip cuvânt-înainte, 
identificată în unele manuale, favorizează prezentarea ofertei prin referire la 
modalitatea în care se va realiza „relatarea“ [„judicioasă distribuire a conţinuturilor“, 
din punct de vedere formativ, „preocuparea principală a fost de a-i sugera elevului 
modele de abordare a textului“, de a-i oferi „posibilitatea de a se perfecţiona în 
producerea şi receptarea diferitelor tipuri de mesaje“ – Lişman, 2007, p. 4]. Acestei 
tonalităţi îi corespunde, la nivel sugestiv, metafora „acasă“ [„Studiul limbii şi 
literaturii române poate deveni, pentru cei care au ales acest manual, o îndeletnicire 
utilă şi plăcută, un exerciţiu al minţii şi al sufletului, a cărui finalitate este să te simţi 
acasă în universul literaturii“, Ibidem], prin intermediul căreia se încearcă 
influenţarea comportamentului destinatarului. La nivelul structurii de profunzime, 
                                                             
26 Atribuim termenului înţelesul de modalitate „în care specialiştii în marketing şi cercetătorii 
exprimă ceea ce cred ei că se petrece în mintea unui consumator“, Zaltman, Cum gândesc... 
op. cit., p. 201. 
27Dicţionarul explicativ al limbii române, ediţia a II-a, Editura Univers Enciclopedic, 
Bucureşti, 1998, s.v. a ingurgita. 

această „ofertă“ se asociază cu ideea de protecţie, de reprezentare a unui spaţiu 
securizant de care vor beneficia toţi cei care au optat pentru acest manual. 
Varianta care absolutizează cantitatea de informaţii, în defavoarea 
teatralizării şi a „punerii în scenă“ a „ofertei“, este Cuvântul-înainte ce însoţeşte 
discursul manualului apărut la Editura Corint [Simion et al., 2007]. Subtitlul 
Identitatea culturii române privilegiază, din perspectiva sensului, dimensiunea 
informativă, poziţionând discursul în relaţie cu un cititor interesat de a acumula un 
set de cunoştinţe, indiferent la aspectul formativ şi motivaţional. Incipitul ia forma 
unei explicaţii normative formulate prin valorificarea resorturilor expresive ale 
limbajului, care sintetizează, totodată, scopul discursului: 
 
4) Înfăţişăm aici, în stil zbor de pasăre, peisajul literaturii române, începând cu 
limba şi încheind cu scrierile memorialistice apărute după decembrie 1989.“  
5) Transmiţătorul se axează, în prima parte, pe definirea genealogică a 
literaturii, introducând această intenţie prin intermediul unei interogaţii 
retorice: 
6) „Care ar fi elementele ei specifice? [...] În aceste condiţii, ce ar defini 
literatura română?“ 
 
Articolul-programatic continuă cu enumerarea celor douăsprezece repere ce 
consacră traseul evolutiv al literaturii române: 
 
1. „Literatura română este [...] o literatură romanică“; 
2. „Latinităţii ei structurale i se adaugă [...] ortodoxia“; 
3. „Literatura română a avut în faza ei de formare şi are încă în epoca modernă o 
capacitate enormă de a asimila, de a primi mai multe «ispite»“; 
4. „Obsesia, totuşi, a unităţii spirituale, centrată – cum am precizat – pe ideea 
latinităţii, este esenţială”; 
5. „Literatura română a participat, ca toate literaturile de altfel, la pregătirea 
unităţii statale.“; 
6. „Literatura română este, înainte de orice, o literatură de poeţi.“; 
7. „Literatura română nu este tânără, este dimpotrivă, observă acelaşi George 
Călinescu, o literatură bătrână prin vechimea literaturii orale“; 
8. „Literatura română cuprinde o bogată creaţie populară, care s-a prelungit până 
spre zorii modernităţii“; 
9. „Obsedată de vechimea, unitatea şi de continuitatea ei istorică, literatura 
română are, totuşi, un sp adamic [...]“; 
10. „Două complexe agită literatura română: a) complexul bazat pe ideea că o 
deschidere prea mare ar duce la pierderea identităţii spirituale şi b) complexul 
citat mai înainte: teama de a nu rămâne izolaţi [...] “; 
11. „Literatura română este pusă şi se pune singură în cauză mereu, se 
culpabilizează“; 
12. „În fine, literatura română, în măsura în care este receptivă, deschisă, este şi 
o literatură flexibilă, donatoare.“ 
 
Studii şi cercetări ştiinţifice. Seria filologie, 28/2012 
117 
Am reprodus aceste premise pentru a evidenţia recurenţa „argumentului 
entimematic“, „formă prescurtată de silogism“28, axat pe ceea ce se află sub semnul 
discutabilului şi pe aspecte pe care destinatarul trebuie să le reţină cu uşurinţă. 
Concluzionând, trebuie să spunem că un astfel de argument nu evidenţiază lectorul 
vizat decât la nivelul strategiilor de influenţare punctuală (interogaţii retorice, limbaj 
metaforic, slogan), distanţa între universul lingvistic şi expresiv al transmiţătorului şi 
cel al destinatarului fiind bine delimitată. 
În evaluarea modului în care empatia, efect al funcţiei fatice, acţionează 
asupra comunicării didactice, se impun câteva precizări preliminare. În primul rând, 
putem afirma dependenţa reuşitei acestei comunicări de modul în care producătorul 
enunţării reuşeşte să îşi asume perspectiva subiectului educabil, cu atât mai mult cu 
cât comunicarea didactică nu mai poate fi evaluată doar din perspectiva transmiterii 
de cunoştinţe, ci, mai ales, în relaţie cu nevoia de împărtăşire a acestora într-un 
cadru comun. În al doilea rând, nu putem ignora relevanţa „funcţionării empatice în 
comunicare“29, concretizată prin prezenţa formelor deictice de persoana I şi a II-a, 
care au rolul „de a crea coordonatele unui univers mental comun“30; valorificarea 
unor metafore cu finalitatea de a influenţa atitudinea şi luarea unei hotărâri de către 
destinatar, în relaţie cu „oferta“ educaţională; proiectarea „ofertei“ pe fondul unor 
scheme arhetipale sau folosirea unor termeni aparţinând universului lingvistic 
comun („examen care bate la uşă“, „nu veţi scăpa de teme“). Corpusul analizat prin 
raportare la elementele de paratext (titlu, cuvânt-înainte) ne-a oferit posibilitatea 
identificării „urmelor“ care reflectă intenţia transmiţătorului de a intra în universul 
psihologic şi lingvistic al destinatarului, deşi am înregistrat şi realizări mai puţin 
receptive la provocările comunicării interpersonale, prizoniere ale cantităţii de 
informaţie. Fiind un discurs „de culise“, de care depinde performanţa la clasă, acesta 
trebuie să se fundamenteze pe empatizarea cu cel căruia i se adresează, evaluat atât 
din perspectivă cognitivă, cât şi atitudinală. Aici evoluează specialistul, regizorul 
comunicării didactice, care trebuie să fie nu doar un profesionist într-un anumit 
domeniu ştiinţific, ci şi un bun practician care, în proiectarea demersului didactic, să 
evalueze toate datele contextului în care partitura sa va reuşi să performeze, să 
impună un model de construcţie a cunoaşterii. Aici se va experimenta, la nivel 
ideatic, bucuria împărtăşirii unui univers comun, bazată pe generozitatea 
transmiţătorului, pe capacitatea acestuia de a regiza preţiozitatea cunoaşterii care se 
va afla la originea reacţiei destinatarului şi a dorinţei acestuia de „a avea“ acel 
„obiect“ cognitiv, garanţie a propriei deveniri, de care Instituţia Educaţiei este 
responsabilă. 
Comunicarea didactică trebuie să stimuleze, de asemenea, „impulsul 
cognitiv“, „dorinţa de afirmare puternică a eului“, „trebuinţa de afiliere“31, 
componente fundamentale ale motivaţiei în context şcolar, formă de armonizare a 
                                                             
28 Năstăşel, Ursu, Argumentul sau despre cuvântul bine gândit, Bucureşti, Editura Ştiinţifică 
şi Enciclopedică, 1980, p. 208. 
29 Jacques Cosnier, Empatie şi comunicare. Înţelegerea celuilalt şi perceperea sentimentelor 
lui, în Philippe Cabin, Jean-François Dortier (coord.), Comunicarea, traducere de Luminiţa 
Roşca, Romina Surugiu, Editura Polirom, Iaşi, 2010, p. 137 [=Cosnier, Empatie]. 
30 Ibidem. 
31 David P. Ausubel, Floyd G. Robinson, Învăţarea în şcoală. O introducere în psihologia 
pedagogică, traducere şi note de Leonard Gavriliu, Sandu Lăzărescu, Editura Didactică şi 
Pedagogică, Bucureşti, 1981, p. 417 [=Ausubel, Robinson, Învăţarea]. 

factorilor externi şi interni ce stimulează imboldul spre acţiune a subiectului 
educabil. Reuşita comunicării didactice depinde, astfel, şi de motivaţia celui care 
receptează mesajul. Educaţia ca Instituţie „Ocrotire“ oferă destinatarului cadrul 
propice de manifestare a „motivelor de afiliere“32, prin susţinerea afectivă şi 
interacţiunile care se stabilesc în interiorul grupului, prin spaţiul securizant pe care îl 
oferă destinatarului, ce determină sentimentul apartenenţei la un grup social. La 
originea manifestării acestor atitudini se află sentimentul superior al împărtăşirii 
comuniunii, care devine stimul al „motivelor de aprobare socială“33. Dispoziţia de a 
participa activ la o muncă în comun este stimulată şi prin partitura practicii 
discursive a manualului. Astfel, activităţile pe grupe, ca forme de energizare şi de 
comunicare pe orizontală alternează cu vocea auctorială a autorului de manual, 
asociată dimensiunii explicative:  
 
1) „Luaţi o foaie de hârtie care să prezinte un pătrat. a. Câţiva elevi s-o plieze, pe 
rând, sau s-o ruleze în diverse feluri, spunând totodată ce obiect a devenit (de 
exemplu, evantai). b. Scrieţi pe tablă numele acestor obiecte.“ [Crişan et al., 
2007, p. 39] 
2) „Aşezaţi-vă în grupe de şapte-opt elevi. Luaţi o foaie. Un elev scrie prima 
parte a unei fraze care să înceapă cu dacă. Îndoiţi foaia în aşa fel, încât să 
ascundeţi textul, apoi treceţi-o colegului vostru, care va continua fraza. Pliaţi din 
nou foaia, daţi-o altui coleg, care va nota o nouă propoziţie care să înceapă cu 
dacă. Exerciţiul se continuă până când toţi elevii au scris câte un enunţ.“ [Dobra 
et al., 2007, p. 65] 
 
Regizarea acestor forme de colaborare constituie sursă a progresului şcolar 
şi a experimentării solidarităţii sociale, fiind subordonate „motivaţiei extrinseci“. În 
„spaţiul pragmatic“ instituit de această comunicare credibilă, legitimată de educaţie 
ca Instituţie „Resursă“ şi Instituţie „Sprijin“, sunt antrenate „motivele de cunoaştere 
şi de realizare“34, printr-o orchestrare sinergică a resurselor „motivaţiei cognitive“ şi 
ale „motivaţiei afective“. La vârsta adolescenţei, interesul se deplasează de la 
trebuinţa de afiliere la „impulsul afirmării puternice a eului“35. Astfel, motivaţia la 
clasă poate fi pusă în scenă prin diverse strategii cognitive şi afective, ghidate de 
partitura manualului. Atitudinea pozitivă faţă de învăţare, reacţia la provocările 
epistemice lansate de acest tip de discurs, sunt condiţionate şi de starea de spirit a 
subiecţilor educabili. În acest sens, „motivaţia afectivă“36, evidenţiată prin strategia 
„efectului de însufleţire a unui mesaj“37 sau strategia „libertăţii de alegere“38, 
constituie forme stimulative de implicare activă a destinatarilor. 
„Personajul-resursă“39 al comunicării didactice trebuie să depăşească „statutul de 
                                                             
32 Georgeta Pânişoară, Ion-Ovidiu Pânişoară, Motivaţia eficientă, Editura Polirom, Iaşi, 
2010, p. 77 [=Pânişoară, Pânişoară, Motivaţia]. 
33 Ibidem, p. 87. 
34 Pânişoară, Pânişoară, Motivaţia..., op. cit.,  pp. 94-97. 
35 Ausubel, Robinson, Învăţarea…, op. cit., p. 419. 
36 Pânişoară, Pânişoară, Motivaţia..., op. cit., p. 127. 
37 Ibidem. 
38 Ibidem, p. 133. 
39 Luminiţa Iacob, Comunicarea didactică, în Andrei Cosmovici, Luminiţa Iacob (coord.), 
Psihologie şcolară, Editura Polirom, Iaşi, 2008, p. 190 [=Iacob, Comunicarea]. 

informator“40, sursă a plictiselii, prin concretizarea unui demers didactic atractiv, 
„motivaţia afectivă“ având un rol important în susţinerea „motivaţiei cognitive“ 41. 
Astfel, prin formele de captare a interesului, prin care se conturează imboldul de a se 
apropia de conţinuturile unei discipline nu atât din perspectiva susţinerii unui 
examen, cât, mai ales, din perspectiva autorealizării [„Literatura (…) te formează ca 
om“ – Negrici et al., 2007, p. 4], prin dedublarea vocii transmiţătorului, care din 
instanţă a relatării devine interlocutor al destinatarului [„Expresionismul se afirmă 
abia în deceniul al doilea al secolului al XX-lea. Vă propunem [subl.n.] să reflectaţi, 
în abordarea celor două texte din opera lui Bacovia, la următoarele aspecte…“ – 
Lişman, 2007, p.7], prin valorificarea schimburilor de energizare, poziţionate la 
începutul unei unităţi cu rolul de a introduce o temă, marcă a funcţiei fatice [„1.Îţi 
plac western-urile?; 2. Care este actorul preferat din acest gen de filme?; 3. Crezi că 
astfel s-a pierdut «spiritul» western-ului? Dialogaţi în clasă pe această temă. 4. 
Numele Buffalo Bill îţi spune ceva?“ – Costache et al., 2007, p. 102], discursul iese 
de sub imperiul formalismului, proiectând un adevărat spectacol al performativităţii, 
în care destinatarului i se va conferi un rol important în înlănţuirea semnificaţiilor. 
Reducerea actului didactic doar la componenta afectivă nu corespunde 
finalităţilor acestei comunicări. În acest sens, strategiile interacţionale devin forme 
de stimulare a atitudinii pozitive, ustensile ale regizării actului principal, dominat de 
componenta cognitivă, care este scena orchestrării sentimentelor „morale“, 
„intelectuale“, „estetice“42, sursă a convingerii destinatarului, fiind transmise, la 
nivelul comunicării scrise, mai ales, prin tonul adoptat de transmiţător. Autorul de 
manual este dispozitivul care filtrează informaţia luată din laboratorul unei ştiinţe, 
pe care o supune unui proces de selecţie, organizare şi adaptare în funcţie de lectorul 
vizat, căruia i se adresează. În acest sens, sunt valorificate diverse instrumente 
aparţinând tehnologiei cognitive (scheme sau organizatori), practica didactică 
confirmând faptul că atitudinea pozitivă faţă de învăţare este dependentă de 
dezvoltarea optimă a „componentei cognitive“43. În acest sens, autorul de manual 
trebuie să evalueze relaţia discursului cu „stilul intelectual“44, specific corpusului 
Şcolii. În configurarea discursului didactic, transmiţătorul are la dispoziţie o serie de 
instrumente lingvistice, precum gramatici, dicţionare, ghiduri, care pot fi reperate în 
discurs în funcţie de anumite „urme“. În acest sens, Bourdieu45 defineşte conceptul 
de „inconştient (sau transcendental) şcolar“ considerat „l'ensemble des structures 
cognitives qui, dans ce transcendantal historique, est imputable aux expériences 
proprement scolaires, et qui est donc en grande partie commun à tous les produits 
d'un même système scolaire– national – ou, sous une forme spécifiée, à tous les 
                                                             
40 Ibidem. 
41 Pânişoară, Pânişoară, Motivaţia..., op. cit., p. 127. 
42 Această clasificare a sentimentelor superioare a fost preluată de la Andrei Cosmovici, 
Aspecte motivaţionale ale învăţării în şcoală, în Andrei Cosmovici, Luminiţa Iacob (coord.), 
Psihologie şcolară, Editura Polirom, Iaşi, 2008, p. 206 [=Cosmovici, Iacob (coord.), 
Psihologie]. 
43 Ausubel, Robinson, Învăţarea…, op. cit., p. 434. 
44 Sintagma („le style «intellectuel» – corpus École“) este preluată de la, Paveau, Les 
prédiscours…, op.cit.  p. 213. 
45 Pierre Bourdieu, L'inconscient d' école, „Actes de la recherche en sciences sociales“, 135, 
Seuil, 2000, [=Bourdieu, L'inconscient d' école]. 

membres d' une même discipline“46. În acest sens, putem evidenţia o serie de 
strategii cognitive, care au rolul de a stimula o atitudine favorabilă faţă de însuşirea 
unor noi cunoştinţe. În primul rând, putem vorbi despre „dezvoltarea impulsului 
cognitiv“47 prin subordonarea demersului didactic nu atât evaluărilor externe, obiect al 
examenelor, cât formării unor atitudini, deprinderi de rezolvare a unor sarcini didactice, 
axate pe elemente de noutate, de surpriză. Am identificat cerinţe care vizează nu atât 
reproducerea unor aspecte asimilate, cât reacţia personalizată la temă: 
 
1) „Citiţi următoarele versuri bacoviene, alegeţi unul în care vă regăsiţi ca 
sensibilitate şi exprimaţi interpretarea personală a textului folosind şi alte 
limbaje artistice (pictură, muzică, fotografie) sau non-artistice.“ [Martin et al, 
2007, p. 10] 
2) „Compuneţi şi voi o odă în care să vă exprimaţi sentimentele faţă de un 
aspect din natură.“ [Manolescu et al., 2007, p. 23] 
3) „Titlul unei opere literare constituie primul contact al cititorului cu 
universul imaginat de autor. El dezvoltă un orizont de aşteptare sau…nu. Arătaţi 
cum funcţionează relaţia titlu-text în patru dintre propoziţiile antalogate.“ 
[Lişman, 2007, p. 98] 
4) „Imaginaţi, pornind de la poeziile din manual, un interviu care să 
conţină 4–6 întrebări pe care să i le puneţi lui George Bacovia.“ [Ibidem] 
 
Utilizarea competiţiei ca formă de exersare a cunoştinţelor constituie, totodată, 
o modalitate de reconfirmare a locului în interiorul grupului: 
 
5) „Organizaţi un concurs de versificaţie, respectând următorul plan:1. Stabiliţi 
un juriu alcătuit din 5-7 elevi; 2.Scrieţi, timp de 10 minute, un catren (o strofă de 
patru versuri) în care să apară rima lume/nume; 3. Citiţi creaţiile; 4. Fiecare 
membru al juriului acordă câte o notă textului citit, fără s-o comunice; 5. Juriul 
deliberează: fiecare membru prezintă trei creaţii socotite foarte bune.“ [Ruşti, 
2007, p. 58] 
6) „Organizaţi un concurs de redactare, respectând etapele de mai jos: 1. Stabiliţi 
un juriu; 2. Povestiţi în scris un vis, imitând tonalitatea, ritmul, sintaxa poeziei 
Duhovnicească de Tudor Arghezi. (6 – 10 minute); 3. Citiţi compunerile; 4. În 
timpul lecturii, juriul va nota fiecare lucrare; 5. Alcătuiţi o listă cu textele care 
v-au plăcut mai mult (cel puţin trei); 6. Daţi aceste liste profesorului care va 
sintetiza rezultatele voastre şi pe cele ale juriului şi vă va comunica rezultatele 
într-o oră viitoare.“ [Ibidem, p. 80] 
 
O altă modalitate de stimulare a componentei cognitive este „intensificarea 
conflictului cognitiv“48, situaţie reperabilă, mai ales, în cazul în care se predau teme 
sau cunoştinţe controversate. Spre exemplu, în tratarea lirismului lui George 
Bacovia, având ca punct de plecare poeziile studiate la clasă, se propune o dezbatere 
                                                             
46 Ibidem, p. 3: „Inconştientul (sau transcendental) şcolar este ansamblul structurilor 
cognitive care, în transcendentalul istoric, este subordonat experienţelor proprii şcolare şi 
care este în mare parte comun tuturor produselor aceluiaşi sistem şcolar-naţional – sau, sub o 
formă specifică, tuturor membrilor aceleiaşi discipline“ [trad. noastră]. 
47 Ausubel, Robinson, Învăţarea…, op. cit., p. 448. 
48 Ibidem, p. 432.  

liberă, care evaluează şi o serie de aprecieri critice [Lişman, 2007, p. 12]. De 
asemenea, în tratarea temei referitoare la Tradiţionalism, se insistă asupra unor 
controverse legate de specificul naţional: 
 
7) „Prezentaţi-vă părerea asupra caracterului specificului naţional, aşa cum este 
definit şi promovat acesta de G. Ibrăileanu.“; „Expuneţi ideile care stau la baza 
ortodoxismului gândirist, evidenţiind rolul acestei teorii în redefinirea şi evoluţia 
conceptului de specific naţional.“ [Iancu et al., 2007, p. 65] 
8) „«Invarianta comună» are două componente: inspiraţia din folclor şi 
dimensiunea religioasă. Arătaţi cum este abordat folclorul în poezia 
tradiţionalistă, făcând o comparaţie cu modul în care erau valorificate elementele 
folclorice în romantism şi în sămănătorism.“; „Dimensiunea religioasă, deşi face 
parte din invarianta comună, nu se manifestă la fel la toţi poeţii tradiţionalişti. 
Repartizaţi, pentru fiecare din numele evocate în fragment, abordările specifice 
ale componentei religioase. De exemplu: Nichifor Crainic-«spirit manifest 
religios».“ [Lişman, 2007, p. 22] 
 
Strategia „libertăţii de alegere“ constituie o formă eficientă de motivare a 
destinatarului care, pus în faţa unei alegeri, hotărăşte printr-o iluzie în funcţie de 
liberul arbitru, fapt sugerat de caracterul strategic al comunicării didactice. Sarcinile 
de lucru, care devin subiectul „negocierii“, sunt, în general, asociate cu acelaşi grad 
de dificultate. Identificăm în tratarea studiului de caz „Putere politică şi vitalitate 
epică“ [Martin et al., 2007, pp. 175-187] două „oferte“ dezvoltate în funcţie de rolul 
pe care îl au cei implicaţi în tratarea cazului. Membrii echipei de lucru trebuie să 
aleagă între varianta A şi varianta B. Ceea ce individualizează fiecare propunere este 
corpusul sugerat pentru exemplificarea conceptelor operaţionale. Varianta A 
înaintează următoarea „ofertă“: 
 
9) „1. Citeşte romanul Cel mai iubit dintre pământeni de Marin Preda şi prezintă 
tema vieţii de familie (relaţiile lui Victor Petrini cu părinţii, cu soţia, cu fiica). 2. 
Citeşte aceeaşi operă literară şi prezintă aspectele romanului politic (formele de 
manifestare a politicului în viaţa publică şi privată). 3. Prezintă cele patru iubiri 
ale personajului principal (Nineta, Căprioara, Matilda şi Suzi). 4. Prezintă 
aspectele vieţii culturale (amiciţiile din lumea literară, figura Marelui Poet, 
proiectele filosofice ale lui Victor Petrini).“ [Martin et al., 2007, p.187] 
 
Varianta B sugerează următorii „paşi“: 
 
„1. Citeşte romanul Femeia în roşu de Mircea Nedelciu, Adriana Babeţi, Mircea 
Mihăieş şi prezintă metaromanul pe care se bazează construcţia epică. 2. Citeşte 
romanul Femeia în roşu şi inventariază tipurile de roman combinate aici şi 
lumile înfăţişate de fiecare. 3. Citeşte romanul Femeia în roşu şi prezintă tipurile 
de personaje, modalităţile de realizare şi istoriile acestora. 4. Citeşte romanul 
Femeia în roşu şi inventariază referinţele literare şi trimiterile culturale.“ [Martin 
et al., 2007, p.187] 
 
Redundanţa anaforică a sintagmei „citeşte romanul Femeia în roşu“ se 
subordonează specificului mesajului didactic, axat pe regizarea înţelegerii. 

Aceste observaţii ne permit să definim „vocalitatea“ comunicării didactice 
scrise, subordonate intenţiei euristice, având în vedere necesitatea stimulării 
raportului pozitiv între interlocutori. Funcţiile fatică şi conativă devin forme ale 
explicitării particularităţilor comunicării interpersonale şi ale privilegierii relaţiei 
pragmatice în discursul didactic, condiţie a impulsionării unei atitudini pozitive faţă 
de învăţare. Această perspectivă este impusă de o particularitate definitorie a 
cunoaşterii şcolare, accesibilitatea, trăsătură care se concretizează la nivelul 
destinatarului prin regizarea unei partituri bazate pe învăţarea prin descoperire. 
Variantele corpusului analizat din perspectiva unor concepte precum, empatie, 
motivaţie afectivă şi motivaţie cognitivă, responsabilitate, motive de afiliere, de 
recunoaştere, de realizare, mărci ale conversaţiei, ne-au oferit posibilitatea 
exemplificării schemei cognitive prin care am intenţionat să sugerăm necesitatea 
reaşezării comunicării didactice scrise pe fundamentul funcţiei fatice, sursă a 
intercomunicării. 

Ironia discursului eminescian în Contrapagină 
 
 
Abstract 
As far as irony, as a subtle form of speech, implies a misleading literalness, the true 
meaning  being suggested by the apparently reversed meaning, this article proposes 
an analysis of Eminescu's speech in Contrapagină. The text's three-folded structure 
stages more sides of irony. Thus, if in the first part, intended as a preface to the 
preface, irony is a pretext to illustrate the literary fashion of the time, 
communicating a contradiction between the reader's taste and aesthetic requirement, 
in the second part, not accidentally placed in the middle position, an ironic vision of 
the world as a theater is being shown,where the world becomes a diverted 
expression of the human existence, an inverted reflection of the essences. The third 
part is a letter to the World or the Public, talking about the writer's place in the 
world. 
Key-words: irony, speech, aesthetic requirement, the world as a theater. 
 
Ironia, ca formă de expresie a limbajului, presupune o literalitate înşelătoare în care 
sensul adevărat e sugerat de inversul sensului aparent. Totuşi, în faţa textului ironic, 
cititorul s-ar putea înşela optând pentru sensul prea evident şi astfel asociată cu 
sensul contrar unui enunţ, ironia ar înceta de a mai fi subtilă (Lesovici, 1999: 90). 
Pentru a fi înţeles, sensul subtextual sugerează o altă lectură a textului şi, implicit, 
activează mecanismele gândirii în vederea descoperirii unui posibil înţeles adevărat. 
De un subtil rafinament stilistic, discursul Contrapaginii lui Mihai Eminescu se 
remarcă printr-o structură prin excelenţă ironică, care cuprinde o gamă variată de 
tonuri, sarcasm, ironie, autoironie, indignare, detaşare, sensul discursului 
dezvăluindu-se în structura de adâncime a textului. 
Considerat ca prefaţă la romanul Geniu pustiu (Perpessicius), textul 
Contrapaginii poate fi considerat o prefaţă, însă nu ca reflectare a operei pe care o 
precedă, ci ca scriitură care vorbeşte de opera literară în sine şi care priveşte în 
măsură directă creatorul şi receptarea operei acestuia, dar şi raportul între eu şi lume.  
Organizarea textuală a Contrapaginii este tripartită. În prima parte, 
concepută ca o prefaţă în prefaţă, ironia este pretext pentru a ilustra moda literară a 
vremii, comunicând o contradicţie între gustul cititorului şi exigenţa estetică. 
Tehnica ironizării se realizează prin contrapunerea a două ipostaze care implică 
receptarea: cititorul ideal (autentic) şi cititorul snob (superficial). 
Textul se constituie ca o ironie la adresa cititorului superficial, a cărui 
cultură se rezumă fie doar la citirea titlurilor, fie doar la citirea prefeţelor: „pentru 
cine nu citeşte decât titlul [unei] cărţi, partea cea mai interesantă a cărţii – adică care 
l-a interesat – [e] [în]suşi titlul, pentru cine nu citeşte decât prologul unei cărţi, 
partea cea mai interesantă e tocmai prologul, pentru că numai pe el [l]-a citit”. În 
intenţia de persiflare a acestei categorii de receptori, ironia, văzută ca formă de 
interpune între cuvinte şi idee, amplifică atitudinea de sancţionare a unei condiţii 

intelectuale prefabricate. Resursele ironiei sunt generate deci de un refuz al 
derizoriului estetic. Prezentând cartea ca obiect, Eminescu îşi marchează atitudinea 
detaşat ironică şi autoironică: „această făcătoare de epocă scrieri”. Mimând false 
principii, ironia conduce la dezaprobare, la refuzul de a coborî în zonele inferioare 
ale creaţiei: „această operă bună [- rea] nu e tradusă din chinezeşte [...], ci a fost 
numai o stratagemă prin care umilitul de mine am vrut să fac să mi se citească cel 
puţin precuvântarea acestei novele originale”.  
Avertismentul novelă originală vine în contradicţie cu percepţia literară a 
superficialului care, neavând propria grilă de valori, îşi caută modele în literatura 
franceză. De o rafinată maliţiozitate, ironia acompaniază mereu discursul, din care 
rezultă o poetică a opoziţiei ca formă de apărare împotriva mediocrităţii: „Însă nu 
voi cu toate acestea să vând nimărui mâţa-n sac; dacă cineva doreşte să vadă 
desfăşurându-se înaintea ochilor săi un model, ceva complet, ceva neîntrecut ca 
romanele […] lui Mdme George Sand”, lectura ar fi, din acest punct de vedere, 
inutilă „căci ceea ce caută nu va găsi”. De asemenea, apare în text şi ipostaza de 
cititor ideal, numit „cinic nesperios”, singurul capabil să înţeleagă „această carte de 
calicie de autor românesc” – formulare autoparodică din care transpare echivocul 
realităţii. 
Al doilea text, numit Precuvântare, aşezat nu întâmplător în poziţie 
mediană, surprinde viziunea ironică a lumii ca teatru, în care lumea devine expresie 
deviată a traseului existenţei umane, o reflectare răsturnată a esenţelor. 
Astfel, printr-un permanent joc de roluri, e pusă în scenă colaborarea dintre 
Lume – numită ironico-depreciativ „cocheta damă” – şi Destin, aflat în subordinea 
acesteia, cei doi având rolul de a crea individualităţi pe hârtie. Cu alte cuvinte, 
Lumea e proprietara unei fotolitografii „în care fabrică pe fiecare zi mii şi mii de 
bilete à la minute […] care au pe-o parte un nume oarecare dictat, anume de Signora 
Lume”, însă „Monsignorul culegător de tipografie Destin” scrie pe de-a-ndoaselea 
din ceea ce i se dictează. Cheia o aflăm în cele două coloane, sugestive în marcarea 
raportului dintre Lume, cea care dictează, şi Destin, care scrie „ce-i plesneşte prin 
cap”, acestea punând în lumină dizarmonia între fond şi formă. 
Dicteul Lumii „un nume oarecare”, „D-nu Petrică Moft / farsor en gros et en 
detail etc.” apare în contradicţie cu ceea ce scrie în realitate Destinul („Petrică 
Compte Mofte / om politic etc.”), sau Lumea dictează „Tache Caraghiozlâc, 
Comedianţ”, Destinul scrie „Constantin Caraggio, Artist dramatique”, „Stan 
Înjurătură, Om beţiv sau hengheriu”, devine „Don Estevan de Las Juradores, 
Journaliste” ironia instituindu-se sub forma unui joc în care individualităţile apar ca 
un dublu – la exterior iau chipul „rolului” pe care-l joacă, iar în interior apar ca ele 
însele. Însă, ecuaţia Lume–Destin subliniază o parodie tragică a vieţii în care se 
afirmă deriziunea existenţei. Este de fapt o parodie a moralei în care sunt puse sub 
semnul întrebării valorile esenţiale, în măsura în care impostura, grotescul, 
nonsensul, falsul devin etică, sublim, esenţă, adevăr. 
Purtându-ne prin labirintul de semnificaţii, masca ironistului se detaşează de 
lume, punând-o sub interogaţie, relativizându-i valoarea. Prin (auto)ironie, ironistul, 
vorbind despre sine ca despre un al treilea, se autoproiectează în acest joc de-a 
destinul care capătă valenţe îngrijorătoare: „s-a-ntâmplat ca doamna Lume să dicteze 
/ M.E. / feuilletoniste ennuyant”, deci care nu foloseşte nimănui, şi „d. Destin să 
scrie: / M.E. / Sufler de Teatru”, adică aflat în postura de secundant al operei 
altcuiva. 

Totuşi, aceste bilete fabricate de Lume au şi o faţă nevăzută în care sunt 
încifrate lucruri ce „se descifră toate abia atunci când biletul încetează d-a circula”. 
E pus aici în discuţie raportul contemporaneitate/posterioritate. Biletul îşi trăieşte 
viaţa, însă adevărata valoare a individului e recunoscută după ce acesta nu mai 
există: „abia după ce espiră terminul ştii bine-bine câtă valoare internă avea biletul”. 
Discursul ironic reflectă poziţia creatorului faţă cu lumea, aceasta privită sub 
două dimensiuni. Una de adâncime, care reprezintă esenţa, şi alta de suprafaţă, 
creată de „Gura lumei”, individualitate care are pretenţia a se da drept Lumea, dar în 
realitate nu e Lumea: „diferinţa dintre lume şi gura ei e aceea dintre conştiinţă şi 
vorbă – între fond şi formă – între materia eternă şi corpul trecător”. În acest mod, 
Destinul, pus în antiteză cu Lumea, va face din „L. Schubert, compozitorul de 
geniu” „muritor de foame la Viena”, din „L. Burghardt, poet de geniu” „muritor de 
foame în Berlin”, din Torquato Tasso, epic de geniu”, „idiot”. 
Substanţa concepţiei eminesciene se află în raportul dintre esenţă, adică 
„lege”, şi stratul de suprafaţă care reprezintă „combinaţiunile”: „Maşinile din 
tipografia d-nei Lumi sunt eterne; ele se numesc şi legi; combinaţiunile curioase a d-
lui culegător Destin sunt asemenea curioase; ele se numesc: împrejurări”. Aşadar, 
acest mecanism al lumii ca teatru comunică o alienare a lumii, în măsura în care este 
anulată orice posibilitate a omului de a-şi găsi reperele în lume. Lipsa de sens e 
marcată prin imposibilul devenit posibil, căci împrejurarea este cea care 
influenţează/decide traseul existenţial al fiinţei. În acest joc al contrastelor îşi face 
apariţia încă o individualitate, jurnaliştii, care ridică o altă denumire pentru Gura 
lumii, numind-o „Opiniune publică”. Această identitate e proprie Publicului, fiind 
„imanentă” (stă în public) şi „emanentă” (se pune în circulaţie) acestuia. 
Revenind la relaţia dialectică dintre Lume şi Destin – „Ceea ce dictează 
doamna Lume e sigur ca fondul şi ca absolutul, [ceea] ce scrie d. Destin e relativ, e 
forma acelui fond” – ironistul încheie prin exprimarea dorinţei de a „cutreiera 
întinsul d-neaei sau domniei-lui Imperiu”: „cer cartă de legitimaţiune sau răvaş de 
drum, pe vechie”, marcând convingerea că forma superioară a salvării este creaţia. 
A treia parte a Contrapaginii se constituie într-o scrisoare adresată Lumii 
sau Publicului, „Signora sau Signore”, şi pune în discuţie aşezarea în lume a 
scriitorului. Adresarea începe prin stabilirea relaţiei creator – lume şi a recunoaşterii 
că „poate cea mai bună parte din sufletul meu e opera matale”. 
Lumea e acuzată de manifestarea dezinteresului pentru scrisul românesc: 
„Mata zici că în româneşte mai tot ce-i scris e rău scris, adică ca şi nescris”. În 
realitate, se pune problema raportului scriitură-receptare. Ironistul afirmă 
superficialitatea lumii şi-i contestă valoare : „S-a scris şi mata n-ai citit, azi mata nu 
mai citeşti, dar golănimea nu mai [e] nebună să scrie pentru ca mata să nu citeşti”. În 
spirit ironic autorul îi recomandă lumii propria creaţie, „marfa” (reprezentând cartea 
ca obiect), care ar voi „nu să treacă”, deci fără a fi receptată, ci „să se treacă” prin 
proprie valoare. De aceea, considerând a avea dreptul, dacă nu „cel puţin pretestul”, 
cere un răspuns din partea criticii „în acelaşi grad – spune – în interesul matale, cât 
şi în interesul meu”.  
Refuzul de a nu săruta mâna Lumii – „Sfârşesc prin a nu vă săruta mâna” –  
este strategie spirituală ce marchează o barieră între ironist şi ironizat. Nepierzând 
însă din vedere cititorul autentic, „salut pe acei copii buni”, autorul îi lasă în final 
Lumii misiunea de a saluta cititorul, căci doreşte să ofere acestuia nu „salutări 
aeriene şi necunoscute”, ci conţinuturi, substanţe. 
Studii şi cercetări ştiinţifice. Seria Filologie, 28/2012 
128 
Prin (auto)ironie, Eminescu denunţă în penultimul paragraf atât nonvalorile, 
cât şi furturile din literatură, definind calitatea de a fi a scriitorului: „dacă veţi vedea 
că n-am fond şi voi să mă susţin numai cu creditul personal (ca mulţi alţii) sau cu 
furtul de prin alţii (asemenea ca mulţi) – dă[-mă] mata de gol pe mine, cum n-ai dat 
pe alţii”. Distanţându-se de Lume a cărei grijă „cea mare eşti mata însuşi”, registrul 
ironic din final e în deplină concordanţă cu imaginea geniului eminescian; detaşarea, 
ca formă a dezamăgirii, a dezgustului, marchează o ruptură între eu şi lume: „Îmi 
permit numa [a] mă subsemna al domniei-voastre amic ori inamic – toute-egale, 
M.E.”. 
Privit în ansamblu, textul Contrapaginii, dincolo de funcţia ironică pe care o 
dezvoltă, este un exerciţiu de meditaţie substanţială asupra sistemului de valori care, 
raportat la existenţa mundană, devine o metamorfoză de posibilităţi. 

Telegrame, de I.L. Caragiale. Normă şi stil 
 
Résumé 
Dans le texte Telegrame d’I.L. Caragiale, la déviation est utilisée comme figure du 
discours. En termes de relation entre la forme et le contenu, le texte de Caragiale est 
construit sur un mouvement permanent entre l’adéquation et le manque 
d’adéquation. Dans ce cas, pour saisir l’intention de l’auteur, le lecteur doit identifier 
la déviation à tous les niveaux du texte (phonétique, lexical, morphologique, et 
syntaxique). 
Mots-clés: la déviation, l’adéquation, niveaux du texte, figures du discours 
 
Limbajul este o activitate complexă, care se desfăşoară, potrivit lui Eugeniu Coşeriu, 
pe trei planuri diferite: „nivelul universal, al vorbirii în general, nivelul istoric al 
limbilor şi nivelul particular, al discursurilor, al actelor lingvistice şi al seriilor de 
acte lingvistice”.1 În terminologia coşeriană, congruenţa, corectitudinea şi adecvarea 
sunt norme care acţionează asupra fiecăruia dintre cele trei niveluri. 
Ion Coteanu evidenţiază caracterul social evident al normei, rezultat din 
acţiunea permanentă a emiţătorilor şi a receptorilor asupra propriei exprimări, şi 
caracterul subconştient al acesteia2. Autorul identifică o normă standard şi o normă 
academică. Pentru cercetător, „orice abatere, deviere, eroare, greşeală, sau cum vom 
numi acest fenomen, reprezintă în esenţă trecerea materialului concret de limbă 
dintr-o clasă în care se află la un moment dat, într-o nouă clasă, pentru că niciun fel 
de material concret de limbă nu poate exista în afara normei”3. Abaterea poate fi 
intenţionată, în acest caz fiind vorba despre procesul de transformare a materialului 
lingvistic potrivit intenţiei emiţătorului, mai ales în limbajul artistic. La nivelul 
textului literar, norma funcţional-stilistică creează un cadru pentru enunţurile 
absurde, funcţionând ca un filtru.4 
Abaterea de la normă intră în relaţie, în literatură, cu noţiunea de st i l,  
definit de Tudor Vianu drept „expresia unei individualităţi.”5 Ideea este nuanţată de 
Dumitru Irimia, care observă că: „Stilul este, în fapt, modul specific în care se 
constituie, există şi se manifestă expresivitatea unui text.”6 Subiectul vorbitor înscrie 
textul în confruntarea permanentă dintre tradiţie şi inovaţie şi dintre libertate şi 
constrângeri, realizând două operaţii ale comunicării lingvistice: selecţia (din planul 
                                                             
1 Eugeniu Coşeriu, Deontologia şi etica limbajului, în vol. Prelegeri şi conferinţe (1992-
1993), supliment al „Anuarului de lingvistică şi istorie literară”, seria A. Lingvistică, 
XXXIII, Iaşi, 1994, p. 165. 
2 Ion Coteanu, Stilistica funcţională a limbii române. Stil, stilistică şi limbaj, Bucureşti, 
Editura Academiei R.S.România, 1973, p. 24. 
3Ibidem, p. 31. 
4 Ibidem, p. 29. 
5 Tudor Vianu, Dubla intenţie a limbajului şi problema stilului în Arta prozatorilor români, 
Chişinău, Editura Hyperion, 1991, p. 26. 
6 Dumitru Irimia, Introducere în stilistică, Iaşi, Editura Polirom, 1999, p. 13. 

paradigmatic al limbii) şi combinarea (în planul sintagmatic al textului). Prin 
acţiunea funcţiei stilistice, procesul de constituire şi de manifestare a stilului este 
guvernat de două principii de gradul I: alegerea (opţiunea stilistică) şi devierea 
(abaterea). 
În textul literar se suspendă raportul text↔referent şi se dezvoltă un referent 
interior, „o lume semantică autonomă, funcţionând după legi proprii, specifice 
cunoaşterii şi comunicării artistice”, nivel dominat de funcţia poetică7. 
Textele literare publicate în „Momente şi schiţe” se încadrează în stilul lumii 
comice, în care „Raportul fiinţei umane cu lumea se desfăşoară între coordonate 
temporale şi spaţiale închise, strict delimitate istoric”8. „Telegrame” este un text 
alcătuit din 22 de mesaje transmise prin intermediul telegrafului şi prezintă o 
rivalitate politică mai veche dintre putere şi opoziţie, care se manifestă pe fondul 
unei lupte pentru respectarea normelor morale ale societăţii. 
Stilul lui Caragiale din „Momente şi schiţe” se caracterizează prin utilizarea 
abaterii ca figură a discursului. În acest caz, destinatarul trebuie să identifice 
situaţiile de inadecvare la toate nivelurile textului (fonetic, morfologic, lexical şi 
sintactic) în scopul surprinderii intenţiei scriitorului. 
Definită drept „comunicare scurtă, redusă deseori la o singură propoziţie, 
transmisă prin cele mai rapide mijloace tehnice”, telegrama se caracterizează prin 
formularea concisă, adesea lacunară prin eliminarea elementelor de relaţie, şi are ca 
scop comunicarea unor ştiri urgente (fapte, întâmplări sau evenimente importante)9. 
Din punctul de vedere al relaţiei dintre formă şi conţinut, textul lui Caragiale 
este construit pe o mişcare permanentă între adecvare şi indecvare, diferenţele fiind 
evidenţiate prin oglindirea internă a evenimentelor prezentate. Adecvarea la conţinut 
este ilustrată prin intermediul telegramelor semnate de Ministrul Justiţiei sau de 
Ministrul de Interne. Ideile sunt formulate clar şi concis, elementele de relaţie 
suprimate nu deformează mesajul transmis, iar punctuaţia contribuie la accentuarea 
ideilor10. 
Directorul prefecturii X... 
Vă invit căutaţi aplanarea diferendului cu familia Gudurăilor. Contrariu, 
puneţi guvernul în situaţiune prea delicată. Nu convine acum, în aşteptarea 
campaniei electorale, ca agenţi superiori ai autorităţii să dea loc la 
scandaluri, din toate punctele de vedere regretabile. 
Ministrul de Interne 
                                                             
7 Ibidem, pp. 39-40. 
8 Ibidem, p. 71, D. Irimia consideră că în opera lui Caragiale sunt prezente „trei stiluri 
interne/alostiluri, impuse de trei tipuri de desfăşurare a întrebărilor fiinţei umane, stilul lumii 
comice (comedii, schiţe, momente) –, raportul fiinţei umane cu lumea se desfăşoară între 
coordonate temporale şi spaţiale închise, strict delimitate istoric –, stilul lumii tragice (drama 
„Năpasta”) – raportul fiinţei umane cu lumea este eliberat de dimensiuni spaţiale şi 
temporale; fiinţa umană se confruntă cu ea însăşi, prin activarea unor dimensiuni interioare 
existenţiale –, stilul lumii realiste (nuvele), caracterizat printr-o situare a fiinţei între comic şi 
tragic”. 
9 Constantin Parfene, Compoziţiile în şcoală, Iaşi, Editura Moldova, 1996, p. 213. 
10 I.L. Caragiale, Momente, schiţe, notiţe critice, Bucureşti, Editura Minerva, 1983, p. 139. 

Absenţa prepoziţiilor sau a verbelor auxiliare din telegramele ulterioare ale 
autorităţilor sugerează iritarea miniştrilor, implicaţi într-un conflict politic pe care 
trebuie să-l aplaneze, înaintea campaniei electorale11. 
Procuror trib. X... 
Raportaţi imediat cauza arestării lui Costăchel Gudurău. Ar fi bine să 
înceteze odată scandalurile de acolo. Purtarea parchetului dv. lasă de dorit. 
Cercetaţi dacă arestatul suferit maltratări arest. Avem denunţări că ar fi 
fost torturat poliţie. Răspundeţi telegrafic. 
Ministrul Justiţiei. 
Procurorul oraşului prezintă evenimente într-un stil prolix şi ambiguu, 
consecinţă a unei selecţii nepotrivite din planul paradigmatic şi al unei combinări 
necorespunzătoare în planul sintagmatic al textului12. 
Ecs. sale ministru Justiţiei 
Bucureşti. 
Bandă desperată opozanţi îndârjiţi sub conducerea Costăchel Gudurău, 
Iordăchel Gudurău şi nepot Gudurău, Albert divorsat Atenaisa Perjoiu, 
atacat directoru prefecturi faţă grădina primării. Acesta aparat bastonu, 
lovit cap Iordăchel, Costăchel tras revolver spart glob lampa centrul 
grădini electrică. Panică, asasin arestat. Luăm prim interogatoriu. 
Garantăm invenţiuni fictive torturile. 
Procuror trib. X... 
Devierea se produce în desfăşurarea raportului dintre planul expresiei şi 
planul semantic, deoarece substantivul „asasin” dezvoltă trăsătura semantică +uman. 
În acest caz, se încalcă norma privind congruenţa, întrucât substantivul „asasin” este 
pus în relaţie cu un obiect, globul lămpii electrice. 
Inadecvarea dintre formă şi conţinut este ilustrată printr-o altă telegramă în 
care este prezentat un raport al evenimentelor, redactat de procurorul urbei X. Şi 
acest tip de text are particularităţi de redactare, precum: utilizarea unei formule 
specifice, precizarea numelui şi a funcţiei persoanei care scrie, consemnarea 
rezultatelor şi propunerea unor soluţii13. 
Raportul din textul literar citat, încalcă regula obiectivităţii, specifică acestui 
tip de compoziţie, fiind dominată de caracteristicile povestirii, înţeleasă ca „acţiune 
de a povesti şi rezultatul ei”14. Situaţia de inadecvare, prin selecţia 
necorespunzătoare a termenilor, se observă la nivelul registrelor generale ale limbii, 
mai ales prin pătrunderea în registrul scris a unor elemente aparţinând celui oral. 
Dar agrisori fugind, directoru prins Costăchel şi întrebat pentru ce insulţi 
dame mişălule şi apucat de pept, dar el răspuns să nu mai dai mizerabile 
canalie, încât directoru apărânduse tras două palme, atunci agrisorul 
smucind voit fugi şi directoru prima furie lovindul piciorul spate gios15. 
                                                             
11 Ibidem, p.140. 
12 Ibidem. 
13 Constantin Parfene, Compoziţiile..., op.cit., p. 206. 
14 Academia Română, Dicţionarul explicativ al limbii române, Bucureşti, Editura Academiei 
Române, 1998, s.v. povestire. 
15 I.L. Caragiale, Momente..., op. cit., p. 138. 

Cercetarea superficială şi tendenţioasă a cazului este mascată prin detalii 
inutile care au drept obiectiv crearea impresiei că funcţionarul a investigat situaţia 
Telegramele expediate de fraţii Gudurău şi de procurorul din oraş încalcă, în mod 
evident, maximele unui discurs eficient16. 
Se observă o altă formă a inadecvării, prin deplasarea de la caracterul 
tranzitiv al limbajului din telegramă sau raport către caracterul reflexiv17. Abaterea 
de la normă şi inadecvarea sunt modalităţi prin care personajele comunică informaţii 
despre statutul lor social şi cultural. Limbajul din telegrame nu este unitar, el diferă 
în funcţie de emiţător şi devine mijloc de caracterizare, punând în lumină şi 
interesele celor implicaţi. Autorităţile vor rezolvarea conflictului care ar dăuna 
imaginii lor, interesul corespondentului ziarului „Aurora Română” se îndreaptă spre 
detaliile compromiţătoare ale situaţiei, iar fraţii Gudurău doresc să obţină avantaje 
politice. 
În ceea ce priveşte norma internă, definită ca „variantă de actualizare a 
normei individuale sau variantă autonomă faţă de norma individuală”18, se observă 
că personajele nu sunt consecvente în adoptarea unui limbaj, acesta fiind, în opera 
lui Caragiale, o modaliate de a evidenţia categoria estetică a comicului rezultat din 
contrastul dintre esenţă şi aparenţă. Prefectul judeţului trimite ministrului o 
telegramă, în care alege ca modalitate de exprimare limba franceză, dar încheie 
comunicarea printr-o propoziţie inadecvată din punctul de vedere al continuităţii 
discursului, prin codul ales şi al contextului: „Se duce dracului tot giudeţul”. 
Faptele lingvistice susţin ideea inadecvării la toate nivelurile textului. La 
nivel fonetic, se observă rostirea regională a unor neologisme („agrisor”, „cafiné”) şi 
rostirea după model francez a unor cuvinte („sezisat”, „divorsat”). Prin pleonasme se 
încalcă norma congruenţei: „notorietate publică”, „invenţiuni fictive”, „magistrat 
procuror”, apoplexie cerebrală (în text „apoclepsie celebrală”)  
Inadecvarea limbajului la situaţia de comunicare este evidenţiată prin 
amestecul cuvintelor şi structurilor care aparţin unor registre stilistice particulare 
diferite ale limbii: elemente de jargon („romanse”), regionalisme („trii”, „mini”), 
neologisme(„trivial”, „ofensat”) şi structuri din registrul colocvial („cuţitul os”). 
În concluzie, literaritatea unui text implică identificarea dimensiunii estetice 
şi a celei stilistice, care se dezvoltă în interiorul raportului dintre text şi mesaj şi este 
evidenţiată prin intermediul raportului dintre text şi limbă, aceasta fiind în 
                                                             
16 H.P. Grice, Logic and Conversation, 1967, citat în Umberto Eco, Lector in fabula, 
Bucureşti, Editura Univers, 1991, p. 83. 
Maxima cantităţii: fă în aşa fel încât contribuţia ta să fie atât de informativă, pe cât o cere 
situaţia de schimb 
Maxima calităţii: nu spune ceea ce crezi că este fals şi spune ceva despre care ai dovezi 
potrivite 
Maxima relaţiei: fii relevant 
Maxime ale modalităţii: evită obscuritatea în exprimare, evită ambiguitatea, fii concis (evită 
prolixităţile inutile), fii ordonat. 
17 Tudor Vianu, Dubla intenţie…, op. cit., p. 22: „Cine vorbeşte «comunică» şi «se 
comunică». O face pentru alţii şi o face pentru el. În limbaj se eliberează o stare sufletească 
individuală şi se organizează un raport social. Considerat în dubla sa intenţie, se poate spune 
că faptul lingvistic este în aceeaşi vreme «reflexiv» şi «tranzitiv».” 
18 Dumitru Irimia, Introducere…, op. cit., p. 46: „Sub presiunea factorilor implicaţi în 
desfăşurarea comunicării lingvistice, unii constanţi, alţii variabili, emiţătorul îşi poate încălca 
propriul model”. 

interacţiune cu norma care limitează posibilităţile de combinare în plan sintagmatic 
şi în plan paradigmatic. 

Limbajul poetic. Comunicare dincolo de alteritate 
 
 
Résumé 
Notre article propose un examen critique de la conception d’Eugen Coseriu sur le 
langage poétique en tant que langage ayant toutes ses fonctions, où le sujet de la 
création artistique est un sujet universel, un sujet qui a assumé la responsabilité de 
tous les sujets, un sujet qui ne connaît pas la dimension de l'altérité. Dans ce 
contexte, le langage devient poésie seulement si le langage est considéré de manière 
absolue, tout comme l'entité qui l’a créé n’est un sujet parmi d’autres sujets, mais un 
sujet générique. 
Mots-clés: langage poétique, altérité, communication interculturelle, Eugen Coşeriu. 
 
0. Introducere 
Lingvistica integrală profesată de Eugen Coşeriu recuperează critic dimensiunea 
comunicaţională a limbajului. În concepţie coşeriană, limbajul se instituie ca 
fundament al întâlnirii cu celălalt, iar alteritatea însăşi este consitutivă limbajului. 
Omul trăieşte într-o lume de semnificaţii, după cum o afirmă Aurel Codoban1, 
semnificaţii construite şi negociate la nivel social şi lingvistic. Semanticitatea şi 
alteritatea apar şi pentru Eugen Coşeriu ca universalii lingvistice. Dimensionarea 
alterităţii prin intermediul limbajului poetic suscită însă o discuţie aparte. Limbajul 
poetic este văzut de Eugen Coşeriu ca limbaj cu toate funcţiunile sale, în care 
subiectul care creează arta este un subiect universal, un subiect care şi-a asumat 
responsabilitatea tuturor subiectelor, un subiect care nu cunoaşte dimensiunea 
alterităţii. Limbajul, în acest context, este poezie numai dacă limbajul este considerat 
absolut, aşa cum subiectul care l-a creat nu mai este subiect între subiecte, ci subiect 
generic. Lucrarea noastră urmează avatarurile concepţiei coşeriene, dezvoltând ideea 
unei comunicări „dincolo de alteritate” pe temeiul polifonic al unei „alterităţi 
creatoare”2. 
 
1. Limbaj şi alteritate. Caracterul intersubiectiv al limbajului 
Alteritatea este o condiţie a existenţei faptului lingvistic. Limbajul este un fapt social 
şi limba, în particular, este impusă individului vorbitor, acesta nu ar putea-o nici 
                                                             
1  Aurel Codoban, Manipulare, seducţie şi ideologie ostensivă, 
http://www.jsri.ro/old/html%20version/index/no_4/aurel_codoban-articol.htm, accesare în 
data de 10 octombrie 2011. 
2Rodica Marian, Subiectul absolut al artei şi alteritatea creatoare,  
http://www.upm.ro/facultati_departamente/stiinte_litere/conferinte/situl_integrare_europeana
/Lucrari2/Rodica%20Marian.pdf, accesare din data de 15 octombrie 2011. 

crea, nici modifica. Eugen Coşeriu consideră că această perspectivă nu poate fi 
acceptată fără a se face unele precizări: 
a. înainte de a fi un fapt social, limbajul este baza a tot ceea ce este social şi 
manifestarea primă importanţă a sociabilităţii umane, a faptului de a fi cu alţii – 
dimensiune fundamentală a fiinţei omului: 
 „De obicei se consideră că funcţiunea limbajului este de a comunica ceva 
 despre ceva. Dar această funcţiune este secundară şi derivată, în sensul că 
 poate lipsi. Putem noi să înţelegem să comunicăm ceva. Dar dacă celălalt nu 
 înţelege, atunci comunicarea este falimentară! Asta înseamnă că ceea ce am 
 spus nu era limbaj? Indubitabil, dar cealaltă dimensiune, aceea a lui a spune 
 cuiva, comunicarea cu cineva, stabilirea unui contact cu celălalt, este 
 trăsătura originară, fundamentală, care nu poate fi anulată. Totdeauna 
 limbajul efectiv realizat este o continuă atribuire a eului. I se atribuie 
 celuilalt aceeaşi conştiinţă cu a vorbitorului. Limbajul efectiv realizat este 
 această continuă atribuire a eului celorlalţi”3 
b. vorbitorul modifică limba întotdeauna într-o oarecare măsură, datorită simplului 
motiv că o realizează în vorbire în circumstanţe particulare: 
 „vorbitorul are întotdeauna dreptate ca vorbitor, nu ca lingvist, nu 
 când începe să explice. Eu formulez aşa: limbajul e făcut de şi pentru 
 vorbitori, nu de şi pentru lingvişti”4. 
2. Alteritatea şi creativitatea, universalii primare ale limbajului 
În Limba română – limbă romanică, capitolul Latinitatea orientală, Coşeriu 
consideră că limbajul în general este guvernat de două legi universale, care se află 
într-un raport dialectic: creativitatea (faptul că limbajul este în esenţa sa activitate 
creatoare sau enérgeia) şi alteritatea (faptul că limbajul este totdeauna „şi pentru 
alţii”, „şi al altora”).  
 Creativitatea duce pe plan istoric la diversitate, iar alteritatea, la 
omogenitate. Alteritatea este raţiunea de a fi a limbilor şi a continuităţii acestora în 
istorie. Tot alterităţii i se datorează, în fond, formarea limbilor comune şi exemplare 
(standard) supradialectale. Alteritatea nu anulează creativitatea, creativităţii i se 
datorează „dinamica” limbilor – „schimbarea lingvistică” într-un anumit sens 
constantă – şi, în sincronie, varietatea „internă” a oricărei limbi5. Creativitatea nu e 
caracteristică numai limbajului, ci tuturor formelor culturii: în artă, în ştiinţă, în 
filosofie etc6. 
                                                             
3 Eugeniu Coşeriu, Filosofia limbajului în vol. Prelegeri şi conferinţe (1992-1993), 
supliment al „Anuarului de lingvistică şi istorie literară”, seria A. Lingvistică, XXXIII, Iaşi, 
1994, p. 18. 
4 Eugeniu Coşeriu, Lingvistica integrală, interviu cu Eugen Coşeriu realizat de Nicolae 
Saramandu, Editura Fundaţiei Culturale Române, Bucureşti, 1996, p. 30. 
5  Eugeniu Coşeriu, Limba română - limbă romanică, texte manuscrise editate de Nicolae 
Saramandu, Editura Academiei Române, Bucureşti, 2005, pp. 113-114. 
6  Eugeniu Coşeriu, Filozofia limbajului, text îngrijit şi editat de Nicolae Saramandu 
(Prelegere ţinută în zilele de 30-31 octombrie 1996 la Intitutul de Fonetică şi Dialectologie 
„Al. Rosetti” al Academiei Române), în „Fonetică şi dialectologie”, XX-XXI, 2001-2002, 
pp. 74-75. 

 Conceptul de creativitate s-a cristalizat iniţial în studiul lui Coşeriu despre 
limba lui Ion Barbu. Despre Ion Barbu, Coşeriu afirma că realizează anumite 
posibilităţi ale limbii române care erau cu totul româneşti şi cu totul acceptabile în 
limba română, deşi până la el nu fuseseră înfăptuite de nimeni. Astfel a realizat că 
„limba nu este numai ceea ce s-a spus şi s-a scris în această limbă, ci este, în acelaşi 
timp, un sistem de posibilităţi, un sistem de virtualităţi”7. Coşeriu afirmă că nu se 
învaţă o limbă, ci se învaţă a crea într-o limbă, în sensul că nu se învaţă numai ceea 
ce s-a spus deja, ci şi ceea ce se poate spune, care sunt posibilităţile, idei identificate 
la Croce şi apoi la Humboldt8.  
 
3. Identitatea limbaj – poezie ? 
În studiul „Limbajul poetic” din Prelegeri şi conferinţe, Eugeniu Coşeriu defineşte 
limbajul poetic pornind de la problema identităţii dintre limbaj şi poezie. Limbajul 
poetic nu poate fi definit, în linia tradiţiei retorice, doar ca deviere de la limbajul 
curent, ci, dimpotrivă, acesta prilejuieşte actualizarea a ceea ce ţine deja de semn, 
este limbajul cu toate funcţiunile lui.  
„Limbajul poetic nu poate fi o deviere faţă de limbaj pur şi simplu sau faţă 
de limbajul de toate zilele, ci, dimpotrivă, limbajul poetic, în care se 
actualizează tot ce ţine deja de semn, este limbajul cu toate funcţiunile lui, 
adică este plenitudinea funcţională a limbajului, şi că, dimpotrivă, limbajul 
de toate zilele şi limbajul ştiinţific sunt devieri, fiincă sunt rezultatul unei 
drastice reduceri funcţionale a limbajului ca atare.”9  
 Limbajul poetic actualizează, ca text,  funcţiile permanente ale semnului 
lingvistic. Funcţia de reprezentare, prezentă în modelul lui Karl Bühler, exprimă 
raportul privilegiat pe care semnul lingvistic îl instituie cu realitatea exterioară a sa, 
cu fapte culturale de tipul mitului, cu alte fapte lingvistice – dimensiunea 
intertextualităţii, cu alte conţinuturi semantice, cu reprezentarea directă a lucrurilor. 
Dincolo de dimensiunea sa de reprezentare a realităţii, limbajul poetic este, el însuşi, 
o realitate. Identitatea dintre limbaj şi poezie sau dintre limbaj şi artă este subminată 
de perspectiva care ia în considerare subiectul care creează arta, precum şi de scopul 
acesteia. Faptul artistic, implicit cel literar, se prezintă ca o pseudocomunicare, în 
care dimensiunea intersubiectivităţii este disimulată monologic prin vocea şi 
intenţiile auctoriale. Astfel, arată Coşeriu, creatorul de artă devine un subiect 
absolut: 
 „Subiectul care creează arta şi care creează arta numai ca să fie, care deci se 
obiectivează în artă tot aşa cum omul se obiectivează în limbaj, nu este 
subiectul vorbitor sau creator de limbaj, ci este un subiect universal, un 
subiect care şi-a asumat responsabilitatea tuturor subiectelor”10. 
 Subiectul absolut al creaţiei este, deci, lipsit de dimensiunea alterităţii, faptul 
artistic fiind marcat de unicitate. Limbajul artistic, văzut ca limbaj în sine, depăşeşte 
dimensiunea celuilalt individual prin raportarea la o conştiinţă generică, absolută, a 
subiectului creator absolut. 
                                                             
7  Eugeniu Coşeriu, Limba română - limbă romanică, op. cit., p. 12. 
8  Eugeniu Coşeriu, Lingvistică..., op. cit., p. 13. 
9  Eugeniu Coşeriu, Limbajul poetic, în vol. Prelegeri şi conferinţe, op. cit., p. 153. 
10 Ibidem, p. 161. 

4. Alteritatea creatoare 
Eugen Coşeriu arată că alteritatea reprezintă una dintre universaliile lingvistice. Din 
cele cinci universalii, Coşeriu arată că trei sunt primare: creativitate, semanticitate, 
alteritate, iar două dintre acestea sunt secundare sau derivate: istoricitatea şi 
materialitatea. Toate formele culturale sunt caracterizate  de creativitate (enérgeia).  
„Prin aceste forme, limbajul este activitatea care creează semnificate, creând 
semne cu semnificaţii, şi în acest fapt constă semanticitatea sa. Aceste semne 
sunt întotdeauna create pentru altul sau, mai bine zis, ca fiind dinainte şi ale 
altuia, şi în aceasta constă alteritatea sa.”11.   
 Activitatea de limbaj este caracteristică pentru comunităţile istorice, fiind, 
după Coşeriu, singura activitate creatoare definită prin două universalii: 
semanticitate şi alteritate. Istoricitatea rezultă din creativitate şi alteritate, 
materialitatea, de asemenea, rezultă din  semanticitate şi alteritate.  
 Comunicarea artistică pune în evidenţă un subiect absolut, ceea ce ţine de 
specificul operei de artă: după cum arată Eugen Coşeriu, în cadrul operei de artă, 
subiectul creator este lipsit de dimensiunea alterităţii sale originare, deoarece 
specificul comunicării artistice este acela că nu se realizează comunicarea cu cineva 
în sensul relaţionării intersubiective. Această dimensiune lipseşte în mod necesar din 
comunicarea artistică, arta ia naştere „pentru ca să fie”.  
 Rodica Marian nuanţează observaţia coşeriană punând în discuţie unicitatea 
subiectului creator de artă, în lumina dialogismului şi a polifoniei. Subiectul absolut 
al artei îşi găseşte un complement interior, cu care intră, în mod dialogic, în 
rezonanţă. Această formă de alteritate interioară, numită alteritate creatoare, 
depăşeşte perspectiva psihanalitică a eului scindat, a crizei identităţii. Alteritatea 
creatoare apare ca o manifestare fundamentală a alterităţii:  
 „în artă este vorba nu de o alteritate funcţională, ci de una interioară, cred eu 
 că şi aceasta este una tot originară, cel puţin din momentul ivirii limbajului 
 interior, asemănător, într-un fel, limbajului scris, tot un limbaj izolat de 
 context”12. 
 Dialogismul realizării lingvistice este susţinut şi de filosoful german Martin 
Buber în Eu şi Tu, ca şi de Francis Jacques în Dialogiques. Martin Buber remarcă 
opoziţia dintre tu şi acela, două forme discursive ale alterităţii13 desemnând două 
moduri distincte în raport cu realizarea discursivă. Tu, subiect nemijlocit al 
comunicării lingvistice, devine acela, obiectualizat prin distanţarea metadiscursivă. 
În Dialogiques, Francis Jacques subliniază că referirea se realizează în cadrul 
                                                             
11 Eugen Coşeriu, „Zece teze despre esenţa limbajului şi a semnificaţiei”, in vol. Omul şi 
limbajul său, Omul şi limbajul său: studii de filozofie a limbajului, teorie a limbii şi 
lingvistică generală,  antologie, argument şi note de Dorel Fînaru, Editura Universităţii 
„Alexandru Ioan Cuza” Iaşi, 2009 , pp. 10-11. 
12 Rodica Marian, Subiectul absolut al artei şi alteritatea creatoare, 
http://www.upm.ro/facultati_departamente/stiinte_litere/conferinte/situl_integrare_europeana
/Lucrari2/Rodica%20Marian.pdf, , p. 126 – ultima accesare: 20.10.2011. 
13 Florinela Floria, Retorica alterităţii, teză susţinută la Universitatea „Al. I. Cuza”, Iaşi, iulie 
2011, coordonator ştiinţific prof. univ. dr. Maria Carpov. 
Studii şi cercetări ştiinţifice. Seria Filologie, 28/2012 
139 
comunicării prin contribuţia efectivă a participanţilor la crearea „lumilor posibile” 
ale discursului.  
 
Concluzii 
Filosofia buberiană a relaţiei întâlneşte perspectiva coşeriană a alterităţii primordiale 
a limbajului, a caracterului său intersubiectiv. Deoarece „arta nu se face pentru a 
comunica, ci numai ca să fie”, subiectul creator este un subiect absolut, care nu se 
deschide, prin comunicare, către celălalt. Astfel, după Coşeriu, limbajul devine 
poezie numai „considerat ca absolut; nu limbajul, ci limbajul absolut, dezlegat de 
celelalte subiecte, este identic cu poezia”14.  
 Postulatul unicităţii subiectului creator, căruia îi lipseşte dimensiunea 
alterităţii se impune a fi conjugat în raport cu tezele polifoniei enunţării, ale 
plurivocităţii textului. Dialogismul operei de artă se manifestă, consideră Rodica 
Marian, la nivelul limbajului său interior, eliberat de presiunea istoricităţii. 
Alteritatea interioară operei de artă apare ca „acel tu interiorizat”, înnăscut, 
primordial, un complement în absolut al subiectivităţii creatoare absolute.  
 Limbajul poetic îşi exprimă devenirea luminat de un virtual sistem de 
comunicare, conştiinţa creatoare fiind convocată la un dialog interior al eului 
profund cu sinele său. 

Modelul Ana Blandiana – o individualitate în cadrul generaţiei ’60 
 
 
Résumé 
L'étude se propose de révéler le contexte ou s’affirmée Ana Blandiana, mettant en 
évidence, d'une part, le renforcement de la génération 60, qui avait réussi d'éloigner 
du plan littéraire officiel la génération proletcultiste et de l’autre part argumente 
l’idée du modèle Ana Blandiana dans la culture roumaine, en opposition „au 
phénomène de l’écriture” Nichita Stanescu, par une incursion biobibliographique, en 
avouant le fait qu elle représente une individualité au cadre de sa génération. 
Mots-clés: poésie, modèle, génération, néomodernisme. 
 
În România tânărului mileniu al III-lea, modelele, dacă există, nu ştim să le căutăm 
şi, implicit, să le valorizăm, iar dacă nu există, atunci sigur stau ascunse sub 
protecţia lumii invizibile, „tari”, care-şi apără „cântăreţii bolnavi” prin tăcere. În 
acest context fragil, Sorin Alexandrescu a vorbit în martie 2011, în cadrul 
conferinţei puse sub semnul generic optimist, „Cultura bate criza”, desfăşurată la 
BCU, din Bucureşti, de „modelul Ana Blandiana”. Evident, nu este vorba de un VIP 
al societăţii contemporane: sportiv scandalagiu, cântăreaţă ori fotomodel cu o viaţă 
sentimentală complicată sau vreun afacerist. 
Modelul la care ne referim e în afara mediatizării! Iată de ce, fără a ne 
subscrie unei opinii radicale, de-o parte sau de alta a baricadei exegezei „recente”, 
văzând-o pe Ana Blandiana sub semnul superlativelor, a unei identităţi ontopoetice 
zeificate sau, dimpotrivă, „minoră”1, o persoană oficială, o răsfăţată a regimului 
comunist („protejată a unor importanţi activişti politici”)2, intenţionăm să 
argumentăm ideea de model Ana Blandiana în cultura română, prin opoziţie cu 
„fenomenul scriitoricesc”, Nichita Stănescu, printr-o incursiune biobibliografică, 
recunoscând faptul că este o individualitate în cadrul generaţiei sale. 
Ana Blandiana3 s-a impus ca una din cele mai importante figuri ale liricii 
româneşti, o autoare de o rară consecvenţă identitar-poetică, fiind „un foarte, foarte 
frumos pseudonim literar cu succes irezistibil”4, „cu rezonanţă de simbol al purităţii 
                                                             
1 Eugen Barbu, O istorie polemică şi antologică a literaturii române de la origini până în 
prezent, Bucureşti, Editura Eminescu, 1975, p. 374. 
2 Marian Popa, Istoria literaturii române de Azi pe Mâine, Vol. II, Bucureşti, Editura Semne, 
2009, p. 508. 
3 „Ana Blandiana este în viaţa mea numele scrisului, tinde să fie singurul meu nume, pentru 
că am o singură viaţă în care scrisul este singurul lucru important, capabil să cuprindă în sine 
şi dragostea, şi suferinţa, şi fericirea, şi moartea, şi chiar învierea. Blandiana este comuna în 
care s-a născut mama.” Cf. Ana Blandiana, Cine sunt eu? Un sfert de secol de întrebări, 
Cluj-Napoca, Editura Dacia, 2001, p. 8. 
4 Marian Popa, Istoria..., op. cit., p. 506. 

şi al intransigenţei morale”5, al Valeriei-Otilia Coman, născută la Timişoara, pe 25 
martie 1942, de Buna-Vestire, sărbătoare ce pare că i-a favorizat intrarea în viaţă şi 
în literatură. Având în vedere opera vastă, acoperind proza, poezia, eseistica şi 
publicistica, însumând peste cincizeci de volume editate şi traduse (douăsprezece 
volume de versuri, două volume de nuvele fantastice, un roman şi şapte volume de 
eseuri, începând din 1964 până în 2010, precum şi 45 de volume apărute în 23 de 
limbi), ne permite situarea Anei Blandiana între cei mai valorosi scriitori ai timpului 
nostru. 
În afara volumelor de poezie traduse, i-au mai apărut grupaje de poeme în 
reviste şi antologii din Anglia, SUA, Italia, Spania, Franţa, Belgia, Germania, 
Austria, Olanda, Finlanda, Polonia, Ungaria, Bulgaria, Cehoslovacia, Brazilia, Cuba, 
Turcia, Siria, Grecia, China, Japonia, Israel, Albania. După 1989, acestor traduceri li 
se adaugă eseurile literare şi articolele de analiză politică apărute în marile ziare 
germane sub semnătura sa, precum şi nenumărate conferinţe, lecturi publice, 
interviuri, intervenţii la colocvii, simpozioane şi mese rotunde în principalele ţări 
europene. 
A făcut parte din Consiliul Provizoriu al Frontului Salvării Naţionale (până 
în 29 ianuarie 1990, când demisionează). S-a numărat printre fondatorii Alianţei 
Civice (preşedinte din 1991 până în martie 2001, când a devenit membru în Senatul 
Alianţei). Este fondator şi preşedinte al Academiei Civice, instituţie care realizează 
sub egida Consiliului Europei Memorialul Victimelor Comunismului şi al 
Rezistenţei de la Sighet, muncă în care este secondată de soţul său, scriitorul 
Romulus Rusan. Este preşedintele onorific al PEN Clubului Român şi al Comisiei 
de Onoare a Uniunii Scriitorilor din România, membru al Academiei de poezie 
„Stéphane Mallarmé” (din 1997) şi al Academiei Mondiale de Poezie, primul 
scriitor român ales membru al Academiei Europene de Poezie (din martie 1999). 
Ana Blandiana este o personalitate complexă, recunoscută în spaţiul cultural 
naţional şi internaţional, mărturie fiind premiile şi distincţiile acordate până în 
prezent: Premiul pentru poezie al Uniunii Scriitorilor din Romania, 1969; Premiul 
„Mihai Eminescu” pentru poezie al Academiei Române, 1970; Premiul Internaţional 
„Gottfried von Herder”, Viena, 1982; Premiul pentru proză al Asociaţiei Scriitorilor 
din Bucureşti, 1982; Premiul Naţional de Poezie „Mihai Eminescu”, 1997; Premiul 
Naţional pentru Copii, 1998, Premiul Internaţional „Vilenica”, Slovenia, 2002; 
Premiul „Opera Omnia”, 2003; Premiul Internaţional „Giuseppe Acerbi” şi Premiul 
Internaţional „Camaiore”, Italia, 2005, Premiul Internaţional de Poezie KOV, 
Serbia, 2009, marele Premiu al Festivalului Internaţional „Lucian Blaga”, 2007. 
Pentru marea sa realizare, împreună cu soţul ei, scriitorul Romulus Rusan, şi cu 
Fundaţia Academia Civică, căreia îi este fondatoare şi preşedinte, Muzeul 
Memorialului Victimelor Comunismului din Sighetul Marmaţiei, centru de 
recuperare, cercetare şi răspândire a memoriei fenomenului totalitar în România, 
înfiinţată în 1993, i s-a acordat la 1 octombrie 2009, de către ambasadorul Franţei la 
Bucureşti, Henri Paul, Ordinul Legiunii de Onoare în grad de Cavaler, iar pe 24 
octombrie 2012 de către Regele Mihai I, în cadrul unei ceremonii organizate la 
Palatul Elisabeta din Bucureşti, medalia „Nihil Sine Deo”. În anul împlinirii a şapte 
                                                             
5 Alex Ştefănescu, Istoria literaturii române contemporane, Bucureşti, Editura Maşina de 
scris, 2005, p. 396. 

decenii de existenţă a fost propusă pentru Premiul Nobel, dar n-a fost să fie, cum n-a 
fost nici cu Arghezi ori Blaga. 
În cunoaşterea biografiei spirituale a Anei Blandiana este necesară o 
drumeţie prin timp, treaptă cu treaptă, pentru a reitera emoţiile ori situaţiile critice 
care au generat-o: l u m e a  p a r a d i s i a c ă  a  c o p i l ă r i e i , rotunjită de 
teii din curtea casei, în care copila se suia cu cărţi, caiete şi pisici în turnul de crengi 
şi frunze, descoperind beatitudinea lecturii şi a singurătăţii visătoare, umbrită, 
totuşi, de imaginea geamantanului, aşezat în vestibul, după uşă, despre care ştia că 
este pregătit cu haine groase, în cazul în care se întâmpla să fie nevoit Tatăl să-i 
părăsească din nou o vreme, sau de momentul segregării sale, nefiind făcută pioner 
asemenea colegilor ei, deşi învăţa cel mai bine, pentru faptul că nu împlinise nouă 
ani, pseudocondiţie inventată de Mama ei şi de învăţătoare, care nu aveau curajul 
devoalării adevărului dureros motivat de arestarea Tatălui; a d o l e s c e n ţ a  
marcată de naşterea pseudonimului, debutul poetic din 1959, în revista „Tribuna”, 
dar şi de interdicţia lansată de cenzură de a publica ori de a se înscrie la facultate, o 
perioadă paradoxal favorabilă biografiei sale artistice, în sensul că va deveni 
cunoscută ca poet interzis; d e b u t u l  e d i f i c a t o r ,  din 1964, care o lansează 
alături de Nichita Stănescu şi Adrian Păunescu printre cei mai „populari” poeţi ai 
generaţiei ’60, cucerind publicul ca individualităţi: prin poezia „încifrată” din 11 
elegii, prin „retorica” Ultrasentimentelor ori fondul neoromantic din Persoana 
întâia plural; perioada a p o g e u l u i  c r e a ţ i e i  încununată prin decernarea, în 
anul 1982, la Viena, a Premiul Internaţional „Gottfried von Herder”, 
recunoscându-i-se astfel meritele la ceasul de strălucire intensă a spiritului său 
creativ; m o m e n t u l  „ A m f i t e a t r u ” din 1984, un punct critic în destinul 
scriitoarei (poemele-manifest multiplicate de mână ori rostite prin vocea lui Virgil 
Ierunca şi a Monicăi Lovinescu la microfonul „Europei Libere” au intrat în 
patrimoniul aşa numitei literaturi a rezistenţei,  satisfacţie care a compensat mult 
peste aşteptări a doua interdicţie); „ c a z u l ”  A r p a g i c  (generat pe fondul 
exasperării generale din anii ’80 de către personajul volumului pentru copii, 
Întâmplări de pe strada mea, ce stigmatiza profilul dictatorului, motiv pentru care 
Ana Blandiana va fi interzisă, iar cărţile ei vor fi scoase din biblioteci), ce a avut ca 
efect punerea la index de către, paradoxal, istoriile literare postdecembriste a unei 
forme ludice de creativitate, aparţinând unei conştiinţe poetice de o mare 
sensibilitate. 
Cercul retrospectiv al treptelor devenirii nu se poate încheia fără evocarea 
perioadei postdecembriste, marcată de o d e t u r n a r e  a  d e s t i n u l u i  prin 
implicarea în viaţa politică, în reconstrucţia morală a societăţii româneşti. Trebuie 
amintit, printre altele, proiectul singular la noi, Memorialul Victimelor 
Comunismului şi al Rezistenţei de la Sighet, care sărbătoreşte anul acesta 20 de ani 
de la înfiinţare, o operă înscrisă nu numai în biografia Anei Blandiana, ci şi în 
bibliografia ei, în stare să compenseze zădărnicia şi dezamăgirile vieţii politice: „El 
ţine locul mai multor cărţi pe care cu siguranţă le-aş fi scris, dacă nu ar fi apărut 
această idee [...] că singurul fel în care vom putea să ne reconstruim destinul este 
acela de a începe prin reconstruirea memoriei ca formă de justiţie”6. În prezent, 
Memorialul de la Sighet este una din primele trei instituţii ale memoriei europene 
(alături de Memorialul de la Auschwitz şi Memorialul Păcii din Franţa), o instituţie 
                                                             
6 Ana Blandiana, Spaima de literatură, ediţia a II-a, Editura Humanitas, 2010, pp. 348-349. 

unică în felul său prin faptul că este în acelaşi timp de cercetare, de muzeografie şi 
de învăţământ, prin Şcoala de Vară. 
Căutând să păstreze un echilibru în favoarea creaţiei, Ana Blandiana a 
continuat să scrie şi după 1989, deşi mult mai puţin decât înainte, din cauza 
implicării „aproape sinucigaşe” în viaţa publică: ultimele cinzeci de pagini din 
romanul Sertarul cu aplauze (1992) şi trei cărţi de „poeme noi”, Soarele de apoi 
(2000), Reflexul sensurilor (2004), Patria mea A4 (2010), care dovedesc faptul că a 
rămas înainte de toate o poetă, dincolo de preaenergica sa activitate în viaţa Cetăţii 
din ultimii douăzeci de ani. Semnul pregnant care tensionează urzeala fragilă a 
„poemelor noi” este timpul tot mai insinuant şi ameninţător într-o lume golită de 
esenţă, pusă sub semnul unei tragice alienări prin despiritualizarea fiinţei şi a unei 
degradări alarmante a formelor şi a valorilor. 
Probând egalitatea cu sine a unei voci deloc seduse de mode şi experimente, 
după cum autoarea însăşi o declară, Ana Blandiana pare a refuza înregimentarea la 
gruparea şaizecistă: 
„N-am aparţinut niciodată unui grup, unui cerc, unui curent, unei şcoli, unei 
mişcări literare, pur şi simplu pentru că nu m-am simţit înrudită cu nimeni şi 
n-am găsit niciodată pe cineva cu care să mă pot identifica sau solidariza 
fără reticenţe. [...] Cred că nu mi-am făcut decât datoria de scriitor, nu am 
făcut decât să scriu ce credeam şi să încerc să public ce am scris”7. 
Şi totuşi, Ana Blandiana a debutat la mijlocul anilor ’60, deceniu în care, aşa cum a 
observat Ion Bogdan Lefter, proletcultismul „se relaxează”, după 1965, fiind 
abandonat total, moment ce anunţa „dezgheţul” sau „deschiderea”8, o perioadă 
favorabilă scrisului, în general, şi poeziei, în particular: „Poezia recâştigă în această 
epocă lirismul pierdut prin afirmarea unui grup de poeţi, inclusiv voci feminine, 
propunând o nouă paradigmă poetică”9. Cele mai noi clasificări terminologice 
recomandă pentru perioada ’60-’70, denumirea de „neomodernism”10. 
Pentru a înţelege succesul unei întregi generaţii tinere şi, implicit, al Anei 
Blandiana, este absolut necesară cunoaşterea contextului propice acestor debutanţi, 
uniţi nu atât printr-un ideal estetic, cât printr-un timp istoric. Generaţia ’60 a avut 
marele noroc de a se impune în p e r i o a d a  l i b e r a l i z ă r i i  ş i  a  
r e c u p e r ă r i i  (1964-1971)11, opunându-se nu „bătrânilor”, vârstei de aur a 
literaturii române, ci generaţiei mijlocii oportuniste, ca un puternic antidot estetic la 
acţiunea sterilizantă a dogmatismului comunist. Într-un înţeles pus sub semnul 
inteligenţei iubitoare de paradoxuri, tipic Anei Blandiana, generaţia lui Nichita 
                                                             
7 Ana Blandiana, Spaima de literatură, Bucureşti, Editura Humanitas, 2006, p. 90. 
8 Mircea Cărtărescu face demarcaţia epocii comuniste, propunând trei perioade distincte: 
stalinismul 1947-1963, „deschiderea” – 1963-1977 şi dictatura – 1977-1989, Cf. Mircea 
Cărtărescu, Postmodernismul românesc, Bucureşti, Editura Humanitas, 2010, p. 138-139. 
9 Nicolae Manolescu, Literatura română postbelică. Poezia, vol. I, Braşov, Editura Aula, 
2001, p. 76. 
10 Nicolae Manolescu, Despre proletcultism, în „România lierară”, nr. 30, 2001, p. 1. 
11 Eugen Negrici în Literatura română sub comunism: 1948-1964, Bucureşti, Editura Cartea 
Românească, 2010, etapizează literatura ghetoizată stabilind trei perioade: 
p r o l e t c u l t i s m u l  (1948-1964), p e r i o a d a  l i b e r a l i z ă r i i  ş i  a  
r e c u p e r ă r i i  (1964-1971) şi p e r i o a d a  n a ţ i o n a l i s t ă  a  
c o m u n i s m u l u i  (până în 1989). 

Stănescu a fost nevoită să sară peste părinţi pentru a-i recupera pe bunici: „Salturile 
se fac din două în două generaţii [...] nepoţii se revendică de la bunici contra 
părinţilor”12. 
Într-o Românie în plină schimbare, propunând un orizont utopic de viaţă, 
impus de sus, într-o realitatea a suferinţei, a mizeriei, a plictiselii, sumbră, 
apăsătoare şi lipsită de perspectivă, controlată de un limbaj standardizat, ideologizat, 
poezia devine un document spiritual al unei atmosfere, nu cronică a faptelor 
cotidiene: „Poeţii generaţiei ’60 scriu ca şi cum această limbă de lemn nu ar exista, 
nu i-ar atinge. Ei par să trăiască în cea mai bună dintre lumile posibile”.13 În esentă, 
ei nu fac o poezie nouă, ci refac legătura cu poezia noastră interbelică, reinstaurând 
un spaţiu al literaturii, care fusese de multă vreme interzis: „Poezia anilor ’60 
depăşeşte hiatusul obsedantului deceniu şi continuă tradiţia poeziei româneşti 
moderne dintre cele două Războaie Mondiale”14. În acest sens, se recuperează lecţia 
modernistă, care echivalează, nu cu o revoltă, ruptură între generaţii; poate 
reprezinta mai degrabă o necesară revoltă morală decât una explicit politică, din 
partea acestei generaţii, o reacţie împotriva obsesiei realismului şi, în acelaşi timp, o 
specifică opţiune estetică (în faţa absenţei de valoare artistică în scrierile autorilor 
„oficiali“), decisivă pentru recuperarea eului subiectiv, pentru a restitui voce şi 
prestigiu expresiei lirice, în sensul întreţienerii existenţei Literaturii, care implică un 
mers evolutiv. 
În esenţă, neomodernismul românesc al anilor ’60 este considerat un 
fenomen de „replay” istoric. E vorba de reconectarea literaturii române la filonul 
estetic interbelic, fracturat în perioada realismului socialist. Această „reîntoarcere la 
estetic” este definită drept „novatorism”, în termenii lui Ion Bogdan Lefter. 
„Novatorismul” este majoritar în anii ’60-’70. Simultan cu acest fenomen majoritar 
se petrece şi o naştere a ceea ce numeşte Ion Bogdan Lefter „experimentalismul 
minoritar al epocii”. Teza completă a unuia dintre cei mai activi avocaţi ai generaţiei 
postmoderne este următoarea: „în timp ce novatorismul majoritar a procedat la un 
fel de replay istoric în urma căruia a rezultat neomodernismul anilor ’60-’70, 
experimentalismul minoritar al epocii a produs primele forme – anticipative – ale 
postmodernismului românesc”15. Asistăm astfel la coexistenţa, în anii 60-70 ai 
literaturii române a două modele, unul dominant, neomodernist, reprezentat de 
generaţia literară a lui Nichita Stănescu, Cezar Baltag, Ana Blandiana, Ioan 
Alexandru sau Ion Gheorghe în poezie, Nicolae Breban, D. R. Popescu sau Fănuş 
Neagu în proză şi unul minoritar, reprezentat de experimentalism, un autentic 
mozaic de personalităţi şi cărţi pe care criticul le vede nu numai desprinzându-se de 
curentul dominant, dar şi anticipând postmodernismul românesc. Teoria lui Ion 
Bogdan Lefter se subscrie unei viziuni integratoare, dincolo de, în triada 
terminologică, modernism – neomodernism – postmodernism. 
Ca atitudine, şaizeciştii ataşaţi curentului neomodernist, recunoscut drept 
curent de tranziţie între două mari paradigme, modernismul şi postmodernismul, au 
avut un rol deosebit de important în mersul evolutiv al literaturii române, 
                                                             
12 Ana Blandiana, Spaima de literatură, Bucureşti, Editura Humanitas, 2006, p. 281. 
13 Ibidem. 
14 Ecaterina Mihăilă, Limbajul poeziei române neomoderne, Bucureşti, Editura Eminescu, 
2001, p. 14. 
15 Ion Bogdan Lefter, Postmodernismul. Din dosarul unei „bătălii” culturale, Piteşti, Editura 
Paralela 45, 2000, p. 101. 

supravieţuind numeroaselor persecuţii şi reuşind, totodată, să realizeze o resurecţie a 
lirismului. După depăşirea „fazei sterilizante” (Ion Pop) de stigmatizare a „formelor 
fără fond” promovate de „şcoala literară” proletcultistă16, parcurgând un proces cu 
dublă finalitate, de recuperare a tradiţiei şi de întemeiere a propriului statut creator, 
şaizeciştii îşi asumă ca temă comună meditaţia profundă asupra existenţei istorice şi 
individuale, filtrată printr-o severă judecată etică, finalizată prin exacerbarea şi 
mitizarea individului şi demitizarea istoriei. Anii ’60 au adus în atenţia publicului 
seria debuturilor în colecţia Luceafărul de la Editura Tineretului, impunând poetul 
„necuvintelor”, Nichita Stănescu, poezia conceptelor a lui Cezar Baltag, 
„expresionismul ţărănesc” prin Ioan Alexandru şi Ion Gheorghe, poezia bazată pe 
ironie şi spirit ludic a lui Marin Sorescu, „lirismul moral” 17 al Anei Blandiana etc. 
În condiţiile în care reacţia estetică la literatura proletcultistă era implicit o 
reacţie politică şi chiar una morală, pe diferitele trepte ale devenirii şi prin diversele 
forme de creativitate, începând cu poezia, continuând cu eseistica şi împlinindu-se 
prin proză18, Ana Blandiana a impus c r i t e r i u l  m o r a l , devenit element 
definitoriu al viziunii sale, demonstrând că reprezintă c o n ş t i i n ţ a  u n e i  
g e n e r a ţ i i . Dacă Nicolae Manolescu a semnalat ca o constantă a creaţiei 
blandiene „exigenţa etică”, Marian Papahagi recunoaşte că prin această notă etică 
esenţială se racordează „liniei ardelene a liricii româneşti”. Autoarea însăşi a vorbit 
într-un interviu, din 1991, de sentimentul de culpabilitate pe care l-a încercat la 
începuturile activităţii sale scriitoriceşti, când componenta morală a vocaţiei sale era 
privită de unii critici literari cu îngăduinţă, ca o încălcare a purităţii legilor estetice, 
şi nu ca un substrat al viziunilor sale, esenţă intensificată, de altfel, de presiunea 
                                                             
16 Oficialităţile au încercat să impună o ideologie comună pentru toţi componenţii societăţii, 
în care nu realitatea palpabilă era suverană, ci „interpretarea” ei. Totul trebuia „interpretat” 
prin prisma specialistului politic. Şcoala de literatură „Mihai Eminescu” a apărut din 
necesitatea formării unor executanţi obedienţi dispoziţiilor ideologice, plecând de la premisa 
că societatea e formată din inamici ai acestor dispoziţii, care trebuie să fie reeducaţi sau 
îndepărtaţi. 
17 Nicolae Manolescu, op. cit., p. 1048. 
18 Ana Blandiana nu este doar o poetă care scrie şi proză. Prozele fantastice din volumele 
Cele patru anotimpuri (1977) şi Proiecte de trecut (1982), alături de romanul Sertarul cu 
aplauze (1992) o situează în rândul prozatorilor consacraţi. Potrivit afirmaţiei lui Alex 
Ştefănescu, prozele blandiene „trebuie înscrise în bibliografia obligatorie a celor care vor să 
cunoască proza românească actuală”. Prin aceste opere, Ana Blandiana a devenit o 
reprezentantă de valoare a tradiţiei antitotalitare din literatura română, tradiţie din care fac 
parte, pentru a da câteva nume importante, Panait Istrati prin zguduitoarea dezvaluire a 
realităţii din Uniunea Sovietică (Vers l’autre flamme. Après seize mois dans l’U.R.S.S. 
Confession pour vaincus, 1929), Eugène Ionesco prin piesele, eseurile şi articolele sale, 
Nicolae Steinhardt în marturia sa Jurnalul fericirii, şi Herta Müller, recenta laureată a 
Premiului Nobel pentru literatură. La Ana Blandiana, ca şi în cazul distopiilor din Est, 
ficţiunea capătă aspect de cronică, raportându-se, inevitabil, la memorie (personală şi 
colectivă) şi la istoria recentă. Romanul Sertarul cu aplauze, prin înregistrarea vieţii 
cotidiene şi analiza degradării umane în epoca comunistă, apare astăzi ca o sală din muzeul 
comunismului, ficţiunea fiind învestită cu rolul de arhivă a memoriei şi a istoriei. Aceasta a 
fost chiar intenţia scriitoarei, dincolo de exigenţa formei estetice a romanului polifonic: a 
protesta în faţa realităţii prin „fixarea ei în operă“. Fiind înregistrată în scris, realitatea trăită 
este sustrasă uitării, lucru pe care scriitoarea îl sublinia prin axioma: „numai ceea ce e scris 
există, are existenţă ontologică“. Cf. Ana Blandiana, Spaima de literatură, Bucureşti, Editura 
Humanitas, 2006, p. 230. 

biografică (persecuţiile la care a fost supus tatăl ei, preotul Gheorghe Coman, 
dificultatea de a accede la facultate, interdicţiile de publicare): 
„Eu însămi ajunsesem să mă simt vinovată că aşa mă făcuse Dumnezeu şi 
tradiţia rigorilor morale ardeleneşti. Cu timpul însă, şi pe cât timpul se 
dovedea împotriva noastră, componenta morală a devenit încetul cu încetul 
singura cale care mai conta, apoi când nici cuvintele nu au mai avut 
importanţă, faptele au fost obligate să le ia locul. Viaţa mea de astăzi, îmi 
prelungeşte într-adevăr paginile într-un fel în care numai ideea morală are de 
câştigat”19. 
Vremurile potrivnice de care aminteşte poeta sunt anii de după reideologizarea din 
1971, în care lumea respira ultimele molecule de libertate prin l i t e r a t u r a  
s u b v e r s i v ă  (a se vedea momentul „Amfiteatru”, „cazul” Arpagic, proza 
fantastică20 şi romanul Sertarul cu aplauze21), devenită un refugiu al gândirii 
disidente inserate în expresia capabilă să înşele cenzura, un înlocuitor al lucrurilor 
care nu aveau drept în cetate: religie, istorie, filozofie. „Faptele” privesc etapa 
deturnării destinului ei de scriitor, după Revoluţia din 1989, prin implicarea în viaţa 
politică şi în derularea unor proiecte de reconstrucţie morală a societăţii româneşti. 
Aşadar, responsabilitatea etică se dovedeşte extrem de importantă, putând fi 
urmărită în întreaga operă a Anei Blandiana, de la debutul din anii ’60 până în 
prezent. Dincolo de această temă hotărâtoare pentru definirea specificului creaţiei 
blandiene, se poate remarca aerul impersonal, „rostirea îngheţată în forme austere”22, 
                                                             
19 Ana Blandiana, Cine sunt eu?, Un sfert de secol de întrebări, Cluj-Napoca, Editura Dacia, 
2001, p. 154. 
20 Ana Blandiana se numără printre puţinii scriitori care au avut curajul, forţa şi abilitatea de 
a înşela cenzura, în aşa fel încât, să poată vorbi despre regimul dictaturii comuniste în 
volumele sale de proză fantastică, Cele patru anotimpuri (1977) şi Proiecte de trecut (1982). 
Dincolo de profunda meditaţie asupra condiţiei umane şi a momentelor ei de inflexiune, Ana 
Blandiana condamna situaţia social-politică din România perioadei comuniste. Proza 
fantastică a Anei Blandiana aduce în atenţie situaţii absurde provocate de prezentul distopic, 
lansând speranţa recuperării valorilor fundamentale ale existenţei. 
21 Într-un mod paradoxal, situaţia specială în care s-a aflat pe parcursul scrierii romanului 
Sertarul cu aplauze – situaţia de scriitor interzis, care nu putea publica şi era tot timpul sub 
supravegherea poliţiei politice – a fost trăită de Ana Blandiana ca o eliberare: „La sfârşitul 
anului 1982, când am început să scriu Sertarul cu aplauze mă aflam într-un moment de 
răscruce al destinului meu literar. [...] am hotărât să încep să scriu o carte fără gândul de a o 
publica, o carte la care m-am gândit întotdeauna ca la o carte postumă (pentru că şi 
Ceauşescu, şi comunismul păreau fără sfârşit). Tot ce mi s-a întâmplat pe parcursul 
următorilor şapte ani (cele două interdicţii de semnătură legate de poemele din Amfiteatru şi 
de cartea pentru copii, maşina care a apărut în faţa casei, dispariţia corespondenţei, apoi a 
telefonului) s-a întâmplat pe fundalul scrierii acestei cărţi care se hrănea din toate aceste 
întâmplări, făcându-le suportabile pentru că le dădea utilitate şi sens. Versiunea germană a 
romanului avea să fie lansată de editură, în 1993, sub sloganul «o carte care mi-a salvat 
viaţa», ceea ce, dincolo de stilul publicitar, nu era foarte departe de adevăr, pentru că n-am 
înnebunit şi am trecut prin toate cu un fel de seninătate masochistă şi aproape orgolioasă, 
ştiind că exista această carte, în acelaşi timp punct de sprijin şi armă secreta, iar nebunia din 
jur devenea doar materia prima pe care puteam să i-o ofer spre prelucrare”. Vezi Ruxandra 
Cesereanu, Despre Putere, literatură şi români cu Ana Blandiana, în „Steaua”, nr. 7-8, 2005, 
p. 4. 
22 Ion Pop, Poezia unei generaţii, Cluj-Napoca, Editura Dacia, 1973, p. 250. 

ce converteşte sub efectul lucidităţii confesiunea în mărturie despre drama fiinţei. În 
sensul consideraţiilor lui Coşeriu, planul structurii lingvistico-stilistice a textului, 
stilul foarte sobru, este pus în legătură cu o viziunea autorului. Într-adevăr, 
neautralitatea codului poetic ne invită fără protocol pe scena lumii sale, marcate de 
drama „de-a muri de alb”, stilul sobru fiind solidar funcţional cu viziunea 
trist-elegiacă pe care ne-o propune creaţia blandină. 
Poeta este una dintre fiinţele cele mai autentic spiritualizate, din câte 
evoluează azi pe scena vieţii publice. Nu întâmplător, pseudonimul Ana Blandiana a 
devenit de multă vreme mai real decât numele din acte, Otilia-Valeria Rusan (înainte 
de căsătorie – Coman). Identitatea literară a luat definitiv locul identităţii 
administrative. Nimic din ceea ce este omenesc nu-i este străin Anei Blandiana. Însă 
tot ceea ce este omenesc, în cazul său, se transfigurează, devine literatură: „Scrii 
pentru că eşti convins că un nou gust s-a distilat din zaharurile şi otrăvurile stânse în 
tine, că un sunet nou s-a desprins din vacarmul de hohote şi de bocete reprimate de 
smalţul unui zâmbet”23. 
Străduinţa de a regăsi identitatea prin scriitură stă sub semnul încăpăţânatei 
încercări de a întelege moartea, care poate fi observată pe fiecare dintre cele peste 
şapte sute de pagini ale volumelor. Pentru că, daca „poezia nu este atât un mod de a 
supravieţui, cât unul de a muri, un fel de a muri fără încetare, secundă de secundă, 
până când nu mai poţi înceta vreodată să mori”24, acceptarea acestui istovitor ciclu 
de morţi şi de renaşteri se justifică prin şansele repetate de a găsi secretul înfrângerii 
timpului, prin scriitură. Poetul e un taumaturg, cântecul lui salvează lumea din 
„grota instinctelor”, reumanizează fiinţele, universul. Aproape că rămâne singur în 
faţa răului, cu imensa responsabilitate de a păstra minima coerenţă posibilă. Orice 
întrerupere a cântecului ar pune în pericol noua unitate a universului ce pare 
„suspendat de buzele sale” (Biografie), ar arunca totul în infernul urii. Nu este de 
mirare că Ana Blandiana a hotărît să iasă definitiv din viaţa politică. Astăzi, 
referindu-se la politică, ea îl citează pe celebrul scriitor argentinian Borges, care 
spunea că îşi imaginează infernul ca pe o lume joasă, politică, iar paradisul ca pe o 
bibliotecă. 
Poezia rostirii sale îmbracă haina sinceră a confesiunii, croită în cuvântul 
înalt şi auster, marca Ana Blandiana, impunând respect ori chiar intimidând. Aşa se 
explică, printre altele, de ce cenzura a lăsat să apară (în 1983, în „România literară”, 
într-un interviu realizat de Mircea Iorgulescu) următoarele mărturisiri şi reflecţii 
nonconformiste referitoare la patriotismul scriitorului: 
„Legătura dintre scriitor şi poporul său nu este una veselă şi decorativă ca un 
şervet cu motive folclorice într-un restaurant pentru uzul turiştilor străini, ci 
una profund dramatică, cel mai adesea dureroasă, un raport de reciprocă 
asumare. [...] A face prea multe declaraţii de dragoste – oricât de rimate şi 
tremolate – poporului tău, mi se pare superfluu: e ca şi cum ai face declaraţii 
de dragoste părinţilor, faţă de care jurămintele de credinţă şi mărturisirile de 
                                                             
23 Ana Blandiana, Spaima de literatură, Bucureşti, Editura Humanitas, 2006, p. 136. 
24 Ibidem, p. 144. 

iubire nu mai au nevoie de cuvinte pentru că sunt înscrise în celule şi în 
cromozomi”25. 
Este de înţeles condiţia „învinsului de profesie” prins între a fi solitar şi a fi solidar, 
condamnat la fericirea de descoperi valoarea taumaturgică a scrisului doar pe 
pământul românesc. 
Autoarea a reuşit să găsească un mod specific, un fel de „loc geometric”, 
devenind pentru spiritul treaz al eternului lector „o conştiinţă angelică îndurerată”, în 
termenii lui Viorel Chirilă, „aparţinând unui popor atât de nefericit ca al nostru, poet 
al suferinţelor în mijlocul cărora m-am născut”26, un exemplu de demnitate, 
nepermiţându-şi niciodată „să se joace cu vorbele”27, conştientă fiind că: „numele 
trebuie să fie sfânt şi imaculat, că va răspunde în eternitate pentru fiecare cuvânt 
scris”28. Această mărturisire dezvăluie conştiinţa scriitorului model, încredinţat că 
scrisul răspunde nevoii de a exista, iar cuvintele, „contul deschis pe numele meu la 
venirea pe lume [...] fatal limitată avere”, în măsura în care nu sunt „frumoase”, ci 
„bune conducătoare de gând”29, sunt un rău necesar, convertibile la nesfârşit, tot mai 
obsesiv, tot mai dureros, tot mai secret, însă cu scopul revelării „osului sfânt”, 
„sâmburelui”, în limbaj conceptual, sensului.  
Ana Blandiana este o poeta emblematică, o „reprezentantă tipică a generaţiei 
sale”30. Ca şi Nichita Stănescu, ambii tineri şi frumoşi la vremea debutului lor, Ana 
Blandiana generează prin scriitura ce devine o marcă identitară, o neobişnuită 
capacitate de a fascina. Însă, dacă Nichita Stănescu reprezintă un „fenomen 
scriitoricesc”, un exemplu major de originalitate şi de energie debordantă în creaţie, 
inimitabil, „aureolat încă în viaţă fiind”31, Ana Blandiana reprezintă un model de 
urmat, creaţia ei înscriindu-se într-un orizont moral intens trăit şi mai convingător 
exprimat. Este un poet al cetăţii, un reper moral, un exemplu de demnitate, curaj şi 
iniţiativă rodnică. 
Prin opera sa, Ana Blandiana vine să edifice c o n ş t i i n ţ a  u n e i  
g e n e r a ţ i i  într-o vreme în care literatura nu a fost atât o artă, cât o posibilitate 
de a gândi şi a mărturisi, devenind profesor de demnitate al poporului său, adică un 
model ce impune prin cuvântul său imperativul exemplarităţii. În sensul devenirii 
sale, i-a fost mai importantă propria singurătate creatoare, solidaritatea anilor ’60, 
lăsând în urmă o mândrie nostalgică privind încadrarea ei în primele rânduri ale 
generaţiei sale, alături de Nichita Stănescu, Marin Sorescu, Adrian Păunescu, 
Constanţa Buzea etc. Timpul a fost cel care le-a consolidat valoarea şi, implicit, a 
confirmat creditul acordat de publicul cititor şi exegeza vremii, încă de la debutul 
lor. 
                                                             
25 Ana Blandiana, Cine sunt eu? Un sfert de secol de întrebări, Cluj-Napoca, Editura Dacia, 
2001, p. 43. 
26 Ibidem, p. 130. 
27 Ana Blandiana, Spaima de literatură, Bucureşti, Editura Humanitas, 2006, p. 15. 
28 Ana Blandiana, Cine sunt eu? Un sfert de secol de întrebări, Cluj-Napoca, Editura Dacia, 
2001, p. 11. 
29 Ana Blandiana, Eu scriu, tu scrii, el, ea scrie, Editura Cartea Românească, Bucureşti, 
1976, p. 24. 
30 Iulian Boldea, Ana Blandiana. Monografie, antologie comentată, receptare critică, 
Braşov, Editura Aula, 2000, p. 9. 
31 Vasile Spiridon, Nichita Stănescu, Braşov, Editura Aula, 2003, p. 38.  

Cine este Ana Blandiana? Există un răspuns la această întrebare care pare 
fără răspuns, dincolo de lentila operei unei emblematice poete aparţinând generaţiei 
neomoderniste. Ana Blandiana este ceea ce a mai rămas bun în fiecare dintre noi, un 
simbol, o aspiraţie, un model care pledează cu obstinaţie în ideea că lumea de azi 
poate fi salvată prin poezie. 

Gheorghe Crăciun sau Literatura între „Trup şi literă” 
 
 
Abstract 
The article Body and Letter is considered to be essential both for illustrating the 
central theme of Gheorghe Crăciunʼs writings and for revealing the algorithm of the 
textual ingeneration. Additionally, it offers the key to understanding literature as a 
dualistic system, born out of two distinct creators, the body and the letter, or, in 
other words, corporality and scripturality, sensation and intelection. Quintilianʼs 
accidental linguistic equivalation of literature with grammar, based on the translation 
of gramma (gr.) with littera (lat.), has major consequences: literature becomes a dual 
term, irretrievably connected both to littera (illustrating the meanings of scriptural, 
organized, logical, rated) and to poiein (creative). Starting from this etymologic 
incident, Crăciun erects his personal theory, retaining the concept of letter with its 
main meaning of written language and replacing the expelled poiesis with body, a 
metaphor which accumulates a multitude of significations, from unmeasured 
sensoriality up to creative spirit. Equally, due to its dual disposition, its enclosure of 
the notional doublet body – letter and its capacity to highlight the authorʼs 
fascination for the double terms, the article on hand makes visible the functionality 
of a dualistic pattern, which firstly requires theoretical investigation and secondly 
necessitates practical testing, on each discursive level.  
Key-words: body, letter, corporality, scripturality, sensation, intelection 
 
Gheorghe Crăciun este un recunoscut prozator al Generaţiei ’80 şi autorul unor 
lucrări importante de teorie şi critică literară sau al unor texte de „falsˮ jurnal. 
Conflictul dintre trup şi literă are, în opera acestui autor, un caracter complex, 
care impune cercetarea conceptelor în dinamica lor; aria semnificaţiilor 
rezultante nu este aşadar un dat stabil, egal cu sine în orice moment al 
investigaţiei, ci un ansamblu polimorf, proteic, un spaţiu al beligeranţei 
perpetue, în care victoriile unuia sau ale celuilalt dintre concurenţi reclamă 
asumarea provizoratului. 
Studiul particularităţilor de manifestare a unui astfel de conflict în 
opera unui scriitor contemporan devine cu atât mai relevant, cu cât dilema în 
cauză nu este o creaţie a epocii noastre, ci o prelungire personalizată a unei 
opoziţii ce şi-a câştigat, se pare, dreptul la universalitate: ceea ce Susan Sontag 
numea „hipertrofia intelectului în dauna energiei şi a aptitudinilor senzorialeˮ, 
ca „dilemă ajunsă deja clasicăˮ1 a culturii noastre, se subordonează de fapt, aşa 
cum afirmă Paul Cornea, „confruntării fără de sfârşit dintre raţional şi 
iraţionalˮ2; la rândul lor, aceste atribute corespund celor două dimensiuni 
esenţiale ale fiinţei, responsabile de dualismul imanent al omului.  
                                                             
1 Susan Sontag, Împotriva interpretării, postfaţă de Michaela Anghelescu Irimia, traducere 
de Mircea Ivănescu, Bucureşti, Editura Univers, 2000, p. 17. 
2 Paul Cornea, Interpretare și raționalitate, Iași, Editura Polirom, 2006, p. 103. 
Studii şi cercetări ştiinţifice. Seria Filologie, 28/2012 
152 
Răspunzând unei tentaţii de căutare a originii, prima dedublare este 
atribuită de Otto Rank individului primitiv confruntat cu experienţa morţii. 
Narcisist sau dependent de propriul trup, acesta s-a simţit ameninţat de realitatea, 
devenită din ce în ce mai evidentă, a morţii, considerată iniţial accidentală3. 
Contextul conflictual naşte credinţa în suflet, la început reprezentat ca dublu identic 
al trupului, pe urmă esenţializat prin decorporalizare: „Aşa deci credinţa primitivă în 
existenţa sufletului nu este la început nimic altceva decât un fel de credinţă în 
nemurire care dă o dezminţire energică puterii morţii. [...] Ideea morţii a devenit 
suportabilă prin intervenţia dublului, al cărui rol este acela de a asigura o altă viaţă 
după aceastaˮ4. 
Începând de aici, istoria culturală a umanităţii poate fi panoramic vizionată 
în funcţie de poziţia adoptată în această permanentă confruntare dintre trup şi suflet, 
ce creează impresia diversităţii prin multitudinea măştilor însuşite; există un gen 
proxim al dialecticilor trup – suflet/spirit, raţiune – sensibilitate, ştiinţă – artă, 
empirism – epistemologie, contingent – transcendent, material – imaterial, iar 
diferenţele specifice ţin de spiritul veacului ce le interpretează. 
Limitându-ne la literatură, ştim că propria sa problemă este cea a 
reprezentării omului şi realităţii. Or, după Gheorghe Crăciun, „calitatea unei 
concepţii despre om provine dintr-o modelare cantitativă într-o imagine specifică 
istoric a contrariilor spirit – trupˮ5. În astfel de condiții, el se înscrie în categoria 
„modelatorilorˮ atunci când denunţă izomorfismul relaţiilor trup – literă, corporal 
– scriptural, senzaţie – intelecţie; În acest fel, tema fundamentală a scriiturii sale 
este subordonată aceleiaşi dominante: „Din conflictul dintre trup şi literă, dintre 
corporal şi scriptural, dintre senzaţie şi intelecţie, din acest contradictoriu dinamism 
în logica fiinţei noastre (alfabetizate!), pasibil la fiecare pas pe hârtie de o iluzorie 
sintetizare, se constituie, se deconstituie şi se reconstituie substanţa literaturii, 
permanenţa şi remanenţa sa esteticăˮ6.  
Simţim aici nevoia unei adăugiri: fiinţa alfabetizată, cea care poartă povara 
(felix culpa!) întregii moşteniri culturale, nu se deosebeşte în esenţă de fiinţa 
nealfabetizată (individul primitiv) decât prin proteismul şi multiplicarea măştilor 
pentru trup şi literă/suflet/spirit. Interiorizată ca jumătate a fiinţei umane, litera 
devine un avatar al sufletului şi preia tensiunile inerente conflictului cu dublul său, 
trupul, lărgind aria semnificaţiilor unui raport inepuizabil, mereu problematic. 
Primele coordonate ale celor două concepte definitorii pentru opera lui 
Gheorghe Crăciun ar trebui căutate în articolul cu titlul Trup şi literă, publicat întâia 
dată în revista „Astraˮ, 5, 6, 1983. Poziţia sa centrală este confirmată de „intenţia  
autoruluiˮ7, care alege să-l reediteze în contexte diverse: îl introduce în roman, dar îl 
                                                             
3 Otto Rank, în Dublul. Don Juan, declară că pentru individul arhaic „moartea nu este un 
eveniment natural, ea se datorează unei vrăjiˮ; traducere de Georgeta-Mirela Vicol, prefaţă 
de Petru Ursache, Iaşi, Institutul European, 1997, p. 140. 
4 Ibidem, p. 140. 
5 Gheorghe Crăciun, Trup şi literă, în Competiţia continuă. Generaţia ’80 în texte teoretice 
(antologie), Piteşti, Editura Paralela 45, 1999, p. 274. 
6 Ibidem, pp. 272 – 273. 
7 Umberto Eco, în Limitele interpretării teoretizează trei tipuri de intenţii, corespunzătoare 
celor trei instanţe textuale (autor, text şi lector): „intentio auctoris, intentio operis şi intentio 
lectorisˮ, ediţia a II-a revăzută, traducere de Ştefania Mincu şi Daniela Crăciun, Iaşi, Editura 
Polirom, 2007, pp. 30 – 31. 

înscrie şi în Cuvântul prozatorilor Generaţiei ’80, a cărei antologie o coordonează, 
sub titlul Competiţia continuă. Generaţia ’80 în texte teoretice. Articolul este din 
nou considerat esenţial, de aceea inclus de către Ion Bogdan Lefter în editarea 
postumă (2009) a Pactului somatografic. 
În forma sa eseistică, textul reprezintă el însuşi un teritoriu tensionat care 
încearcă să concilieze periplul livresc, ca rigoare a stilului ştiinţific, cu 
personalizarea prin selecţie şi raportare a referinţelor culturale la propria viziune 
despre literatură, trup şi literă, aşa cum remarcă Ion Bogdan Lefter: „În special 
partea a doua a eseului, după un excurs preponderent istoric, estetic şi filosofic, 
articulează teoria de uz personal pe care Gheorghe Crăciun o va ramifica şi o va 
extindeˮ8. 
O viziune diacronică asupra literaturii conduce la revelaţia omniprezentei 
interdependenţe dintre dimensiunea senzorială, corporală a omului şi manifestările 
sale literar-artistice. Prin verificări punctuale, la intervale de aproximativ un secol, 
Gheorghe Crăciun testează rezistenţa binomului şi constată că fiecare perioadă din 
istoria literaturii vine cu propria contextualizare a relaţiei; aşadar, la 1750 „«poemul 
este o realizare senzorială perfectă» [...] peste 121 de ani [...] «poetul devine vizionar 
printr-o îndelungă, imensă şi lucidă dereglare a tuturor simţurilor»ˮ, pentru ca peste 
încă 122 de ani „plăcerea textuluiˮ să fie „«acea clipă în care corpul meu îşi va urma 
propriile idei — căci corpul meu nu are aceleaşi idei cu mine»ˮ9. 
În fond, Alexander Gottlieb Baumgarten, Arthur Rimbaud şi Roland Barthes 
sunt trei martori citaţi să susţină indestructibila legătură dintre simţuri şi arta literară. 
Prea puţin totuşi, până acum, pentru a intui complicaţiile acestei relaţii, ale cărei 
începuturi trebuie căutate într-o „nenorocireˮ consemnată în istoria lingvistică: 
„Grecii au numit litera gramma. Iar Quintilian este acela care transformă prin 
calchiere termenul derivat grammatike în cunoscuta nouă de multe sute de ani 
încoace literatură. Dar literatura e multă vreme, până în secolul al XVIII-lea, ne 
spune Robert Escarpit, un concept al literei şi al efectelor sale plurisemnificatoare, al 
culturii în general, al scrierilor de orice tip, cu sensuri încă nesedimentate şi 
neconsolidate în forma lor de azi. Pentru Cicero, Seneca, Tacit şi Tertulian, de 
exemplu, literatura e, rând pe rând, scriitura, gramatica, filologia, alfabetul, ştiinţa şi 
erudiţia, adică Spiritul, Raţiunea, Legea, Ordinea, Adevărulˮ10. 
Se impun deja câteva observaţii: în primul rând, litera este un concept 
plurisemnificator, ceea ce înseamnă că trecerea ei în „corpulˮ literaturii nu va facilita 
definirea irevocabilă a celui din urmă termen; dimpotrivă, stabilizarea 
monosemantică a cuvântului literatură este deja compromisă, pentru că littera din 
sânul ei deschide calea polisemantismului. 
În al doilea rând, semnificantul: literatură, pentru semnificatul: „«ansamblul 
operelor scrise care au caracter estetic»ˮ11, este în realitate „un uzurpator [...] al mai 
                                                             
8 Ion Bogdan Lefter, Literatura între viață și moarte, între viață și text: scrisul care te 
salvează; corpul transcris; scriitura corporalizată (prefață), în Gheorghe Crăciun, Pactul 
somatografic, ediţie îngrijită şi prefaţă de Ion Bogdan Lefter, Piteşti, Editura Paralela 45, 
2009, p. 22. 
9 Gheorghe Crăciun, Trup şi literă..., op. cit., p. 272. 
10 Ibidem, pp. 273 – 274. 
11 Gheorghe Crăciun, Introducere în teoria literaturii, ediţia a II-a, Chişinău, Editura Cartier, 
2003, p. 7. 

naturalului «poiein»ˮ12, cu sensul de „creaţieˮ, fapt care nu rămâne fără consecinţe. 
Devenind „cuvânt de bazăˮ al literaturii, littera îşi impune şi zestrea semantică de 
omoloagă a lui gramma; odată latinescul poesis (gr. poiesis) înlăturat, termenul 
literatura trebuie să includă şi sensurile coagulate în timp în jurul ideii de „creaţieˮ. 
Tot Gheorghe Crăciun explică faptul că „în domeniul poeziei intrau toate 
creaţiile lingvistice supuse principiului ritmului, metricii şi muzicii. [...] În ce 
priveşte modul de înţelegere a literaturii ca poezie, tradiţia aristotelică se menţine 
până la începuturile romantismuluiˮ13. Prin urmare, „chiar şi în secolul XIX, 
conceptul de literatură se va dovedi extrem de generos cu spaţiul pe care îl tutelează, 
el înglobând toate textele scrise cu conţinut umanisticˮ14; mai mult decât 
generozitatea, se cade remarcată ambiguitatea termenului: el se impune ca 
problematic deoarece acoperă o arie de semnificaţii suficient de vastă încât să 
includă cel puţin două opoziţii majore (între proză şi poezie, apoi între ideea de 
ştiinţă şi cea de sensibilitate). Ambivalenţa face posibile metamorfozele semantice 
radicale pe care le suferă de-a lungul timpului. 
Aşadar, termenul de literatură are o istorie încărcată ce pune în dificultate 
definirea sa irevocabilă; sunt posibile numai definiții contextualizate, adaptate 
particularităților epocii de referință. Faptul este confirmat și de Adrian Marino, 
„biografulˮ conceptului, cel care și-a asumat sarcina laborioasă de a-i urmări 
destinul pe parcursul fiecărei epoci istorice: „Biografia ideii de literatură are un 
început modest, banal și destul de tardiv: o întâmplare, un «accident» lexical, dar pe 
cât de imprevizibil pe atât de fecund. Nimic nu lasă deocamdată să se întrevadă 
extraordinarul destin, plin de neprevăzut și dezvoltări creatoare spectaculoase, care 
definește viața istorică a ideii de literaturăˮ15. 
Însă mai importantă decât istoria termenului este, pentru scopul acestei 
lucrări, istoria „minorăˮ a receptării sale de către Gheorghe Crăciun, reconstituibilă 
prin cercetarea utilizărilor din cadrul operei.  
Cel puţin în aceeaşi măsură ca trupul şi litera, conceptul de literatură 
corespunde unei obsesii auctoriale; este firesc să fie aşa, deoarece nu termenii în 
sine, ci relaţia care se stabileşte între ei, dinamica nenumăratelor posibilităţi de 
combinare şi contextualizare impun problematizarea. Or, toată această dinamică a 
interacţiunii dintre trup şi literă are ca spaţiu de manifestare literatura, concept 
complex, conţinător neloial al ambelor şi partizan oportunist al unuia sau al celuilalt, 
în funcţie de orizontul de aşteptare al epocii istorice. Aşa se explică faptul că 
„retoricile Antichităţii şi ale Evului Mediu, adevărate reţetare normative extrem de 
detaliate, sunt tot atâtea încercări şi reuşite în a controla şi formaliza manifestările 
trupului în literăˮ; căci, „pentru o mentalitate subsumată legii «armoniei sferelor», 
trupul este un factor perturbator, un element al dezordinii, un spaţiu al iraţiunii, o 
contingenţă instabilă, incertăˮ, pe când „litera şi spiritul literei sunt purtătoare de 
echilibru, de consecvenţă, de stabilitate, de transcendenţăˮ16. 
Turnura axiologică spectaculoasă, deşi justificată pentru un privitor 
contemporan al spectacolului beligeranţelor din interiorul literaturii, nu a fost uşor 
                                                             
12 Gheorghe Crăciun, Trup şi literă..., op. cit., p. 273. 
13 Gheorghe Crăciun, Introducere în teoria literaturii, ... op. cit., p. 9. 
14 Ibidem, p. 10. 
15 Adrian Marino, Biografia ideii de literatură. Antichitatea, Evul Mediu, Renașterea, 
Umanismul, Clasicismul, Barocul, vol. I, Cluj-Napoca, Editura Dacia, 1991, p. 39. 
16 Gheorghe Crăciun, Trup şi literă..., op.cit., p. 274. 

de înfăptuit: pentru a-şi răscumpăra trupul, literatura a trebuit „să-şi recupereze pas 
cu pas «naivitatea şi sensibilitatea» prealfabetică, să înfrunte şi să accepte agresiunea 
raţiunii, a moralei şi a dogmei religioase, ajungând cu dificultate la un principiu 
«sentio, ergo sum» care să se bucure de tot atâta recunoaştere şi consideraţie ca şi 
cel filosoficˮ17. 
Prealfabetismul reprezintă şi el un concept-cheie, recurent în toate tipurile 
de discurs pe care le practică Gheorghe Crăciun, ce trimite la o condiţie utopică, 
ideală, mai mult decât adamică, a literaturii: este vorba despre literatura 
necontaminată de littera, o literatură fidelă doar trupului, deci capabilă să-i exprime 
cele mai intime trăiri; este, în acelaşi timp, un nonsens, imposibil de transpus în act, 
din moment ce „înţelesul originar al literaturii este legat de scrisˮ18, adică de 
constrângerile alfabetice care permanentizează orientarea limbajului înspre 
exteriorul fiinţei umane. De aceea, ipostaza prealfabetică a literaturii este, cel mai 
adesea, un ideal de căutat şi nu de atins, un vis intim al invenţiei unui limbaj 
nonalfabetic, specializat în expresia interiorului omenesc. 
O ipostază literară „la fel deˮ extremă, opusă prealfabetismului, dar care, 
spre deosebire de acesta, a trecut graniţa de la potenţial înspre real, regăseşte autorul 
în clasicismul francez, orientare culturală ce declară hegemonia rațiunii, în 
detrimentul sensibilității. În consecință, capodoperele sale se află la granița cu 
Metafizica, împrumutând, prin conceptualizare exagerată, masca discursului etico-
filosofic. Literaritatea este minimalizată de algoritmul raționamentelor, de 
vocabularul tehnic al definiției sau de uscăciunea teoretică a frazei. Cunoscând 
pasiunea în calitatea sa de „concept moral fără substrat umoralˮ, clasicismul francez, 
prin reprezentanți de seama lui Corneille, Racine sau Boileau, oferă compoziții de 
amploare sintactică și caracterologică, punând însă totalmente între paranteze trupul, 
ca principal semnalment al omului viu și autentic. Prin toate aceste reducții, „sensul 
(le sens) îşi ignoră aici, cu tot rafinamentul de care limba şi cultura franceză sunt pe 
moment în stare, baza etimologicăˮ19. 
Eliminarea trupului din literatură a fost posibilă în acest caz extrem, 
deoarece limbajul, prin natura sa subordonată scrierii, „se dovedeşte bun pentru 
lumea din afară, nu pentru cea dinăuntru. El se potriveşte obiectelor exterioare, nu 
senzaţiilor, sentimentelor, gândurilor. Limbajul ordonează spaţiul din afara 
conştiinţei noastre, dar el nu ne poate spune nimic despre mişcările interioare care 
conduc la existenţa acestei ordini lingvisticeˮ20.  
S-ar putea trage de aici concluzia că, în viziunea lui Gheorghe Crăciun, 
literatura este din punct de vedere genetic mai apropiată de literă, iar înclinarea 
balanţei înspre trup presupune efort şi sacrificii substanţiale deoarece contravine 
„firiiˮ literare. Exemplar de sacrificial este actul poetic depersonalizator practicat de 
Arthur Rimbaud: numai prin dereglarea tuturor simţurilor, adică prin instalarea voită 
a anarhiei senzoriale, este posibilă declanşarea crizei lingvistice şi, implicit, iminenţa 
invenţiei unui limbaj care să exprime simţurile. „Iată de ce «vizionarismul» lui 
Rimbaud este unul al trupului. Atingerea «necunoscutului» («eu este altcineva») 
înseamnă înainte de toate «a găsi un limbaj», care să rezume totul: «miresme, 
                                                             
17 Ibidem, p. 275. 
18 Gheorghe Crăciun, Introducere în teoria literaturii..., op.cit., p. 8. 
19 Gheorghe Crăciun, Trup şi literă... op.cit.,  p. 275. 
20 Gheorghe Crăciun, Mecanica fluidului. Culegere de lecţii introductive cu exemple, 
definiţii, întrebări şi 36 de figuri introduse în text, Chişinău, Editura Cartier, 2003, p. 35. 

sunete, culori», adică simţurileˮ21. Sacrificiul nu înseamnă numai autoagresiune, ci şi 
agresiune asupra limbajului, iar faptul că orice dezechilibru în favoarea trupului este 
perceput ca act de violenţă, deci nefiresc sau împotriva firii („orice violare a 
sintaxei, orice depăşire a statutului semantic al metaforei şi metonimiei, orice 
încercare de perforare a unei rostiri literare canonice descriu de obicei o agresiune 
conştientă a trupului, a vieţii, împotriva litereiˮ22), ar putea întări concluzia 
consubstanţialităţii primare dintre literă şi literatură. 
Şi totuşi, această concluzie este la fel de valabilă ca orice alta în ceea ce 
priveşte viziunea lui Gheorghe Crăciun asupra naturii literaturii, asupra soluţionării 
conflictului prin victoria trupului sau a literei. Mai exact, valabilă în acceptarea 
provizoratului ei, în abilitatea de a admite răsturnarea, în comprehensiunea faptului 
că reversibilitatea opţiunilor de viziune nu este o consecinţă a vreunei predispoziţii 
histrionice a „vizionaruluiˮ. Ea este, dimpotrivă, o dovadă a autenticităţii, o asumare 
a condiţiei fluide a eului şi a minţii omeneşti, deprinsă cu timpul să fie suspicioasă, 
interogatoare sau chiar negatoare. 
Tensiunea relaţiei dintre scriitor şi conceptul de literatură se datorează şi 
scepticismului permanent bidirecţional: dacă cel mai adesea scriitura lasă impresia 
unei neîncrederi funciare a autorului în potenţele limbajului de a-i exprima fiinţa, nu 
puţine sunt momentele în care suspiciunile sunt invers orientate, într-o 
autochestionare cu privire la propriile abilităţile de mânuire a limbajului. 
Insistând asupra faptului că tocmai fluiditatea gândirii, ambivalenţa 
potenţială a rezolvării conflictelor, dinamica internă a viziunii lui Gheorghe Crăciun 
trebuie valorizate pozitiv, ca atribute „tariˮ ale unei scriituri practicate în Abendland 
(un spaţiu al „ontologiei slabeˮ23), sunt necesare câteva concluzii legate de 
importanţa şi funcţionalitatea receptării articolului Trup şi literă ca nucleu al întregii 
opere. 
 
I.1. Ordonarea izotopică a interpretării 
În primul rând, considerăm că articolul Trup şi literă introduce tema centrală a 
întregii sale scriituri, şi anume concurenţa dintre viaţa asumată direct, printr-un 
abandon neregretat în senzorialitate, şi cea mediată, temperată prin distanţare 
analitică sau livrescă. Mai mult decât tema, articolul oferă şi sugestia caracterului 
problematic al dilemei, prevenind asupra multiplelor forme pe care le-a îmbrăcat în 
cursul istoriei sau asupra diverselor soluţionări posibile. Şi, în ciuda privilegierii 
trupului, „pentru că trupul e viu şi litera nu, tocmai pentru că trupul ştie întotdeauna 
mai multe despre lume şi limbă şi e mai bogat în sensuri potenţiale decât orice 
literatură efectivăˮ24, textul creditează imposibilitatea opţiunii definitive, confirmată 
ulterior în jurnal: „Rămâne de văzut dacă puterea unor oameni de a ignora concretul, 
viaţa cotidiană, de a se izola de câmpurile magnetice ale percepţiei şi sensibilităţii, 
pentru a se dedica în exclusivitate gândirii abstracte este cu adevărat o putere. Unde 
trebuie să punem noi accentul în viaţă, ca şi în creaţie, în cunoaştere, ca şi în trăire, 
nimeni nu ştie cu adevăratˮ25. 
                                                             
21 Gheorghe Crăciun, Trup şi literă..., op. cit., pp. 274 – 275. 
22 Ibidem, pp. 275 – 276. 
23 Gianni Vattimo, Dincolo de subiect. Nietzsche, Heidegger şi hermeneutica, traducere de 
Ştefania Mincu, Constanţa, Editura Pontica, 1994, p. 53. 
24 Gheorghe Crăciun, Trup şi literă..., op. cit., p. 281. 
25 Gheorghe Crăciun, Mecanica fluidului..., op. cit., p. 27. 

În aceeaşi ordine de idei, articolul introduce în câmpul vizual al cititorilor 
conceptele-cheie cu ajutorul cărora autorul îşi construieşte teoria despre 
corporalitatea scriiturii, deschizând totodată aria semnificaţiilor acestora. În această 
privință, Ion Bogdan Lefter declară: Gheorghe Crăciun „a formulat și o teorie a 
propriei sale «poietici», cu două concepte conexate, trupul și litera, între care vede 
omologii tulburătoare, mergând până la perceperea întrepătrunderii planurilor, acolo 
unde trupul devine un text, iar litera se corporalizează, dând scriiturii o 
senzorialitate asimilabilă la limită erotismuluiˮ26. 
De aceea, lista termenilor esenţiali nu trebuie extinsă nefuncţional; de fapt, 
considerăm că, în economia prezentei lucrări, trupul, litera şi literatura acoperă 
registrul conceptual fundamental, devenind centri de semnificaţie ai operei ca 
ansamblu, prin capacitatea de a-şi subordona o diversitate de semne, în dinamica 
relaţiilor stabilite în cadrul textului. Dacă Alexandru Mușina identifica „șase 
cuvinte-cheieˮ, reprezentate de sintaxă, fotografie, rescriere (resemantizare), corp, 
autor și singurătate27, toate necesare pentru a surprinde, din perspectiva aleasă, 
specificul prozei lui Gheorghe Crăciun, considerăm că, prin rațiunile demonstrative 
ale prezentului demers, trebuie să facem apel în primul rând la cei doi termeni 
esențiali, trupul și litera, din a căror confruntare și contopire se desprinde caracterul 
personal al concepției literare a autorului optzecist. Abordarea se dovedeşte 
integratoare, deoarece studiul își propune să demonstreze tocmai centralitatea și 
complexitatea acestei relații, prin evidențierea multitudinii ipostazelor actualizate 
de-a lungul operei. 
Ca termeni coocurenţi, trupul şi litera intră într-o relaţie fundamentală de 
contrast, concept utilizat în structuralismul lingvistic „pentru diferenţele cu 
funcţionare sintagmaticăˮ28. Pe rând, fiecare dintre ei stabileşte o relaţie 
metonimică, de tip parte – întreg cu literatura. Variaţiunile pe tema literaturii sunt 
generate de diferitele grade de intensitate sau forme în care aceste relaţii se pot 
înfăptui.  
Privite ca izotopii majore, trupul şi litera fac posibilă lectura unitară şi 
uniformă a textului şi impun investigarea „ansamblului ordonat şi redundant de 
categorii semanticeˮ29 prin care sunt diseminate. De exemplu, potrivit unei selecţii 
rapide, trupul este: realizare senzorială, sarcină ontologică, plăcere, acte senzoriale 
şi intuitive, incerte şi obscure, gnoseologia inferior, antropocentrism somatic 
imanent, natural, „micile percepţiiˮ, reprezentare, consistenţă senzorială, percepţie, 
psihologie, real, prodigioasă corporalitate, oral, sincretism senzorial, materie, 
diseminare corporală, convulsie a instinctelor vitale, dialectică a bio-psiho-
socialului, imperativ ontologic, deviere, sensibilitate. În aceeaşi ordine de idei, litera 
este prezentă în text ca: poem, acţiune poetică, lucidă, bibliotecă, hârtie, text, idei, 
                                                             
26 Ion Bogdan Lefter, „Romaneˮ cu ghilimele obligatorii. Între viață și text, în O oglindă 
purtată de-a lungul unui drum. Fotograme din postmodernitatea românească, Pitești, 
Editura Paralela 45, 2010, p. 269. 
27 Alexandru Mușina, Op. cit.,  pp. 51 – 60. 
28 Cf. Angela Bidu-Vrănceanu, Cristina Călăraşu, Liliana Ionescu-Ruxăndoiu, Mihaela 
Mancaş, Gabriela Pană Dindelegan, Dicţionar de ştiinţe ale limbii. Teoria limbii • Modele 
lingvistice • Fonetică • Fonologie • Gramatică • Vocabular • Semantică • Semiotică • Istoria 
limbii • Dialectologie • Pragmatică • Sociolingvistică • Stilistică • Poetică • Retorică • 
Versificaţie • Naratologie, Bucureşti, Editura Nemira, 2001, p. 361. 
29 Ibidem,  pp. 277 – 278. 

scriptural, intelecţie, alfabetizat, estetică, valoare filosofică, cartezieni, conceptele, 
sensuri, scris, alfabet, semn, calchiere, cultură, scriere, gramatică, limbaj, maşină 
cibernetică, gramatică retorică, principii, procedee, raţiune, morală, dogmă, 
sintaxă, metaforă, metonimie, rostire literară canonică etc. 
Aceste categorii semantice nu pot constitui probe incontestabile ale viziunii 
particulare a lui Gheorghe Crăciun, fiind mostre ale receptării trupului şi literei de-a 
lungul epocilor cultural-istorice. Şi totuşi, pentru că discursul eseistic acordă 
derogări de la legea maximei obiectivităţi, ele pot fi interogate pentru a trage unele 
concluzii temperate şi provizorii, funcţionale ca instrumente de lucru în analizele 
următoare; în aceste condiţii, trupul pare să fie pentru Gheorghe Crăciun un spaţiu al 
dinamicii interioare, al cărui punct de interes îl reprezintă mecanismele 
senzorialităţii sau, cum ar zice Roland Barthes, „«un trup al juisării, alcătuit numai 
din relaţii erotice...»ˮ30; mai mult decât prezenţa carnală, consistentă, el oferă o 
confirmare prin simţuri a acestei prezenţe, în timp ce litera presupune mai ales 
artificiu, manoperă efectuată după un set impus de reguli. 
Chiar mai clar decât prin acumulare descriptivă, ele sunt definibile în cadrul 
relaţiei de contrast: „Atunci când am opus literei trupul, nu am avut în vedere altceva 
decât contradicţia (existenţială şi istorică) dintre raţiune şi sensibilitate, dintre normă 
şi formă, dintre dogma fixităţii alfabetice şi ereziile spontaneităţii senzorialeˮ31. 
Astfel reprezentate, cele două concepte se înscriu, prin puterea opoziției care le 
leagă, în categoria marilor contraste filosofico-religioase cu relevanță antropologică, 
întrucât își propun surprinderea esenței duale a omului generic. 
 
I.2. Dualismul viziunii 
Un alt aspect important pe care îl dezvăluie articolul „Trup şi literăˮ este, dincolo de 
prezentarea generală a conceptelor, denudarea unei strategii textuale corespunzând 
modului analitic pe care Ioan Petru Culianu îl numeşte dualism şi îl defineşte ca 
„proces de gândire care, o dată pus în mişcare, produce de la sine o infinitate de 
variante perfect previzibile, plecând de la o simplă analiză logicăˮ32. Potrivit acestei 
teorii, „bicompartimentaritatea creierului uman, aflată la baza clasificărilor dualeˮ33 
este unul dintre factorii care predispun la înţelegerea lumii în serii de opoziţii 
fundamentale. 
În acest sens, referindu-se la complexitatea operei lui Gheorghe Crăciun, Ion 
Bogdan Lefter îi sesizează „construcția multistratificatăˮ; suprafața pune în lumină 
„relieful fascinant al prozei sale, sprijinit în profunzime pe mai multe rânduri de 
«infrastructuri»ˮ: un nivel „conceptual, de gândire sistematicăˮ, un strat 
autobiografic și, în fine, „decurgând din experiența de viață, dar la un nivel mai 
profund, acolo unde, în cazul marilor scriitori, se articulează viziunea asupra lumii și 
a literaturii, a creativității în genere, esențialmente filozofică, chiar dacă asumată 
foarte personal, Crăciun a avansat în reflecția asupra ființei umane ca dualitate 
                                                             
30 Roland Barthes, apud Gheorghe Crăciun, Trup şi literă, p. 280. 
31 Gheorghe Crăciun, Trup şi literă, p. 277. 
32 Ioan Petru Culianu, Arborele Gnozei. Mitologia gnostică de la creştinismul timpuriu la 
nihilismul modern, ediţia a II-a, traducere de Corina Popescu, Iaşi, Editura Polirom, 2005, p. 
32. 
33 Ibidem, p. 77. 

corporal-intelectuală (subl. n. – C. P.), de o complexitate egală pe cei doi versanți ai 
săiˮ34. 
În aceeași ordine de idei, definiţia genetică şi funcţională a literaturii ca 
sistem bazat pe un contrast primordial oferă și ea sugestia unei viziuni dualiste: „Din 
conflictul dintre trup şi literă, dintre corporal şi scriptural, dintre senzaţie şi 
intelecţie, din acest contradictoriu dinamism în logica fiinţei noastre (alfabetizate!), 
pasibil la fiecare pas pe hârtie de o iluzorie sintetizare, se constituie, se deconstituie 
şi se reconstituie substanţa literaturii, permanenţa şi remanenţa sa esteticăˮ35. 
Sunt însă necesare câteva observaţii. Literatura, ca rezultat al unei viziuni 
sistemice dualiste, trebuie privită în dubla ei dimensionalitate: ea este un produs 
cultural, o concretizare, o substanţă, dar este, mai înainte de toate, o prezenţă 
virtuală, o reflexie a unui dinamism intern al fiinţei umane în genere. Asemenea lui 
Ioan Petru Culianu, care ajunge la teoria dualismului mental pornind de la analiza 
consecinţelor sale exterioare în materie de religii, mituri şi credinţe, Gheorghe 
Crăciun reface traseul către interioritatea fiinţei umane, identificată drept cauză a 
oricărui fapt estetic.  
Mai mult decât atât, caracterul dualist al literaturii (ca sistem construit pe un 
contrast) este doar o consecinţă a unui dualism imanent al omului, a cărui origine o 
putem asocia cu „nenorocireaˮ inventării alfabetului, dacă cedăm sugestiei lui 
Crăciun. Dacă-i dăm crezare lui Otto Rank, putem merge până la momentul naşterii 
primului dublu al omului, sufletul, datorită fricii de moarte. Sau, dacă raţiunea 
noastră este stânjenită de fixarea temporală a unui astfel de proces, putem accepta 
„adevărulˮ prezent al lui Ernst Cassirer, potrivit căruia „omul nu mai este considerat 
o simplă substanţă care există în sine şi trebuie cunoscută prin sine. Unitatea lui este 
concepută ca o unitate funcţională. [...] Ea nu admite doar, ea chiar cere o 
multiplicitate şi un caracter multiform al părţilor sale constitutive. Pentru că aceasta 
este o unitate dialectică, o coexistenţă a contrariilor. [...] Dacă există un echilibru în 
cultura umană, el poate fi descris doar ca un echilibru dinamic (subl. n. – C. P.), nu 
ca unul static; el este rezultatul unei lupte între forţe opuse. Această luptă nu exclude 
acea «armonie ascunsă» care, după Heraclit, «este mai bună decât cea care este 
evidentă»ˮ36. 
Aidoma, literatura, ca specie a culturii umane, există şi persistă graţie 
aceluiaşi echilibru dinamic, adică perpetuei deconstituiri şi reconstituiri între 
graniţele reprezentate de două extreme, dincolo de care nu se poate merge: trup şi 
literă sau maxima senzorialitate/autenticitate şi maxima artificialitate. Foarte 
aproape de aceste extreme au mers cei doi poeţi, pe cât de moderni, pe atât de 
diferiţi în demersul lor: Arthur Rimbaud, un vizionar al trupului, şi Stéphane 
Mallarmé, un practicant al poeziei/literei pure și, implicit, un radical explorator al 
limitei.  
Eşecurile modernismului, precum pagina albă, neantul sau tăcerea, şi 
replierea integratoare a postmodernismului dovedesc că şi în literatură limitele sunt 
insurmontabile. Căci, după cum explică Ioan Petru Culianu, „asemenea 
constrângerilor de ordin fizic care silesc celula să ia formă sferică şi organismele să 
                                                             
34 Ion Bogdan Lefter, Prezența prozatorului, în O oglindă purtată de-a lungul unui drum. 
Fotograme din postmodernitatea românească, p. 271.  
35 Gheorghe Crăciun, Trup şi literă..., op.cit.,  pp. 272 – 273. 
36 Ernst Cassirer, Eseu despre om. O introducere în filosofia culturii umane, traducere de 
Constantin Cosman, Bucureşti, Editura Humanitas, 1994, p. 308. 

nu se extindă dincolo de o anumită mărime dictată de gravitaţie; asemenea 
veşmântului care nu se poate lărgi la infinit fără a deveni neliniştitor de nefuncţional, 
şi care este obligat să nu se reducă prea mult sub dimensiunile conturului fizic al 
trupului omenesc, obiectele ideale sunt sisteme care operează într-o dimensiune 
logică şi nu pot coborî sub premisele lor (în general cât se poate de simple). 
Sistemele [...] interacţionează în chipuri cât se poate de ciudate, formând alte 
sisteme, al căror tipar general, de tulburătoare complexitate, poate fi numit istorieˮ37. 
Şi „tulburătoarea complexitateˮ a literaturii este receptată de Gheorghe 
Crăciun într-un mod similar, ca dinamică a actualizării opţiunilor combinatorii între 
cele două puncte maxime, cu specificaţia că trupul, obligat la dilatare semantică prin 
invazia convenţionalizatoare a literei, devine sinonim al spaţiului extraliterar, 
menţinându-şi, în acelaşi timp, calitatea de antonim al literei: „Trupul îşi 
construieşte cu migală perioadele sale de evadare şi regăsire a libertăţii naturale, 
pentru a deveni din nou acelaşi prizonier periculos al instituţiei gramatice. 
Autenticitatea şi naturalitatea trăirii, a experienţelor în afara uzajului temperamental 
sunt cu timpul canonizate chiar în straturile cele mai de sus ale domeniului pe care 
iniţial îl contestau. [´...] În timp ce aria de cuprindere a literei se lărgeşte necontenit, 
spaţiul extraliterarului se îngustează, întărindu-şi, cu toate acestea, capacitatea de 
autoapărareˮ38. Se observă, așadar, un balans perpetuu, o metamorfoză continuă a 
teritoriilor, generată de o dinamică a inversei proporționalități, care face ca 
expansiunea literei să conducă la o paradoxală și simultană degenerare – regenerare 
a trupului. Procesul descrie destinul oricărei inovații creative din spațiul artei, care, 
în ciuda sau tocmai grație spectaculosului originar, se instituționalizează, devenind, 
cu timpul, dintr-o orgolioasă abatere, o venerabilă normă. 
 
I.3. Fascinaţia cuvintelor „dubleˮ 
O viziune asupra literaturii ca procesualitate a concurenţei dintre trup şi literă este 
posibilă deoarece, aşa cum am văzut, literatura este un concept complex, care îşi 
recuperează prin calc lingvistic (felix culpa!) dublul, devenind într-o astfel de 
interpretare un semn total, ce permite mişcarea bidirecţională: „De fapt, încetul cu 
încetul, literatura s-a văzut posesoarea unei retorici generale ambivalente, izomorfe 
constituţiei sale substanţiale, centrate după caz pe trup sau literăˮ39.  
Acest tip de comprehensiune a logicii interne a cuvintelor este revelatoriu 
pentru dualismul de viziune al lui Gheorghe Crăciun şi nu constituie nicidecum un 
caz singular. Doar în acest eseu, „speculând ce era de speculat dintr-o sumedenie de 
citate adunate în timp pe tot soiul de hârtii şi hârtioareˮ40, el oferă o colecţie 
impresionantă de exemple: sensus este, şi el, un termen „plenar [...] în care realitatea 
e comprimată în calitatea ei de simţ şi sensˮ; con-ştiinţa atrage prin „semnificaţia 
specială a particulei con-ˮ care „indică o împreunare a două lucruri, senzaţie şi sens, 
ambele fiind prezente în mintea conştientăˮ, așa cum arată Collingwood; iar 
„temperat-rafinatul senzualist de bibliotecă Roland Barthesˮ41 îl atrage pentru că 
                                                             
37 Ioan Petru Culianu, Arborele Gnozei…, op. cit., p. 27. 
38 Gheorghe Crăciun, Trup şi literă..., op. cit., p. 278. 
39 Ibidem, p. 277. 
40 Gheorghe Crăciun, Frumoasa fără corp, ediţia a II-a revăzută, însoţită de un dosar de 
receptare critică, prefaţă de Carmen Muşat, Bucureşti,Grupul Editorial „Artˮ, 2007, p. 369. 
41 Ibidem, p. 272.  

vede în „sapienţa (savoir) şi savoarea (sauveur) noţiuni înrudite şi complementare 
precum sensul şi simţulˮ42. 
La fel cum recuperarea etimologică a esteticii presupune înţelegerea ei şi ca 
„aísthēsis: percepţie, senzaţieˮ, care devine, începând cu Aristotel, „o problemă nu 
doar fiziologică, ci şi filosoficăˮ, constituind o „parte a sufletuluiˮ (psyche), 
„principiul vieţii în fiinţele vii şi izvor al activităţilor lor senzitiveˮ43. Abia 
„începând de la Parmenide, care a atacat aisthesis şi a exaltat episteme ca singura 
sursă genuină a adevărului, nu a mai fost posibil ca gândirea (noesis, phronesis) să 
fie tratată doar ca o formă de aisthesis cantitativ diferită, ci ca fiind de un tip diferit, 
astfel încât a început să se acorde o tot mai mare atenţie atât facultăţii, cât şi modului 
de producere a acestui tip superior de percepţieˮ44. Potrivit acestor considerații, miza 
mare a reinserției autentice a trupului în literatură coincide cu o reîntoarcere la 
sensul anteparmenidian al esteticii, ca „științăˮ a senzației, a simțirii, a stării de a fi 
viu. Avatar al sufletului, litera ar ajunge, în această fericită interpretare, să conțină și 
să se identifice cu trupul. 
Printr-o astfel de viziune asupra cuvintelor, Gheorghe Crăciun îndreptăţeşte 
concluzia coşeriană: „în jurul reprezentării există un mănunchi de funcţiuni de 
evocare, avem de-a face – după o formulă întrebuinţată de un filosof american, 
Marshall Oliver – cu acea bogată ambiguitate a cuvântului, care poate denota cu 
precizie ceva, fără a renunţa în acelaşi timp şi la alte denotăriˮ45.  
Vocația de scriitor presupune tocmai această apetență pentru profunzimile 
cuvântului, derivată din înțelegerea lui ca instanță complexă, plurisemnificantă. 
Limbajul artistic nu este nici pentru Gheorghe Crăciun o deviere, o abatere de la 
normă, sau, mai grav, o reducție a limbajului obișnuit. Dimpotrivă, limbajul 
literaturii este limbajul total, integral, este limbajul care își revendică și își 
reactivează întreaga complexitate, așa cum demonstrează Eugeniu Coșeriu: 
„limbajul poetic nu poate fi o deviere faţă de limbaj pur şi simplu sau faţă de 
limbajul de toate zilele, ci dimpotrivă, limbajul poetic, în care se actualizează ceea 
ce ţine deja de semn, este limbajul cu toate funcţiunile lui, adică este plenitudinea 
funcţională a limbajului, şi că, dimpotrivă, limbajul de toate zilele şi limbajul 
ştiinţific sunt devieri, fiindcă sunt rezultatul unei drastice reduceri funcţionale a 
limbajului ca atareˮ46. 
De aceea, considerăm că Trup și literă, unul dintre primele articole în care 
Gheorghe Crăciun analizează problema limbajului literar, este un centru de 
semnificație al întreagii opere și, prin aceasta, o alegere potrivită pentru începutul 
analizei unei scriituri profunde, pătrunse de fiorul contemporan al fascinației pentru 
limbaj. 
 
 
 
 
                                                             
42 Ibidem, p. 279. 
43 Francis E. Peters, Termenii filosofiei greceşti, ediţia a II-a revăzută, traducere de Dragan 
Stoianovici, Bucureşti, Editura Humanitas, 1997, p. 24. 
44 Ibidem, p. 25. 
45 Eugeniu Coşeriu, Prelegeri şi conferinţe (1992 – 1993), Iaşi, Institutul de Filologie 
Română „A. Philippideˮ, 1994, p. 153. 
46 Ibidem, p. 153. 

Abstract 
The paper shall focus on English borrowings and whether their use as such is 
justified or not. At the same time, we shall debate upon the main features of the 
English words employed in the Romanian financial system at different language 
strata (phonetic, lexical, morphologic and stylistic). We shall also try to provide a 
clasification of these particular words according to different criteria. 

În contextual revoluţiei informaţionale actuale care a generat apariţia economiei 
informaţionale dar şi a societăţii informaţionale, informaţia devine cel mai solicitat 
produs al prezentului şi, mai ales, al viitorului. Dacă pentru societatea umană, 
limbile cu circulaţie internaţională joacă un rol esenţial în transferul informaţiei, 
pentru activitatea economică, banii, ca simbol al valorii economico-sociale, sunt cei 
mai eficienţi mesageri ai informaţiei. În decursul timpului, limbajul economic englez 
a căpătat alură internaţională datorită prestigiului de care se bucură limba engleză în 
comunitatea bancară internaţională. Prin deprinderea acestui limbaj, comunitatea 
bancară românească se poate integra mai uşor în comunitatea bancară internaţională, 
cel puţin la nivel lingvistic, dar, din păcate, aceasta nu este singura condiţie. 
În acest context economic şi lingvistic, problema anglicismelor din limba 
română în general şi din sistemul financiar în particular este cât se poate de actuală 
iar elementele datorate influenţei engleze reprezintă o componentă importantă a 
vocabularului limbii române. Acest fapt motivează interesul multor autori şi 
cercetători în analiza lexicului românesc care şi-a demonstrat deschiderea spre noi 
împrumuturi, mai ales din engleză. Tocmai această „deschidere” a făcut ca, în 
ultimul timp, să se vorbească din ce în ce mai mult de „anglomanie” termen ce s-ar 
putea traduce prin faptul că influenţa engleză este vazută ca un act de „invazie 
lingvistică”. În articolul său intitulat Anglicismele în limba română actuală, Mioara 
Avram e de părere că influenţa engleză, ca toate celelalte influenţe care s-au 
manifestat de-a lungul timpului în limba română, nu trebuie să fie considerată 
periculoasă pentru că şi anglicizarea va fi depăşită aşa cum s-a întâmplat şi cu 
slavizarea, grecizarea, rusificarea, francizarea etc. Interesantă este, în acest sens, 
observaţia cu accente premonitorie a lui Costache Negruzzi pe care o împărtăşea 
cititorilor săi în Păcatele tinereţilor: „Aşadar am fost pe rând turcomani, grecomani 
sau Domnul ştie ce încă; acum, din mila lui Dumnezeu, suntem franţezomani; poate 
curând vom trece şi Mahna în vreun balon aerostatic şi atunci ne vei vedea 
anglomani.” 
Influenţa engleză este un fenomen lingvistic internaţional care se manifestă în 
limba română la fel cum se manifestă şi în alte limbi. La fel de internaţional este şi 
fenomenul de respingere a acestei influenţe, dar care nu se dovedeşte a fi o cale 
realistă de urmat. 

Spre deosebire de română, franceză, italiană, engleza aparţine familiei de 
limbi germanice, motiv pentru care împrumuturile din această limbă ridică probleme 
şi de acceptare şi de adaptare. Se pare că această lipsă de afinitate este doar aparentă, 
afirmaţie ce poate fi susţinută prin cel puţin două argumente: 
1. Limba engleză are o importantă componentă romanică (de sursă franceză) şi 
multe elemente latineşti cum ar fi audit, bonus, conglomerate, colaps, debit, deficit, 
item etc. există în engleză şi sunt o dovadă a acestui fapt. Aceste cuvinte, prezente şi 
în limba română, continuă procesul de reromanizare a limbii române moderne; 
2. Împrumuturile din engleză au în română „rude” vechi. Astfel, în Cuvânt împreună 
despre rostirea românească, C. Noica observa legătura dintre computer şi vechiul a 
cumpăta. În Cuvinte înrudite, Al. Graur oferă mai multe exemple: a conta şi cont, 
contabil, scont, discount; market (marketing) şi merchandiser cu marfă, mercerie 
etc.; card are rude pe cartel, cartela, carton, a carta etc. 
Înainte de a aborda în detaliu problema anglicismelor din sistemul financiar, 
se cuvine să definim însăşi noţiunea de anglicism, care, în viziunea Mioarei Avram, 
reprezintă „(…) o unitate lingvistică (cuvânt, expresie frazeologică, construcţie 
gramaticală) şi chiar tip de pronunţare sau scriere de origine engleză, indiferent de 
varietatea teritorială a englezei, deci inclusiv engleza americană nu doar cea 
britanică”. Bibliografia românească referitoare la problematica în discuţie operează 
cu trei categorii de termeni: împrumuturi propriu-zise, anglicisme/americanisme şi 
xenisme. Cu toate acestea, realitatea lingvistică actuală nu permite o delimitare 
precisă între anglicisme şi americanisme (cuvinte în curs de asimilare) şi xenisme 
(cuvinte neadaptate, numite şi barbarisme, cuvinte aloglote sau, pur şi simplu, 
cuvinte străine). Încadrarea cuvintelor de origine engleză în una din cele trei 
categorii este discutabilă, dată fiind dinamica lexicului. Astfel, în categoria 
xenismelor sunt considerate, în mod nejustificat, cash, trend, staff (considerate a fi 
cuvinte englezeşti), ca şi master, supermarket (considerate a fi cuvinte din engleza 
americană). Adriana Stoichiţoiu-Ichim consideră aceste cuvinte anglicisme 
(respectiv americanisme), în virtutea frecvenţei şi a circulaţiei lor, precum şi a 
faptului că se află în curs de asimilare morfologică. 
Analizele realizate de unii lingvişti de prestigiu au relevat faptul că numărul 
anglicismelor din limba română variază. Astfel, în 1977, Andrei Bantaş vorbea de 
4000 de anglicisme, iar în 1996, Georgeta Ciobanu, în lucrarea Anglicismele în 
limba română, estima existenţa a circa 1400 de anglicisme. 
În analiza elementelor de origine engleză din limba română, un loc aparte îl 
ocupă formaţiile hibride prezente în limbajul comercial. În cazul acestora, un 
anglicism este combinat cu un cuvânt din limba română. De exemplu, englezescul 
bank nu a fost împrumutat ca substantiv comun pentru că în română exista deja 
cuvântul de origine italiană şi franceză bancă. Acest bank este folosit în nume 
proprii de firme cărora le conferă o alură internatională: Bank Coop, Credit Bank, 
Columna Bank (un compus alcătuit din (rom.) columna şi (engl.) bank pronunţat cu 
[e]). 
Împrumutul fără limită şi mai ales fără o justificare lingvistică a făcut să se 
vorbească, în anumite situaţii, de inutilitatea anglicismelor care apar ca dublete 
recente ale unor împrumuturi anterioare. În această situaţie se află: discount/discont; 
trezorie/trezorerie; leader/lider; cliring/clearing etc. Ca o soluţie s-a propus 
introducerea unor strategii discursive prin care aceste anglicisme să poată fi 
introduse. Între acestea amintim: 

a) explicarea sensului (glosarea prin sinonime sau parafraze);  
b) ordinea plasării în text;  
c) este nerecomandată folosirea în titluri de presă a unor anglicisme necunoscute 
marelui public, de genul: pairing, processing, screening etc. 
Anglicismele din sistemul financiar pot fi găsite din belşug în ziare şi reviste 
de specialitate cum ar fi Bursa, Capital, Economistul, Ziarul Financiar etc., ziare 
care se adresează unui anumit public-ţintă care este familiarizat cu terminologia din 
domeniu. Dar chiar şi aici, prezenţa anglicismelor se păstrează între anumite limite. 
Ex. „O problemă a sistemului bancar o constituie introducerea sistemului de plată 
electronică numit E-cash.” (Capital, 15 mai 2010); „Celelalte bănci au recurs la 
cardul de debit/cu descoperire de cont sau over-draft.” (Capital, 27 martie 2010). În 
situaţii de genul acesta, se oferă o explicaţie la prima apariţie în text şi nu de fiecare 
dată. Fenomenul explicării termenilor apare, mai ales, în ziarele care au un public 
format din cititori aparţinând unor domenii diferite de activitate, cu o pregătire 
intelectuală diferită. Lucrurile stau altfel în cazul ziarelor de specialitate (cum ar fi 
cele citate mai sus) şi care au un public familiarizat cu terminologia respectivă, 
astfel că explicarea termenilor sau traducerea lor totală sau parţială apare foarte rar. 
În cadrul sistemului financiar, moneda joacă un rol fundamental. Practic, 
absenţa ei ar face aproape imposibilă însăşi existenţa sistemului în sine. Astfel stând 
lucrurile, se cuvine să facem câteva observaţii în ceea ce priveşte istoricul în sine al 
monedei. Jocul monetar apare ca o unealtă, ca o structură a oricărei activităţi de 
schimb active. Moneda pătrunde în mecanismul raporturilor economice şi sociale, 
fiind un extraordinar barometru al întregii activităţi a oamenilor. Banii, „sonnantes 
et trébuchantes”, intră şi ne inundă viaţa de toate zilele, iar statul modern este acela 
care îi mânuieşte, prin sistemul său de impozite, dări etc. Ne-am obişnuit a percepe 
moneda drept o piesă de metal sau de hârtie. Uneori însă, o marfă mai dorită joacă 
rolul de monedă, de etalon al schimburilor. În această ipostază s-a aflat, în regiunea 
Nigerului, Abisiniei, Senegalului, sarea care servea şi ca monedă şi ca hrană. În 
zona Golfului Guineea, ţesăturile de bumbac, brăţările de aramă, praful de aur, caii 
erau considerate monede. O monedă mai ciudată este cea de mărgean, bătută în 
Europa. Ea îşi are obârşia în Italia unde se numea olivette şi era fabricată în Toscana, 
într-un atelier de prelucrat mărgeanul. Aceste olivette circulau în Nigeria, Liberia, 
Coasta de Fildeş, iar cumpărătorul le purta la brâu, înşirate pe o sfoară, astfel că 
bogăţia lui era „la vedere”. Specialiştii creditului, nimeni alţii decât genovezii 
secolului al XV-lea, s-au gândit să facă din târguielile zise de Besançon, la care se 
reglementau scrisorile de schimb ale întregii Europe, adevărate sisteme de clearing 
avant la letre.  
În cazul jocurilor monetare, Europa este un caz aparte pentru că ea cunoaşte 
toată gama experienţei monetare: la parter se află trocul, monedele primitive, 
urmează apoi monedele metalice din aur, argint, aramă. Fără doar şi poate că între 
aceste monede a existat o permanentă dispută. În fapt, fiecare metal joacă un rol 
personal: aurul – metalul prinţilor, al marilor negustori şi al Bisericii; argintul – 
pentru tranzacţii obişnuite; arama – moneda neagră a oamenilor de rând şi a 
nevoiaşilor. Orice s-ar spune, sănătatea unei economii se poate ghici după metalul 
care o domină. La Neapole, în 1751, aurul este tezaurizat, argintul dispare, iar arama 
reglementează grosul tranzacţiilor. La fel se întâmplă şi în Spania. În ţările aflate în 
plină înflorire, aurul şi argintul îşi afirmă supremaţia. În 1774, Anglia recunoaşte 
metalul galben ca monedă legală şi comună, argintul fiind doar un ajutător. Alături 

de monedele metalice circulă şi monedele fiduciare (= biletele de bancă) şi monedele 
scriptice (= compensaţii prin înscrisuri, prin virament dintr-un cont în alt cont 
bancar). Biletul de bancă apare în 1661 la ghişeele Băncii din Stockholm sau la 
ghişeele Băncii Angliei în 1694. Încă din 1667, în Anglia apar acele orders 
guvernamentale, prototipuri ale biletelor de bancă iar mai târziu se vor folosi unele 
goldsmiths’notes care ulterior vor deveni banker’s notes. Totuşi, în acest domeniu, 
monopolul precocităţii nu a aparţinut Angliei. În 1586, Casa di San Giorgio a avut 
biglietti plătibile în moneda de aur sau de argint. La Veneţia, în sec. al XV-lea, 
băncile di sritta (de inscris) aveau biletele lor care se puteau schimba şi erau 
rambursate. 
În concluzie, se poate spune că moneda şi creditul reprezintă un limbaj pe care 
orice societate îl învaţă şi-l vorbeşte în felul său, iar individul este obligat să-l 
deprindă. Fără scris şi citit se poate supravieţui, considera F.Braudel, dar dacă n-ar 
şti să numere, individul n-ar putea supravieţui; existenţa noastră de zi cu zi se află 
sub imperiul cifrei, concluziona acesta. Cu cât o ţară este economic mai dezvoltată, 
cu atât mai mult îşi lărgeşte gama uneltelor monetare şi a instrumentelor de credit. 
De fapt, în cadrul unităţilor monetare internaţionale, societăţile au fiecare locul lor: 
unele sunt privilegiate, altele sunt trase la remorcă, iar altele sunt penalizate greu. 
“Banul este, afirma Braudel, unitatea dar şi nedreptatea lumii.”  
Un aspect pe care am dorit să-l relevăm în cadrul acestui istoric al monedei 
este acela că Italia a jucat un rol important în dezvoltarea sistemului monetar de-a 
lungul timpului. Acest lucru nu putea rămâne fără urmări: astfel dacă analizăm 
etimologia unor termeni financiari englezeşti constatăm că aceştia sunt de origine 
italiană. În acest sens, de un real ajutor ne-a fost Dicţionarul etimologic englez al lui 
Walter Skeat. Iată câteva exemple în acest sens: bankrupt < (it.) banca rota; cash < 
(it.) cassa < (lat.) capsa; cashier < (it.) cassare < (lat.) quassāre; manager < (it.) 
maneggio; discount < (it.) (di) scontare; risk < (it.) risco (fr.) risque; cost < (it.) 
costo; banknote < bank (< (it.) banka + note < (< (lat.) nota).  
Sunt foarte mulţi cei care folosesc astăzi termenul bursă, dar sunt foarte puţini cei 
care ştiu că, iniţial, della Borsa a fost o familie de mari negustori veneţieni care s-a 
stabilit în Flandra iar locuinţa lor, Casa Borsa, a devenit sediul primei burse din 
lume. 
În continuare, ne propunem ca, pornind de la un inventar de anglicisme 
selectat de noi din presa de specialitate (şi avem în vedere aici publicaţii de 
specialitate precum Capital, Bursa, Ziarul financiar), să realizăm o clasificare a 
acestor elemente. Principalele tipuri identificate au fost următoarele: 
a) Cuvinte care coexistă (dublete): cash/numerar; leader/lider; discount/discont; 
clearing/cliring; brand/marcă; warranty/garanţie etc. 
b) Cuvinte care circulă cu varianta tradusă din engleză: 
American Option = opţiunea americană = opţiune ce poate fi exercitată oricând 
înaintea datei finale a exerciţiului financiar. 
Amortization = amortizare = 1. rambursarea unui împrumut prin rate; 2. amortizarea 
unor active intangibile. 
Beta Coeficient = coeficient beta = măsura riscului unei hârtii de valoare în raport cu 
rata pieţei şi cu rata fără risc. 
Bridge Loan = împrumut-punte = împrumut pe termen scurt pentru asigurarea unei 
finanţări temporare până se contractează un împrumut permanent. 

Bankruptcy = faliment = declararea legală a imposibilităţii companiei de a-şi 
continua activitatea. 
Balance sheet = bilanţ = situaţie financiară ce indică poziţia financiară la un 
moment dat. 
Certificate of deposit = certificat de depozit = depozit pe termen scurt, cu o anumită 
scadenţă fără drept de retragere. 
Cum Rights = Drepturi Cum = operaţiuni de cumpărare de acţiuni în care 
cumpărătorul are dreptul de a cumpăra acţiuni din drepturile de emisiune ale 
companiei. 
Discounting = discontare = reducerea valorii fluxurilor viitoare de numerar la 
perioada de timp zero. 
Dunning Notice = Nota Dunning = aviz care aminteşte clienţilor de conturi rămase 
restante. 
Franchise = franciză = înţelegere între un distribuitor en détáil şi un distribuitor 
important de mărfuri şi servicii; distribuitorul se obligă să vândă numai mărfurile 
distribuitorului şi să răspundă pentru calitatea produselor şi reclamă. 
Line of credit = linie de credit = acord neoficial între creditor şi beneficiarul 
împrumutului privind valoarea maximă a creditului care va fi acordat. 
Risk = risc = dispersia posibilă asociată cu venitul estimat, măsurat prin abaterea 
standard. 
Time draft = trată la termen = plata trebuie efectuată la o dată viitoare prescrisă. 
Giro Transfer System = Sistem de transfer Giro = sistem de transfer monetar 
operând printr-un sistem poştal pentru a facilita transferul unui volum mare de 
tranzacţii. 
Funds = fonduri = numerar realizat din datorii şi sursele de capital ale acţionarilor. 
Financial market = piaţă financiară = piaţă pentru împrumuturi şi investiţii pe 
termen scurt (pieţe valutare) şi pe termen lung (pieţe de capital). 
c) Cuvinte/structuri care circulă în română cu forma din engleză: 
Barter = comerţ de bunuri şi servicii fără bani. 
Cash = active curente cu cea mai mare lichiditate. 
Chartist = analist tehnic ce prefigurează modele de acţiuni şi obligaţiuni în vederea 
elaborării recomandărilor privind vânzările şi cumpărările.  
Dealer = companie sau individ care cumpără acţiuni în cont propriu. 
Draft = ordin scris şi semnat prin care o parte obligă altă parte să plătească o 
anumită sumă unei terţe părţi. 
Escrow = active reale sau financiare deţinute de o terţă parte până când sunt 
îndeplinite condiţiile unui contract. 
Forfeiting = cumpărarea de la alte agenţii a unor promisiuni de plăţi emise de 
importatori. 
Goodwill = cont de activ intangibil ce indică prima plătită peste valoarea de inventar 
a unei achiziţii. 
Greenmail = număr mare de acţiuni deţinute de o companie concurentă care forţează 
compania vizată să-şi răscumpere acţiunile la un curs ridicat în vederea evitării 
preluării sale. 
Dumping = practica de a oferta bunuri pentru vânzare pe o piaţă străină la un preţ 
mai scăzut decât cel al aceluiaşi produs pe piaţa internă sau a unei terţe ţări. 
In-and-out = cumpărarea şi vânzarea aceleeaşi hârtii de valoare în decursul unei 
scurte perioade de timp. 

On-line = sistem pe computer în care tranzacţiile clientului sunt afişate în dosarele 
Băncii Centrale iar în momentul efectuării lor, ele sunt orientate direct către contul 
clientului. 
Audit = examinarea actelor contabile de către un auditor pentru a stabili dacă există 
sau nu fraude. 
Tot aici putem include şi următoarele anglicisme: bonus, item, manager, bord, 
lobby, job, rating, voucher, clearing, collaps, crash, ATM, e-mail, e-cash, Know-
how, dealer, staf, trend, business-start, workshop, supermarket, superviser, 
merchandiser, software, hardware, desktop, laptop, brand, etc. 
d) Structuri/cuvinte englezesti traduse parţial în română: 
Piaţa futures = schimburi organizate prin comercializarea la o dată viitoare a unor 
active reale şi financiare la preţul fix actual. 
Acord stand-by = înţelegere prin care garantul se obligă să cumpere acţiuni 
nesubscrise ca rezultat al drepturilor oferite. 
Sistem voucher = metodă de control a cheltuielilor în numerar prin folosirea unor 
autorizaţii justificative scrise. 
Cont escrow = active reale sau financiare deţinute de o terţă până când sunt 
îndeplinite condiţiile unui contract. 
Alte exemple ne oferă presa de specialitate: 
„La nivelul retailerului suedez, există un cod de conduită (…) Un alt retailer 
important produce in sistem lohn.” (Capital, 27.02.2010); „(…) programul oferă 
servicii de wireless care utilizează coordonatele geografice folosite în domeniul 
public, utilităţi…” (Capital, 13.03.2010); „Pe piaţa monetară, volumul tranzacţiilor 
a fost destul de scăzut, dobânzile la depozitele over-night fiind în jur de 18% pe an.” 
(Ziarul Financiar, 2.04.2010); „Evoluţia accelerată se explică şi prin transferul 
know-how realizat de companiile străine.”(Capital, 27.03.2010) 
e) Cuvinte şi structuri englezeşti traduse printr-o perifrază:  
Bearer security = hârtie de valoare la purtător = hârtie de valoare care necesită 
numai deţinerea unui certificat. 
Blue-sky laws = legislaţie contra emisiunilor frauduloase de acţiuni = reglementări 
de stat care vizează hârtiile de valoare emise şi vândute în interiorul statului 
respectiv. 
Cash discount = bonificaţie pentru plata în numerar = preţ de cumpărare mai mic 
oferit pentru plata mai devreme a conturilor de creanţe.  
Cash turnover = viteza de circulaţie a numerarului = raport curent care exprimă cel 
mai bine gradul de lichiditate şi care conţine numai numerar şi hârtii de valoare 
comercializabile, împărţite la pasivele curente. 
Bad-Debt-Expense = cheltuieli datorate şi neonorate = valoarea estimată a conturilor 
de creanţe necolectate într-o anumită perioadă de timp. 
Presa de specialitate oferă exemple suficiente de anglicisme aparţinând categoriilor 
enunţate mai sus:  
„După un an s-a întors în ţară ca business-development al firmei franceze Facom.” 
(Capital, 27.03.2010); „Zona de rafinare aduce un cash-flow important.” (Capital, 
20.02.2010); „(…) putem avea surpriza ca limita acceptată de scorigul băncii să fie 
mai mică decât cea oferită de patron.” (Idem); „Introducerea sistemului E-Cash va 
duce la reducerea bancomatelor de tip ATM (=automated teller machine) şi a smart 

cardurilor deşi experienţa anterioară demonstreză că oamenii sunt reticienţi la nou 
şi acceptă mai greu astfel de sisteme.” (Capital, 15.05.2010); „Stabilitatea ce a 
caracterizat ieri paritatea euro/dolar nu i-a îndepărtat pe brokerii şi traderii de la 
Bursa la termen din Sibiu de piaţa futures.” (Idem). 
În continuare, vom analiza problema anglicismelor din sistemul financiar din 
perspectiva nivelurilor limbii. Astfel, în ceea ce priveşte scrierea şi pronunţarea 
anglicismelor, se observă că acestea furnizează cel mai mare procent de abateri de la 
aplicarea principiului fonetic. Semnalăm prezenţa unor anglicisme, în cadrul 
sistemului financiar-bancar, care ridică câteva probleme. Astfel, rating este un un 
anglicism neadaptat pronuntat [reiting]; deficit are pluralul deficite şi nu deficituri; 
stand-by este un anglicism neadaptat pronunţat [stendbái]; stat (de plată) are 
varianta cu [ş] - (ştat) care este foarte răspândită deşi este neliterală; voucher este un 
un anglicism neadaptat pronunţat [vaučăr]; warant – un neologism semiadaptat 
grafic; forma de plural este warante iar grafia warrant este etimologică; cliring este 
un anglicism adaptat; varianta clearing este pedantă; cash este un anglicism 
neadaptat, pronunţat [keş]. Este important de semnalat prezenţa abrevierilor 
specifice limbajului economic şi de afaceri, în special cel preluat din limba engleză. 
Acestea ne ajută să înţelegem textele specifice din domeniu şi face comunicarea mai 
eficientă. Iată câteva exemple: L/C – letter of credit; C/N – credit note; E-mail – 
electronic mail; ATM – automated teller machine; PIN – personal identification 
number; E-cash – electronic money; OLTP– on-line transaction processing etc. 
Nivelul morfologic include probleme de gen, articulare enclitică, număr, 
flexiune cazuală. 
Ex. În România se face lobby din greu. Lobbistul trebuie să notifice Senatul şi 
Camera Reprezentanţilor când începe o campanie de lobby.  
Anglicismul cash apare folosit şi ca substantiv dar şi ca adjectiv şi adverb cu sensul 
peşin: Plata se va face cash/cu cash. 
În privinţa verbului se preferă conjugarea întâi. Astfel, apar: a lista, a procesa, a 
printa, a scana, a deconta etc. 
Lectura inventarului de anglicisme din sistemul financiar-bancar scoate la 
iveală problema colocaţiilor – combinaţii în interiorul cărora două sau mai multe 
cuvinte coexistă. Practic, cuvintele care alcătuiesc respectiva colocaţie se află într-o 
relaţie sintagmatică. Colocaţiile se împart în două mari categorii: a) colocaţii 
gramaticale; b) colocaţii lexicale.  
În continuare ne vom ocupa de colocaţiile lexicale alcătuite din substantive, 
adjective, verbe şi adverbe. O astfel de clasificare a fost făcută de Benson, Morton 
et. al. în The BBI Combinatory Dictionary of English [3]. Aici se analizează şase 
tipuri de colocaţii. Plecând de la aceste tipuri, vom observa modul în care acestea 
sunt redate în limba română. 
Tipul 1: (rom.) substantiv + adjectiv  → (engl.) adjectiv + substantiv 
Cont bancar → bank account  
Cont blocat → blocked account  
Preţ futures → futures price 
Pasive curente → current liabilities  
Pasive limitate→limited liabilities 
Tipul 2: (rom.) subst. în N. + subst. în G. → (engl.) subst. în N.+ subst. în N. 
Tendinţele pieţei → market trends 
Lider de piaţă → market leader 

Card de debit → debit card 
Tipul 3: Subst. + verb (verbul indică o acţiune caracteristică substantivului) 
Societatea dă faliment. → A company goes bankrupt. 
Afacerile sunt înfloritoare. →Business is flourishing. 
Managerul conduce/planifică/deleagă.→ A manager leads/plans/delegates. 
Tipul 4: Verb + adverb 
a investi/a pierde masiv → to invest/to lose heavily 
a se dezvolta constant → to increase steadily 
Tipul 5: (rom.) adverb + adverb → (engl.) adverb + adjectiv 
Strict confidenţial → strictly confidential 
Profund îndatorat → deeply/greatly indebted 
Capitalizare severă → severely capitalized 
Tipul 6: Prepozitie + substantiv 
(despre un cont) a fi pe roşu → to be in the red 
la limită (instrucţiuni date brokerilor) → at limit 
la vedere (despre depozit )→ at sight 
La nivel semantic, semnalăm prezenţa pleonasmelor de genul: bord de 
conducere, conducere managerială, mijloace mass-media, summit la vârf etc. 
Totodată, nu putem trece cu vederea problema coliziunii omonimice şi paronimice în 
care sunt implicate anglicismele. 
Ex. bord < (engl.) board = consiliu de conducere vs. bord < (fr.) bord = margine; 
training = instruire, antrenament vs. trening = costum de sport 
Un loc aparte îl ocupă calcul de structură folosit în redarea unor compuse. 
Ex. money laundering = spălare de bani; bridge loan = împrumut punte; breadth of 
the market = extinderea pieţei; capital structure = structura capitalului etc. 
În ceea ce priveşte mijloacele de formare a cuvintelor, pot fi amintite:  
1. Derivarea:  
- cu sufixe: -al (acţional, informaţional); -anţă (consultanţă); -er (prompter, 
manager, leader); -ing (processing, screening);  
-  cu prefixe: hiper- (hipermarket); super- (supermarket); over- (overdraft);  
- elemente de compunere prefixoida: mini- (minimarket, minicrah); dis- (discount). 
2. Trunchierea: unele anglicisme au fost împrumutate cu forma netrunchiată care 
circulă în paralel cu cea trunchiată. Vorbim astfel de existenţa dubletelor: hardware 
hard; software/soft etc. 
Împrumuturi s-au relizat şi sub forma abrevierilor grafice de tipul: Ltd. – limited; 
Co. – company; PIN – personal identification number; ATM – automated teller 
machine; OLTP – on-line transaction processing; E- cash – electronic cash etc. 
Deşi ar părea greu de crezut, chiar într-un domeniu rigid precum este cel 
financiar-bancar, se pot identifica figuri de stil. Astfel, o suită de metafore folosite în 
limbajul de afaceri englez dă o oarecare expresivitate şi plasticitate acestuia. De 
pildă, pentru a putea citi şi înţelege un raport de bursă dintr-un ziar, este necesar să 
poţi decoda limbajul metaforic întrebuinţat. În engleza de afaceri apar o multitudine 
de metafore standard. Astfel, prin metafore personificatoare se atribuie calităţi 
umane unor fenomene şi concepte economice. De pildă, sintagma boală industrială 
(industrial disease) se referă la o industrie confruntată cu probleme grave. Despre o 
companie care nu progresează se poate spune că este paralizată (paralysed) iar atunci 
când o societate necesită o reorganizare forţată pentru a evita falimentul se spune că 
necesită o operaţie drastică (drastic surgery). Şi zoosemia este un tip de metaforă 

prin care se transferă oamenilor atribute animale. De exemplu, despre o piaţă de 
capital confruntată recent cu un crash dar care acum se află în proces de refacere se 
spune că îşi linge rănile (to be linking its wounds). Alte metafore întâlnite sunt: urs 
(bear) → despre un dealer care acţionează pe o piaţă de acţiuni aflată în regres; bivol 
(bull) → dealer ce acţionează pe o piaţă aflată în ascensiune; cerb (stag) → cel care 
face speculaţii bursiere cumpărând acţiuni de la companii relansate şi sperând să le 
vândă cu profit. Tot cu o metaforă avem de-a face şi atunci când vorbim de 
îngheţarea preţurilor/salariilor. Hiperbola apare şi ea în terminologia afacerilor în 
exemple de genul: Maşinile japoneze au invadat piaţa europeană. Banii s-au 
revărsat în ţară. 
Lectura ziarelor de specialitate ne-a relevat şi alte aspecte dintre care amintim: 
- prezenţa elementelor  de discurs repetat în: „Război şi pace între Big Mac şi 
Roquefort.” (Capital, 27.02.2010); „Când Maumovici se jură că nu fură mai mult 
de 10 %”.(Idem); „Jaful dinaintea privatizării” (idem); „Ce n-a văzut Parisul: 
investitori români.”(Idem); „Târgul de joburi: punct ochit, punct lovit.” (Capital, 
13.03.2003); “Comisionul de succes naşte scandal la guvern.”(Idem); „Turism şi 
pace.” (Capital, 20.03.2010); „Muncitorii pleacă, pierderile întreprinderilor 
rămân.” (Idem); „Lungul drum al banilor de la Washington la sate.” (Idem); 
„Heringii, urşii şi liynxii au fost buturugile mici în care se impotmolise carul 
negocierilor de aderare cu unii dintre nominalizaţii de la Copenhaga.” (Capital, 
27.03.2010); „SIF Moldova îşi lasă oile în paza lupului.” (Idem); „Creditele 
ipotecare luate la bani mărunţi.” (Capital, 15.05. 2010) 
- utilizarea expresiilor idiomatice şi a locuţiunilor: „De ce nu pune ministrul 
sănătăţii piciorul în prag?” (Capital, 27.02. 2010); „Salariaţii îi trântesc uşa în nas 
patronului.” (Idem); „După ce a plătit pentru a deveni acţionar majoritar, un 
investitor ieşean se uită peste gard la firma lui.” (Idem); „Hoţii de minute au intrat 
pe fir.” (Capital, 13.03. 2010); „Guvernul îşi deschide punga pentru industria de 
publicitate.” (Idem); „Au fost exemple şi de societăţi de asigurări care au dat chix.” 
(Bursa, 27.03. 2010); „Cum iei ţeapă prin lege.” (Capital, 13.03. 2010) – structură 
oximoronică. 
Alături de acestea mai notăm:  
- metafora: „Cu bani Phare, uşile glisante alunecă mai bine.” (Capital, 13.03. 
2010) 
- antonomaza: „Unchiul Sam a deschis larg porţile mărfurilor made in Romania.” 
(Capital, 20.03. 2010) 
- metonimia: „Americanii luptă virtual cu tov. Kim.” (Capital, 13.03. 2010) 
- hipocoristic: „Zahărelul american nu îndulceşte aderarea.” (Idem) 
În încheiere, ne putem întreba care ar trebui să fie atitudinea lingviştilor, a 
oamenilor de cultură în faţa avalanşei de împrumuturi cu care se confruntă vorbitorii 
români. Pierre Guiraud e de părere că principalul pericol al masivei influenţe 
engleze provine din autoritatea şi prestigiul de care se bucură această limbă în ochii 
publicului larg, dar mai ales a tinerilor gata să preia din spirit de imitaţie termeni 
străini inutili. Susţinând că atitudinea faţă de anglicisme depinde de motivaţia şi 
funcţionalitatea împrumutului, Guiraud precizează că „ar fi mortal să ne baricadăm 
pe poziţiile unui şovinism steril, dar nici nu putem ignora marele pericol pe care îl 
reprezintă cantonarea într-o imitaţie pasivă.” Acest fapt nu ar face decât să împiedice 
dezvoltarea limbii române, după cum aprecia Th. Hristea, „(…) în conformitate cu 

tendinţele ei fireşti şi cu necesităţile mereu în creştere ale procesului de 
comunicare.” 

RECENZII 
 
 
 
Petronela Savin, Romanian Phraseological Dictionary. The 
Onomasiological Field of Human Nourishment, Iaşi, Institutul European, 2012, 
256 pages 
  
Le volume Romanian Phraseological Dictionary. The Onomasiological 
Field of Human Nourishment de Petronela Savin représente, à notre avis, le premier 
dictionnaire phraseologique roumain d’un champ onomasiologique, qui s’organise 
non comme un simple répertoire de phraséologismes, considérés de manière isolée, 
dans l’ordre alphabétique, mais traîtés comme éléments associés organiquement à un 
système cohérent. Ce dictionnaire phraséologique est construit selon la 
méthodologie d’un dictionnaire culturel, un dictionnaire à même d’offrir des 
réponses linguistiques aux questions extralinguistiques, provenant des interférences 
socioculturelles. Alain Rey, l’un des théoriciens des dictionnaires culturels et 
coordonateur du Dictionnaire culturel en langue française (Le Robert, 2005), 
montre que ce type de dictionnaire prouve la relations entre la langue et la culture à 
travers les mots, qui portent les traces de leur parcours culturel. « Les mots sont 
imprégnés du contexte culturel dans lequel ils sont employés et celui-ci diffère selon 
les périodes de l'histoire et les civilisations. Le Dictionnaire culturel dévoile ce qu'il 
y a derrière les mots: des idées, des rêves, des passions: la culture, l'histoire. Il nous 
offre un regard nouveau sur la façon de penser le monde.» (présentation du 
Dictionnaire culturel en langue française sur le site 
http://www.bibliomonde.com/livre/dictionnaire-culturel-langue-francaise-198.html) 
Tout comme l’auteure l’avoue, cette démarche répond au défi d’Eugeniu 
Coşeriu relatif à l’étude du langage de la perspective de l’universalité de la culture et 
des exigences multiples de la recherche linguistique, à laquelle le grand linguiste 
reconnaît, par comparaison avec d’autres sciences humaines, la relation la plus fidèle 
avec la manière d’être de l’homme en général.  
L’organisation du dictionnaire prend en considération le contexte plus large 
de l’anthropologie culturelle, par la mise en valeur des cadres cognitifs et des 
modèles culturels fixés en roumain au niveau de la phraséologie alimentaire. La 
démarche onomasiologique proposée par Petronela Savin est évidemment mentaliste 
et individualiste; elle suppose des structures sémantiques profondes, 
hypothétiquement « culturelles ». Cette méthode impose de nombreuses activités de 
type métalinguistique: analyse documentaire, analyse de contenu, étude 
étymologique des unités phraséologiques.  
La première partie du dictionnaire propose une organisation du corpus autour 
des noyaux onomasiologiques de type ALIMENTS, BOISSONS, ACTIONS, 
ORGANES, INSTRUMENTS, INSTALATIONS concernant l’alimentation – 
processus et finalité. Chaque noyau comprend plusieurs sections. Par exemple, le 
noyau ALIMENTS est composé de Plantes comestibles et produits à base de ces 
plantes, Lait et produits à base de lait, Miel, Viande et  produits à base de viande, 
Oeuf. On enregistre, au niveau de chaque noyau, les images alimentaires ayant une 
correspondance au niveau phraséologique. Chaque image alimentaire, comme le 

PAIN, par exemple, est traîtée dans un article à part, où l’on présente les formations 
phraséologiques organisées en directions de signification. 
La deuxième partie du dictionnaire vise l’organisation du matériel 
lexicographique par la subordination des phraséologismes aux traits de l’image 
alimentaire relevante par sa signification: a) Image alimentaire à signification 
culturelle; b) Image alimentaire – terme de comparaison; c) Le bon goût – marque 
du positif, Le mauvais goût – marque du négatif; d) Le manque des qualités 
nutritives – image de la nonvaleur; e) L’accesibilité – image de la passivité; f) La 
productivité croissante – marque du manque de valeur; g) L’inadéquation au 
contexte – image de l’inconvenable etc.  
A chaque direction de signification correspondent des unités phraséologiques 
de l’aire de l’alimentation, générant des systèmes complexes de représentation qui 
prouvent le fonctionnement des principes généraux du transfert métaphorique. Le 
dictionnaire contribue ainsi à éclairer certains constructions fondamentales du 
mental populaire roumain, mises à jour par le biais des structures phraséologiques 
étudiées, dans l’esprit antropologique de saisir la relation entre les mots et les 
choses.  
Ce dictionnaire prouve le fait que l’étude de la phraséologie alimentaire 
dans la perspective intégrante de l’anthropologie de la culture offre la possibilité 
d’étudier les mécanismes les plus intimes de réflexion de la réalité dans la langue.  
L’ouvrage peut se présenter comme un instrument utile aussi bien pour le 
linguiste, que pour le grand public, préoccupé par la langue roumaine sous l’aspect 
de l’expressivité et de son usage colloquial.  
 
Florinela Floria 
Universitatea „Vasile Alecsandri” din Bacău 

Petronela Savin, Universul din lingură.Terminologia privitoare la 
alimentaţia românească, Iaşi, Institutul European, 2012, 194 p. 
 
Cartea Universul din lingură a autoarei Petronela Savin – cu preocupări de 
frazeologie, terminologie, lingvistică generală – este o carte de referinţă în spaţiul 
lingvisticii româneşti, prin abordarea unui domeniu mai puţin exploatat, acela al 
studierii terminologei unui câmp onomasiologic, din perspectiva antropologiei 
culturale. Lucrarea prezintă interes atât pentru lingvişti, cât şi pentru cei interesaţi de 
expresivitatea limbii române, de stilistica funcţională în general. 
Demersul autoarei este cel al asumării viziunii coşeriene cu privire la studiul 
limbajului din perspectiva universalităţii culturii, viziune sugerată chiar din titlul 
lucrării Universul din lingură care reprezintă, aşa cum afirmă autoarea, un caz de 
discurs repetat, cu modificarea enunţului Universul din scoică, titlu al volumului de 
interviuri realizat cu Eugeniu Coşeriu de Gheorghe Popa, Maria Şleahtiţchi şi 
Nicolae Leahu. 
Lucrarea este structurată în trei părți. Prima parte „Organizarea stratigrafică 
a terminologiei alimentare” are în vedere o prezentare a structurii etimologice a 
lexicului din câmpului onomasiologic al alimentaţiei omului, fiind analizate, cu 
rigoare şi acribie filologică, fondul de bază al terminologiei alimentare moştenite 
(cuvinte din stratul latin şi cuvinte din substrat) şi împrumuturile. Fondul de bază 
este completat de ansamblul cuvintelor formate pe teren românesc prin derivare, 
compunere sau metaforizare.  
Împrumuturile sunt organizate în funcţie de factorii care au stat la baza 
pătrunderii lor în limbă. Astfel, termenii cei mai vechi greceşti şi slavi sunt analizaţi 
ca împrumuturi generale ce ilustrează doar variaţia diacronică a unei limbi romanice, 
alte împrumuturi (din turcă, neogreacă, limbi neoslave, maghiară şi germană etc.) 
sunt văzute ca expresie îndeosebi a variaţiei diatopice, iar împrumuturile neologice, 
în special din franceză, italiană, latină savantă, ca manifestare a variaţiei diastratice, 
interesând sociolingvistica istorică. Este subliniată aici importanţa influenţei 
limbilor romanice asupra limbii române la începutul secolului al XIX-lea, ca urmare 
a dezvoltării culturale a epocii moderne. Se vorbeşte acum de o reromanizare a 
limbii române literare, dat fiind faptul că limba română, după ce a rămas secole cu 
faţa spre Orient, a început să se îndrepte spre Occident, prilejuind apropierea din nou 
a românei de trunchiul comun latino-romanic. Analiza împrumutului din 
terminologia alimentaţiei urmăreşte, aşadar, studiul lingvistic din perspectiva 
variaţiei diacronice, diatopice şi diastratice 
Cea de-a doua parte, „Nuclee ale corpusului terminologic al alimentaţiei” 
dezvoltă o organizare sistemică a terminologiei alimentare pe categorii de realii. 
Corpusul terminologic este aşezat într-o grilă semantică, după următoarele categorii: 
nume de alimente, nume de băuturi, nume de acţiuni, de stări şi de activităţi, nume 
de însuşiri, nume de organe şi de simţuri, nume de instrumente şi de instalaţii, 
prilejuind focalizarea cercetării pe relaţia directă dintre limbă şi elementele de 
cultură materială desemnate. Această punere în sistem a terminologiei alimentare a 
limbii române, prin păstrarea stratificării etimologice, ilustrează evoluţia în diacronie 
a lexicului, reflectând măsura în care civilizaţia şi cultura unei societăţi se oglindeşte 
în terminologia unei limbi. 

Ultima parte, „Privire sintetică de actualizare pe terenul variaţiilor diafazice. 
Discursul meniurilor” investighează terminologia la nivelul comunicării în spațiul 
public, prin ilustrarea rolului funcţiei fatice a limbajului pe terenul analizei 
diverselor mărci langajiere ale discursului din meniurile restaurantelor, și la nivelul 
textului literar, unde terminologia alimentară devine marcă stilistică, conturând 
tipuri de discursuri literare diferite. 
Această lucrare de terminologie alimentară, cu substanţă documentară şi 
ştiinţifică, atestă preocupările autoarei pe terenul mai larg al lingvisticii, căci studiul 
etimologic, care reprezintă fundamentul demersului ştiinţific avut în vedere, se 
împleteşte perfect cu studiul sociolingvistic, etnolingvistic, metalingvistic, 
pragmatic, stilistic. 
Lucrarea se constitie într-un instrument ce oferă premisele unor productive 
studii lingvistice. 
Dr. Diana Stoica

